Întâlniri de gradul III - în care sunt văzute făpturi 
umanoide (entităţi animate) la o distanţă mai mică de 150 
metri, în apropierea unui OZN. 

Întâlniri de gradul IV - în care martorul este răpit 
de către făpturile umanoide, dus la bordul unui OZN sau 
într-un loc necunoscut şi suportă manipulări de tip: examen 
medical, intervenţii sexuale, îndoctrinare etc., fiind apoi 
readus pe Pământ o dată cu ştergerea amintirilor răpirii. 

Întâlniri de gradul V - în care un om este răpit fără 
întoarcere... 


„„trei creaturi plutesc spre ei fără să atingă pământul. 
Înalţi de circa un metru şi jumătate, aveau o piele cenuşie 
şi zbârcită, capul pleşuv, înfăţişare de roboţi. În loc de 
urechi şi nas aveau un soi de excrescenţe ascuţite, mâinile 
se terminau cu cleşti ca de rac. Creaturile îi paralizează pe 
martori, doi îl iau pe Hickson de braţe, moment în care 
acesta simte cum îşi pierde greutatea, în timp ce al treilea 
se ocupă de Parker care, între timp, leşinase. Sunt duşi, 
plutind, în navă. Aici, Hickson, singurul care, ulterior, a 
putut reconstitui, în mod coerent, întâmplările, povesteşte 
că un soi de ochi-robot de vreo 30 centimetri s-a deplasat 
în jurul său, examinându-l din toate unghiurile. Între timp, 
straniile creaturi au continuat să plutească împrejur, 
emițând un bâzâit uşor, întorcând subiecţii umani pentru a 
putea fi examinaţi mai bine. 


ÎNTÂLNIRI DE GRADUL IV 


Oameni răpiți de extratereștri 

1. SE NAŞTE O MITOLOGIE 


Mii de răpiri de oameni efectuate de OZN-uri, raportate din 
S.U.A. până în Rusia. Cum arată răpitorii. Ce declară că vor de la 
noi. Ce şanse acordă pământenilor. Martorii sunt supuşi anchetei 
poliţieneşti, regresiei hipnotice, detectorului de minciuni şi 
expertizei psihiatrice. 


Întâlniri de gradul IV 


Fenomenul OZN, care părea de acum osificat în nişte 
tipare binecunoscute marelui public, a suferit, în ultimii 10- 
15 ani, o schimbare de imagine care poate fi numită, fără 
exagerare, dramatică. Detalii care înainte păreau mai 
degrabă pitoreşti şi marginale s-au plasat în plin centrul 
atenţiei, dezvăluind că acest „joc” de-a luminile pe cer şi 
de-a „omuleţii verzi” este mult mai serios decât credeam. 

Schimbarea viziunii s-a datorat unei serii de cărţi, 
unor seriale de televiziune, dar mai ales muncii depuse de 
mii de cercetători ai fenomenului; nu fanatici exaltaţi, ci 
medici, astrofizicieni, sociologi, unii dintre ei universitari, 
sau ocupând funcţii de conducere în instituţii ştiinţifice de 
prestigiu. 

În ciuda unor volume recent apărute şi a 
săptămânalelor generoase cu acest subiect, cititorul român 
al anului 1995 are, încă, o imagine foarte trunchiată asupra 
acestor schimbări; de aceea mi-am propus să ofer în 
prezenta carte o sinteză care să-l ajute să înţeleagă 
întreaga amploare a provocării cu care suntem confruntati, 
aşa cum se reflectă ea în principalele lucrări dedicate 
domeniului în ultimii ani. Această carte nu se adresează 


unor exaltaţi sau unor amatori de senzaţional cu orice preţ, 
ci unor oameni normali, sceptici dar convinşi că mai există 
pe lume şi fenomene pe care învăţătura însuşită în şcoală 
nu le poate explica. 

Dacă un om depune la poliţie un raport în care, sub 
prestare de jurământ, afirmă că într-o noapte a fost răpit de 
o navă extraterestră din automobilul său, ori că dormitorul 
i-a fost invadat de omuleţ stranii, suntem îndreptăţiţi (nu-i 
aşa?) să considerăm că respectivul a avut o halucinație şi îl 
vom sfătui să se ducă la un medic. Dar ce ne facem atunci 
când mii de oameni, care nu s-au cunoscut niciodată şi care 
nu au citit nimic din literatura consacrată subiectului, se 
apucă să scrie astfel de rapoarte? Atunci când vedem că 
oameni absolut obişnuiţi, înfricoşaţi, care n-au crezut 
înainte în existența OZN-urilor, care nu simt nevoia de 
publicitate şi chiar o refuză, îşi asumă tot ridicolul şi toate 
riscurile pentru cariera lor, depunând rapoarte la poliţie sau 
la alte instanţe, este greu să ignorăm pur şi simplu 
fenomenul. lar atunci când ne dăm seama că toate aceste 
rapoarte se aseamănă între ele până la cele mai mici 
detalii, trebuie să recunoaştem cel puţin faptul că se 
întâmplă ceva... 

Şi chiar dacă acest ceva ar putea să zdruncine 
armonia liniştitoare a imaginii pe care ne-am format-o, ani 
îndelungaţi, despre lumea înconjurătoare, s-ar putea să nu 
avem dreptul moral de a aplica politica struţului... 

lar rapoartele se pare că nu sunt decât vârful unui 
aisberg; ajunge să dăm, ca argument, un singur exemplu. 
Aşa cum ne informează Graham şi Mark Birdsall, într-un 
volum coordonat de Timothy Good - unul dintre cei mai 
avizaţi investigatori OZN - în 14 octombrie 1988 în SUA, 
Canada, Australia şi Noua Zeelandă s-a difuzat o emisiune 
televizată de două ore despre OZN-uri, cu legături la 


Washington D.C., Gulf Breeze (Florida) şi Moscova. În timpul 
emisiunii şi după aceea s-a efectuat o anchetă prin telefon. 
Răspunsurile primite au întrecut orice aşteptări. 30.835 
persoane au afirmat că au văzut OZN-uri la o distanţă mai 
mică de 150 metri (întâlnire apropiată de gradul I), iar 2482 
că, după o atare „vizită”, au rămas urme care, examinate 
ulterior, au putut constitui dovada fizică a observaţiei 
(întâlnire de gradul Il). Mărturiile nu se opreau, însă, aici. 
1477 persoane afirmau că au văzut nu numai OZN-ul, ci şi 
pe ocupanţii acestuia, stranii fiinţe nepământene (întâlnire 
de gradul IlI); în sfârşit, alţi 2969 au declarat că, după ce au 
văzut astfel de „entităţi”, acestea i-au forţat să între în 
interiorul OZN-ului, unde au fost supuşi unui soi de 
examinare medicală sau altor manipulări de acelaşi tip 
(întâlnire de gradul IV)... 

Întâlnirile de gradul IV devin, mai ales de pe la 
mijlocul anilor şaptezeci, din ce în ce mai frecvente, 
plasându-se, treptat, în prim-planul întregului fenomen 
OZN. Între bizareriile raportate de martorii acestor răpiri 
apar, din ce în ce mai des, elemente cu caracter sexual, 
implanturi, cicatrice stranii ori însănătoşiri inexplicabile. În 
aproape toate cazurile semnalate, celor în cauză li se 
impune să uite totul, ceea ce se şi întâmplă, se pare, 
amintirile martorilor răzbătând doar treptat şi ceţos, în 
coşmaruri sau rememorări confuze, împrospătate, eventual, 
prin controversata metodă a regresiei hipnotice. 

Între cercetătorii împătimiţi ai domeniului nu puţini au 
investigat personal, în detaliu, câte o sută sau chiar mai 
multe întâlniri de acest fel. Unul dintre aceştia, Budd 
Hopkins, menţionează că între subiecţii examinaţi de el 
erau trei doctori în ştiinţe, un psihoterapeut, doi ofiţeri, un 
avocat, un director de firmă, un scriitor cunoscut etc. Cei în 
cauză au fost supuşi la numeroase teste, între care 


detectorul de minciuni şi examinări efectuate de psihiatri, 
dovedindu-se că, cel puţin pentru ei, lucrurile istorisite par 
să se fi petrecut aievea. 

Asistăm, la acest sfârşit de mileniu, la naşterea unei 
adevărate noi mitologii, cu o lume de istorii şi miracole care 
de care mai stranii. Unora li s-au consacrat ani de cercetări 
şi volume succesive traduse în mai multe limbi. Pentru a 
intra în atmosfera lor, propun pentru început cititorului o 
recapitulare, în rezumat, a celor mai tipice dintre aceste 
întâmplări. 


Cazul Pascagoula 


În septembrie 1973, o familie din Sydney (Carolina de 
Nord) vede o fiinţă stranie cu ochii roşii, incandescenţi, păr 
lung, nas coroiat, faţă cenuşie, urechi lungi şi ascuţite, 
şchiopătând şi făcând salturi de 20 de metri. Un disc jockey 
de la postul local de radio şi un grup de băieţi au văzut şi ei 
creatura, trăgând către ea şase focuri de pistol. Pe întâi 
octombrie trei bărbaţi au văzut o fiinţă uriaşă, mişcându-se 
ca un robot, nu departe de un obiect în formă de ou, ale 
cărui urme au fost cercetate ulterior. Peste trei zile la Simi 
Valley (California) un bărbat vede un obiect triunghiular 
plutind nemişcat, într-un nor de ceaţă. Într-o cabină din 
vârful obiectului se zărea o fiinţă umanoidă, într-un costum 
argintiu. Când s-a văzut observat, cabina din vârf a început 
să se rotească tot mai repede, ceața a devenit mai deasă, 
după care obiectul, fără să se fi mişcat din loc, a dispărut 
instantaneu. În seara următoare pe o autostradă lângă EI 
Centro (California) o mulţime de persoane, coborâte dintr- 
un autobuz şi din mai multe maşini, urmăreau un obiect 
mare, în formă de disc ş.a.m.d. Observațiile au continuat în 


acelaşi mod toată luna. Astfel, în 11 octombrie în Tanner 
Williams (Alabama) un copil de trei ani povesteşte mamei 
sale că s-a jucat cu un monstru foarte drăguţ, cu pielea 
cenuşie, zbârcită şi urechi ascuţite, ceea ce, desigur, ar fi 
trecut neobservat dacă n-ar fi existat şi alte semnalări 
similare. Concomitent, OZN-uri în formă de disc, având o 
cabină compartimentată în partea superioară, au fost 
semnalate în mai multe locuri din statul Indiana. 


8 DAN D. FARCAŞ 


Fig. 1 Reconstituirea uneia dintre ființele 
care au coborât din OZN-ul din Pascagoula 


Dar cea mai spectaculoasă istorie s-a petrecut în 11 
octombrie 1973 în Pascagoula, un orăşel în sud-estul 
statului Mississippi, pe malul Golfului Mexic. Charles 
Hickson (45 ani) şi Calvin Parker (19 ani), contramaistru, 
respectiv muncitor la şantierul naval local, pleacă la pescuit 
pe malul fluviului Pascagoula. În jurul orei 19.00, coboară la 
10 metri de ei un obiect oval cu diametrul cam de 30 de 


metri, din care ţâşnesc lumini albastre. Obiectul rămâne un 
timp plutind la vreo jumătate de metru de sol, după care se 
desface într-un mod pe care cei doi nu l-au putut explica 
prea bine şi ies trei, creaturi care plutesc spre ei fără să 
atingă pământul. Înalţi de circa un 1,50 metri înălţime, 
aveau o piele cenușie şi zbârcită, capul pleşuv, înfăţişare de 
roboţi. În loc de urechi şi nas aveau un soi de excrescenţe 
ascuţite, mâinile se terminau în cleşti ca de rac (vezi fig. 1). 
Creaturile îi paralizează pe martori; doi îl iau pe Hickson de 
braţe, moment în care acesta simte cum îşi pierde 
greutatea, în timp ce ai treilea se ocupă de Parker care, 
între timp, leşinase, pradă unei crize de nervi. Sunt duşi, 
plutind, în navă. Aici Hickson, singurul care, ulterior, a putut 
reconstitui, în mod coerent, întâmplările, povesteşte că un 
soi de ochi-robot de vreo 30 centimetri s-a deplasat în jurul 
său, examinându-l din toate unghiurile. Între timp, straniile 
creaturi continuă să plutească împrejur, emițând un bâzâit 
uşor, întorcând subiecţii umani pentru a putea fi examinaţi 
mai bine. 

După circa 25-30 de minute Hickson şi Calvin sunt 
duşi înapoi în locul de unde au fost răpiți, după care cei trei 
intră în vehiculul care dispare, într-un mod greu de înţeles, 
aproape instantaneu. 

Întorşi în oraş, Hickson şi Calvin povestesc cele 
întâmplate şerifului Fred Diamond şi detectivului Glen 
Ryder. Se efectuează o anchetă poliţienească în toată 
regula. Un al treilea anchetator, fără ştirea martorilor, 
înregistrează totul pe bandă, inclusiv discuţiile când cei doi 
sunt lăsaţi singuri pentru un timp; nu pot fi, însă, făcuţi să 
se contrazică. La 14 octombrie sosesc Prof. Dr. James 
Harder de la Universitatea Berkeley (California) şi Prof. Dr. 
]. Allen Hynek de la Universitatea din Evanston (Illinois) 
care îi anchetează pe cei răpiți, ca şi pe poliţiştii care i-au 


interogat. Cele două victime ale răpirii sunt hipnotizate, 
fiecare separat, fără prezenţa celeilalte, şi sub hipnoză 
repovestesc întâmplarea. Deşi în această stare conştiinţa 
lor era parţial abolită, deşi niciunul dintre ei nu ştia ce 
spusese celălalt, mărturiile coincid în mod remarcabil. 
Rememorând evenimentele, retrăiesc teroarea prin care au 
trecut, ceea ce sub hipnoză nu s-ar fi putut simula. 

Pentru mai multă siguranţă, Hickson este supus şi 
testării cu detectorul de minciuni, în New Orleans. 
Detectivul Scott Glascow, foarte sceptic la început, a 
declarat, după două ore şi jumătate de anchetă, că nu 
există niciun indiciu că ar fi vorba de o farsă. 


Cazul Travis Walton 


Lângă localitatea Heber (comitatul Navajo, Arizona - 
S.U.A.), în seara zilei de 5 noiembrie 1975, şapte muncitori 
forestieri se întorceau într-o camionetă spre casele lor din 
Snowflake. Pe la ora 18.15, în timp ce treceau printr-o 
pădure, au zărit într-un luminiş, la o depărtare circa 20 de 
metri, plutind la vreo cinci metri de sol, un obiect discoidal, 
având un mic dom în vârf; obiectul era auriu, luminos, 
aparent metalic, cu diametrul de 5-6 metri şi grosimea de 3 
metri. Şoferul opreşte camioneta, iar unul dintre muncitori, 
Travis Walton, de 22 ani, coboară şi simte o nevoie 
imperioasă să se apropie de straniul disc. Ceilalţi strigă, în 
acest timp, la el să se întoarcă. Era, deja, destul de aproape 
de OZN când acesta începe, brusc, să vibreze, să scoată 
nişte sunete înfricoşătoare şi, înainte ca Walton s-o poată 
rupe la fugă, o rază verde-albăstruie ţâşnită din burta 
maşinii îl izbeşte peste faţă şi piept, făcându-l să-şi piardă 
cunoştinţa. 


Colegii din maşină îl văd aruncat la pământ şi, 
isterizaţi, pornesc camioneta şi se îndepărtează în viteză 
cale de vreun kilometru. Privind îndărăt, pentru a vedea 
dacă nu sunt urmăriţi, zăresc OZN-ul ridicându-se şi 
îndepărtându-se într-o altă direcţie. Cuprinşi de remuşcări, 
se întorc la locul incidentului să-şi caute tovarăşul; strigă 
după el - dar acesta nu mai era nicăieri. 

La ora 19.45 ajung în Snowflake într-o stare jalnică. 
Alertează şeriful local, se întorc în pădure cu mai mulţi 
bărbaţi reluând căutările. Fără succes. La miezul nopţii se 
duc cu toţii la mama lui Walton, povestindu-i incredibila 
întâmplare. 

În zilele următoare căutarea este reluată cu circa 
cincizeci de oameni, unii călări, sau în automobile de teren, 
iar, în final, şi cu un elicopter. Niciun succes. Între timp, 
poliţia ajunge la concluzia că cea mai plauzibilă ipoteză 
este că cei în cauză s-au încăierat, l-au ucis pe Walton, l-au 
îngropat pe undeva, după care au inventat incredibila 
poveste. Drept urmare este adus un detector de minciuni şi 
încep interogatoriile. Fiecăruia i se pun patru întrebări: (1) |- 
ai rănit sau l-ai ucis pe Walton? (2) ştii că l-ar fi rănit sau 
ucis altcineva? (3) cunoşti că ar fi îngropat undeva? (4) 
continui să susţii că povestea cu OZN-urile este reală? În 
timp ce se primesc răspunsurile, se urmăresc atent reacţiile 
cu detectorul de minciuni. Cei şase au dat răspunsuri 
concordante; la cinci dintre ei depoziţiile sunt susţinute şi 
de detector. 

În seara zilei de 10 noiembrie Walton reapare, 
sunându-şi sora de la un telefon public din afara oraşului. 
Este confuz, înfricoşat, a slăbit între timp zece kilograme, 
dar nu arăta ca cineva care a rătăcit timp de cinci zile prin 
pădure. 

Supus interogatoriului, atât de către oficialități, cât şi 


de cercetători ai fenomenului OZN, povesteşte şi 
repovesteşte aceeaşi istorie. După izbitură şi-a pierdut 
cunoştinţa. Când şi-a revenit zăcea pe spate, cuprins de 
sfârşeală, pe un soi de masă. Simţea o arsură în piept, o 
durere groaznică de cap, un gust amar, metalic în gura 
uscată, iar vederea îi era înceţoşată. Nu se putea mişca. 
Auzea o târşâială uşoară în jur, dar nu putea să vadă de 
unde provine. „Probabil am fost rănit şi acum sunt la 
reanimare”, şi-a spus în momentul în care şi-a reamintit 
incidentul din pădure. Salopeta şi cămaşa îi erau suflecate, 
iar pieptul îi era încins cu un aparat aparent metalic. În jur 
se mişcau trei umbre, cu măşti, bonete şi halate albe. Dintr- 
o dată vederea i se limpezi şi zări cu groază că este privit 
de o pereche de ochi căprui, imenşi, neomeneşti. 

Încearcă să lovească în dreapta şi stânga, dar e prea 
slab; abia dacă apucă să-l împingă puţin pe unul dintre ei. 
Când îl atinge are impresia că e o pernă de grăsime lipsită 
de muşchi. Se ridică în şezut cu un efort supraomenesc. 
Încearcă să coboare de pe masă, dar cade pe podea. Se 
sprijină; cei trei încearcă să-l înconjoare; el începe să urle, 
să înjure şi să-i amenințe cu obiecte care îi vin la îndemână. 
Între timp apucă să-i vadă mai bine. Aveau înfăţişarea unor 
embrioni umani înalţi de vreun metru şi jumătate. Aveau 
picioare foarte scurte, două mâini cu câte cinci degete 
cilindrice şi moi. Purtau un soi de salopete fără cusături, de 
culoare brun-portocalie. Păreau extrem de fragili, cu oase 
subţiri şi musculatură slabă. Nu aveau păr de loc, iar pielea 
le era fină, aproape străvezie, de culoarea fildeşului. Capul 
le era disproporționat de mare, cu un craniu imens, 
maxilare mici, fine, buze aproape inexistente; o gură pe 
care n-a văzut-o deschizându-se, de pildă pentru a rosti 
vreo vorbă, un nas fin cu nări minuscule, urechi 
degenerate. Cei mai impresionanţi erau ochii. Cu un iris de 


doi-trei centimetri diametru, aminteau ca formă de ochiul 
pisicilor... 

La urletele isterice ale lui Walton cele trei arătări nu 
reacţionează decât printr-o privire aparent prietenoasă şi o 
postură prudentă. În clipa în care eroul nostru, adunându-şi 
toate puterile se ridică, în sfârşit, cu intenţia să se repeadă 
la răpitorii săi, cei trei se întorc şi ies din încăpere prin 
singura uşă vizibilă. 

Walton, înțelegând că se află probabil în interiorul 
OZN-ului, s-a gândit că e momentul să încerce să scape, 
iese pe un coridor circular; nu mai vede pe nimeni. Ajunge, 
în interiorul coridorului, într-o cameră rotundă, cu diametrul 
de circa 5 metri, cu tavanul în formă de cupolă. Singura 
mobilă era, în mijloc, un fotoliu având pe braţe o mulţime 
de butoane multicolore. Pe măsură ce se apropie de fotoliu, 
bolta de deasupra se întunecă şi apar stele, nebuloase, 
corpuri cereşti, mult mai clar decât într-o noapte senină la 
munte. Încearcă unele butoane, fără un rezultat deosebit, 
apoi se sperie de eventualele consecinţe şi nu se mai 
atinge de ele. Cu cât se depărta mai mult de fotoliu cu atât 
podeaua şi tavanul se luminau, recăpătându-şi strălucirea 
iniţială. Nicăieri nu vedea, însă, vreun indiciu, o trapă, o 
încuietoare, un semn care să-i sugereze cum anume ar 
putea scăpa de aici. Tocmai se gândea să mai încerce 
totuşi câteva dintre butoanele fotoliului din centru, când în 
cadrul uşii apăru un om. 

Era un bărbat înalt de circa 1,90 metri, cu o 
constituţie musculoasă, deosebit de armonioasă. Pe cap 
purta o cască străvezie ca un glob uşor turtit, iar restul 
corpului îi era acoperit de un combinezon de astronaut, 
albastru, mulat, cu aspect de catifea. Cizmele, tip mocasin, 
şi brâul erau negre. Avea, totuşi, ceva ciudat în înfăţişare; 
părul aspru, drept, de culoarea nisipului, îi acoperea 


urechile; ochii erau strălucitori, de culoare căprui-aurie; pe 
faţa smeadă nu se vedea nicio urmă de barbă sau mustață. 
Nu purta nicio armă sau alt obiect. Îi făcu un semn lui 
Walton să se apropie. Acesta îi adresă câteva întrebări, dar 
străinul nu răspunse şi nu părea să-l înţeleagă. 

De aici amintirile lui Walton devin ceţoase, unele 
detalii fiind scoase la iveală, ulterior, cu ajutorul regresie; 
hipnotice. Această metodă, asupra căreia vom mai reveni, 
se bazează pe faptul că sub hipnoză oamenii îşi pot 
reaminti, cu lux de amănunte, întâmplări care, în stare 
trează, par şterse complet din memorie. Voința subiectului 
hipnotizat fiind în bună măsură abolită, în această situaţie 
el nici nu va putea minţi intenţionat. Regresia hipnotică 
este utilizată de mult timp atât pentru a descoperi traume 
psihice ascunse, în vederea vindecării unor nevroze, cât şi 
de poliţie, pentru a ajuta martorii să-şi reamintească unele 
detalii care pot ajuta la prinderea infractorilor. Metoda este 
bine să fie aplicată numai de specialişti, altminteri existând 
riscul alterării amintirilor sau, chiar, a apariţiei unor 
probleme de sănătate psihică. 

Străinul l-a luat pe Walton de braţ, făcându-l să 
înţeleagă că trebuie să-l urmeze. Intrară într-o cămăruţă, 
uşa din spatele lor se închise fără urmă, iar peste vreo două 
minute se deschise în faţă o altă uşă, până atunci invizibilă. 
Coborâră pe o rampă. Erau într-un soi de hangar uriaş. 
Obiectul pe care îl părăseau semăna cu OZN-ul văzut în 
pădure, dar parcă era mai mare. Se aflau în mijlocul 
hangarului, iar în jur mai erau două sau trei „farfurii 
zburătoare” ceva mai mici. Se angajează pe un culoar; 
peste tot sunt uşi culisante care se deschid şi se închid fără 
zgomot şi fără ca însoţitorul să atingă ceva. Apoi intră într-o 
cameră dreptunghiulară. 

Aici se mai aflau trei indivizi asemănători cu 


însoţitorul său, îmbrăcaţi ca şi acesta, doar fără cască. Erau 
doi bărbaţi, foarte bine făcuţi şi o femeie având foarte bine 
subliniate caracteristicile sexului său. Semănau între ei de 
parcă ar fi fost fraţi. Walton încearcă din nou să pună 
întrebări, dar rezultatul este acelaşi - tăcere şi zâmbete 
prietenoase. 

În încăpere mai erau doar un scaun şi un soi de masă 
lungă de doi metri, acoperită cu o placă neagră, 
strălucitoare. Femeia şi unul dintre bărbaţi îl iau de braţe şi, 
în ciuda protestelor sale, îl conduc pe Walton până la un 
colţ al mesei. Orice împotrivire ar fi fost de prisos. El îi 
roagă să-i explice măcar ce anume vor de la el, dar, în loc 
de răspuns, i se pune pe faţă o mască, asemănătoare 
măştilor de oxigen, iar el simte cum puterile îl părăsesc şi 
totul în jur se întunecă. 

Următorul lucru de care îşi aminteşte a fost că zăcea 
pe burtă, noaptea, pe marginea unei şosele în apropiere de 
Heber. Întorcând capul, a mai apucat să zărească, foarte 
aproape, un OZN cu diametrul de vreo 15 metri plutind 
deasupra carosabilului şi ţâşnind, apoi, vertical şi fără 
zgomot spre cer. 

Este supus şi el, chiar de două ori, testului cu 
detectorul de minciuni. Rezultatul este o dată pozitiv, o 
dată negativ. Nu trebuie uitat însă faptul că detectorul de 
minciuni măsoară, înainte de toate, starea emoţională a 
celui interogat; ori, povestind întâmplările înfricoşătoare 
prin care a trecut, Walton le retrăieşte intens. 

Pentru a scoate la iveală mai multe detalii, Travis 
acceptă să fie supus regresiei hipnotice. În urma acesteia, 
aplicată de Dr. James Harder, profesor la Universitatea din 
Berkeley California, Walton a fost în măsură să-şi 
reamintească o serie de alte detalii ale întâmplării, dar 
aceste detalii nu au putut umple lacuna în timp până la cele 


cinci zile şi şase ore cât a lipsit. El şi-a descris detaliat 
păţaniile în cartea The Walton Experience, apărută în 1978. 
Alţi autori au prezentat şi ei cazul, între care Bill Barry în 
cartea Ultimate Encounter (1977) sau D. Scott Rogo în UFO 
Abductions (1980). 

Dr. Rosenbaum, unul dintre cei trei psihiatri care l-au 
examinat pe Walton, declara că are convingerea absolută 
că tânărul nu minte şi nu încearcă să facă vreo farsă. 
Lamont McConnell, utilizând un aparat de testare a 
personalităţii, spunea şi el că nu a descoperit vreo deviaţie 
care să indice o boală psihică. De altfel, vecinii l-au 
caracterizat pe Walton ca pe un ins serios, absolut de 
încredere, care a suferit atunci când a fost ridiculizat de cei 
care i-au pus afirmaţiile la îndoială. 

Mai mulți investigatori cunoscuţi şi serioşi ai 
fenomenului OZN, între care Jaques Vallee şi Timothy Good, 
ale căror cărţi s-au tipărit şi în România, au stat de vorbă cu 
Walton personal, separat, ajungând la concluzia că, poate 
cu excepţia unor amănunte, istoria trebuie acceptată ca 
reală... 


Cazul Charles Moody 


Charles L. Moody era subofițer al aviaţiei militare 
S.U.A., cu serviciul la baza Holloman de lângă Alamogordo 
(New Mexico). În 12 august 1975, a ieşit din schimb la ora 
23.30. În aceeaşi după amiază citise un articol de ziar în 
care se anunţa că în noaptea următoare va fi o ploaie de 
meteoriți, vizibilă cel mai bine în jurul orei 1 noaptea. Fiind 
pasionat de astfel de fenomene, după ce se relaxează puţin 
la domiciliu, iese cu maşina până într-o zonă puţin 
luminată, în apropierea unei cariere de piatră, să 


urmărească evenimentul. 

Fumând sprijinit de aripa maşinii, se uită la ceas; era 
ora 1.15 în zorii zilei de 13 august. Vede dintr-o dată un 
„meteorit”, mult mai mare decât îi fusese dat să vadă 
vreodată, coborând vertiginos, până la circa 300 de metri 
altitudine, unde  încetineşte. Luminile sale s-au stins 
aproape complet şi Moody a putut observa în locul 
respectiv un obiect aparent metalic, în formă de disc, cu 
diametrul de vreo 15 metri. Cu toată experienţa sa în 
domeniul aparatelor de zbor, a trebuit să recunoască faptul 
că obiectul nu semăna cu nimic cunoscut. Cobora plutind 
încet, aplecându-se uneori pe o rână, apropiindu-se de 
cariera de piatră. Moody, îngrozit, aruncă ţigara şi sare la 
volanul maşinii gândindu-se s-o şteargă cât mai repede; dar 
motorul nu vrea să pornească; toată partea electrică era 
moartă, ca şi cum acumulatorul nici n-ar fi existat. Obiectul 
a ajuns, între timp, la vreo 20 de metri de el, iar sub el se 
zărea o lumină palidă intermitentă. Dintr-o dată se aude un 
sunet ascuţit şi, într-o parte a discului, se deschide o 
fereastră pătrată, în care apar nişte siluete omeneşti. 

Sunetul încetează brusc, iar Moody se simte cuprins 
de un somn puternic... 

Apoi, aşa cum îşi amintea, obiectul are un recul şi 
începe să se înalțe. Accelerează, arborând acelaşi joc de 
lumini cu care apăruse, după care dispare fulgerător. 
Moody încearcă din nou motorul automobilului, care 
porneşte fără probleme. Goneşte până acasă. Când intră în 
bucătărie să bea o înghiţitură de apă, rămâne 
înmărmurit - ceasul arăta ora 3.00. Drumul nu putea dura 
mai mult de zece minute. Unde s-a pierdut circa o oră şi 
jumătate? 

Capul îl durea îngrozitor şi îi era greață; simţea o 
durere puternică în şale. Roagă soţia să-l maseze cu o 


alifie; aceasta descoperă că soţul ei avea, în zona noadei, 
urma a trei împunsături dispuse în triunghi. În tot acest 
timp în mintea lui Moody se învârtesc două cuvinte 
obsedante: „orion” şi „beetlejuice”; simte că este ceva 
important dar nu-şi poate explica de ce. 

A doua zi, pentru că greaţa şi durerea de cap nu 
slăbesc, se duce la spitalul bazei. Între timp i-au apărut pe 
piele pete purpurii şi avea dureri în şale de parcă ar fi fost 
bătut cu un ciomag. Nevrând să-şi pună cariera în pericol, 
nu spune medicilor nimic despre păţania sa; aceştia îl 
examinează atent şi cad de acord că Moody a fost iradiat; 
sunt verificate condiţiile de la locul său de muncă; aici, 
însă, nu erau niciun fel de surse de radiaţii. 

Moody ajunge la concluzia că, probabil, s-a întâlnit cu 
unul dintre acele OZN-uri de care auzise, e drept, dar care, 
până atunci, nu-l interesaseră câtuşi de puţin. Caută în 
cartea de telefoane numărul uneia dintre asociaţiile care se 
ocupă de studierea fenomenului şi, astfel, ia legătura cu Jim 
Lorenzen, de la APRO, filiala din Tucson (Arizona). Acesta se 
asociază cu un alt faimos investigator şi autor de cărți, 
colonelul de aviaţie în rezervă Wendelle C. Stevens, şi 
amândoi îl vizitează pe Moody în ziua de 2 septembrie 
1975. Vizitând împreună locul incidentului, Moody, un ins 
de peste 1,80 metri, bine făcut, veteran al războiului din 
Vietnam, la care a participat ca militar activ, într-o unitate 
specială, manifestă o teroare greu de descris; devine palid, 
tremură, clănţăne din dinţi, respiră greu şi abia poate vorbi. 

Se încearcă o regresie prin autohipnoză, conform 
indicaţiilor date de un medic din zonă - Dr. Abraham 
Goldman din El Paso. Pe moment însă, singura informaţie 
obţinută este că, în timpul celor întâmplate la cariera de 
piatră, i s-a transmis că va uita totul, dar îşi va reaminti 
după câtva timp, la momentul potrivit. 


În 13 noiembrie investigatorii primesc o scrisoare de 
la Moody, în care acesta anunţă că i-au revenit, spontan, în 
minte o mulţime de detalii, din care poate reconstitui 
evenimentele petrecute în lacuna de o oră şi jumătate din 
noaptea aceea. Urmează o nouă sesiune de investigaţii, 
condusă de Jim Lorenzen. 

În rezumat, Moody îşi amintea că stătea, cu jumătate 
de şezut, pe scaunul şoferului; uşa maşinii era deschisă, iar 
un picior i se sprijinea pe pământ; încerca disperat să 
pornească motorul. Brusc, totul a fost învăluit într-o lumină 
puternică; o amorţeală puternică îi cuprinse corpul. Din 
direcţia navei se apropiau două sau trei făpturi de circa 
1,50 metri, îmbrăcate cu nişte salopete mulate, pe care nu 
se zărea niciun sistem de închidere. Nu umblau, ci alunecau 
plutind la mică înălţime deasupra solului. Moody încearcă 
să se închidă în maşină, dar nu este în stare. 

Se vede apoi întins pe o masă, în interiorul navei. Era 
neputincios, de parcă ar fi fost beat mort. Una dintre micile 
făpturi părea să-l întrebe dacă mai e furios, dacă ar sări la 
bătaie în cazul în care i-ar da posibilitatea să se mişte. Este 
întors pe burtă; cel care părea să fie şeful plimbă o vergea 
de-a lungul spinării şi a picioarelor sale; îi spune că, 
deoarece s-a bătut înainte de a fi capturat şi adus pe navă, 
acum trebuie să-l examineze, pentru a-i repara vătămările 
căpătate cu această ocazie. 


DAN D. FARCAŞ 

Fig. 2 Schiţă a unui ocupant al OZN-ului, realizată de Chan Johnson 
după descrierea lui Charles Moody 


Făpturile aveau capul de peste două ori mai 
voluminos decât al oamenilor; un cap complet chel, cu 
fruntea bombată, faţa inexpresivă ca o mască, nasul şi 
urechile minuscule, ochii rotunzi şi ceva mai mari decât ai 
noştri, o gură fără buze (vezi fig. 2). Vorbeau, dar gura nu li 
se deschidea în acest timp. | s-au adresat lui Moody cu 
„Charles” şi păreau să-i citească gândurile, deoarece îi 
răspundeau înainte ca el să pronunţe cu glas tare ceea ce 
avea de spus. Şeful sau „bătrânul” părea să i se adreseze 
lui Moody cu o superioritate tipic părintească, folosind 
expresii de genul „fiule” sau „copilul meu”. 

| se arată nava care, dinăuntru, părea mult mai mare 
decât din afară, între altele, îşi amintea de o coloană care 
trecea prin tavan şi părea să fie axa navei discoidale. 
Coloana era înconjurată de trei vase de sticlă, în care se 
aflau nişte cristale uriaşe şi alte dispozitive ciudate. 
Vizitatorii îi spun lui Moody că acestea sunt sursele de 
energie pentru propulsia vehiculului. Mai vede şi o cutie 
neagră; întreabă ce este, dar i se răspunde să se lase 
păgubaş, deoarece nu ar fi niciodată în stare să înţeleagă. 

| se spune că aceasta este doar o mică navă de 
patrulare, nava principală aflându-se la vreo 10000 de 
kilometri de suprafaţa Pământului, principiul său de 
propulsie fiind cu totul altul decât al discurilor care coboară 
la sol. Ei vin de pe o planetă a sistemului Betelgeuse - alpha 
Orionis - (de aici acel obsedant „beetle juice”) şi sunt doar 
una dintre numeroasele specii ale unor civilizaţii avansate 
care colaborează pentru a studia Pământul. Se tem de 
agresivitatea oamenilor. Armele noastre nucleare, ba chiar 
şi unele arme convenţionale ar fi capabile să le distrugă 
navele. Radarele pământene interferează cu sistemele lor 
de ghidare, dereglându-le, ceea ce a provocat, în trecut, şi 
accidente. Deci problema nu este dacă noi i-am accepta, ci 


dacă E; ar fi dispuşi să ne accepte. Totuşi, treptat, poate în 
douăzeci de ani, vor intra într-o legătură mai strânsă cu noi, 
dar cu totul altfel decât ne imaginăm. 

Vizitatorii îi lasă impresia lui Moody că nu aceasta 
este prima întâlnire dintre ei; pe de altă parte, la întrebarea 
dacă se vor mai vedea i se răspunde - poate. În cele din 
urmă, întreabă de ce tocmai pe el l-au răpit; i se spune că 
va înţelege cu timpul. Apoi unul dintre vizitatori îi pune 
palmele pe tâmple şi îi porunceşte să uite totul, cu 
observaţia că îşi va aminti la momentul potrivit. În clipa 
următoare se vede la volanul maşinii, urmărind decolarea 
discului. 


Peisajul rusesc 


Întâlnirile cu ocupanţii unor OZN-uri nu reprezintă, 
desigur, un fenomen tipic american, chiar dacă în America 
numărul de asociaţii dedicate studierii fenomenului, 
numărul de cazuri studiate cu o metodologie adecvată şi 
numărul de lucrări consacrate acestor cazuri, sunt 
incomparabil mai mari. 

Pentru a prezenta şi un alt mod de percepţie, vom 
reproduce, în continuare, câteva cazuri raportate din Rusia, 
care, chiar dacă nu par atât de spectaculoase, sunt în 
măsură să ne dea o imagine mai completă asupra amplorii 
fenomenului. 

Aşa cum scriu Vladimir Ajaja, directorul Comisiei 
pentru studiul fenomenelor paranormale a Societăţii de 
Radioelectronică şi Telecomunicaţii din Moscova şi E. 
Kruşelniţki, în cartea NLO Vokrug Nas (1992), bioloaga S. M. 
Gainulina lucra la Institutul de Biofizică din Puşcino, oraş 
aflat la 100 de kilometri spre sud de Moscova. În noaptea 


de 2 spre 3 octombrie 1977 nu putea dormi şi a ieşit pe 
balconul apartamentului, aflat la etajul nouă, cu 
perspectivă largă spre râul Oka. Vede apărând o sferă 
metalică incandescentă, care se opreşte plutind la circa 
300-400 de metri de blocul ei. Din sferă se desprind 15-20 
de bastoane care se împrăştie către diferite părţi ale 
oraşului. Trei dintre ele veneau zburând spre blocul lor. 
Când s-au apropiat, martora îşi dă seama că erau de fapt 
oameni zburători, îmbrăcaţi în haine militare. Feţele lor 
tinere erau rigide, lipsite de orice expresie. Unul dintre ei 
zboară spre balconul vecin; martora are pentru o clipă o 
spaimă ca nu cumva apariţia să provoace scandal şi-i face 
un semn. Zburătorul se opreşte şi coboară lângă ea. 
Zâmbeşte şi i se adresează în ruseşte invitând-o la o 
discuţie. 

Gainulina considerase totdeauna fenomenul OZN o 
aiureală şi nu fusese interesată niciodată de extratereştri. 
De data aceasta însă, îşi dă seama că este martoră la o 
întâlnire cu reprezentantul unei civilizaţii nepământene. 

Femeia invită ciudatul musafir în casă. Acesta îi 
spune că poate vorbi limba în care se programează şi poate 
lua orice înfăţişare; întrucât venind încoace au văzut nişte 
soldaţi în post, au luat chipul lor, dar, apoi, şi-a dat seama 
că o altă înfăţişare ar fi fost mai potrivită, drept pentru care 
va lua figura unui intelectual agreabil, de 45 de ani, cu 
ochelari. Cu ajutorul unui mic aparat pe care îl avea în 
mână era în stare să proiecteze în jur cele mai diferite 
peisaje, ca ilustrare pentru subiectele pe care le discutau. 
Se văd astfel, pe rând, ba în preistorie, ba pe o plantație de 
droguri într-o junglă, ba în mijlocul confruntărilor din Ulster 
etc. Rostul acestor demonstraţii, spune vizitatorul, este 
studierea reacţiilor interlocutoarei. 

Imaginile pe care le-au construit oamenii despre 


Universul în expansiune sau în contracție - spune el - sunt 
simple modele la nivelul puterii noastre de înţelegere, dar 
care sunt incorecte. El a venit, de pildă, de atât de departe, 
încât nici nu se poate explica prin terminologia de care 
dispune ştiinţa pământeană. 

Fiind întrebat de ce nu iau legătura cu noi pe faţă, 
vizitatorul răspunde că £; ne studiază de foarte multă 
vreme şi sunt pe deplin lămuriţi privitor la noi, dar este 
foarte greu să stabilească relaţii complete cu noi. Îi 
derutează pulverizarea noastră în ţărişoare care se 
războiesc între ele. În tot Universul nu există o debandadă 
asemănătoare. Dar ce e mai rău, moştenirea întunecată, 
animalică, din noi este încă foarte puternică. Oamenii sunt, 
fără excepţie, nişte fiinţe nedesăvârşite, cu o gândire 
greoaie şi ineficientă. Deci, contactele pe faţă între 
civilizațiile extraterestre şi noi sunt, deocamdată, excluse, 
din cauza  agresivităţii oamenilor. În plus, ştiinţa 
pământeană, pentru comoditatea şi liniştea sa, foloseşte 
toate  pretextele  imaginabile pentru a împiedica 
recunoaşterea gesturilor de apropiere pe care civilizațiile 
extraterestre le-au făcut. Din toată murdăria în care zace, 
omenirea trebuie să găsească singură calea de ieşire. 

Întrebat care va fi soarta civilizaţiei pământene, 
vizitatorul răspunde, evaziv, că oricum, planeta nu o să 
dispară. Părea că soarta omenirii nu-i preocupa prea mult. 
Nu înţeleg sentimentele de iubire şi ură pe care le nutrim 
pentru semenii noştri şi consideră că suntem robii unei 
ţesături de iluzii cu care am fost îndoctrinaţi de mici şi din 
care nu putem scăpa. Ei consideră, de pildă, că actul 
reproducerii trebuie să fie o datorie, nu rodul unei pasiuni. 
Dar îi place să constate că unii oameni pun la inimă 
problemele planetei şi ale omenirii în ansamblu. 

Moartea, aşa cum o înţelegem noi, este doar o 


reflectare a modului nostru de gândire nedesprins de 
animalic. Viaţa este veşnică, iar moartea nu este decât un 
proces în care noi dezbrăcăm o haină biologică, altfel spus, 
trecem dintr-o etapă biologică la următoarea. 

Discuţia fiind terminată, vizitatorul îşi ia zborul de pe 
balcon, se transformă, din nou, într-un baston, se întâlneşte 
cu celelalte, care vin din diverse direcţii, intră în sfera 
luminoasă, care, apoi, se topeşte în văzduh. În cursul 
întregii discuţii, soţul şi fiica ei dormeau în camerele de 
alături, fără să fi auzit ceva. 

În zilele care au urmat, cazul a fost studiat şi discutat 
în detaliu de investigatori OZN. S-a remarcat, între altele, 
lipsa de logică a unora dintre gesturile şi afirmaţiile 
vizitatorului. De pildă, Eí spun că ne cunosc foarte bine, dar 
în acelaşi timp simt nevoia să facă anchete sociologice între 
nespecialişti, ocolind ceea ce ştiinţa pământeană le-ar 
putea pune la dispoziţie prin studii deja publicate. Sau 
gândirea noastră „greoaie şi ineficientă” nu se poate ridica 
la nivelul raţionamentelor lor? Se pare că singura concluzie 
logică este că, în toate aceste întâlniri, Ej ne tratează ca 
pe nişte copii, nu le pasă prea mult de lipsa de logică 
a răspunsurilor pe care ni le dau, mai importantă 
fiind respectarea condiţiei de neamestec în evoluţia 
noastră. Este bine ca ideea să fie reţinută şi pentru alte 
istorii similare care vor urma în această carte. 


Ce poate spune un cititor sceptic la toate cele de mai 
sus? Se poate lesne presupune. Doar acelaşi cititor este 
confruntat cu o avalanşă de ştiri incredibile, majoritatea 
farse ori scorneli, publicate mai ales în săptămânalele de 
divertisment dornice să-şi rotunjească tirajul. Rog totuşi 
distinsul cititor să-şi amâne răspunsul şi să fie de acord să 
mai examinăm împreună şi un număr de alte cazuri din 


aceeaşi categorie, la fel de notorii, deşi, probabil, mai 
şocante. 


2. OAMENI MARCAȚI 


OZN-uri cât un teren de fotbal blochează circulaţia pe 
autostrăzi la nord de New York. Oameni marcați şi urmăriţi toată 
viaţa de fiinţe venite de pe un alt tărâm. Răpiri multiple. Familii 
ţintă. Implanturi şi cicatrice misterioase. Vindecări inexplicabile. 


Cazurile din valea fluviului Hudson 


La începutul anilor optzeci, pe lângă rapoartele 
izolate îşi fac loc tot mai mult observaţiile de grup care 
semnalau apariţii repetate ale unor OZN-uri spectaculoase. 
Un exemplu ilustrativ este cel al observaţiilor din anii 1982- 
1987 de pe valea fluviului Hudson, imediat la nord de 
oraşul New York. Aceste observaţii au fost sintetizate de 
astronomul Dr. J. Allen Hynek, probabil cel mai prestigios 
nume în studiul OZN-urilor, împreună cu Philip J. Imbrogno 
şi Bob Pratt, în volumul Wight Siege - The Hudson Valley 
UFO Sightings (1987). 


Fig. 3 Imaginea OZN-ului din 26 martie 1983 
de pe valea fluviului Hudson, după descrierile mai multor martori 


În cei cinci ani au fost adunate din această zonă, 
relativ mică, peste cinci mii de rapoarte; ele au fost reţinute 
doar după ce au fost eliminate persoanele care nu 
prezentau toate garanţiile sau fenomenele descrise puteau 
fi explicate prin cauze cunoscute. Întrucât m-am mai oprit 
asupra lor, în detaliu, într-o lucrare anterioară, menţionez 
aici doar câteva repere esenţiale. În seara zilei de 17 martie 
1983, un obiect în formă de V foarte deschis sau de 
bumerang (vezi fig. 3), cu anvergura de circa 50 de metri, 
plin de lumini multicolore, a staționat timp de 15-20 de 
minute deasupra autostrăzii 1-84, la o înălţime apreciată la 
10-20 de metri. Traficul s-a blocat, oamenii din automobile 
coborând să urmărească strania apariţie. Peste o 
săptămână acelaşi obiect, sau unul identic, a produs o 
busculadă pe şoseaua Taconic Parkway plutind fără 
zgomot, emițând din când în când un fascicul luminos către 
o maşină sau alta. Unii au afirmat că dimensiunile sale erau 
cele ale unui portavion, alţii că era un oraş zburător. OZN-ul 
avea proprietatea de a apare la orizont ca, apoi, aproape 
instantaneu, să fie deasupra ta, ori să stea nemişcat în aer 
chiar şi la rafale de vânt de 50 de kilometri pe oră, ceea ce 
a exclus explicaţiile avansate în grabă: dirijabil, formaţie de 
avioane uşoare etc. De altfel, în ciuda unor cercetări 
asidue, nu s-a găsit niciun dirijabil în zonă şi de pe niciun 
aeroport nu  decolaseră avioane uşoare în timpul 
observaţiilor. Un premiu de 1000 de dolari, oferit celui care 
va demonstra originea pământeană a apariţiilor, a rămas 
neatins. 


Fig. 4 Tip de OZN triunghiular, semnalat în Belgia în perioada 
1989-1991, reconstituit după descrierea făcută de numeroşi martori 


În noaptea de 24 iulie 1984, un OZN, având forma 
unui cornet de îngheţată, mare „cât trei terenuri de fotbal”, 
împodobit cu opt lumini orbitoare, a plutit aproape un sfert 
de oră deasupra complexului de reactoare nucleare de la 
Indian Point, pe malul fluviului Hudson, într-un spaţiu total 
interzis zborurilor. Între timp s-au blocat sistemul de alarmă 
şi calculatoarele care controlau securitatea şi comunicațiile 
complexului. 

Din octombrie 1985 în rapoarte a început să 
predomine un grup de şase lumini, formând un hexagon 
care se rotea ca un carusel de bâlci, sau, mai rar, o formă 
de cruce luminoasă (vezi fig. 4). Ele au fost înregistrate pe 
numeroase fotografii şi filme video, autentificate prin cele 
mai sofisticate procedee. 

Dar, pe valea fluviului Hudson s-au petrecut, în 
această perioadă, şi lucruri mai stranii, de pildă „lacune în 
timp” acuzate de persoane sau de grupuri. Prin regresie 
hipnotică, acestea s-au dovedit răpiri, incluzând clasicele 


examinări, efectuate de indivizi înalţi de 1,60-1,65 metri, 
îmbrăcaţi în salopete negre, având capete mari, gura doar 
o tăietură, indivizi care declarau că vin de pe o planetă 
îndepărtată, într-o misiune ştiinţifică paşnică, vizând 
examinarea oamenilor din zonă. 


Cazul Whitley Strieber 


Dintre cazurile care includ întâlniri de gradul IV din 
zona fluviului Hudson, fără îndoială, cel mai notoriu este cel 
al scriitorului Whitley Strieber, cunoscut autor al mai 
multor cărţi de succes. Cazul a fost descris, în detaliu, în 
lucrările sale autobiografice (cu menţiunea expresă 
nonfiction) intitulate: Communion: A True Story (1987) şi 
Transformation: The Breakthrough (1988), devenite best- 
sellers pe piaţa americană şi traduse în mai multe limbi. 

Povestea începe în noaptea de 26 decembrie 1985 în 
casa de vacanţă a scriitorului, aflată într-o zonă deluroasă a 
statului New York, unde acesta se retrăgea frecvent cu 
soţia sa, Anne şi fiul lor Andrew, atunci în vârstă de şapte 
ani. În ciuda faptului că îşi luase în ultimul timp (fără să ştie 
prea bine de ce) numeroase precauţii, montând sisteme de 
alarmă, încuietori etc., se trezeşte în miez de noapte cu 
sentimentul că în casă a pătruns cineva. Aude zgomote în 
camera de zi; merge până acolo pe întuneric fără să 
descopere, însă, nimic. Se întoarce în pat, dar nu apucă să 
se culce că zăreşte în uşă o figură care pare că-l spionează. 
Arătarea, înaltă de vreo 1-1,10 metri, purta pe cap un soi 
de pălărie cu boruri largi. Ochii îi erau adânciţi în două 
orbite imense, întunecate, iar gura, cu colţurile întoarse în 
jos, se rotunjea uneori în formă de „o”. Pieptul părea 
acoperit de o platoşă formată din cercuri concentrice. 


Următorul detaliu de care scriitorul şi-a putut aduce aminte, 
ulterior, a fost faptul că era paralizat, întins la orizontală, 
gol puşcă, iar cineva îl transporta pe sus în afara casei. La 
început, ajung într-o adâncitură a solului din pădurea 
învecinată, unde îl examinează două arătări. Apoi se simte 
ridicat foarte sus, plutind deasupra copacilor, şi se trezeşte 
într-o cămăruţă rotundă şi cu aspect murdar. 

Este întins pe un soi de banchetă. Simte o groază 
animalică pe care, însă, nefiind în stare să se mişte, nu şi-o 
poate exterioriza. Apucă, totuşi, să observe unele detalii în 
jur, între care un soi de ochi mare de sticlă în tavan. Îşi 
pune problema dacă nu cumva este victima unei intoxicații 
cu un halucinogen, totul nefiind decât un vis delirant. La un 
moment dat îşi dă seama că poate să clipească şi, chiar, să- 
şi mişte capul, dar nu mai mult 

Fiinţele din jur scot dintr-o cutie un ac subţire cât un 
fir de păr şi îi spun că vor să i-l introducă în creier. Cuprins 
de teroare, începe să ţipe. Una dintre arătări, despre care 
nu ştie nici el de ce, dar presupune că trebuie să fie femeie, 
îl întreabă: „cum să facem să nu mai tipi?” la care Strieber 
se pomeneşte dând un răspuns al cărui absurd îl surprinde 
chiar şi pe el - „lasă-mă să te miros”. Făptura acceptă 
punându-i palma în dreptul feţei. Era un miros neuman, ca 
de carton, dar mirosul a ceva viu şi, mai ales, un miros real, 
inconfundabil, de neconceput într-o stare de vis. Apoi îşi 
aminteşte, parcă, de o altă cameră (sau tot aceea, dar 
transformată?), în care era pregătit ca pentru a fi operat. Îşi 
mai aduce aminte că era înconjurat de un alt tip de indivizi, 
care, la un moment dat, i-au introdus în rect un aparat urât, 
legat de tot felul de fire, apoi i-au făcut o incizie la un 
deget, în rest nimic, doar trezirea, dimineaţa următoare, în 
patul său. 

Recapitulând, ulterior, aceste întâmplări, îşi va aminti 


că a văzut laolaltă patru tipuri de arătări: (1) cu înfăţişare 
de roboţei, de felul celui văzut în dormitor, (2) indivizi 
scunzi, cu feţe late, de nuanţă cenuşiu-albăstruie, cu ochii 
adânciţi în orbite, nas cârn şi gura mare, întrucâtva umană, 
(3) cu o înfăţişare foarte puţin asemănătoare oamenilor, 
înalțimea de vreo 1,5 metri, alură fină, ochi negri, lunguieţi 
şi proeminenţi, cu o strălucire magnetică, nasul şi gura abia 
schiţate şi (4) nişte „bondoci” cu capul asemănător tipului 
precedent, dar ceva mai scunzi şi cu ochii negri, rotunzi ca 
nişte nasturi. Cei din a doua categorie păreau a fi un soi de 
lucrători prezenţi peste tot, pe când celelalte tipuri apăreau 
numai în anumite locuri şi împrejurări. 

Când Strieber s-a trezit a doua zi dimineaţa în patul 
său, nu-şi amintea pe moment nimic, dar era frânt de 
oboseală. Toată ziua următoare a fost obsedat de imaginea 
unei bufniţe care i se pare că l-ar fi privit în noaptea 
precedentă prin fereastră. În zilele următoare s-a simţit rău. 
Nu reuşea să se concentreze asupra lucrului pe care-l avea 
şi a făcut, la un moment dat, şi o stare febrilă. Simţea 
dureri în diverse părţi ale corpului fără să le poată explica 
originea îl obseda prezenţa unor obiecte care, înainte, îl 
lăsau indiferent. 

Încet-încet, în săptămânile care urmează, îi revin în 
memorie detaliile „răpirii”; pe măsură ce-şi aminteşte 
aceste detalii, Whitley este tot mai convins că e pe cale să- 
şi piardă minţile. Înainte nu fusese câtuşi de puţin interesat 
de OZN-uri, considerând că este un subiect la care savanții 
au dat, fără îndoială, răspunsul cel mai adecvat. Acum află 
din ziare că, în jurul datei cu pricina, în regiunea în care îşi 
avea casa de vacanţă, fuseseră semnalate obiecte 
zburătoare stranii. Una dintre observaţii a fost făcută chiar 
de vecinul său, fost aviator, împreună cu membrii familiei 
sale. După declaraţiile lor fusese ceva „enorm”, acoperit cu 


lumini, aparent dintr-o singură bucată, care a staționat 
cincisprezece minute deasupra unei şosele aflată la vreo 
opt kilometri de casele lor. Începe să se documenteze 
asupra subiectului. Află de cercetările făcute în regiune de 
Philip Imbrogno de care aminteam mai sus. Află, în sfârşit, 
că au existat şi alţii care afirmă că au suferit răpiri similare. 

Se hotărăşte să se adreseze unei autorităţi în 
domeniu şi se opreşte asupra lui Budd Hopkins care, ca şi 
Whitley, locuia la New York, şi chiar foarte aproape de 
apartamentul său. Budd, după ce îl ascultă, îl întreabă dacă 
nu-şi mai aminteşte să fi trecut cumva şi altă dată printr-o 
experienţă similară. Brusc, Strieber îşi dă seama că şi în 
noaptea de 4 octombrie 1985, în aceeaşi casă de vacanţă, 
s-au întâmplat o mulţime de lucruri stranii, care i-au ieşit, 
între timp, din minte; în plus, în noaptea aceea se aflau cu 
el şi alte persoane, care ar fi putut atesta veridicitatea 
amintirilor sale. 

În această primă noapte de week-end din octombrie 
fusese o ceaţă deasă. La casa de vacanţă, în afara celor trei 
din familia Strieber, mai veniseră şi doi vechi prieteni, 
amândoi scriitori publicaţi: Annie Gottlieb şi lacob 
Săndulescu, român emigrat la sfârşitul anilor patruzeci din 
U.R.S.S., unde fusese deportat la muncă în Donbas. După o 
cină uşoară la un restaurant se instalează în casa de 
vacanţă şi se culcă destul de devreme. 

După două sau trei ore de somn, Whitley se trezeşte 
brusc şi vede cu groază, prin uşa deschisă a dormitorului, o 
lumină albastră, puternică, proiectată pe tavanul camerei 
de zi. În faţa acestei camere era o prispă acoperită, dincolo 
de care urca o pantă. Lumina nu putea veni, deci, de la 
niciun fel de sursă obişnuită: far de automobil, felinar, 
lanternă etc.; în plus, era mult prea puternică şi se mişca... 
Strieber ajunge la strania concluzie că a luat foc coşul 


căminului şi poate, chiar, şi acoperişul, dar reacţia 
următoare este paradoxală - adoarme la loc. 

Se trezeşte peste câtva timp la o bubuitură puternică. 
Soţia lui, ca şi copilul care dormea în camera de alături, 
încep să ţipe. Lumina învăluia, deja, toată casa. Strieber se 
scoală, decis să coboare în camera de zi, convins că din 
cauza indolenţei sale incendiul s-a întins. În timp ce este pe 
scară lumina se stinge, însă, brusc. Se întâlneşte cu 
Săndulescu, trezit şi el, îl linişteşte spunându-i că nu s-a 
întâmplat nimic, îşi linişteşte apoi şi copilul şi, după ce se 
convinge că n-a fost niciun incendiu, se duce să se culce. A 
doua zi incidentul este aproape uitat; musafirii se plâng 
doar că au fost deranjaţi la un moment dat de o lumină. 

Peste o săptămână, Strieber începe să fie, însă, 
obsedat de o imagine care îi răsare tot timpul în memorie - 
un obiect enorm, luminos, ca un uriaş cristal şlefuit, înalt 
însă, de mai multe zeci de metri, plutind nemişcat deasupra 
casei sale. Începe să fie din ce în ce mai convins că văzuse 
aievea această imagine în noaptea cu pricina. 

La sugestia lui Budd Hopkins, Strieber acceptă să se 
supună unor şedinţe de regresie hipnotică. Şedinţele au 
fost conduse de Donald F. Klein, doctor în medicină, 
director de cercetări la New York State Psychiatric Institute, 
care avea la activ şi alte cazuri similare. S-a aflat că în 
noaptea de 5 octombrie tainiţele, până atunci ferecate, ale 
memoriei sale înregistraseră vizita unei făpturi cu creştetul 
chel, ochii imenşi şi oblici, ca de pisică, având puterea de a 
induce imagini şi sunete în mintea martorului prin atingerea 
capului său cu o riglă cu vârf argintiu. 

În şedinţe ulterioare se obţin detalii suplimentare 
despre răpirea din 26 decembrie. Revenind la presupusa 
introducere a acelui ac în creier, îşi va reaminti că întreaga 
„operaţie” s-a realizat printr-o simplă lovitură, un bang în 


ceafă şi atâta tot. Întrebând „cu ce drept îmi faceţi 
aceasta?” i se răspunde „noi avem acest drept”, iar la 
întrebarea „de ce mie?” i se răspunde „pentru că tu eşti cel 
ales”. 

Whitley o convinge pe soţia sa, Anne, că unele 
întâmplări ciudate din ultimul timp se datoresc faptului că 
„există o prezenţă ne-umană amestecată în viaţa noastră” 
şi că, pentru a lămuri despre ce este vorba, ar trebui să se 
supună şi ea la regresie hipnotică. Pentru a exclude 
posibilitatea unei sugestii involuntare, se adresează altui 
psihiatru - Dr. Robert Naiman. În ciuda faptului că există 
episoade întinse de care nu-şi poate aduce aminte în niciun 
fel, ies la iveală câteva elemente tulburătoare. Anne afirmă 
la un moment dat că Whitley dispare uneori noaptea din 
pat pentru un timp; ea era convinsă că merge să doarmă cu 
copilul sau că lucrează (Strieber în schimb nu-şi aduce 
aminte să se fi întâmplat aşa ceva). În noaptea de 5 
octombrie, când copilul a început să tipe, Anne a auzit o 
voce feminină liniştindu-l; a crezut că este prietena ei Annie 
(care însă în noaptea aceea nu a ieşit din camera ei) şi s-a 
simţit un pic geloasă zicând că, iată, de copilul ei se ocupă 
altcineva. Întrebată de hipnotizator de ce nu a coborât ea 
să vadă ce-i cu copilul, Anne răspunde că era ca o 
interdicţie, aşa cum se întâmpla în copilărie, când mama ei 
îi spunea să stea pe loc, să nu plece din pat. 

Se rememorează şi o altă întâmplare, din 1982, când 
un omuleţ alb, înalt cam de un metru, i-a dat târcoale 
copilului lor în timpul nopţii, pocnindu-l cu pumnul în 
stomac,  speriindu-l îngrozitor. Informațiile au fost 
confirmate chiar de copil, care, rugat fiind să-şi 
povestească v/se/e cele mai ciudate, descrie detalii ale unor 
aparente „răpiri”. Dacă ar fi să acceptăm ca adevărate 
aceste istorii, rezultă că există situaţii în care 


misterioasele entităţi exercită un control repetat nu 
doar asupra unor indivizi izolaţi, ci asupra unor 
întregi familii. În cazul lui Anne nu au reieşit elemente 
care să sugereze că ar fi fost răpită vreodată, dar au 
existat, aparent, suficiente dovezi că i s-a impus un anumit 
rol, fie şi numai acela de a accepta situaţia aşa cum era. 
Interogarea celor doi prieteni care au dormit la ei în 5 
octombrie confirmă şi ea apariţia unor fenomene stranii: 
lumini, zgomote, voci. În urma tuturor acestor confruntări, 
Strieber începe să spere că, poate, totuşi nu este nebun... 
De un mare ajutor îi este şi întâlnirea organizată de 
Budd Hopkins cu alte nouă persoane din New York, care 
avuseseră experienţe similare cu ale sale. Constată că 
niciuna nu-şi aminteşte cu plăcere cele întâmplate şi nici nu 
îi vine la îndemână să accepte cele trăite. Aproape toţi 
manifestau o anxietate permanentă, cu efecte negative 
asupra randamentului lor profesional. Cei mai mulţi au avut 
prima lor experienţă în jurul vârstei de 4-5 ani. Unii au 
impresia că sunt urmăriţi permanent, că li se întâmplă 
lucruri stranii: apar lumini pe pereţi, li se aprinde sau li se 
stinge în mod spontan televizorul, lumina etc. Practic toţi 
au recurs la regresia hipnotică. Dacă înainte de această 
răscolire a amintirilor cei mai mulţi au simţit o oarecare 
iubire sau loialitate faţă de imaginea ceţoasă a arătărilor 
implicate în întâmplările prin care au trecut, după revelarea 
tuturor detaliilor acest sentiment s-a transformat, de 
regulă, într-unul de furie sau, chiar, de revoltă. Una dintre 
ideile insolite emise în cursul acestei discuţii a fost că 
„umanoizii” par mai degrabă nişte roboţi sau nişte vietăţi 
simple, trase la copiator, acţionând în cadrul unei discipline 
ierarhice de o extremă severitate, ca şi cum ar fi fost părţi 
ale unui singur individ colectiv. De asemenea, mai mulţi 
martori au avut impresia că arătările manifestau față de 


pământeni o teamă vecină cu panica. Această teamă s-ar 
datora, după Strieber, faptului că oamenii, spre deosebire 
de arătările în cauză, sunt imprevizibili, independenţi, 
nesupuşi decât în mică măsură ierarhiilor, păstrându-şi 
individualitatea şi libertatea de decizie. Arătările par să nu 
priceapă nici traumele pe care le produce îngrădirea, fie şi 
parţială, a libertăţii celor răpiți. 

Din memoria sa stimulată de şedinţele de regresie 
hipnotică, ies la iveală mai târziu, spontan, şi alte amintiri 
îngropate, despre evenimente mult mai vechi. Fără a mai 
recurge la hipnoză, care, după răscolirea brutală a vechilor 
depozite, nu mai reprezenta un instrument demn de 
încredere, Whitley îşi aduce aminte că primele episoade 
bizare din viaţa sa datează chiar din 1947, când avea doi 
ani, era în casa bunicilor din San Antonio (Texas) şi se pare 
că a fost răpit mai multe ore. Apoi din 1951 când, 
contractând o boală ciudată, a trebuit să lipsească mai mult 
timp de la şcoală. Atunci a început să frecventeze, cumva 
într-o viaţă paralelă, un „cerc de copii”, cu zece- 
doisprezece membri, organizat de „vizitatori” undeva pe un 
alt tărâm, parcă într-o încăpere subterană rotundă, loc 
unde s-a întors apoi frecvent în anii care au urmat. Un alt 
episod de răpire s-a consumat, se pare, când avea nouă 
ani. Un episod traumatizant, la care aparent au participat 
mai mulţi inşi din tipul „lucrători scunzi”, a avut loc în 1957, 
când Whitley avea 12 ani şi era în tren la Austin (Texas) 
ş.a.m.d. Ajunge la incomoda concluzie că întreaga sa viaţă 
fusese „marcat” şi urmărit, mai mult sau mai puţin 
discret... 

Una dintre cele mai bizare amintiri, ieşite la lumină 
fără hipnoză, se leagă de vara anului 1968 când, într-o 
vacanţă de student, pleacă singur din Londra într-o 
excursie mai lungă prin Europa. O parte din excursie îi era 


imposibil să şi-o mai reamintească altfel decât fragmentar 
şi fără o înlănţuire logică. Se vede, astfel, primind parcă un 
bilet al companiei Egyptair, apoi zburând într-un avion bizar 
şi zgomotos în care membrii echipajului seamănă în mod 
straniu cu cei de „tipul 2” din episodul din decembrie. | se 
face rău şi, ca remediu, o „stewardesă” îi picură pe limbă 
trei picături dintr-un lichid foarte amar. 

Urmează o călătorie într-un mare deşert; pe o stâncă, 
la marginea unei oaze, se înalţă o zidire atât de veche 
încât, parcă, se contopeşte cu roca. | se spune că este o 
universitate veche de un milion de ani. Whitley întreabă 
dacă e vorba de nişte ruine; i se răspunde că nu, doar că 
savanții de acolo nu sunt pricepuţi în întreţinerea clădirii. 
Nu i se permite să intre în universitate, deoarece doi 
indivizi cu ochi negri, imenşi, migdalaţi, spun că „încă nu e 
pregătit” pentru asta. Este obligat să petreacă un timp 
alături, într-o clădire de lut, într-o încăpere fără niciun 
mobilier. Urmează fragmente de amintiri la fel de bizare, 
luate parcă din lumea visurilor. Şirul acestor amintiri se 
termină curând, după ce i se oferă să muşte dintr-un fruct 
îngrozitor de amar. 

Află abia mai târziu, cu surprindere, citind o carte a 
lui Jacques Valide, că, în vechile legende, călătoriile în 
Magonia, ţara zânelor, începeau adesea picurând trei stropi 
dintr-un lichid fermecat, pe cap ori pe faţă. lar în multe 
tradiţii, printre care şi cea greacă, dacă cineva se întorcea 
din țara morților, înainte era pus să mănânce sau bea o 
substanţă amară care aducea uitarea... 

În 1986 şi începutul lui 1987, după ce predase la tipar 
cartea Communion, Strieber trece printr-o serie de alte 
experienţe bizare. Se pomeneşte într-o noapte dus de mâini 
de două făpturi mărunte în interiorul unei structuri, care i 
se pare că posedă, ea însăşi, conştiinţă; ajunge într-o 


cameră plină de făpturi aproape translucide, ca nişte 
cadavre, care îl supun unui interogatoriu asupra cauzelor 
prăbuşirii Imperiului Britanic, luându-i, apoi, peste picior 
erudiţia. El îşi explică întâmplarea ca pe o lecţie de 
exorcizare a ideilor despre imperiile galactice, dar şi a celor 
despre moarte. Are şi câteva experienţe de tip out-of-body, 
în care se vede ieşind din el însuşi, trecând prin zidul casei 
şi plutind deasupra împrejurimilor şi, chiar, reuşind să apară 
pentru un moment în uşa unei persoane care îl recunoaşte. 
Apar, în diverse situaţii, pisici cu înfăţişare ciudată care nu 
aveau ce căuta acolo, Se ivesc sub geamul său lupi, deşi 
această specie a dispărut din regiune de sute de ani etc. 

În 23 decembrie 1986, noaptea la ora trei, în timp ce 
restul familiei doarme atât de adânc încât nimeni nu poate 
fi trezit, o fiinţă cu aspect de insectă uriaşă apare în 
dormitorul său şi îl conduce, într-un mod neînțeles, undeva 
într-o cameră în care îl aşteaptă patru persoane, cu 
înfăţişare mai mult sau mai puţin obişnuită, omenească. 
Strieber li se plânge de teroarea inumană pe care o simte 
ori de câte ori iese noaptea în grădina propriei case de 
vacanţă şi îi roagă să-l scape de ea; i se răspunde că este 
foarte greu; apoi i se aplică un soi de ştampilă pe gât, urma 
căreia o va regăsi a doua zi dimineaţa sub forma unei 
gâlme roşii. 

În ianuarie 1987, un prieten al lui Strieber, editorul 
Bruce Lee, împreună cu soţia, erau într-o librărie din 
Manhattan. La un moment dat văd intrând două persoane, 
aparent un bărbat şi o femeie, cam de 1,50 metri înălţime, 
încotoşmănaţi până la nerecunoaştere şi purtând ochelari 
negri cu lentile enorme. Perechea merge direct la etajera 
pe care era volumul Communion, foarte proaspăt în librării 
şi, încă, insuficient mediatizat. Apropiindu-se de ei, Bruce îi 
aude făcând, cu umor şi deferenţă, diverse comentarii în 


timp ce citeau un exemplar, foarte rapid, aparent însă 
pagină cu pagină: „oh, dar asta a înţeles-o greşiţi” sau „nu 
a fost aşa!” etc. Bruce se apropie mai mult şi, prezentându- 
se ca asociat al editorului cărţii, îi întreabă dacă au de făcut 
vreo observaţie în legătură cu volumul. | se răspunde doar 
cu o privire, pe care cel în cauză a caracterizat-o drept cea 
a unui câine în momentul în care sare să te muşte. Nu-i 
rămâne decât să se îndepărteze cât mai repede. Era ceva 
în neregulă: ca fost corespondent pentru Newsweek şi 
Reader's Digest, Bruce era un obişnuit al Casei Albe, 
Capitoliului, Pentagonului sau Departamentului de Stat. Ştia 
foarte bine cum să abordeze pe cineva; niciodată nu 
avusese parte de o asemenea reacţie. Pentru a nu fi acuzat 
că exagerează în scop publicitar, el consimte să fie testat 
cu întreaga poveste la detectorul de minciuni şi trece 
testul. Şi aceasta nu a fost singura istorie ciudată în 
legătură cu volumul menţionat. 

Bogăția întâmplărilor redate în cele două cărţi este, 
evident, imposibil de rezumat păstrând aerul de autentic şi 
de credibilitate pe care-l dau nenumăratele amănunte, 
întrebări, referiri menite să facă mai palpabile toate 
bizareriile descrise. Totuşi, cititorul sceptic ar putea păstra, 
încă, după citirea lor, anumite rezerve. Probabil, cel mai 
sceptic dintre cercetătorii fenomenului OZN este Philip J. 
Klass, convins că se va dovedi, odată şi odată, că toate 
semnalările sunt doar fenomene naturale, încă insuficient 
cunoscute sau rodul unor activităţi omeneşti. După citirea 
cărţii Communion, explicaţia lui a fost că nu se îndoieşte că 
autorul este sincer în istorisirile sale, atâta doar că, 
probabil, nu este pe deplin sănătos, sugerând că ar avea o 
epilepsie localizată în lobul temporal, boală care produce 
halucinaţii. Evident, el nu a fost singurul care a avansat 
astfel de ipoteze. 


Drept urmare, în Communion a fost reprodus 
certificatul medical prin care psihiatrul Dr. Donald F. Klein 
constată că Strieber nu suferă de niciun fel de boli psihice, 
ca de altfel şi certificatul de la detectorul de minciuni, cu 
evaluarea răspunsurilor date la un lung şir de întrebări; în 
Transformation autorul aduce dovezi ale trecerii unui alt 
asemenea test, efectuat de Po/ygraph Security Services din 
Londra, la cererea şi pe spezele binecunoscutei companii 
BBC. În plus, a fost testată casa de vacanţă pentru 
eventuale substanţe poluante, potenţial halucinogene, în 
apă, aer etc., răspunsul fiind negativ. 

La 6 decembrie 1986, Whitley a fost examinat la lobul 
temporal, pentru eventualitatea unei epilepsii, cu 
electroencefalograme incluzând folosirea electrozilor 
nazofaringieni şi a somnului indus. Testul a fost repetat de 
mai multe ori, cu acelaşi răspuns negativ. La un alt spital, 
Whitley a fost supus unor examinări cu tomograful axial 
computerizat şi cu scanerul cu rezonanță magnetică. 
Acesta din urmă este capabil să producă imagini deosebit 
de fine. Toate rezultatele au fost normale, cu excepția unor 
aşa-zise „obiecte strălucitoare necunoscute”, evidențiate în 
substanţa albă din lobii frontali, bilateral, ca şi în regiunea 
tempora-parietală stângă. Astfel de puncte sunt semnalate 
uneori în creierul persoanelor normale, fiind atribuibile unor 
mici scleroze, traume, cicatrice cauzate de parazitoze etc. 
În cazul lui Strieber aceste explicaţii au fost, pe rând, 
excluse. Să fie oare în legătură cu aparentele intervenţii 
una din 26 decembrie 1985, realizată în spatele urechii 
drepte, cealaltă din martie 1986 la rădăcina nării stângi? 
Rezoluţia aparatelor actuale este insuficientă pentru ca să 
se poată răspunde ferm la o astfel de întrebare. 

Strieber a mai trecut şi o serie de teste psihologice, în 
principal de personalitate care au relevat, e drept, stres şi 


oboseală, dar altminteri nimic altceva decât ceea ce ştia şi 
el: o persoană integrată normal, cu inteligenţă peste medie 
şi abilităţi verbale foarte dezvoltate. Rămâne, în consecinţă, 
convins că îndărătul tuturor întâmplărilor, chiar dacă nu 
totul a fost perfect redat, se află totuşi un necunoscut 
autentic şi foarte important. 


Cazurile din Gulf Breeze 


Printre întâmplările care au modelat imaginea 
fenomenului OZN în mintea americanilor anilor nouăzeci, şi 
chiar a unui public mult mai larg, au fost şi cele de la Gulf 
Breeze, un orăşel liniştit, cu case răspândite într-un soi de 
parc imens, având 6000 de locuitori, în bună parte 
pensionari. Orăşelul, care după întâmplările reproduse mai 
jos, a devenit un fel de Mecca al pasionaţilor de OZN-uri, 
este situat în vestul statului Florida, S.U.A., la capătul unei 
lungi peninsule-grind în golful Pensacola, care se deschide 
în nordul Golfului Mexic. 

Încă de la începutul anului 1987, au sosit rapoarte 
sporadice privind OZN-uri văzute în zonă. Adevărata istorie 
începe, însă, în ziua de 11 noiembrie 1987, când soţia unui 
ofiţer de marină pensionat vede plutind o alcătuire din care 
cobora o rază albastră. Ea a fost doar prima care a raportat 
strania apariție; au urmat alţi şase care, în mod 
independent, au raportat şi ei, în scris, lucruri 
asemănătoare. Al patrulea dintre aceste rapoarte era, însă, 
puţin mai altfel... 

Eroul întâmplării a fost Ed Walters, 41 de ani, 
proiectant şi antreprenor de construcţii, un ins prosper şi 
foarte prins de meseria lui, mai degrabă conservator, până 
atunci câtuşi de puţin preocupat de OZN-uri, extratereştri 


sau de popularitate. În ziua cu pricina, pe înserat, în timp ce 
stătea singur în biroul amenajat în vila sa, zăreşte o lumină 
stranie strecurându-se printre crengile pinilor. leşind din 
casă, vede plutind, la câţiva zeci de metri deasupra solului, 
un vehicul cilindric (semănând cu o tobă), luminos, gri- 
albăstrui, mai bombat la mijloc, cu diametrul apreciat la 
zece metri (ulterior s-au avansat valori de circa 4-5 metri), 
cu un moţ luminos în vârf şi un cerc cu diametrul de 
aproximativ cinci metri la bază, în interiorul căreia pulsa o 
lumină puternică. Jur împrejurul straniului obiect, dispuse 
regulat, se zăreau lumini şi două rânduri de pete întunecate 
pătrate, posibil hublouri. Absolut niciun sunet nu însoțea 
înfricoşătoarea apariţie. 

Convins că nu va fi crezut, Ed intră în casă, ia 
aparatul său Polaroid, pe care-l folosea cu regularitate pe 
şantierele de construcţii, face patru fotografii, după care 
reîncarcă aparatul şi mai apucă să facă o fotografie. Brusc, 
o rază albastră ţâşneşte din vehicul izbindu-l şi ţintuindu-l 
locului. Nu se poate nici mişca, nici respira; aude în minte 
tot soiul de voci; una pare să-i spună „nu vrem să-ţi facem 
niciun rău”, alta încearcă să-l calmeze. Între timp constată 
că raza albastră l-a „prins” cumva, încercând să-l ridice de 
la pământ. Ajunge la un moment dat să plutească la o 
înălţime de peste un metru. Simte că se sufocă. În jur nu 
era niciun martor. Alte voci, amalgamate peste halucinaţii 
vizuale, între care o carte cu imagini de câini, se suprapun 
zbaterilor şi ţipetelor sale să fie lăsat în pace. Dintr-o dată 
strânsoarea slăbeşte şi Ed cade la pământ, în genunchi. 
Până să se ridice OZN-ul dispăruse. Cele cinci fotografii 
erau însă acolo, developate, împrăştiate pe sol, semn că n- 
a avut doar simple vedenii. 

Peste puţin timp se întoarce din oraş Frances, soţia 
lui; examinează împreună imaginile, care deşi nu arătau 


toate detaliile pe care le văzuse Ed cu ochiul liber, erau 
destul de bune. Cad amândoi de acord că e mai bine să nu 
le arate şi altora, nici măcar celor doi copii ai lor, care la ora 
aceea nu se întorseseră, încă, de la şcoală. Ed este convins 
că dacă ar proceda altfel, va fi considerat pe viitor 
„constructorul acela nebun care a văzut OZN-uri”, ceea ce 
i-ar prejudicia atât afacerile, cât şi reputaţia foarte bună pe 
care o avea în comunitatea locală. În plus, copiii lor ar avea 
precis de suferit din partea colegilor care, de regulă, nu 
omit să sancţioneze cu mici răutăţi astfel de istorii. Mai 
târziu, însă, încep să-şi pună şi alt soi de întrebări - nu 
cumva strania apariţie poate reprezenta un pericol în viitor? 
Nu cumva ar trebui preveniţi părinţii, copiii, deci nu cumva 
ar fi mai bine să-şi alerteze într-un fel concetăţenii? După 
mai multe deliberări, se hotărăsc ca Ed să meargă la Duane 
Cook, editorul săptămânalului local Sentinel. Îi va spune 
acestuia că are cunoştinţă despre o istorie întâmplată unui 
prieten al său, numit convenţional „domnul X”, care, vrând 
să-şi păstreze anonimatul, i-a încredinţat fotografiile şi 
istorisirea păţaniei. Editorul acceptă publicarea, iar reacţia 
cititorilor este de la început pozitivă. 

În ziua de 20 noiembrie după amiază Ed „aude” 
brusc, cu urechile minţii, un zumzet din ce în ce mai 
puternic, venind parcă dindărătul jumătăţii drepte a frunţii. 
Îşi pune problema dacă nu cumva e bolnav; dintr-o dată 
zumzetul încetează şi este înlocuit printr-o conversaţie 
îndepărtată, într-o limbă de neînțeles, parcă africană. 
Încearcă să răspundă cumva „intruşilor”, înjurându-i, 
dându-le de înţeles că ştie că sunt aceiaşi cu cei ce l-au 
bruscat cu nouă zile în urmă. Chiar ia aparatul de 
fotografiat şi iese în grădină, aşteptând. La un moment dat 
apare, într-adevăr, o luminiţă, care creşte vertiginos. Ridică 
aparatul şi aude, dintr-o dată, în minte, în engleză, o voce 


spunând „nu fă asta”, apoi o altă voce „te rog nu...” şioa 
treia, în spaniolă, „los fotos son prohibido”. Din nou primele 
voci îl invită să avanseze, să nu-i fie teamă deoarece vor 
să-i facă „doar câteva teste”, care nu-i vor face niciun rău. 
Walters reuşeşte, în timpul „conversaţiei”, să facă patru 
clişee. În acelaşi timp are şi o seamă de vedenii induse 
mental, îşi zice el, în scop experimental. La un moment dat 
se întreabă iritat cu ce drept este tratat astfel; răspunsul 
vine imediat - noi avem dreptul să facem asta. După a 
patra fotografie obiectul se apropie brusc, apoi ţâşneşte în 
sus, dispărând în câteva clipe. Ultimul mesaj pe care Ed îl 
recepționează este „vom reveni...”. 

În noaptea de 2 decembrie 1987, este trezit din somn 
de voci pe care le aude în minte, în limba spaniolă. Walters 
a petrecut mai mulţi ani în ţări din America Centrală şi se 
descurca binişor în această limbă. Eroul nostru înțelege că 
OZN-ul cu pricina este din nou pe aproape; în prima clipă se 
gândeşte să sune poliţia locală, unde cunoştea bine câţiva 
ofiţeri, renunţă însă din teamă de ridicol, ia în mâna stângă 
pistolul, încărcat, iar în dreapta aparatul de fotografiat; iese 
în grădină să scruteze cerul. În scurt timp aude un zumzet 
puternic îndărătul frunţii şi vede, într-adevăr, OZN-ul 
cunoscut coborând până foarte aproape de sol, în fundul 
grădinii. Ascunzându-se după nişte paravane, Ed încearcă 
să se apropie de obiect făcând şi o fotografie. Soţia lui, 
trezită între timp din somn, asistă la scenă, văzând şi ea, 
pentru prima dată, straniul obiect. Peste puţin timp OZN-ul 
dispare, iar cei doi încearcă să-şi reînnoade somnul 
întrerupt. La ora 3.30 Walters se trezeşte din nou la lătratul 
câinelui. Din dormitor, o uşă, aproape complet din sticlă, 
dădea direct spre o verandă deschisă către grădină. De 
partea cealaltă a acestei uşi Ed zăreşte un omuleţ înalt cam 
de 1,20 metri, îmbrăcat cu un soi de armură, sau, mai 


degrabă, în nişte cutii dreptunghiulare, gri închis, care nu-i 
ascundeau, însă, ochii negri, imenşi, ca de lăcustă, 
scrutători şi cu o expresie aproape tristă. Arătarea ţinea în 
mână o baghetă argintie, ca o rază de energie solidificată. 
Distanţa era de cel mult 4-5 metri. Walters, sub privirile 
îngrozite ale soţiei, se repede să captureze creatura. Nu 
face însă nici doi paşi pe verandă şi este izbit de „raza 
albastră” venită de la OZN-ul care se află deasupra. 
Rămâne țintuit locului, incapabil să mai facă vreo mişcare. 
Omuleţul se îndepărtează fără grabă. Ed scapă din 
strânsoare, fiind tras înapoi în casă de soţie. Are, încă, tăria 
să meargă după aparatul de fotografiat şi să facă un nou 
clişeu cu OZN-ul. Răscolesc apoi îngroziţi toată casa, ca nu 
cumva să mai fi rămas pe undeva vreun intrus. Între timp 
OZN-ul dispare. A doua zi dimineaţa au surpriza să audă, la 
postul local de televiziune, că mai mulţi localnici au zărit un 
OZN în cartierul lor. De altfel obiectul fusese semnalat şi de 
alţii în ultimele săptămâni. 

Cazul, devenind tot mai intens mediatizat, intră în 
sfera de interes a asociaţiei MUFON (Mutual UFO Network), 
dedicată cercetării fenomenului OZN, care trimit discret un 
investigator la Gulf Breeze. Acesta, pe nume Robert E. Reid, 
identifică locurile de unde au fost făcute fotografiile date 
publicităţii şi începe să suspecteze că „domnul X” este una 
şi aceeaşi persoană cu Ed Walters. Desigur, prima ipoteză a 
fost că, probabil, totul e o farsă, o contrafacere bine 
realizată de către cineva avid de publicitate. Pe măsură, 
însă, ce investigatorul stă de vorbă cu mai mulţi martori şi 
se familiarizează cu detaliile fotografiilor, pe care le văzuse 
până atunci, doar, în reproduceri de o calitate mediocră, el 
este obligat să înlăture, pe rând, variantele avansate de 
sceptici: machete atârnate sau fotografiate prin dublă 
expunere, baloane, obiecte aruncate în aer şi fotografiate în 


peisaj, ca şi o ipoteză care viza globul din vârful unui turn 
de apă. Nu peste mult timp Ed va trebui să recunoască 
faptul că el este „domnul X”. 

În 5 decembrie OZN-ul reapare. Are loc o 
„conversaţie” mintală. Vocea îi spune între altele: „Nu te 
opune... stai acolo unde eşti... eşti în pericol... Zehaas, noi 
nu dorim să-ţi facem niciun rău” sau „Zehaas, noi suntem 
aici pentru tine...”. Walters ajunge la concluzia că acest 
„Zehaas" trebuie să fie o poreclă pe care vizitatorii s-au 
hotărât să i-o dea. Ulterior s-a speculat că numele ar putea 
fi o formă coruptă a unui cuvânt spaniol semnificând 
„sprâncene”, vizitatorii fiind impresionați de acest detaliu 
anatomic pe care ei nu-l posedau. 

În 17 decembrie urmează o nouă apariţie, soldată cu 
noi fotografii. Pentru scurt timp Ed rămâne singur cu OZN- 
ul; el va constata ulterior o „/acună în timp” de circa cinci 
minute, în care nu-şi aduce aminte ce s-a întâmplat. A fost 
oare răpit sau examinat fără să ştie? În aceeaşi zi obiectul 
plutise şi deasupra curţii şcolii de alături, lăsând să cadă un 
lichid murdar. Specialiştii de la Pioneer Laboratory Inc. din 
Pensacola au afirmat că a fost doar apă de mare 
amestecată cu alge, dar în cercul cu diametrul de 4,5 metri 
acoperit de acest lichid iarba s-a uscat şi nu a crescut la loc 
nici primăvara. 

În seara de 23 decembrie 1987, Ed Walters reuşeşte 
să fotografieze o formaţie de trei OZN-uri identice, aşezate 
pe cer în triunghi, de acelaşi tip cu cele din vizitele 
precedente. În aceeaşi zi gazeta locală primeşte, de la un 
alt cetăţean, nouă fotografii reprezentând aceleaşi trei 
OZN-uri, văzute însă dintr-un alt loc, aflat la câteva sute de 
metri de casa lui Walters. Peste patru zile alţi localnici 
depun mărturie că au zărit OZN-ul chiar deasupra casei lui 
Walters. 


În seara de 28 decembrie, cei doi soţi Walters văd, 
din nou, OZN-ul, dar nu reuşesc să-l fotografieze; câtva 
timp mai târziu, însă, obiectul reapare şi, de data aceasta, 
Ed reuşeşte să-l filmeze pe o casetă video, timp de un 
minut şi 38 de secunde (cu treizeci de imagini pe secundă), 
de la o distanţă de circa 100 de metri. La un moment dat, 
se vede clar cum OZN-ul trece prin spatele unei tufe, apoi 
pe după ramurile unui pin aflat la circa 30 de metri. 
Examinarea ulterioară, cadru cu cadru, a benzii, a 
evidenţiat un soi de energie pulsatilă, rotindu-se în jurul 
muchiei de jos a vehiculului, fenomen care nu fusese 
observat cu ochiul liber. Aceleaşi cadre, analizate cu o 
aparatură foarte sofisticată, au întărit convingerea 
specialiştilor că nu poate fi vorba de o machetă suspendată 
sau de vreun alt truc asemănător. 

La 12 ianuarie 1988, la apusul soarelui, Ed mergea să 
verifice o instalație electrică necesară pentru a doua zi, la 
unul dintre şantierele pe care le coordona. Abia intrase pe o 
şosea laterală când, dintr-o dată, o lumină puternică îl 
orbeşte şi îi amorţeşte puternic mâinile. Peste câteva 
secunde vede OZN-ul, venind deasupra lui, din spate, şi 
aşezându-se la circa 200 de metri de el, plutind la un stat 
de om deasupra asfaltului, ocupând, prin gabaritul său, 
toată lăţimea carosabilului. Încearcă să întoarcă, dar 
mâinile nu îl ascultă. Frânează la circa 70 de metri de 
obiect. Cu chiu cu vai reuşeşte să facă o fotografie 
spectaculoasă, mult reprodusă ulterior, în care, aparent, 
lumina emanată din baza straniului vehicul se reflectă în 
asfaltul drumului. Când să facă încă o fotografie constată că 
OZN-ul vine încet către el. Încearcă să se ascundă sub 
camionetă. Aude în cap o voce - „Eşti în pericol... nu vrem 
să-ţi facem niciun rău... ieşi de acolo...”. Dintr-o dată, o 
rază albastră ţâşneşte spre sol, depunând, lângă OZN, o 


creatură, asemănătoare celei văzute, noaptea, pe veranda 
casei, cu o vergea argintie în mână. Apoi, raza ţâşneşte de 
încă patru ori, depunând de fiecare dată câte o creatură 
identică. Grupul porneşte spre Ed, agitând în sus şi în jos 
baghetele. Omul nostru, cuprins de teroare, se caţără 
îndărăt în camionetă şi, în momentul în care straniul grup 
parcursese deja jumătate din drumul care îi despărţea, 
reuşeşte să demareze în marşarier. Nu se opreşte decât la 
intersecţia cu şoseaua principală, pe care se desfăşura un 
trafic intens. Pentru ca scenariul OZN-istic să fie complet, 
peste câteva zile apar şi doi „agenţi federali” care cer să le 
dea fotografiile cu OZN-uri. Ed minte că nu le mai are, 
pretextând că tocmai le-a dat unei gazete spre publicare. 

În 16 ianuarie, cei doi soţi văd un OZN de o formă cu 
totul diferită. Între timp fotografiile, în general foarte 
întunecate, sunt examinate de specialişti şi refotografiate 
sub o lumină de 500 de waţi, pentru a scoate la iveală 
detalii invizibile pe original. La acest început de an 
vânătoarea foto a OZN-urilor este pe cale să devină la Gulf 
Breeze un sport la modă. E drept, nu sunt mulţi norocoşi, 
dar numărul lor creşte. 

Walters organizează un mic grup de prieteni şi oficiali 
MUFON, care stabilesc să se alerteze reciproc în cazul unor 
apariţii ciudate. Ed este avantajat deoarece apropierea 
OZN-urilor îi este „anunţată” prin acel zumzet caracteristic 
pe care-l simte îndărătul frunţii. În seara de 24 ianuarie, 
acest semn îl face să-l sune pe editorul Duane Cook, căruia 
îi propune să iasă împreună într-un loc mai ferit, dat fiind că 
au constatat că OZN-urile se arată doar anumitor persoane 
şi niciodată unui grup mai mare. les cu camioneta într-o 
pădurice apropiată; vremea era ceţoasă şi ploioasă. La un 
moment dat, Walters începe din nou să audă voci. Cineva i 
se adresează repetat, spunându-i între altele „vei şti în 


somn”. Ed avea asupra sa polaroidul, iar prietenul său o 
cameră video cu care începe să filmeze stările prin care 
trece Ed. Acesta pare să fie supus unei adevărate torturi - 
are crampe la stomac, apoi o durere groaznică în cap, 
piept, braţe. Caznele sale le interpretează ca pe o 
„pedeapsă” pentru vina de a fi luat cu el o persoană 
„heautorizată”. La un moment dat, când editorul se 
îndepărtează, OZN-ul apare din ceaţă, doar pentru câteva 
secunde, dar numai Ed apucă să-l fotografieze, filmului 
video nerămânându-i decât să urmărească, în minutul care 
urmează, developarea fotografiei polaroid, pe care apare 
într-adevăr, detaliu după detaliu, obiectul misterios. 

În seara de 26 ianuarie, în timp ce Ed făcea duş, iar 
restul familiei se pregătea de culcare, „obiectul” apare din 
nou. Ed este alertat de soţie şi iese în curte învelit doar într- 
un prosop. Frances îl fotografiază astfel, cu OZN-ul în planul 
îndepărtat. Ed înjură, trimițând vizitatorii la dracu’. Aude în 
minte de repetate ori: „Zehaas... vei şti în somn... am venit 
aici pentru tine...”. 

În seara de 7 februarie, este chemat din nou din casă, 
de astă dată de fiica lui. Ed îşi ia polaroidul şi apucă să-şi 
vadă soţia fugind din curte să se pună la adăpost în casă de 
groaza OZN-ului. Când pune piciorul pe ultima treaptă, un 
fascicul oblic de lumină albastră izbeşte betonul lângă 
piciorul ei, dar n-o atinge. Întâmplător, Ed declanşase în 
aceeaşi clipă aparatul, astfel încât şi această scenă a rămas 
înregistrată. Urmează o panică de nedescris la gândul că 
toate ferestrele sunt deschise, ori dacă raza acţiona oblic 
ea putea intra în orice încăpere, deci putea teoretic să 
atingă pe oricine din casă sau să „planteze” unde dorea 
omuleţi cu baghete argintii. 

În ziua următoare soseşte în oraş Budd Hopkins, 
cunoscutul investigator al fenomenului OZN şi autor al unor 


cărţi dedicate întâlnirilor de gradul IV. Prima lui observaţie 
este că o atare urmărire asiduă a cuiva de către OZN-uri, 
deşi nu foarte frecventă, este cunoscută în destul de multe 
cazuri. De regulă însă ea se însoţeşte şi de „răpiri” multiple, 
de durată mai scurtă sau mai lungă, eşalonate de-a lungul 
mai multor ani. În majoritatea cazurilor aceste „răpiri” sunt 
şterse din memoria celui în cauză. Analizând întâlnirile din 
ultimele trei luni, se opresc asupra celei din 17 decembrie, 
în care exista o scurtă perioadă în care Ed nu-şi aducea 
aminte ce s-a întâmplat. 

Continuând discuţiile, mult mai importantă pare însă 
revelaţia faptului că s-ar putea ca aceste întâlniri să nu fi 
fost primele din viața sa. Îşi aduce acum aminte că în trecut 
a mai trăit cel puţin trei întâmplări stranii, cărora căutase 
până acum să nu le dea prea mare importanţă, dar care 
deveneau dintr-o dată relevante... 

Prima întâmplare s-a petrecut pe când avea 17 ani. O 
după-amiază întreagă în care umblase cu bicicleta, trimis 
de mama lui după cumpărături, a fost urmărit insistent de 
un imens câine negru, pe care nu-l mai văzuse nici înainte, 
nici după aceea. În noaptea care a urmat, în timp ce 
dormea în aceeaşi cameră cu fratele său, simte că-i sare 
ceva în pat. În primul moment crede că e pisica, dar îşi 
aduce aminte imediat că, atunci când s-au culcat, pisica 
fusese dusă afară din casă iar uşile şi ferestrele fuseseră 
bine închise. Gândul acesta îl trezeşte de-a binelea. La 
început i se pare că vede nişte umbre strecurându-se prin 
întuneric, apoi brusc apare, la o palmă de faţa sa, un cap 
chel cu ochii înfundaţi în nişte orbite negre imense, fără 
gene sau sprâncene. Terorizat, ţipă, îşi acoperă faţa cu 
perna, aprinzând concomitent lumina de pe noptieră. 
Camera era goală. Fratele, trezit din somn, bombăne că a 
simţit şi el că-i umblă ceva prin pat, dar şi-a zis, la fel, că a 


fost pisica. Pe podeaua dormitorului şi a holului alăturat 
zăresc numeroase urme ude de paşi, provenind negreşit de 
la cineva sau ceva care intrase prin curte, unde toată 
noaptea mersese o stropitoare. Ulterior, ori de câte ori şi-a 
rememorat întâmplarea, Ed obişnuise să-şi spună că 
probabil totul fusese doar un vis cu coşmaruri. 

A doua întâmplare s-a petrecut când avea 25 de ani. 
Fiind căsătorit doar de doi ani, lucra din greu pentru a-şi 
înzestra proaspătul său cămin. După o şedinţă de lucru 
privind un proiect, terminată la ora 23 noaptea, pleacă spre 
casă cu maşina. Drumul dura circa o jumătate de oră. 
Străzile erau pustii; la un moment dat constată cu groază 
că în oglinzile retrovizoare nu se vede nimic decât bezna. 
Pe măsură ce depăşea un felinar acesta parcă dispărea în 
neant îndărătul său, ca şi cum maşina lui ar fi târât în spate 
o imensă perdea neagră. Speriat, vrea să accelereze, dar 
maşina nu reacţionează, tinzând să se oprească. Descoperă 
că schimbătorul de viteze era în punctul mort... Nu-şi poate 
explica în ce mod s-a întâmplat una ca asta... îşi spune că 
este probabil peste măsură de obosit. Trage maşina pe 
dreapta şi coboară să-şi revină puţin. Acum strada pare 
normală, cu lumini şi înainte şi înapoi. Doar de undeva, mai 
de departe, venea o lumină, ca un far de motocicletă. 
Numai că pe măsură ce lumina aceasta se apropia, ea se 
înălța tot mai mult de la sol... Ed, îngrozit, sare la volan şi 
demarează. În retrovizoare din nou nu se vede nimic. Este 
cât pe-aci să piardă controlul maşinii; frânează, opreşte, 
coboară din nou din maşină şi priveşte îndărăt. Vede iar 
lumina ca de motocicletă apropiindu-se din depărtare. 
Porneşte din nou, accelerând, în dorinţa de a scăpa de 
acest coşmar, dar în câteva secunde lumina îl ajunge, 
devine imensă, inundând tot interiorul automobilului... 

Ed îşi revine abia şase ore mai târziu, şezând la 


volanul maşinii sale trasă la marginea şoselei, fără să-şi 
poată aduce aminte ce s-a întâmplat între timp. Ulterior îşi 
va spune că totul a fost doar o halucinație datorată 
surmenajului. 

A treia întâmplare, s-a petrecut la vârsta de 33 de 
ani, când se afla într-un concediu, lângă oraşul Corpus 
Christi (Texas) din zona barierei de corali din Golful Mexic. 
Ed ieşise în larg singur, într-o canoe, cu intenţia de a pescui 
ceva. Era exact miezul zilei când botul bărcii s-a lovit de 
ceva metalic; o mulţime de bule de aer urcară spre 
suprafaţa apei, emanând un pronunţat miros de clor. 
încercă să le evite, dar părea că bulele se ţin după ei... 
Dintr-o dată, observă sub apă, la o adâncime de circa zece 
metri, o lumină verzuie care creştea tot mai mult... 

Peste un răstimp, care nu i se păruse mai lung de 
câteva secunde, se pomeneşte întins pe fundul bărcii care 
plutea nemişcată. Se uită la ceas - era ora cinci după 
amiaza şi se găsea la mai multe mile de locul unde avusese 
ciudata întâlnire. Mai târziu şi-a explicat întâmplarea zicând 
că avusese, poate, o insolaţie... 

În urma unor suspiciuni legate de faptul că şi 
fotografiile polaroid ar putea fi trucate, cei de la MUFON îl 
sfătuiesc pe Ed să-şi schimbe aparatul cu un polaroid mai 
sofisticat, aducându-i şi un aparat special, stereoscopic, cu 
patru obiective, care, când este declanşat, impresionează 
simultan patru cadre de film, ceea ce permite, între altele, 
determinarea exactă a distanţei şi dimensiunilor obiectului 
fotografiat. Se iau şi precauţii suplimentare, verificând 
filmul şi clişeele polaroid să nu fi fost expuse anterior, 
sigilând aparatele de fotografiat îndată ce a fost introdus 
filmul în ele. 

La 26 februarie Ed reuşeşte să fotografieze cu 
aparatul stereoscopic un OZN cu totul deosebit de cele 


anterioare, lung de numai un metru. Investigatorii au 
considerat că a fost vorba de o „sondă” destinată unor 
explorări în regim automat. 

La insistenţele specialiştilor MUFON, Ed Walters 
acceptă să se supună unei examinări cu detectorul de 
minciuni, la un laborator specializat, care, însă, nu mai 
avusese până atunci de-a face cu probleme legate de 
fenomenul OZN. La prima întrevedere, în 18 februarie, Ed, 
aşezat pe ceva ce semăna cu un scaun electric, a povestit 
timp de două-trei ore toate cele prin care a trecut, 
răspunzând la nenumărate întrebări, la multe dintre ele în 
mod repetat. Peste câteva zile, în care investigatorul a 
făcut şi investigaţii complementare, a avut loc o nouă 
discuţie de vreo trei ore. Abia după aceasta a fost fixată, 
peste alte câteva zile, data adevăratei examinări. Aceasta 
se desfăşoară după o procedură foarte riguroasă şi durează 
din nou trei ore. Harvey McLaughin, care a condus 
examinarea, a consemnat, într-un proces verbal foarte 
oficial, faptul că „în urma examinării nu s-au constatat 
reacţii fiziologice de natură să decepţioneze” privitor la 
adevărul celor expuse, şi că „dl. Walters crede cu 
certitudine în faptul că fotografiile şi observaţiile descrise 
sunt adevărate şi corespunzătoare realităţii”. Teste 
complementare ulterioare au arătat că Ed era sănătos 
psihic, în particular că nu era un mincinos patologic, deci nu 
era o persoană care ar putea spune neadevăruri cu atâta 
naturaleţe, încât nici detectorul de minciuni să nu le poată 
evidenta. 

În 17 şi 20 martie, după o „pândă” colectivă, Ed mai 
face, în prezenţa unor martori, nişte fotografii cu un alt 
aparat, mai sofisticat, dublu şi cu un efect stereoscopic 
crescut. 

La 1 mai 1988, la ora 1.00 după miezul nopţii, de astă 


dată complet singur, după o lungă veghe lângă ţărmul 
mării, vede din nou OZN-ul devenit de acum familiar, însoţit 
de micuța „sondă”. Le strigă, plin de năduf, că vrea să se 
termine odată această hărţuială, că vrea să dispară din 
viaţa lui... Apucă să declanşeze o dată aparatul dublu, dar 
când să repete operaţia zăreşte dintr-o dată OZN-ul la vreo 
zece metri deasupra sa, după care o imensă lumină albă îi 
inundă creierul... 

În clipa următoare (sau cel puţin aşa i s-a părut) se 
ridica de pe nisipul plajei, cu o durere îngrozitoare de cap, 
buimac, clătinându-se. Mâinile sale răspândeau o duhoare 
insuportabilă. Se uită la ceas - era ora 2.25 - trecuseră o 
oră şi un sfert fără să-şi poată aminti ceva. Ajuns acasă 
descoperă că are un cucui pe creştet şi o umflătură 
dureroasă sub ceafă. În oglindă mai constată că s-a ales şi 
cu o vânătaie mare la rădăcina nasului şi două semne roşii 
pe tâmple, înconjurate de vânătăi urâte... 

După aceasta, şirul observaţiilor se opreşte pentru un 
timp. Cele de mai sus, împreună cu fotografiile, au 
constituit substanţa cărţii de mare succes scrisă de soţii 
Walters - The Gulf Breeze Sightings (1989). 

După publicarea cărţii, Ed s-a supus unor regresii 
hipnotice conduse de psihologul dr. Dan Overlade. S-a 
relevat că cei ce l-au răpit erau aceiaşi care îl mai răpiseră 
şi în alte rânduri înainte. Îşi amintea sub hipnoză de o 
încăpere goală, luminată, de un alb orbitor; o rază albastră, 
coborând din tavan, l-a ridicat şi l-a întins pe o banchetă. 
Apoi, omuleţii i-au examinat, cu un aparat sofisticat, 
memoria afectivă şi emoţională, examinări pe care le 
făcuseră şi cu prilejul precedentelor răpiri. 

Fotografiile făcute de către Ed Walters şi alte 
persoane din Gulf Breeze, în perioada noiembrie 1987 - mai 
1988, au fost examinate de numeroşi specialişti. Între 


aceştia a fost şi Bruce S. Maccabee, doctor în fizică, 
cercetător angajat pentru probleme de optică, timp de 16 
ani, în diverse proiecte ale guvernului american, între altele 
şi la „Iniţiativa pentru Apărare Strategică”. El făcuse şi 
numeroase lucrări ştiinţifice privind credibilitatea unor 
fotografii de OZN-uri, utilizând ultimele tehnici, inclusiv cele 
asistate de calculator. Maccabee evidenţiază, pe această 
cale, că în unele imagini luate de Walters, OZN-ul este cu 
adevărat îndărătul unor crengi, deci nu se poate pune 
problema unor imagini suprapuse; măsoară experimental 
că lumina proiectată pe şosea într-una dintre fotografii este 
de o mie de ori mai puternică decât cea pe care ar putea-o 
da cel mai puternic proiector uzual etc. Maccabee şi-a dat 
seama că o eventuală farsă ar fi necesitat un laborator foto 
foarte bine pus la punct, inexistent în oraş, ca şi 
colaborarea întregii comunităţi a aşezării, ceea ce era 
practic imposibil. În zona Gulf Breeze, în perioada amintită, 
fuseseră raportate peste o sută de observaţii asupra OZN- 
urilor cu pricina, inclusiv în zile în care Ed nu avusese niciun 
fel de semne de la vizitatorii nepoftiţi. Printre martori s-au 
numărat mai multe notabilităţi ale orăşelului. 

W. H. Andrus, directorul internaţional al MUFON, 
aprecia, pe baza urmelor cu care a rămas după ultima 
întâlnire, că lui Ed Walters i s-a făcut un implant, care a fost 
extras cu ocazia răpirii din 1 mai 1988. 

D. M. Ware, directorul MUFON pentru statul Florida, 
menţiona că, în perioada şi zona menţionate, au fost 
depuse cel puţin 68 rapoarte indicând obiecte care n-au 
putut fi identificate, implicând 135 martori, dintre care 
patru au zărit fiinţe, şase raza albastră, iar nouă au 
suportat perioade de „/acună în timp” sugerând răpiri. 
Numărul total de fotografii a fost de 60, dintre care 39 
făcute de Ed Walters. 


Încă după publicarea primelor fotografii au existat 
semne ale interesului manifestat în acest sens de marina 
militară şi de NASA, care au adus în zonă radare şi nave 
speciale de cercetare. E adevărat, la vreo 30 de kilometri 
exista o mare bază a aviaţiei militare. În conferinţe de 
presă oficialii acestora au dezminţit, însă, categoric 
zvonurile în legătură cu eventuale experienţe cu tipuri noi 
de aparate de zbor. Nu o dată martorii au raportat că OZN- 
urile erau urmărite de elicoptere sau avioane de vânătoare. 
Dat fiind că locuitorii oraşului erau în bună măsură ofiţeri 
pensionaţi, era greu de crezut că ei s-ar fi putut înşela. 
Unele informaţii aduse, însă, de Jacques Vallee în 
Revelations (1991) ridică problema unei implicări mai 
subtile a armatei americane în evenimentele din Gulf 
Breeze. 

La începutul lui iunie 1990 a venit o ştire bombă - 
după ce Ed Walters s-a mutat, noul proprietar al fostei sale 
case, căutând ceva printre lucrurile abandonate în pod, a 
găsit un model al OZN-ului. Cu diametrul de 23 centimetri şi 
înălţimea de 15, s-a zis că acest model ar fi servit la 
fabricarea binecunoscutelor fotografii, deci ar constitui 
dovada că totul a fost doar o înscenare. Desigur, era foarte 
greu de dovedit că modelul nu a fost pus în pod după 
decembrie 1988, când familia Walters se mutase într-o 
casă nouă. În plus, dacă ar fi existat o fraudă, Ed ar fi fost 
suficient de prudent să nu abandoneze la voia întâmplării 
dovada ei. Dar cel mai bun argument a fost faptul că, oricât 
s-au străduit partizanii acestei versiuni, ei n-au reuşit să 
realizeze cu ajutorul machetei vreo fotografie 
convingătoare, în genul celor deja existente. 

Adevărata surpriză a constituit-o, însă, revenirea 
OZN-urilor în ianuarie 1991. În prima jumătate a anului au 
fost culese 70 de rapoarte care nu puteau fi calificate decât 


ca obiecte neidentificate. Nu semănau cu cele din 1987- 
1988, având forme diversificate: disc, cilindru, ţigară. O 
statistică şi măsurători bazate pe triangulaţii au arătat că 
diametrele obiectelor se situau între 5 şi 10 metri, înălţimea 
medie de zbor între 500 şi 3000 de metri, distanţa de 
observare fiind, de regulă, de câţiva kilometri. Printre primii 
care le-au văzut şi le-au fotografiat au fost din nou soţii 
Walters. Observațiile au continuat şi anii următori, fapt care 
a atras numeroşi turişti. Deşi ele nu au mai fost însoţite de 
episoade spectaculoase: aterizări, răpiri, apariţiile lor, ca şi 
numeroasele fotografii şi benzi video, inclusiv multe 
realizate de reporteri ai celor mai importante companii de 
televiziune americane şi sud-est asiatice, trimişi special în 
zonă, stau dovadă, în continuare, perenităţii unui fenomen 
enigmatic. 

Ed şi Frances Walters au recapitulat într-o nouă carte: 
UFO Abductions in Gulf Breeze (1994), întâmplările de după 
1 mai 1988. Prin regresiile hipnotice ulterioare, efectuate 
de acelaşi Dr. Dan Overlade a rezultat că Ed fusese răpit de 
mai multe ori înainte. Între altele, în cele trei întâmplări 
menţionate, cele de la 17, 25 şi 33 de ani, a trecut, aparent 
la bordul unui OZN, prin examinări medicale, manipulări de 
natură sexuală şi i s-au făcut implanturi. Cu această ocazie 
s-a întâlnit cu tot soiul de fiinţe stranii şi înfricoşătoare, 
între care cu nişte şopârle agresive, lungi de peste trei 
metri. 


Cazul doctorului X 


Un alt caz foarte bine cunoscut celor ce frecventează 
literatura OZN-istică este cel al doctorului X. Născut în 
Franţa în 1930, el a devenit un specialist reputat în 


domeniul biologiei, motiv pentru care nu a dorit ca numele 
său să fie făcut public în legătură cu cele întâmplate. În 
paralel, şi-a cultivat şi un talent muzical remarcabil. 

La 18 mai 1958 a fost rănit de explozia unei mine în 
Algeria, unde servea în armata franceză. A rămas cu o 
invaliditate pe partea dreaptă a corpului, având dureri mari 
dacă era obligat să stea mai mult timp în picioare. A fost la 
un pas de a renunţa şi la cântatul la pian, datorită durerilor 
în mâna dreaptă. Cu trei zile înainte de incidentul care 
urmează, în timp ce tăia lemne, s-a mai şi rănit, rău de tot, 
la picior, locul rămânând inflamat. 

În noaptea de 1 spre 2 noiembrie 1968, a fost trezit 
din somn de copilul său de 14 luni, care plângea. S-a dus în 
camera copilului şi l-a văzut stând în picioare, în pătuţul 
său, arătând cu mânuţa spre fereastră. În spatele 
jaluzelelor coborâte se zărea o lumină neobişnuit de 
puternică. Dr. X a liniştit copilul după care, deoarece lumina 
persista, s-a dus să deschidă jaluzelele să vadă despre ce 
este vorba. De la fereastră se deschidea o panoramă largă 
asupra regiunii. Dr. X vede, la câteva sute de metri de casă, 
două obiecte discoidale (calcule ulterioare au estimat 
diametrul la 65 metri, iar înălţimea la circa 15 metri). 
Partea de sus părea alb argintie, iar cea de jos roşie şi se 
vedeau, de asemenea, şi nişte antene. Ambele obiecte 
emiteau străfulgerări de lumină, cu ritmul de una pe 
secundă. Doctorul iese pe balcon să vadă mai bine 
fenomenul şi are prilejul să observe cele două discuri 
apropiindu-se şi... contopindu-se într-un singur disc. Era ora 
4.00 dimineaţa. Noul obiect baleiază cu o rază peisajul şi îl 
atinge şi pe doctorul X. După aceasta se aude o bubuitură, 
apoi obiectul dispare lăsând în urmă o rază subţire, 
verticală, urcând spre cer. Întregul episod a durat zece 
minute. 


Dr. X intră în casă agitat, îşi trezeşte soţia, îi 
povesteşte cele întâmplate, după care se culcă şi doarme 
până la ora 14.00, foarte agitat, vorbind tot timpul în somn. 
Când se trezeşte, constată că s-a vindecat de sechelele 
exploziei din Algeria şi i-au dispărut, de asemenea, şi 
urmele rănirii cu toporul. În schimb pe abdomen, în jurul 
ombilicului, îi apăruse o zonă triunghiulară roşie cu latura 
de circa 15 centimetri. Acelaşi triunghi a apărut şi pe 
abdomenul copilului. După câteva zile semnele au dispărut, 
reapărând şi dispărând apoi, periodic, de mai multe ori în 
decursul anilor. 

Dr. X a avut, însă, mai târziu, şi o altă vindecare 
spectaculoasă. După o fractură deschisă, îngrijită de unul 
dintre colegi, fractura pur şi simplu se sudează la loc într-un 
timp incredibil de scurt şi fără nicio urmă. Situaţia l-a 
stânjenit atât de mult, încât a plecat din localitate să nu fie 
văzut şi să nu i se pună întrebări, la care n-ar fi ştiut ce să 
răspundă. 

Dar întâlnirea a avut şi alte efecte. În 1969, în timp 
ce-şi petrecea concediul în sudul Franţei, aude un fluierat şi 
simte un imbold să se întoarcă în camera de hotel. Când 
soseşte, directorul îi spune că e căutat la telefon. Un 
necunoscut îl anunţă că se vor întâlni în curând „pentru a 
discuta ceea ce ai văzut”. Mai tărziu, la el acasă aude din 
nou un fluierat şi oarecum „ghidat” merge cu maşina într- 
un loc în care se întâlneşte cu un individ înalt, cu păr 
castaniu şi ochi albaştri, care este perfect pus la punct cu 
toate incidentele din jurul său (inclusiv cu unele pe care nu 
le-am mai amintit aici). Ulterior, individul îl invită pe Dr. X 
să se iniţieze în fenomene paranormale, apare cu un 
umanoid înalt de un metru, cu o piele mumificată etc. În 
acelaşi context s-au mai petrecut şi alte întâmplări, unele 
chiar mult mai stranii. 


Cazul lui a fost anchetat, în detaliu, de Aime Michel şi 
Jacques Vallee, cercetători sceptici şi meticuloşi, care au 
efectuat toate  verificările pentru a putea susține 
autenticitatea celor întâmplate. Între altele, Jacques Vallee 
reproduce în cartea sa Confrontations (tradusă şi în 
româneşte sub numele  Confruntări), fotografii ale 
triunghiului apărut pe abdomenul Dr. X în 1984, împreună 
cu fotografii ale unor termograme ale semnului, reluate 
peste două săptămâni, când pielea revenise la normal. 
Cartea citată mai conţine şi multe alte bizarerii, inclusiv alte 
vindecări legate de raze ţâşnite din OZN-uri. 


3. EXPERIMENTE GENETICE 


Contacte sexuale între pământeni şi creaturi venite din 
Cosmos. Recoltare de ovule şi spermă pentru experimente 
genetice şi însămânţare artificială. Copii extratereştri din mame 
pământene. Extratereştri crescuţi în containere, pentru că nu se 
pot naşte pe cale naturală. Nevoia de afecţiune. Fiinţe din 
lumină. Vizite la „Cel Unic”. 


Cazul Antonio Villas Boas 


În octombrie 1957, în mai multe seri, Antonio Villas 
Boas, fermier în vârstă de 23 de ani din apropierea oraşului 
Sao Francisco de Sales (statul Minas Gerais, Brazilia), a 
zărit lumini misterioase pe câmp. La 15 octombrie 1957 la 
ora 1.00 după miezul nopţii, Antonio ara cu tractorul, care, 
în acel sezon, era folosit zi şi noapte. Vede, din nou, o stea 
roşie care se măreşte rapid, devenind un obiect în formă de 
ou, lat de 7 metri şi lung de 10, care se opreşte la vreo 50 
de metri deasupra capului său, înecând totul într-o lumină 
ca ziua, ca apoi să aterizeze alături, pe trei picioare de doi 
metri fiecare; Antonio încearcă s-o şteargă folosindu-se de 
tractor, dar, după câţiva metri, motorul se opreşte şi 
luminile farurilor se sting. Încearcă să demareze din nou, 
dar fără succes. Sare din tractor şi o ia la fugă. Cineva ÎI 
apucă de mână. Îi dă un pumn şi se eliberează pe moment, 
dar alţi trei îl înconjoară şi, prinzându-l de mâini şi de 
picioare, îl imobilizează. La urletele şi înjurăturile sale, cei 
patru reacţionează doar cu o nedisimulată curiozitate. ÎI 
urcă, nu fără probleme, pe o scară flexibilă îngustă care 
coborâse din uşa căscată în „ou”. Se pomeneşte într-o 


cameră iluminată orbitor; uşa se închide atât de perfect 
încât se contopeşte cu pereţii. Aici sunt în total cinci 
indivizi, cam de 1,50 metri înălţime, îmbrăcaţi în salopete 
mulate pe corp şi cu căşti foarte înalte pe cap, îndărătul 
cărora erau vizibili doar ochii. Indivizii se înțelegeau între ei 
printr-un soi de lătrături şi mâărâituri. Este trecut într-o a 
doua încăpere, aflată probabil în centrul navei, fapt sugerat 
şi de o coloană care traversa centrul ei. Cei cinci se 
sfătuiesc între ei, apoi, în ciuda protestelor sale, îl dezbracă 
şi îl ung cu un lichid vâscos, incolor, care se usucă rapid. 
După acest tratament, este îndrumat spre o a treia 
încăpere, mai mică. Aici i se iau prize de sânge din două 
puncte din bărbie. Este lăsat singur circa o jumătate de oră. 
La un moment dat în incintă se strecoară, printr-un soi de 
site, un fum gros, uleios, făcându-l pe Antonio să respire tot 
mai greu şi îngreţoşându-l. În cele din urmă stomacul său 
nu mai rezistă şi este nevoit să vomite într-un colţ. 

După un alt răstimp, în uşă apare o femeie. Complet 
goală, înaltă de numai 1,35 metri, altminteri foarte bine 
proporţionată, avea o faţă triunghiulară, plăcută la vedere, 
deşi niţel stranie, buze subţiri, ochi albaştri foarte 
migdalaţi, păr platinat, pielea albă, uşor pistruiată. Părul 
pubian şi cel de sub braţ erau roşii. Ea se apropie de 
Antonio, îmbrăţişându-l şi mângâindu-l. După o ezitare, el 
răspunde avansurilor, consumându-se între ei un act sexual 
cât se poate de normal. Îi putea reproşa cel mult 
grohăiturile ei şi faptul că nu ştia să sărute. Ulterior, 
încercând să se explice, fermierul brazilian îşi pune 
problema dacă nu cumva lichidul cu care a fost uns sau 
poate fumul inhalat i-au produs o stare anormală de 
excitație. 

Îndată după ce s-au separat, uşa s-a deschis şi micuța 
femeie a fost chemată la ordin de către stăpânii navei. 


Înainte de a se despărţi, ea îşi arătă cu mâna abdomenul, 
apoi spre Antonio şi în sfârşit spre cer. Fermierului i se 
înapoiază veşmintele. Este lăsat un timp să examineze 
interiorul navei, apoi este invitat să iasă. 

Era ora 5.30. Stătuse în navă patru ore şi un sfert. 
Asistă la decolare. La început se retrage scara, uşa se 
închide fără a lăsa vreo urmă, apoi brâul circular începe să 
se învârtească din ce în ce mai repede. Aparatul se înalţă 
încet, picioarele se retrag, tot fără a lăsa în urma lor altceva 
decât o suprafaţă de o netezime perfectă. Când nava 
ajunge la circa 40 de metri altitudine se opreşte câteva 
secunde, după care luminozitatea ei se amplifică, brâul 
începe să se rotească cu o viteză înspăimântătoare, 
schimbându-şi culoarea până la un roşu intens, după care 
se înclină pe o parte şi, ţâşnind ca o ghiulea, dispare în 
câteva secunde. 

Antonio încearcă să pornească tractorul, dar nu 
reuşeşte. Constată că una dintre legăturile de la baterie era 
desfăcută, deşi o prinsese bine chiar el şi o verificase de 
curând. Probabil, îşi zise, era o precauţie în plus a străinilor 
ca el să nu poată fugi. 

Timp de circa o lună după incident Antonio acuză 
dureri de cap, iritaţii ale ochilor şi lăcrimare, somnolenţă şi 
apariţia unor pete pe corp. Nu a avut curaj, totuşi, să 
povestească întâmplarea decât mamei. Mult mai târziu se 
decide să-i scrie lui Joao Martins, care publicase articole 
despre OZN-uri. Acesta, împreună cu Dr. Olavo Fontes de la 
Şcoala Naţională de Medicină din Rio de Janeiro, 
reprezentantul pentru Brazilia al asociaţiei APRO (dedicată 
studierii OZN-urilor), reuşesc la 22 februarie 1958 să-l 
interogheze pe Antonio. Oricât s-au străduit n-au reuşit 
nicicum să-l abată pe tânăr din făgaşul povestirii sale, să-l 
prindă cu vreo inadvertenţă ori vreo ezitare. Menţionăm că 


în acest caz nu a fost aplicată metoaa regresiei hipnotice. 
Fontes aprecia că simptomele lui Antonio erau cele ale bolii 
de iradiere. El adăugă faptul că existau şi numeroase alte 
evidențe medicale dovedind că cele povestite de Antonio 
sunt adevărate. Examenele clinice şi testele psihiatrice l-au 
găsit perfect normal, cu o inteligenţă uşor peste medie. În 
orice caz istoria nu se încadra de loc în clasicele fantazări, 
cu coloratură sexuală, ale unui macho din pampa braziliană 
şi, în ciuda faptului că Antonio nu frecventa de loc literatura 
consacrată subiectului, prea multe detalii, greu de inventat, 
coincideau cu cele raportate de alţi martori ai unor întâlniri 
asemănătoare. 

Cei doi i-au spus lui Antonio că povestea este atât de 
incredibilă, încât n-o vor putea publica nici măcar în 
revistele deschise articolelor despre OZN-uri. Văzând 
dezamăgirea pe faţa interlocutorului lor, îi sugerează să 
încerce la un ziar sau la un săptămânal popular, ceea ce 
Antonio a refuzat vehement. Mai târziu O. Fontes va publica 
o carte asupra acestui caz, urmată de altele. Din 
perspectiva actuală, având în vedere nenumăratele cazuri 
similare, raportate în cea mai mare parte de persoane care 
n-au auzit de acest caz clasic, percepţia noastră începe 
treptat să se schimbe. 


Cazul Betty şi Barney Hill 


În noaptea de 19 septembrie 1961 negrul Barney Hill 
şi soţia sa albă Betty se întorceau cu maşina dintr-o 
vacanţă petrecută în Canada, către locuinţa lor din 
Portsmouth (New Hampshire - S.U.A.). La ora 22.00 
părăsesc un restaurant, în ideea de a ajunge acasă pe la 
2.30 sau 3.00. Drumul ducea peste lanţul White Mountains. 


Nu peste mult timp zăresc o luminiţă stranie la orizont. La 
început, Barney spune că trebuie să fie un satelit, apoi, 
văzând schimbările sale inexplicabile de direcţie şi 
luminozitate, îşi zic că poate e un avion. Obiectul pare să-i 
urmărească. De mai multe ori, intrigaţi, trag pe dreapta 
maşina, încercând să vadă mai mult cu ajutorul unui 
binoclu. Obiectul se apropie din ce în ce mai mult. Încep să 
zărească anumite detalii, între altele un brâu de puncte 
luminoase aprinzându-se pe rând. Câinele, care era cu ei, 
începe să se agite şi să scheaune. Barney continuă să 
conducă foarte încet, privind obiectul care îi urmărea 
plutind deasupra arăturii, paralel cu şoseaua. La una dintre 
opriri, obiectul se apropie la nici 30 de metri. Era imens. 
Brâul luminos se dovedeşte a fi compus, de fapt, din două 
şiruri de ferestre. Barney, care până atunci repetase într- 
una „nu pot să cred, nu pot să cred, e ridicol”, acum 
descoperă cu groază, cu ajutorul binoclului, că îndărătul 
geamurilor se văd nişte siluete omeneşti. Indivizii păreau 
îmbrăcaţi în uniforme militare şi priveau către ei. La un 
moment dat, aparent la o comandă, toţi se întorc spre nişte 
panouri, în afară de unul, care părea să fie comandantul. 
Din laturile uriaşului obiect zburător apar un soi de aripi cu 
luciri roşii. Barney ţipă dintr-o dată „vin să pună mâna pe 
noi!”. Amândoi o rup la fugă înapoi spre maşină şi 
demarează. Obiectul dispare pentru moment, dar cei doi 
au, îndată, sentimentul că s-ar putea să fie chiar deasupra 
automobilului. 

La un moment dat aud un sunet ca dintr-un diapazon, 
un soi de „bip-bip”, după care simt amândoi că îi cuprinde 
un somn cumplit... 

Îşi revin peste două ore, după un „bip-bip” similar, tot 
cu Barney la volanul maşinii, dar cu aproape 60 de mile mai 
la sud. Niciunul dintre ei nu-şi aducea aminte ce s-a 


întâmplat între timp. Când au ajuns, în sfârşit, acasă, în 
Portsmouth, mijeau deja zorile. Amândurora li se opriseră 
ceasurile de la braţ. Ceasul din casă arăta ora cinci. 

Peste câteva zile se decid să depună un raport la 
Comitetul Național pentru Investigarea  Fenomenelor 
Aeriene (NICAP) din Washington D.C. La zece zile după 
incident Barney începe să aibă un coşmar, care revine apoi 
noapte de noapte. Visează că umanoizi îmbrăcaţi în 
uniforme aparent militare barează drumul maşinii lor. Şeful 
grupului încearcă să-i liniştească, spunându-le să nu se 
teamă întrucât nu li se va întâmpla nimic rău. După 
aceasta, amândoi sunt conduşi la navă, fiind supuşi la 
examene de tip medical... 

În lunile care urmează starea sănătăţii amândurora se 
înrăutăţeşte. Barney suferă de anxietate extremă, 
insomnie, coşmaruri. La un moment dat se îmbolnăveşte de 
ulcer. Drept urmare se hotărăşte să se adreseze dr. 
Benjamin Simon, cunoscut neuropsihiatru din Boston. 
Suspectând că la izvorul acestei stări se află o traumă 
psihică refulată, de care subiectul nu-şi mai aduce aminte, 
dr. Simon propune efectuarea unor şedinţe de regresie 
hipnotică, la început cu Barney apoi şi cu Betty. 

Dr. Simon punea întrebări cât mai neutre subiectului 
hipnotizat. O întrebare stângaci formulată ar putea 
influenţa răspunsul, ar putea sugera lucruri sau întâmplări 
inexistente. Din acelaşi motiv dialogul a fost înregistrat pe 
bandă magnetică, iar conţinutul benzilor a rămas tot timpul 
confidenţial chiar şi pentru cel examinat. Subiectul, de 
regulă după trezire, nu-şi mai aminteşte cele povestite sub 
hipnoză. Singur medicul a fost în măsură să compare, de 
pildă, versiunile povestite de cei doi, pentru a vedea cât de 
mult coincid şi în ce măsură sunt divergente. Abia la 
terminarea tuturor investigaţiilor aceste benzi au putut fi 


ascultate de către cei examinaţi. 

Rememorând sub hipnoză cele întâmplate în noaptea 
cu pricina, Barney remarcă faptul că obiectul văzut se 
mişca foarte repede, în sus şi în jos, depărtându-se şi 
apropiindu-se, schimbându-şi atât de brusc direcţia sau 
sensul mişcării, cum niciun vehicul cunoscut nu ar fi în 
stare, ca şi când ar fi fost o minge care se întoarce după ce 
s-a lovit de un perete. 

Treptat, şedinţă după şedinţă, timp de şase luni, 
declaraţiile încep să se lege. Se relevă o mulţime de detalii 
concordante la amândoi, detalii de care niciunul nu-şi 
aduce aminte în stare trează. În bună măsură cei doi 
repovestesc istoria din coşmarul lui Betty, adăugând însă 
numeroase precizări. Au urmat apoi şi alte şedinţe cu alţi 
medici şi ozenologi. 

Rearanjând fragmentele într-o ordine cronologică, cei 
doi îşi aminteau, în rezumat, următoarele: 

Barney virează în mod neaşteptat, angajându-se pe 
un drumeag lateral prin pădure, de parcă ar fi răspuns unui 
ordin neauzit. După câţiva kilometri, văd, într-o lumină 
roşie, că drumul este blocat de şase arătări cu înfăţişare 
omenească. Barney frânează; în clipa următoare arătările 
se pun în mişcare spre ei; concomitent, ca la comandă, 
motorul se opreşte şi luminile farurilor se sting. Barney 
încearcă să pornească din nou, dar în zadar. Trei făpturi vin 
la Barney şi, prinzându-l de braţ, îl obligă să iasă din 
maşină; ceilalţi trei procedează la fel cu soţia lui. Betty are 
timp să observe că Barney era mai înalt decât însoțitorii săi. 

Sunt conduşi la nava care staţiona în apropiere, într- 
un luminiş. Nava semăna cu o uriaşă pălărie turtită, cu 
patru ferestre mari, toate în faţă, şi o mulţime de alte faruri 
şi luminiţe împrejur. Borul „pălăriei”, nu mai lat de jumătate 
de metru, părea uneori că se învârteşte independent. Intră 


în navă pe o uşă la care urca o rampă. Ajung într-o încăpere 
cu aspect de sală de operaţie într-un spital, inundată de o 
lumină albăstruie care părea să vină de pretutindeni. Totul, 
chiar şi podeaua, tavanul sau pereţii, părea făcut dintr-un 
material incolor, oarecum argintiu, care părea metalic, deşi 
la atingere amintea de masele plastice. În pereţi se vedeau 
mai multe nişe, ca şi o aparatură bogată. Într-un colţ era un 
scaun, iar în mijloc un soi de masă de consultaţie. Barney a 
fost condus într-o altă încăpere. 

Făpturile păreau să fie de două tipuri diferite. Ambele 
tipuri aveau o piele lucioasă, de un gri-albăstrui palid, 
metalizat, complet lipsită de păr, o înfăţişare mongoloidă, 
ochi mari, ca de pisică, plasați oarecum lateral, în aşa fel 
încât să poată asigura o vedere pe un unghi mai mare 
decât la oameni. Gura era o simplă tăietură orizontală, 
lipsită de buze. Unii, între care era şi cel ce părea a fi şeful, 
erau înalţi de circa 1,50 metri şi aveau nasul lung. Ceilalţi, 
care păreau că fac activităţi subalterne, erau cam de 1,20 
metri şi în loc de nas avea doar o mică excrescenţă. Cele 
două tipuri se deosebeau şi prin îmbrăcăminte, în ambele 
cazuri de culoare închisă. 

Barney îşi amintea, în cele din urmă, că, după un prim 
acces de furie, neexteriorizat însă, a fost dezbrăcat şi întins 
pe o masă. Simţea o amorţeală în tot corpul, dar avea 
certitudinea că nu va fi nici operat, nici vătămat în vreun 
fel. Simte că i se pune în poală un vas rece, dar continuă să 
rămână perfect relaxat. Când totul se termină, este ajutat 
să coboare de pe masă şi este condus la maşină. O zăreşte 
şi pe Betty venind. OZN-ul îşi ia zborul. Sunt fericiţi că au 
scăpat; pornesc maşina fără probleme. Ajunşi acasă, 
Barney are un sentiment inexplicabil că-i murdar, că ar 
trebui să se examineze la un medic, dar nu este în stare să 
înţeleagă de ce. 


Betty îşi aduce aminte că arătările au aşezat-o pe 
scaun, apoi au explorat-o cu ajutorul unor aparate ciudate, 
îi recoltează probe de păr, unghii, descuamări ale pielii; i se 
imobilizează capul ca la stomatolog, i se examinează ochii 
cu un instrument luminos, apoi gura, dinţii, urechile. Este 
descălţată, i se pipăie atent picioarele, mâinile. Răpitorii 
discută într-o limbă necunoscută, dar şeful i se adresează 
lui Betty în englezeşte (interesant, Barney vorbeşte doar de 
comunicare telepatică), îi spune că doreşte să-i facă nişte 
teste, ceva legat de sistemul nervos. Se gândeşte că 
oamenii nu obişnuiesc să se poarte astfel cu semenii lor, 
dar nu e în stare să se opună. Este ajutată să se dezbrace; 
este culcată, goală, pe masa din mijlocul încăperii. Observă 
că e înconjurată de o mulţime de ace mari, care se 
prelungesc, la capătul celălalt, prin conductori care duc 
undeva. Este atinsă (cel puţin ea simte doar o atingere) în 
diverse puncte cu aceste ace, pe cap, pe gât, pe spate, pe 
întregul corp. La un moment dat, un ac mai lung decât 
oricare pe care l-a văzut vreodată, îi este înfipt în ombilic. 
Ea începe să ţipe că o doare. | se explică faptul că e un 
simplu test de sarcină; i se spune să se liniştească, să nu-i 
fie teamă deoarece nu va simţi nicio durere şi, după ce 
şeful îi pune palma peste ochi, într-adevăr, aşa se şi 
întâmplă. 

La ora actuală, prin comparaţie cu alte multe istorii 
similare, analiştii sunt unanimi în a considera că lui Barney, 
cu ocazia răpirii, i s-a recoltat spermă cu ajutorul unui 
aparat special conceput, iar Betty-ei Hill i s-a prelevat un 
ovul prin ombilic, ambele intervenţii având drept obiectiv 
experienţe genetice, producerea unor „copii în eprubetă”. 

Odată examinarea terminată, Betty, vădit uşurată, 
observă că, dacă va povesti, vreodată, ce i s-a întâmplat, 
că există o astfel de navă, astfel de făpturi, nimeni nu o va 


crede. Şeful se amuză şi o întreabă dacă şi-ar dori o 
dovadă. Ea, privind în jur, vede atunci o carte şi, cu 
acceptul lui, o răsfoieşte. Sunt şiruri de semne bizare, 
colţuroase, de diverse mărimi, aşezate pe rânduri verticale, 
ca în scrierea japoneză. Întreabă dacă ar putea lua cartea. 
Şeful încuviinţează pe moment, observând, doar, că e puţin 
probabil că va înţelege vreodată ceva. Apoi, ea întreabă de 
unde vine nava, deoarece e clar că nu sunt pământeni. 
Şeful deschide ceva pe un perete şi scoate de acolo un soi 
de hartă stelară: cercuri, unele mai mari, altele mai mici, 
altele doar cât vârful de ac, unite prin linii mai groase, mai 
subţiri, unele curbe sau întrerupte. Întrebând ce reprezintă, 
i se răspunde că sunt lumi din Univers, unite prin linii 
comerciale, expediţii. În loc de orice alte lămuriri şeful 
adaugă, râzând, că mai multe detalii tot nu i-ar folosi la 
mare lucru. 

Apare Barney; Betty dă să-l urmeze, dar i se atrage 
atenţia că va trebui să lase cartea aici. Nu are voie să-şi 
amintească ce s-a întâmplat şi, cu atât mai mult, nu are 
voie să ia dovezi; la fel i s-a poruncit şi lui Barney, aşa că 
nici el nu-şi va aminti; sau, dacă îşi va aminti, o va face 
distorsionat; până la urmă - zicea şeful - vă veţi zăpăci atât 
de mult în aceste amintiri că nu veti şti ce să mai faceți cu 
ele... 

Mintea omenească are însă mecanisme ciudate şi, 
încă, prea puţin înţelese. Se pare că toate faptele care au 
atins suprafaţa conştiinţei noastre rămân înscrise undeva în 
străfundurile memoriei pentru totdeauna şi, cu mijloace 
adecvate, pot fi chiar scoase, uneori, la iveală, chiar dacă, 
la prima vedere, par pierdute iremediabil. fRegresia 
hipnotică este tocmai una dintre aceste metode. Drept 
urmare, în şedinţele succesive la care a fost supusă, Betty 
a fost sugestionată să retrăiască momentele în care avea 


acea carte în mână, încercând să reproducă caractere din 
scrierea cu pricina; de asemenea, i s-a sugerat să-şi 
reamintească harta stelară pe care o văzuse. Desenele 
rezultate, au fost intens reproduse şi discutate în perioada 
care a urmat, au dat naştere la tot soiul de speculaţii. Între 
altele, Marjorie Fish, profesoară de liceu şi astronom 
amator din Oak Harbour (Ohio), după şase ani de eforturi, a 
reuşit să construiască un model tridimensional al poziţiei 
stelelor din vecinătatea Soarelui, până la distanţa de 55 
ani-lumină, evidențiind dintre acestea 46 de stele în 
preajma cărora există condiţii pentru dezvoltarea vieţii. Cu 
ajutorul acestui model, ea identifică desenul făcut de Betty 
cu o constelație aşa cum s-ar vedea din zona stelei Zeta 
Reticuli, situată la 37 ani-lumină de Pământ (vezi fig. 5). 
Astăzi reticulienii, ca o rasă de fiinţe presupuse a veni din 
zona menţionată şi având trăsăturile relevate de soţii Hill, 
au devenit o noţiune larg răspândită printre pasionaţii 
fenomenului OZN. 

Cazul Betty şi Barney Hill a fost intens mediatizat. 
John Fuller a scris despre el cartea The Interrupted Journey 
(1966), luată imediat în derâdere datorită conţinutului său, 
deşi unele detalii, cum ar fi recoltarea de spermă, nu au 
fost incluse în text, fiind considerate prea şocante. 
Numeroase alte lucrări au reluat însă istoria. Oricum, 
nimeni n-a reuşit să aducă nicio dovadă care să pună la 
îndoială sinceritatea sau sănătatea mintală a soţilor Hill. 

Întâmplări similare acelora prin care se pare că a 
trecut Barney Hill, cu recoltare de spermă ş.a.m.d., au 
raportat şi alţii, de pildă Filiberto Cardenas din Hialeah 
(Florida) în 1979, ori Steven Kilburn, unul dintre primele 
cazuri examinate, cu ani în urmă, de Budd Hopkins. 

Fig. 5 Dispunerea stelelor văzută de Betty Hill, la bordul OZN-ului 
care a răpit-o impreună cu soţul ei. Imaginea are in prim plan 
sistemul Zeta Reticuli, iar în dreapta sus Sistemul Solar (Sun). 


Un alt caz examinat pe larg de Budd Hopkins şi redat 
în cartea sa /ntruders este cel al unui mecanic de mină din 
Wisconsin, numit Ed Duvall (n. 1934), care i-a scris lui 
Budd despre o întâmplare dintr-o primăvară între 1961 şi 
1963, întâmplare în care exista o lacună inexplicabilă în 
timp, de trei ore. Explorând incidentul, se descoperă un caz 
foarte asemănător cu cel al lui Villas Boas. Mecanicul lucra 
în schimb de noapte. După câteva ore, terminându-şi 
lucrările de rutină şi neavând pe moment alte solicitări, se 
retrage cu maşina de intervenţie într-o parcare lăturalnică 
şi începe să moţăie, aşa cum făcuse de multe ori în ultimii 
ani. De data aceasta, se trezeşte peste puţin timp complet 
paralizat. Îşi putea mişca doar ochii. Sub hipnoză îşi va 


reaminti că a văzut în preajmă o lumină extraordinar de 
puternică, după care a fost pur şi simplu ridicat din maşină, 
plutind prin aer spre acea lumină. Vede o uşă deschizându- 
se şi trece prin ea. Apoi, două creaturi suple şi cam de 1,35 
metri, cu capete rotunde, îl întind pe o masă. Este 
dezbrăcat şi examinat absolut peste tot, după care apare o 
creatură de sex feminin, care nu semăna cu răpitorii săi, 
fiind ceva mai înaltă, cu o aparenţă mai omenească, capul 
mare, o faţă ciudată, dar nu urâtă. Avea sâni frumoşi, dar 
pe un piept foarte îngust. Era total lipsită de păr. Ed 
povesteşte, jenându-se extrem de tare, răspunzând mai 
mult sau mai puţin cooperant la întrebările lui Budd, că aşa 
cum stătea întins pe spate, a fost adus în stare de erecţie 
printr-un procedeu pe care nu l-a putut explica, după care 
femela „l-a călărit” până ce el a ejaculat, plecând apoi 
complet indiferentă. Cei doi „asistenţi” mai recoltează un 
rest de spermă, pe care se duc să-l examineze. Răpitorii se 
vor întoarce aparent foarte supăraţi. Era şi normal, 
deoarece Ed s-a supus, cu câţiva ani înainte, la o 
vasectomie, era deci complet steril... Investigaţii ulterioare 
au scos la iveală că, la sfârşitul anilor cincizeci, înaintea 
acestei operaţii, Ed mai suferise răpiri cu recoltare de 
spermă, răpitorii săi folosind atunci un dispozitiv mecanic 
extrem de dureros. 

Continuând investigaţiile se descoperă că prima 
răpire a lui Ed avusese loc în 1939, când avea cinci ani. În 
plină zi, se pomeneşte luat din curtea din spatele casei, de 
nişte arătări mici, urâte, groaznice, şi dus într-un desiş. Sub 
hipnoză, Ed retrăieşte emoţional tot ce povesteşte, de 
parcă ar fi acolo, plângând, ţipând după mama lui. 
Recunoaşte că cel ce l-a răpit este ace/aşi individ pe care-l 
cunoaşte şi din alte incidente similare. Agresorii îl dezbracă, 
îl examinează, îi bagă ceva în nas; simte că îl doare. Apoi îşi 


mai aduce aminte că s-a rănit la glezna stângă, în spate 
(spre surprinderea lui, se va descoperi că, după atâţia ani, 
cicatricea mai este încă vizibilă, ca un fir perfect drept, lung 
de circa cinci centimetri). Revenit acasă, îi va povesti 
mamei cele întâmplate, despre rana de la gleznă afirmând 
că e de la sârma ghimpată; mama lui îl linişteşte, 
spunându-i că probabil a visat, cât despre sârma ghimpată, 
îi va spune tatei s-o înlăture din drum... Şi alţi martori au 
relatat istorii atât de asemănătoare cu aceasta încât par 
trase la copiator, toate petrecute cam la aceeaşi vârstă. 

De regulă, cei în cauză se adresează, din proprie 
iniţiativă, unor autori de cărţi care se preocupă de 
întâmplări similare cu cele ale lor şi care, prin explicaţiile 
date, le inspiră încredere. Cei ce procedează astfel sunt 
arareori farsori, ci mai degrabă persoane disperate, care 
simt adesea că sunt pe punctul de a-şi pierde minţile, 
trăind cu sentimente apăsătoare, penibile, uneori de 
teamă, asociate unor amintiri fragmentare, neplăcute, 
înfricoşătoare. Ei doresc din tot sufletul să găsească pe 
cineva care să le dea, sub pavăza păstrării confidenţialităţii, 
ca la un consult medical ori la o spovedanie, o explicaţie 
pentru toate cele prin care au trecut. 

Un astfel de caz este atât cel de mai sus, cât şi cel al 
unui muncitor dintr-o fabrică de lângă Cleveland (Ohio), 
numit Dan Seldin, analizat de Budd Hopkins în acelaşi 
volum /ntruders. Întâmplarea care a declanşat totul s-a 
petrecut, aparent, în vara anului 1969, într-o zonă rurală, în 
apropiere de Cleveland. Dan, împreună cu prietenul său 
Jeff, amândoi de 17 ani, au făcut o mică excursie de după- 
amiază cu patru fete de vârsta lor, însoţite şi de „doamna 
Warren” - mama a două dintre ele. Când se întorceau spre 
casă se lăsase deja întunericul. Văd dintr-o dată o lumină 
imensă deasupra unui luminiş, la nivelul coroanei copacilor. 


Doamna Warren, interogată şi ea de Budd Hopkins, va vorbi 
ulterior de un diamant strălucitor de rnărimea unei mingi 
de baseball, care a rămas tot timpul nemişcată în aer. În 
acest punct memoria tuturor martorilor pare să se 
estompeze... 

Una dintre fete o luase puţin înainte. Ajunsă acasă şi 
văzând că ceilalţi nu mai veneau, ea va da alarma. Când, 
într-un târziu, vor sosi şi ceilalţi, îşi vor da cu toţii seama că 
exista o /acună în timp, în care excursioniştii nu ştiau ce se 
întâmplase. 

În mod conştient, ca şi sub hipnoză, Dan, care sosise 
ultimul în luminiş, îşi va aminti că cei din faţă priveau 
încremeniţi spre lumină, apoi el însuşi s-a simţit paralizat, 
după care au apărut câteva figuri mici, cu pielea albă şi o 
înfăţişare înspăimântătoare. Îndată se văd cu toţii într-o 
incintă; Dan este separat de ceilalţi şi dus într-o cameră 
largă, rotundă, puternic luminată. Îşi dă seama că e 
dezbrăcat, după care este urcat pe o masă din metal care 
se pliază puţin sub el. Din tavan atârnă nişte instrumente 
stranii. | se face dintr-o dată frică; întreabă ce vor să facă 
cu el; nu i se răspunde. Când începe să se neliniştească şi 
mai tare i se spune să stea calm. Este pipăit de nişte 
degete fine, reci, ca de reptilă. Peste zona genitală i se 
pune un soi de con care vibrează; parcă are o erecţie. | se 
pune ceva şi peste cap. Simte apoi nişte şocuri electrice. 
înţelege că i s-a luat o probă de spermă. Poate şocul era 
menit să declanşeze nişte conexiuni nervoase. 

După întâmplarea din pădure, Dan îşi va da seama că 
mai avusese înainte cel puţin încă două experienţe 
traumatizante asemănătoare. Cât de mult au afectat 
acestea viaţa lui vom înţelege din faptul că, după ce se va 
însura şi, la douăzeci şi şapte de ani, va avea primul copil, o 
fetiţă, se va supune voluntar operaţiei de vasectomie. 


Ulterior, va avea un vis, în care se făcea că se 
trezeşte în patul său, înconjurat de trei arătări îmbrăcate în 
negru, cu capul mare şi ochii întunecaţi ca iadul, după care 
apare imaginea unei femei cu ochii la fel, care o fac să 
arate rea. O femeie ciudată, interesantă, provocatoare, 
deşi... lipsită de dinţi. Şi arată mult mai real decât ar putea 
fi un vis... Urmează o scenă asemănătoare cu cea deja 
descrisă, total independent, în cazul Ed Duvall. Şi aceeaşi 
dezamăgire a vizitatorilor, cauzată de vasectomie... 

Acestea nu au fost singurele cazuri de acest tip 
examinate de Budd Hopkins. Între altele, în /ntruders, el 
mai aminteşte de cazul unui ofiţer de poliţie din New York, 
numit „DI. M. R.”, care avea impresia că trecuse printr-o 
experienţă similară pe când avea douăzeci şi ceva de ani, 
fiind însurat. Povestea că „Au pus lucrul acela peste mine... 
Era ca o femeie, dar nu era o femeie... Era cenuşie şi avea 
o faţă că nu mă puteam uita la ea... A fost ceva oribil. 
Trebuie că a fost un vis”... Nu-i aşa, Budd, că n-a fost decât 
un vis? Putea fi oare altceva?” Şi în timp ce spunea aceasta 
avea lacrimi în ochi. 


Cazurile de la Copley Woods 


Între cele peste o sută de cazuri de răpiri investigate 
de Budd Hopkins, merită un loc aparte cele dintr-o familie 
relativ înstărită, locuind în apropiere de Indianapolis 
(Indiana, S.U.A.). În dorinţa de a le păstra - la cererea 
subiecţilor - anonimatul, pentru familie s-a acceptat 
utilizarea numelui Davis, iar pentru localitate Copley 
Wooas. Toate celelalte nume şi date sunt autentice. 
Observațiile au fost sintetizate de Budd Hopkins în cartea 
deja amintită - /ntruders: The Incredible Visitations at 


Copley Woods (1987) şi le rezumăm mai jos, rearanjate în 
ordine cronologică. 

Personajul principal al întâmplărilor este Kathie Davis, 
născută în 1959. Se mărită în 1978, la scurt timp după 
absolvirea liceului. În iulie 1979 i se naşte băiatul Robbie, 
iar în septembrie 1980, Tommy. În 1981 divorţează şi se 
întoarce la părinţi; în 1986, după terminarea unei şcoli 
tehnice, se angajează şi se mută într-un apartament. 

O primă experienţă este posibil să fi avut loc la vârsta 
de 2 sau 3 ani, perioadă din care are amintirea ceţoasă a 
terorii şi dorinţei de a se ascunde, împreună cu mama ei, 
de ceva care era afară pe cer. Nefiind explorată, 
întâmplarea rămâne incertă. 

Primul incident pe care şi-l reaminteşte mai clar, s-a 
petrecut în iarna anului 1966. Împreună cu sora ei Laura, cu 
12 ani mai mare decât ea, se află într-o vizită la nişte 
prieteni de familie, în zona Detroit. Kathie iese în curte să 
se joace. La un moment dat, vede o lumină puternică, aude 
o bubuitură şi nu mai ştie unde este. Vrând să se întoarcă 
în casă, nimereşte în altă parte, la o familie stranie, în care 
un „băieţaş” o invită în camera lui de joacă, o încăpere 
rotundă, fără ferestre, aici îi spune că vrea să-i facă o mică 
farsă, după care o maşinărie îi face brusc o tăietură în 
picior, mai jos de genunchi. După aceasta „băieţaşul” se 
transformă într-o arătare scundă, cu capul mare, pielea 
cenuşie. Trece un interval în care nu mai ştie ce s-a 
întâmplat, apoi este condusă afară din casă şi o vede pe 
Laura, care plecase în căutarea ei. Se întorc în casa 
prietenilor. După această păţanie a rămas cu o cicatrice, o 
adâncitură rotundă, cu diametrul de circa un centimetru şi 
adâncimea de câţiva milimetri. Pentru a clarifica unele 
detalii a fost supusă de două ori regresiei hipnotice de către 
Dr. Aphrodite Clamar. 


În week-end-ul alăturat sărbătorii de 4 iulie 1975, 
Kathie s-a aflat într-o cabană retrasă în parcul natural 
Rough River din Kentucky, împreună cu prietena ei Nan, 
plus părinţii, fratele şi prietenul acesteia. Seara, toţi intră în 
casă, Kathie rămâne să se joace cu radiotelefonul maşinii 
cu care veniseră. Intră în legătură cu o persoană care, la un 
moment dat, spune „venim să vă vizităm”. Fără ca ea să fi 
dat vreo lămurire pe unde s-o ia, deşi se aflau într-un loc 
destul de greu de găsit, după un timp vede într-adevăr o 
maşină de teren stranie, urcând pe drumul plin de gropi 
fără a se clătina câtuşi de puţin, ca şi cum ar pluti. Coboară 
trei băieţi, un tip blond care seamănă cu Kathie, de parcă 
ar fi frați gemeni şi alţi doi. Era deja târziu, în mod normal 
ar fi trebuit ca ceilalţi să se fi culcat, totuşi cei trei vor s-o 
vadă şi pe Nan, drept pentru care merg la cabană. Aici, toţi 
şedeau în scaune, înţepeniţi ca nişte statui, fără să scoată o 
vorbă, fără să aibă nici, măcar, televizorul aprins. Când 
blondul salută se însufleţesc pe rând, de parcă şi-ar fi 
revenit dintr-o hipnoză. Urmează conversaţie banală despre 
muzică, excursii etc. Se dau drept membrii unei formaţii de 
rock, dar, spre deosebire de membrii unei astfel de 
formaţii, nu-şi dau numele şi nu se laudă cu performanţele 
lor. Mai mult, vorbeşte doar blondul, ceilalţi doi n-au scos 
nicio vorbă toată seara, stând ţepeni şi rezervaţi, deşi toţi 
ceilalţi s-au distrat în continuare destul de bine mai multe 
ore. Blondul o priveşte insistent pe Kathie, pe care 
întâlnirea va continua s-o obsedeze un timp după aceea. În 
ziua următoare merg să vadă locul unde cei trei vizitatori 
spuseseră că au campat; dar acolo nu era nimeni; de altfel, 
nu era nici loc de campare. 

Într-o noapte târzie din decembrie 1977, Kathie şi 
prietenele ei Dorothy şi Roberta străbat cu maşina o zonă 
rurală de lângă Indianapolis. Văd pulsând o lumină stranie, 


care se apropie şi trece de câteva ori deasupra lor. Ulterior 
constată „ce repede a trecut timpul” întrucât, după un 
drum care, în mod obişnuit, dura zece minute, ajung în oraş 
pe la patru şi jumătate dimineaţa. Regresia hipnotică 
scoate la iveală că dintre cele trei ocupante Kathie, apoi 
Dorothy au fost răpite şi examinate pe rând, în timp ce 
Roberta, care stătea pe scaunul din spate, a rămas în 
maşină, într-o stare de „animaţie suspendată”. 

Kathie îşi aminteşte că deasupra lor s-a lăsat un 
obiect întunecat, imens, poate un nor negru, apoi a urmat o 
străfulgerare de lumină în interiorul maşinii. După aceasta 
este trasă în sus de o forţă necunoscută, aşa cum un 
magnet atrage o bucată de fier. Apoi simte că stă culcată, 
că i se introduce ceva în uter; descrierea este retrăită sub 
hipnoză cu gemete, ţipete, suspine, descriind detaliile 
durerii şi ale celorlalte senzaţii neplăcute încercate. Simte, 
în sfârşit, o arsură şi îşi dă seama că nu se poate mişca. 

În tot acest timp ea declară că a stat cu ochii închişi. 
După toate aparențele această afirmaţie ascundea un 
blocaj psihic; pentru a-l depăşi, hipnotizatorul utilizează un 
truc. Îi sugerează că, de fapt, ea nu vede ce-i în jur 
deoarece o împiedică o perdea; dar o să meargă până la 
această perdea şi, după ce va auzi numărându-se „unu, doi, 
trei”, va trage perdeaua la o parte şi va zări ce este dincolo. 
Să se uite liniştită, deoarece n-o urmăreşte nimeni. Kathie 
descrie o încăpere luminată indirect, apoi o balustradă, se 
vede pe ea însăşi, întinsă, este conştientă că există şi o altă 
prezenţă acolo, dar nu o poate vedea, necum să o descrie. 

Apoi este, din nou, în maşină, are spatele înţepenit. 
Vrea să coboare, dar nu-şi poate mişca nici mâinile, nici 
picoarele; vede cu coada ochiului că Dorothy nu este 
alături, dar nu poate întoarce capul să verifice dacă Roberta 
este sau nu. 


Peste puţin timp de la acest incident, /a începutul 
anului 1978, Kathie constată că este însărcinată. Era la 
începutul relaţiilor ei cu viitorul soţ cu care stabilise, în 
principiu, să se căsătorească la sfârşitul primăverii. În noua 
situaţie ei devansează data căsătoriei pentru aprilie. 
Sarcina progresează normal, sub supraveghere medicală, 
spre fericirea viitoarei mame şi a întregii familii; testele 
sanguine şi de urină sunt certe în acest sens. Numai că, 
într-o zi din martie, Kathie se pomeneşte că i-a revenit 
ciclul menstrual. Medicul este consternat, constatând că 
sarcina a dispărut pur şi simplu, deşi nu există niciun semn 
al unui avort natural sau vreo altă explicaţie la îndemână. 
Întâmplarea o afectează mult pe Katie; căsătoria va avea 
loc, totuşi, în aprilie, iar în 1979 şi 1980 se vor naşte Robbie 
şi Tommy. 

La început, investigatorii sunt convinşi că nefericitul 
incident nu avea nicio legătură cu OZN-urile. Spre surpriza 
lor, regresia hipnotică scoate la iveală una după alta 
întâmplări care parcă ea le uitase la ordin. Rememorează, 
la început, o anumită seară din acel martie, discuţiile avute, 
filmul văzut la televizor. Avusese după aceasta impresia că 
se află cineva în preajmă; a simţit atingeri, i s-a transmis un 
sentiment de siguranţă, de grijă, în ciuda unor manipulări 
care parcă nu se mai terminau. Se simte apoi „deschisă ca 
o floare... toate părţile feminine... dar nu-mi face niciun 
rău...”. După un timp are, însă, impresia că ceva nu e în 
ordine şi simte o durere puternică în şale. Retrăind toate 
momentele întâmplării Kathie, aflată sub hipnoză, începe să 
se zbată, să ţipe şi să plângă. Este îndemnată să se 
liniştească şi e rugată să descrie mai exact ce s-a mai 
întâmplat. Reiese, în cele din urmă, că, în cursul 
manipulărilor, i s-a extras fătul din uter. Ea a înţeles acest 
lucru încă acolo, în acea incintă stranie. A întrebat - de ce? 


cu ce drept? | s-a răspuns doar cu o privire ironică şi uşor 
surprinsă, ca şi cum întrebarea i-ar fi mirat pe răpitori. 

În primăvara sau vara lui 1979, Kathie, însărcinată cu 
Robbie, trăia cu soţul ei într-un mic apartament de 
mansardă din Indianapolis. Într-o noapte ea are un „vis” 
atât de real şi de obsedant încât va simţi nevoia să se 
adreseze investigatorilor OZN. Din acest „vis” la început 
nu-şi aduce aminte decât de două figuri stând foarte 
aproape de patul ei. Erau scunzi, cu ochii imenşi, apoşi, de 
un negru desăvârşit. Îi tot arătau o cutie, în timp ce ei îi era 
o groază de moarte. Au lăsat-o să examineze cutia, 
cerându-i apoi să o înapoieze. „Când va veni vremea o s-o 
vezi din nou, ţi-o vei reaminti şi vei şti atunci cum s-o 
foloseşti” - i-au spus. 

După ce investigația elimină posibilitatea unor 
„contaminări” cu alte istorii (ca de pildă imagini din filmul 
„Întâlnire de gradul IlI”, difuzat în aceeaşi perioadă), încep 
şedinţele de regresie hipnotică. Se descoperă că episodul 
de care ea îşi amintea în mod conştient (deşi ceţos), era 
faza finală a unei răpiri, care îi va reveni în memorie 
treptat, detaliu după detaliu. S-a trezit în noaptea aceea, a 
mers în bucătărie, oprindu-se în faţa chiuvetei aşteptând, 
parcă, ceva. După un timp are impresia că pluteşte; are 
ochii închişi; apoi e întinsă, pipăită, examinată. Îi sunt 
introduse adânc în nări două sonde subţiri; parcă rup ceva 
şi îi intră în sinusuri. Simte în gât un gust metalic, poate de 
sânge. Când deschide ochii, se vede pe o masă; alături era 
mica făptură cu pielea cenuşie, privind-o cu ochii imenşi, 
negri. Nu a avut loc nicio altă comunicare, în afara 
sentimentului că nu trebuie să se teamă. Episodul cu cutia 
s-a petrecut după aducerea ei înapoi în apartament. În tot 
acest timp soţul ei dormise atât de adânc, încât părea 
imposibil de trezit. 


Descrierile cu ace subţiri introduse până la rădăcina 
nasului sunt familiare în contextul răpirilor efectuate de 
OZN-uri, unii văzând la capătul acestora o biluţă, ca o alică 
cu diametrul de doi-trei milimetri. Aceste implanturi sunt, 
aparent, introduse în imediata vecinătate a creierului şi 
sunt extrase după câţiva ani în cursul unei răpiri ulterioare. 
Dimensiunile acestor obiecte, le plasează la limita de 
rezoluţie a scannerelor uzuale, deci prezenţa sau absenţa 
lor nu poate fi probată, fără niciun dubiu, de aparatura 
medicală disponibilă. 

În 1980, în timp ce Kathie era însărcinată cu Tommy - 
cel de al doilea băiat al ei, a primit numeroase telefoane 
stranii de la un necunoscut. Era o voce care gemea 
înnăbuşit silabe fără şir şi de neînțeles, pe fondul unor 
zgomote ca de uzină. La început Kathie este convinsă că 
cineva îi joacă o farsă; încearcă să întrebe, să facă remarci 
glumeţe, dar şirul mormăielilor nu se întrerupe nicio clipă, 
de parcă intervenţiile ei nici nu ar fi fost auzite. Chemările 
s-au repetat cu o regularitate de ceasornic în fiecare 
miercuri după masă, în jurul orei trei. De regulă Kathie 
asculta, fascinată până la un punct, câteva minute, după 
care închidea receptorul. La un moment dat s-a gândit să 
reclame incidentul la poliţie sau la compania de telefoane 
dar, vocea părându-i-se totuşi lipsită de ameninţare, 
renunţă. Se hotărăşte să schimbe numărul de telefon şi să-l 
declare neinformabil. Compania de telefoane o sună într-o 
luni, anunţând-o că schimbarea s-a efectuat şi dându-i noul 
număr. Nu trec decât câteva minute şi este sunată de 
misterioasa voce, care de data aceasta părea furioasă, ca o 
subliniere a faptului că gestul ei a fost considerat 
neprietenos, dar, oricum, inutil. A fost singura ocazie când a 
sunat într-o altă zi decât miercuri. După aceasta apelurile 
au continuat netulburate, acoperind de fapt tot cursul celor 


nouă luni de sarcină, şi au încetat brusc la o săptămână 
după naşterea lui Tommy. Vocea guturală părea uneori 
tristă, alteori nervoasă, de obicei însă era neutră emoţional. 
Mesajele au fost auzite şi de mama Kathie-i şi de o 
prietenă, care au dat descrieri concordante. 

Nu s-au făcut în acest caz alte investigaţii. Ceea ce se 
ştie este că la trei ani Tommy nu începuse încă să 
vorbească; mama lui, îngrijorată, l-a dus să fie examinat cu 
toată tehnica medicală la îndemână. 
Electroencefalogramele şi celelalte teste nu au relevat 
nimic anormal; copilul era bine dezvoltat intelectual, cu 
excepţia întârzierii în vorbire. Ceea ce era, însă, cel mai 
straniu, în loc să vorbească, el scotea exact acel gen de 
gemete şi mormăituri pe care mama lui le auzise prin 
telefon... 

În 1983 Kathie, divorțată între timp, trăia cu copiii în 
casa părinţilor ei din Copley Woods. În seara de 30 iunie 
1983 ea şi mama ei văd, prin geamul bucătăriei, că, în 
garaj şi în casa instalaţiei de pompare a apei de lângă 
piscină, se aprinde şi se stinge o lumină puternică, albă, ca 
de la o sursă fluorescentă (deşi acolo erau instalate becuri 
incandescente cu o lumină gălbuie), iar uşile garajului, 
totdeauna încuiate, sunt acum ba deschise, ba închise. La 
un moment dat, dinspre rezervorul de apă urcă un glob 
luminos străveziu de vreo 60 centimetri diametru spre 
platforma de hrănire a păsărilor. Când lumina dispare, 
deoarece tatăl lipsea de acasă, Kathie iese înarmată cu o 
puşcă să vadă cine poate fi; vede câinele lor, altminteri 
foarte activ şi rău, ascuns înfricoşat sub un automobil. 
Nedescoperind nimic, se întoarce zicând mamei că totul 
pare în ordine şi că ea se duce până la o prietenă, în vecini, 
s-o invite, împreună cu fiica ei de 11 ani, să înoate în 
piscină „la clar de lună” deoarece căldura era înnăbuşitoare 


(în ziua aceea fuseseră 30 de grade), după care pleacă. 
Reconstituindu-se ulterior, minut cu minut, cele petrecute, 
se descoperă că ea trebuia să fi sosit la prietena ei pe la 
21.45 sau 22.00; în realitate ea soseşte abia la ora 23.00. 
Îşi pun costumele de baie şi se întorc împreună la piscina 
familiei Davis; aici se întâlnesc în uşă cu tatăl Kathie-i, care 
venea din schimbul de după amiază totdeauna la ora 23.30. 

Fiica prietenei, mergând desculţă prin iarbă, calcă 
dintr-o dată într-un loc unde iarba dispăruse şi simte o 
căldură şi o amorţeală în picioare. Peste puţin timp simte 
ameţeală şi greață. A doua zi vor vedea că în acel loc iarba 
este arsă în interiorul unui cerc cu diametrul de vreo 2,50 
metri. Din cauza deshidratării, în iarna care va urma, 
zăpada din acest cerc se va topi înainte de cea din zonele 
din jur, chiar vara următoare iarba va fi abundentă în jur, 
dar va lipsi complet în interiorul cercului. Totuşi, nimeni nu 
văzuse aterizând ceva în locul respectiv. Examinând atent 
locul, Kathie va mai descoperi, la vreo jumătate de metru 
de o parte şi de alta a cercului, două găuri groase de un 
deget şi adânci de vreo 7-8 centimetri. În zona 
înconjurătoare, ca şi în jurul platformei pentru hrănirea 
păsărilor, plantele se vor usca sau vor da fructe 
necomestibile. Păsările vor ocoli platforma unde, înainte, 
veneau stoluri întregi. 

În timp ce înotau toate trei, dintr-o dată li se face 
foarte frig, deşi temperatura de afară era încă ridicată. 
Kathie, deşi nu îşi scufundase faţa în apă, îşi simte ochii 
iritaţi şi începe să vadă ca prin ceaţă. Întrucât senzaţia va 
persista, Kathie se va adresa peste două zile unui 
oftalmolog, care va diagnostica „un soi de conjunctivită” la 
ambii ochi. Întrucât toate trei au o uşoară senzaţie de 
greață, decid să mănânce ceva. Merg la un bufet non-stop, 
dar greaţa li se accentuează într-atât încât nu mai pot 


mânca nimic. În zilele următoare Kathie va acuza şi o 
cădere abundentă a părului. 

Vecinii dinspre nord de casa Davis au văzut în aceeaşi 
seară, pe la ora 22.45, o lumină puternică, au auzit o 
vibraţie surdă, lumina a început să clipească, televizorului i- 
a dispărut imaginea, ecranul devenind complet roşu, iar 
casa a fost scuturată ca de cutremur, candelabrul începând 
să se legene. Prima dată s-au gândit că, undeva aproape, a 
căzut un trăznet, apoi că poate a fost un cutremur sau 
poate o maşină s-a ciocnit cu stâlpul liniei electrice. Însă, 
nimic din toate acestea nu se petrecuse. 

Budd Hopkins bănuieşte, evident, că, în perioada 
dintre 21.45 şi 22.45, de care Kathie nu poate da socoteală, 
ea a fost răpită de un OZN, care a şi dat naştere la toate 
fenomenele semnalate. În acest timp, toate persoanele din 
preajmă, în primul rând mama Kathie-i şi cei doi copii ai ei, 
ar fi fost într-o stare de animaţie suspendată, aşa cum s-a 
întâmplat în numeroase cazuri similare. Această stare 
putea explica de ce în casa Davies nimeni n-a semnalat 
fenomenele acuzate de vecini. 

La începutul anului 1984, autorul şi Kathie se 
hotărăsc să exploreze ora „pierdută” folosind regresia 
hipnotică. În ocaziile precedente, Kathie se dovedise un 
mediu foarte bun, cooperant, uşor de hipnotizat. Acum, 
îndată ce începe să-şi reamintească amănuntele acelei seri, 
începe să tremure, rugând să fie scoasă imediat de sub 
hipnoză. Trezită, spune că a simţit că va muri îndată ce-şi 
va mai reaminti ceva în plus... Aşa cum se întâmplă însă de 
multe ori, regresia hipnotică, deşi neconcludentă, a deschis 
nişte  portiţe ale memoriei, iar Kathie începe să-şi 
reamintească alte şi alte imagini ale acelei seri. Se vede 
dintr-o dată, deosebit de clar, stând în uşa garajului, privind 
în mijlocul curţii un obiect în formă de ou, aflat pe patru 


picioare articulate. A putut desena obiectul, care s-a 
dovedit foarte asemănător cu cele din alte rapoarte de care 
la momentul respectiv nici Hoppkins, şi cu atât mai puţin 
Kathie, n-aveau cunoştinţă. Poziţia obiectului coincidea cu 
cercul în care iarba era arsă. Ea şi-a mai reamintit, apoi, că 
globul de lumină, de circa 60 centimetri diametru, i se 
plimba în sus şi în jos pe corp, în timp ce ea stătea 
paralizată, incapabilă să reacționeze în vreun fel. 

După un timp, se mai efectuează o regresie hipnotică. 
les la lumină alte nenumărate detalii; între altele că, în timp 
ce explora curtea cu puşca în mână, globul de lumină o 
imobilizează, apoi ceva, ca un creion, o loveşte înfigându-i- 
se în ureche; simte o durere puternică, dar nu se poate 
mişca în niciun fel; zăreşte la un moment dat, în preajma 
obiectului în formă de ou, şase siluete, ca nişte obuze, cu 
mişcări de roboţi; îşi aude numele şi este orbită de o 
lumină, astfel încât nu mai poate vedea nimic. 

Budd Hopkins ajunge la concluzia că globul sau 
globurile de lumină trebuie să fi fost nişte dispozitive de 
explorare ale OZN-ului, deseori semnalate, dar natura 
cărora suntem departe de a o înţelege. Lovitura în ureche 
putea fi o sondă, asemănătoare celei semnalată anterior că 
i-a fost introdusă în nară. Interesant, nu a reieşit din 
hipnoză „clasica” examinare în interiorul OZN-ului, ceea nu 
înseamnă în mod necesar că o astfel de „răpire” n-a avut 
loc, totuşi. 

Următorul incident s-a petrecut în 3 octombrie 1983. 
Budd Hopkins îi dăduse Kathie-i, cu câtva timp înainte, 
telefonul unei new-yorkeze, numită convenţional Sue. 
Aceasta, de o vârstă apropiată, trecuse prin întâmplări 
similare, fiind răpită prima dată când avea cinci ani. Cele 
două femei îşi împărtăşesc prin telefon experienţele 
traumatizante, caută să discute despre ele, să le înţeleagă 


mai bine, ajungând, astfel, să se împrietenească. Pentru 13 
octombrie Kathie avea, deja, rezervat un bilet de autobuz, 
cu care să ajungă în ziua următoare la New York, s-o 
întâlnească pe ea şi pe Budd. În zorii zilei de 3 octombrie, 
pe la ora 2.00, Sue este trezită de un telefon de la Kathie, 
care era îngrozită. La început spune doar că, în timp ce era 
în pat, s-a auzit chemată pa nume; înspăimântată, a 
coborât la mama ei, după care a fost urmărită prin casă de 
un glob luminos. A doua zi dimineaţa şi ea şi mama ei se 
plâng de oboseală şi dureri în tot corpul, iar în pat, pe 
cearşaf, găsesc câteva picături de sânge, în dreptul cefei. 

Sosită peste câteva zile, conform programării, la New 
York, Kathie este examinată prin hipnoză şi privitor la acest 
incident. Reiese, în cele din urmă, o dublă răpire. 

Seara, la ora 23.45, Kathie simţise că i-e formidabil de 
sete; a căutat prin casă băutura ei obişnuită - Pepsi 
dietetic; constatând că nu mai este, pleacă cu maşina să 
cumpere, deşi se întorsese, nu de mult, de la târguieli. Are 
de la bun început mici probleme; observă apoi o lumină 
ciudată urmărind-o de la distanţă, de-a lungul străzilor 
pustii. La un moment dat, se opreşte să o privească mai 
bine; o clipă are impresia că e un balon cu reclame, dar îşi 
dă seama că obiectul nu poartă nicio inscripţie, e prea jos şi 
se mişcă altfel decât un balon. Dintr-o dată, se vede în faţa 
magazinului, vede lumina prin vitrinele mari, şi o siluetă 
care, însă, nu este vânzătorul... 

„L-am văzut privindu-mă. Îl cunosc. Nu mi-e frică de 
el, dar am fost şocată să-l văd. Nu mă aşteptam să-l văd... 
şi el îmi zâmbeşte. Cu alte cuvinte nu vrea să-mi facă niciun 
rău”... lar în clipa următoare figura scundă e lângă ea, ca şi 
când a trecut, pur şi simplu, prin vitrină... 

Orice încercare de a continua explorarea întâmplării 
este inutilă. Kathie nu-şi mai aminteşte nimic... e 


înspăimântată... şi nu vrea să-şi reamintească nimic... Mai 
târziu va reieşi faptul că ceea ce luase ea drept magazin 
era cu totul altceva, iar cel pe care l-a întâlnit era un 
omuleţ cu pielea cenuşie, o gură aproape inexistentă, 
imobilă, care-i zâmbeşte doar din ochi. Ulterior îşi va mai 
reaminti că a schimbat câteva cuvinte cu arătarea, 
spunându-i că urmează să plece la New York. Interlocutorul 
o aprobase condescendent. 

Se întoarce acasă, iar tatăl ei este mirat, deoarece a 
trecut aproape o oră, deşi magazinul era doar la zece 
minute. Cel puţin treizeci de minute nu puteau fi 
justificate... Şi nu a cumpărat nimic şi nici nu-i mai era 
sete... Se uită apoi un pic la televizor stând în pat; de fapt, 
mai mult ascultă, deoarece, fiind obosită, stătea cu ochii 
închişi. Începe să o doară tot mai tare capul, o durere 
pulsatilă, undeva adânc, la rădăcina nasului. Aude în cap un 
zumzet, un ţârâit ca al unei linii de înaltă tensiune. Apoi, 
aude foarte clar o voce străină, chemând-o pe nume. O 
cuprinde groaza; simte că nu e capabilă să mai privească 
pe fereastră, ori să rămână singură în dormitor. Coboară şi 
o sună la telefon pe Sue. Apoi, o trezeşte pe mama ei, 
spunând că are palpitaţii. E sfătuită să-şi ia medicamentul 
uzual. Decide să meargă în camera copiilor, când vede 
fulgerând în antreu o lumină, ca un glob luminos. Şi mama 
ei va spune că a văzut un fulger. Kathie intră în camera 
copiilor, îl ia în braţe pe Tommy, care doarme adânc şi îl 
duce în dormitorul ei, pentru a nu fi singură. Pune o muzică 
şi încearcă să adoarmă. Se relaxează cu ochii închişi. Dintr- 
o dată simte o lovitură sub braţ, apoi e înghiontită repetat 
în coaste, sub sâni, în coşul pieptului, apoi pe obraz şi între 
sprâncene. Nu poate vedea cine este, deoarece nu poate 
deschide ochii. Dar nu mai aude niciun fel de muzică. Are 
impresia că nu mai are pe ea nici cămaşa de noapte. O 


ating nişte degete foarte reci. Apoi îi curge ceva din fundul 
nasului pe gât; simte ceva ca o zgardă strângând-o, rănind- 
o pe ceafă. 

Dintr-o dată, vede aceeaşi arătare care-i zâmbeşte 
din ochi, încurajator; în spatele lui este ceva ca un perete 
alb. Nu era în dormitorul ei. Proxima imagine pe care şi-o 
reaminteşte este ea însăşi, stând afară, pe întuneric, în 
curtea din spatele casei, îmbrăcată în cămaşă de noapte. 
După aceasta urcă în dormitor, unde îl găseşte pe Tommy 
dormind. Se culcă şi adoarme şi ea imediat. Dimineaţa va 
găsi picături de sânge pe cearşaf în dreptul cefei. 

Exceptând agresarea dublă din această noapte, 
întâlnită mai rar, restul părea iniţial clasica „vizită nocturnă 
în dormitor”, atât de bine cunoscută investigatorilor 
domeniului. Surpriza avea să vină peste câteva luni, când 
alte amintiri, regăsite, ale acestei nopţi se vor vădi unele 
dintre cele mai stranii ale întregii istorii a răpirilor făcute de 
OZN-uri. 

Peste câteva luni, în timp ce Hopkins venise la 
Indianapolis pentru a mai investiga detalii ale întâmplărilor 
de la Copley Woods, în mijlocul unei discuţii purtată în 
maşină, referitor la cei doi băieţi ai ei, Kathie se uită dintr-o 
dată lung la interlocutorul ei, spunând - „Budd, ştii, eu mai 
am şi o fată... nu ştiu unde este... n-am născut-o niciodată, 
dar este fata mea”. Rugată să fie mai explicită ea adaugă 
„Cred chiar că am văzut-o... ştiu cum arată... Şi mai ştiu 
ceva - o voi mai vedea. Sunt sigură de asta”. 

În ianuarie 1985, cu ocazia unei vizite a Kathie-i la 
New York, fără să mai fie supusă unei regresii hipnotice, ea 
va relua firul întrerupt al acelei nopţi din clipa în care 
văzuse arătarea cenuşie proiectată pe fundalul alb. 

Fusese ca un vis, dar era prea clar totul pentru a fi 
doar un vis... Se terminase ceea ce ar putea fi numită 


examinare... Se afla într-o încăpere largă, albă unde erau 
multe arătări cenuşii, între care şi cea pe care Kathie o 
cunoştea de mult. Toţi se purtau foarte tandru şi atent cu 
ea. Atunci a intrat în cameră o fetiţă, însoţită de doi 
„cenuşii”. Putea avea în jur de patru ani. Nu arăta nici ca un 
copil obişnuit, dar nici ca „ei”. Era palidă, dar avea buzele 
trandafirii, ochi mari albaştri, fără gene sau sprâncene, un 
nas micuţ dar perfect, părul alb, ca dintr-un bumbac foarte 
fin, cădea până pe umeri în smocuri neîngrijite, între care 
se vedea scalpul. Capul îi era ceva mai mare decât normal, 
în special fruntea şi ceafa. Era totuşi foarte drăguță. Purta 
un fel de rochiţă dintr-un material alb, lucios, mătăsos; 
semăna cu o zână, sau poate cu un înger... 

Cităm fragmente din înregistrarea pe bandă 
magnetică, făcută Kathie-i cu această ocazie - „Stăteau cu 
toţii şi se uitau la mine... Şi eu mă uitam la ea... Pur şi 
simplu era atât de drăguță şi voiam s-o iau în braţe. Şi am 
început să plâng... Dintre toate aceste întâmplări şocante 
este singurul lucru care mă atinge emoţional... Ea era 
aproape înfricoşată de mine... Ca şi cum ar fi fost curioasă, 
dar se temea niţel... lar eu plângeam, plângeam de- 
adevăratelea. Şi plângeam şi când m-am trezit, şi 
plângeam când am sunat-o pe Sue, şi plângeam când i-am 
povestit lui Budd. Îmi vine să plâng şi acum când mă 
gândesc... Nu ţin minte dacă ei mi-au spus, atunci, ceva. 
Ştiu doar că erau fericiţi că eram acolo şi era un sentiment 
plăcut... Parcă mi-a spus cineva că ar trebui să fiu mândră... 
Aproape că se simțeau jenaţi că mă vedeau atât de 
emoţionată din cauza copilului... deoarece era necesar să 
ne despartă. Dar ştiu că o voi mai vedea. Mi-au spus ei 
asta...”. 

Dornică să mai retrăiască emoția acestei întâlniri, 
Kathie cere să fie examinată şi sub hipnoză. Îşi va reaminti 


astfel că arătarea cenuşie, cea binecunoscută pe care a mai 
întâlnit-o şi în trecut, i-a spus că fetiţa nu va putea veni cu 
ea deoarece ar muri... Kathie n-ar fi în stare s-o hrănească 
în mod corespunzător... Va trebui ca tată/ei să aibă grijă de 
ea... Trebuie să se despartă. N-a apucat s-o atingă măcar. 
Pleacă toţi, în afară de Kathie şi însoţitorul ei. | se spune că 
trebuie să plece şi ea; dacă ar sta mai mult s-ar face rău. 

Este urcată pe o platformă rotundă; toată încăperea 
începe să pâlpâie, ca o flacără bătută de vânt; simte o 
căldură puternică, o durere în coşul pieptului, după care se 
vede pe iarbă, în fundul curţii, lângă piscină. Zăreşte, parcă 
OZN-ul, îndepărtându-se. Vrea să între în casă, dar ușa este 
încuiată. O strigă pe mama ei care, ca o somnambulă 
controlată de la distanţă, coboară şi îi deschide. Niciuna nu 
scoate nicio vorbă, doar urcă pe scări, fiecare spre 
dormitorul ei, ca şi cum totul ar fi fost foarte firesc. 

Revenită de sub hipnoză, cu o sugestie posthipnotică 
pozitivă şi amintindu-şi cele rememorate, Kathie îşi 
recapitulează  revelaţiile uşor consternată. Insistă că 
individul acela cenușiu, văzut de atâtea ori înainte, n-avea 
cum să fie tatăl copilului. Putea dona poate nişte celule, dar 
de vreo experienţă sexuală nu putea fi vorba în niciun fel... 
îl găsea dezgustător într-o astfel de postură... Dar poate a 
fost vorba de o însămânţare artificială, el fiind donator... 
Poate Ei aveau dreptul să procedeze astfel - se pomeneşte 
spunând la un moment dat... 

Mai mult, la despărţire individul o ţinea de mână, iar 
ea simţea o imensă tristeţe, o părere de rău, o fericire 
dureroasă, dar şi un sentiment acut de vinovăție... Acum îşi 
pune întrebarea dacă, nu cumva, aceste simţăminte erau 
de fapt ale lui, transmise ei în chip de rămas bun. Ea nu 
avea de ce să se simtă vinovată, el în schimb... 

Cât despre fetiţă, ea înţelesese că se va întâlni cu 


mama ei şi a fost şocată de înfăţişarea atât de diferită a 
Kathie-i, înfricoşată de ideea că este parte din această 
ființă. 

Acceptând toată această stranie întâmplare, ca şi 
celelalte rezumate mai sus, avem aparent explicaţia sarcinii 
Kathie-i, atât de brusc terminată în martie 1978. În răpirea 
amintită din decembrie 1977, ea ar fi fost însămânţată 
artificial, iar în răpirea din martie 1978 fătul i-a fost extras 
şi, într-un mod de Ei ştiut, dus la termen de către ocupanţii 
OZN-ului, după care copilul „s-a născut” prin august- 
septembrie 1978. La întâlnirea din octombrie 1983 putea să 
aibă, deci, cinci ani, deşi era mai scundă decât Tommy, 
care, atunci, avea patru ani. 

Dar, şirul evenimentelor de la Copley Woods nu s-a 
încheiat aici. La 26 noiembrie 1983, în casa Davis intră o 
arătare cu capul mare şi fără gură, care se mişcă înainte şi 
înapoi, în timp ce îl paralizează pe Robbie. Băiatul va reţine, 
însă, figura intrusului. Acesta se pare că plasează în nasul 
lui Tommy un implant. Copilul va fi găsit, a doua zi 
dimineaţa, cu o severă hemoragie nazală. Dus la medic şi 
examinat, i se va descoperi o mică perforaţie în interior, la 
rădăcina uneia dintre nări. Se va spune că, probabil, rana 
şi-a făcut-o singur, băgându-şi un creion sau alt obiect lung 
şi ascuţit în nas. Între cazurile examinate în aceeaşi carte, 
scrisă de Budd Hopkins, se citează mai multe întâmplări 
similare, cu vizite nocturne ale unor arătări, în camera unor 
copii având în jur de cinci ani, vizite urmate de hemoragii 
nazale sau lăsându-le cicatrice inexplicabile. 

Kathie însăşi, iniţial, nu-şi aduce aminte din restul 
acestei nopţi decât că a avut un somn scurt şi fără vise. În 
după amiaza următoare, însă, întinzându-se, cu ochii la 
televizor şi cu gândul că va recupera poate ceva din somnul 
pierdut, are brusc revelaţia acută a faptului că în noaptea 


precedentă a visat că este întinsă pe o masă sau banchetă; 
era ca şi când s-ar fi trezit din somn, iar când a deschis 
ochii a văzut acelaşi individ cu ochii mari, care îi examina, 
cu gesturi tandre, abdomenul cu mâinile. A întrebat-o cum 
se simte, ea i-a răspuns că e obosită şi încordată. El o 
linişteşte că totul e în ordine, iar ea readoarme cu un 
sentiment de bine. Budd va avansa două explicaţii posibile: 
sau întâmplarea cu Robbie a declanşat în ea, pur şi simplu, 
un vis cu o răpire OZN sau a avut loc, cu adevărat, o dublă 
răpire, atât a lui Tommy, cât şi a Kathie-i, în timp ce Robbie 
era în „animaţie suspendată”. 

Peste un timp, Robbie va povesti că l-a visat pe 
„E.T.”, cel pe care-l văzuse recent în filmul lui Spielberg. 
Suspectând că şi povestea cealaltă se referă la ceva 
asemănător, i se sugerează că el l-a mai visat pe E.T. şi 
într-o altă noapte. Robbie protestează, spune că atunci 
fusese de-adevăratelea, nu un vis, şi, pentru a se face 
înţeles mai bine, desenează (cât se pricepe) atât pe E.T., 
care aduce cu personajul din film, cât şi pe omuleţul văzut 
în noaptea aceea, insistând că acesta din urmă fusese real 
şi avea o altă înfăţişare, indicând chiar locul unde acesta 
apăruse prin perete. 

Într-o noapte din februarie 1986, nu mult după ora 
culcării, Robbie se trezeşte şi vine în camera mamei 
spunând că a văzut „un păianjen mare” (descris mai târziu 
ca un soi de glob luminos roşu cu raze în jur) alergând pe 
perete. Kathie îşi linişteşte copilul, îl culcă în patul ei şi îl 
convinge că a visat. Ea urmăreşte în continuare, întinsă 
alături, un film la televizor. În cadrul uşii deschise, aflată 
chiar lângă televizor, zăreşte dintr-o dată o figură cu pielea 
cenuşie. Nu mai era vorba de stări de vis, de luminiţe 
văzute din colţul ochiului; intrusul era acolo, aşa cum îl ştia, 
scund, cu capul mare, parcă fără să poarte nicio 


îmbrăcăminte.  leşise din camera copiilor, unde mai 
rămăsese doar Tommy, şi a trecut mai departe, de parcă n- 
ar fi fost nimeni în jur. Kathie sare din pat, să se ia după el. 
Nu mai zăreşte, însă, decât o fulgerare de lumină prin 
geam. 

A doua zi, după o discuţie telefonică avută cu Budd, 
Kathie îl descoase pe Tommy dacă îşi aduce aminte că ar fi 
avut un vis mai deosebit noaptea precedentă. Tommy, care 
încă nu şi-a recuperat întârzierea în vorbire şi se exprimă 
cu dificultate, spune că l-a visat pe „bogye man”, spiriduşul 
care îi ia noaptea pe copiii neascultători (despre acest 
personaj vorbesc şi alţi copii, în contexte în care există 
suspiciunea unei răpiri). Sfătuită de Budd, Kathie face o 
schiţă simplă a „omului cenuşiu” văzut de ea, alături de 
alte trei schiţe de făpturi care ar putea fi luate drept 
spiriduşi. Arată separat ambilor copii schiţele, rugându-i să-l 
aleagă pe cel cu care semăna mai mult omul din vis. 
Amândoi indică, fără ezitare, „omul cenuşiu”. 

În mai 1986, are loc o nouă şedinţă de regresie 
hipnotică. Kathie visase, cu puţin timp în urmă, că a fost 
dusă la un alt „ceremonial de prezentare”, în care şi-a 
revăzut fetiţa, acum ceva mai mare, iar lângă ea un 
prunc... Şi i s-a spus că aceşti copii, presupuşi ai ei, sunt 
doar doi din nouă. Cu alte cuvinte, din 1978 i s-ar fi recoltat 
nouă ovule, care, fertilizate cu succes, ar fi fost duse la 
termen. Îşi mai amintea, din vis, că i s-a spus că este 
dreptul ei să dea nume acestor copii... ceea ce ea şi face... 

Rememorând visul, Kathie retrăieşte detaliile cu o 
puternică implicare emoţională. Poate lua în braţe pruncul, 
căruia, la invitaţia ce i s-a adresat, îi pune numele de 
Andrew. Ea presupune că a fost chemată deoarece 
atingerea omenească, modul omenesc în care o mamă îşi 
mângâie copilul era ceva absolut necesar dezvoltării 


acestuia, ceva ce £i nu-i puteau da. Kathie descrie copilaşul 
ca având o înfăţişare de bătrân, cu ochii negri-purpurii şi o 
privire extraordinar de înţeleaptă; era ca şi cum ar fi înţeles 
semnificaţia atingerii ei. Este prezentă şi fetiţa cu care se 
mai întâlnise, şi căreia i-a pus numele de Emily. Acum arăta 
mai domnişoară, cu părul blond-alb mult mai bogat şi mai 
îngrijit; părea ca nu se mai teme, fiind mai degrabă foarte 
curioasă s-o privească, s-o atingă. Pentru un minut, Kathie 
trece printr-o stare ciudată, în care parcă se disociază de 
corp, în care doar există, deşi nu mai are nici braţe, nici 
corp, nici picioare. Budd presupune că i s-ar fi dat, în acest 
timp, posibilitatea fetiţei, ca într-o şcoală, de a simţi pe 
dinăuntru simţămintele pe care le încearcă mama ei 
ţinându-şi copilul în braţe. Când Kathie redevine ea însăşi, 
acelaşi personaj  cenuşiu, cunoscut din descrierile 
anterioare, îi mai spune că totul e în ordine, că o să-şi mai 
revadă copiii, dar că acum trebuie să se despartă, 
altminteri i se va face rău. Este culcată, adormită, şi se 
trezeşte, apoi, în patul ei. 

În septembrie 1986, într-o seară târzie, Kathie se 
întorcea acasă cu maşina, împreună cu Robbie şi Tommy. 
Văd un obiect luminos, oval, plutind deasupra coroanei 
copacilor. Ajung acasă cu mai mult de o oră întârziere faţă 
de cum ar fi fost de aşteptat, fără să înţeleagă unde s-a 
pierdut acest timp. Peste câteva ore, Robbie vine în 
dormitorul mamei cu o hemoragie nazală abundentă, prima 
în viaţa lui. Incidentul nu a mai fost explorat. Neexplorate 
au rămas şi circa zece alte situaţii suspecte de a fi fost 
răpiri, inclusiv sarcini false, situate între 1984 şi 1986. 

O serie de răpiri pare să fi suferit, încă de la vârsta de 
doi-trei ani, şi Laura, sora Kathie-i. De pildă, într-o sâmbătă 
după amiază, în 1965, mergând cu maşina, ea a simţit un 
imbold inexplicabil să între într-o parcare pustie, în spatele 


unei biserici; firul memoriei i se reînnoadă abia peste circa 
două ore când, în acelaşi parcaj, de acum aflat sub umbra 
nopţii, zăreşte un OZN decolând. În două sesiuni hipnotice, 
ulterioare, se vede ridicată din parcare, aparent cu maşină 
cu tot, urmează clasica scenă de examinare de către 
omuleţii cenușii, după care amintirile ei se întrerup. Istorii 
stranii, similare se leagă şi de fiul Laurei, pe nume Stevie 
(n. 1976), ca şi de soţul ei, Johnny. 

Istoriile de mai sus ar putea fi lesne socotite însăilări 
de amintiri vagi ale unor persoane cu o anumită labilitate 
psihică. Kathie, ca şi alte cazuri dintre care vom aminti 
unele mai jos, a fost supusă, tocmai din acest motiv, unor 
sofisticate teste psihologice; rezultatele au arătat că nu era 
vorba de persoane schizoide, paranoide sau imature 
emoţional; cel mult, putea fi vorba de un nivel scăzut al 
autoaprecierii şi de unele stângăcii. În plus, fenomenul 
Kathie Davis nu este de loc singular. Numai între cazurile 
investigate de Budd Hopkins şi descrise în cartea /ntruders, 
două capitole sunt consacrate altor cazuri (pe care nu le 
mai descriem aici în toate detaliile) ale persoanelor numite: 
Andrea, Susan Williams, Pam, Lisa etc., care au trecut prin 
experienţe asemănătoare şi îşi aminteau, ca prin vis, că le- 
au fost arătaţi copilaşi care, după câte au fost făcute să 
înţeleagă, erau ai lor... Descrierile coincid extraordinar în 
detalii, deşi femeile nu se cunoşteau şi nu auziseră una de 
întâmplările celorlalte. 

De pildă, Susan Williams, psihoterapeută, născută 
în 1933, avea nişte vise repetate (pe care le nota cu 
profesionalism) despre ceea ce ea numea bebeluşi 
înţelepţi. Aceştia erau foarte mărunți, uneori nu mai mari 
de 30 de centimetri, cu/cați în mici containere metalice. Şi 
aceşti bebeluşi vorbeau... Sub hipnoză, ea va descrie o 
imagine puţin diferită: „bebeluşii” aveau o piele cenuşie, 


bătrânicioasă, faţa lipsită de orice expresie, constituţia 
fragilă. Era dificil de crezut că ar fi putut vorbi... Şi ea, ca şi 
celelalte persoane amintite mai sus, a reprodus clasicul 
scenariu de răpire, cu un soi de masă de operaţie în 
interiorul unei încăperi rotunde, cu o examinare mai mult 
sau mai puţin traumatizantă făcută de nişte aparate 
ş.a.m.d. Investigaţiile au scos la iveală că, aparent, prima ei 
întâlnire cu răpitorii avusese loc în 1938. 

Persoana numită pe scurt Andrea a rămas 
însărcinată la treisprezece ani, după ce „visase” că a 
suportat o însămânţare artificială. O arătare stranie, 
cenuşie şi cu ochii mari, a introdus în ea un instrument 
având forma unui tub subţire. Fătul a fost avortat, dar 
medicul care a efectuat operaţia a observat, nu fără 
surprindere, că himenul fetei era intact. În cazul Pam, într-o 
situaţie similară, dar după o posibilă răpire, medicul 
solicitat să efectueze avortul n-a mai găsit nicio urmă de 
tesut fetal... 

La ora actuală, investigatorii OZN dispun de liste 
lungi, bine documentate, inclusiv medical, cu astfel de 
incidente, care par să se supună unor scenarii repetitive 
bine puse la punct. Există, deja, şi un nume - sindromul 
copilului pierdut (missing baby syndrome). Am fi, poate, 
tentaţi să ne gândim la o nouă formă de psihoză afectând 
persoanele care au suferit avorturi. Numeroasele teste 
psihologice (Minnesota, Rorschach, Wechsler etc.) 
efectuate inclusiv de către specialişti total neimplicaţi, până 
atunci, în studiul fenomenului OZN, cum a fost Dr. Elizabeth 
Slater din New York, n-au pus, însă, în evidenţă nimic cu 
adevărat anormal. C. G. Jung ar fi vorbit în acest caz, 
desigur, de o manifestare inedită a inconştientului colectiv. 
Oricum am lua-o, se pare că numărul raportărilor similare e 
în creştere. Vom mai rezuma, ca argument, încă un caz din 


aceeaşi carte. 

În seara zilei de 20 august 1985, o psihoterapeută 
new-yorkeză, numită Lucille Forman, era în apartamentul 
ei de vacanţă, din staţiunea Provincetown (Massachusetts). 
Urmărea un film de pe videocasetă. Pisica miaună 
îngrozitor, ceea ce nu-i stătea în obicei. A doua zi 
dimineaţa, îşi va mai aminti, doar, că simţise o prezenţă în 
preajma ei, dar, într-un mod neobişnuit, nu şi-a ridicat ochii 
de pe ecranul televizorului, spunându-şi neîncetat „nu te 
uita, stai locului...”. Tot a doua zi dimineaţa descoperă că, 
în noaptea aceea, fusese singura persoană din clădire şi că 
întreaga zonă fusese afectată de o pană de curent; pisica 
era, încă, neliniştită, iar ea însăşi simte o nevoie imperioasă 
să părăsească această casă, să iasă la soare... 

Deşi toate acestea, aparent, nu constituiau mare 
lucru, se adresează lui Budd Hopkins, convinsă că, totuşi, 
se întâmplase ceva mai mult decât ţinea ea minte. Primele 
discuţii scot la iveală amintirea, din fragedă copilărie, a 
unor vizitatori mici, cu ochi imenşi, care au bântuit-o în 
dormitorul ei. În plus, din vara anului trecut, avea o 
cicatrice rotundă, stranie şi inexplicabilă, în regiunea 
ovarului ei drept. 

Trecându-se la regresia hipnotică, Lucille se vede 
stând, în noaptea aceea, în faţa televizorului. La un 
moment dat, ridică ochii şi vede în faţa ei, pe terasă, câteva 
arătări cenuşii, cu capul mare. | se transmite telepatic 
porunca să iasă afară, altminteri vor intra ei în apartament 
s-o scoată cu forţa. Filmul de la televizor se întrerupe, iar 
ea vede pe ecran una dintre acele figuri groaznice, privind- 
o furios şi poruncindu-i să se uite la ea. Lucille, la început, 
îşi coboară ochii spre duşumea, dar apoi, dându-se bătută, 
iese pe terasă. Următorul lucru pe care-l simte este că 
pluteşte deasupra potecii, încadrată între patru arătări, 


spre fundul grădinii, unde se aşezase un OZN. Intră în el 
însoţită de figura văzută pe ecranul TV. Aşezată pe 
familiara masă de examinare, simte, la un moment dat, o 
durere ascuţită în regiunea unde se întâmplă să aibă dureri 
în timpul menstruației. Şi ea este confruntată cu un copil 
hibrid de sex feminin, faţă de care se manifestă cu 
afecţiune. Nu apare, însă, niciun moment vreo aluzie că ar 
putea fi o înrudire între ei. Inutil de reamintit că Budd luase 
toate precauţiile ca Lucille să nu ştie absolut nimic despre 
cele povestite de celelalte persoane, pe care el le 
examinase în acest sens. 

Aparent, Lucille are şi o „discuţie filosofică” cu 
răpitorii ei, care-i spun că aparţin unei societăţi cu milioane 
de ani mai bătrână decât a noastră, dar care e pe moarte, 
dintr-un motiv necunoscut: copiii se nasc, trăiesc până la o 
anumită vârstă, după care mor. | se arată imagini ale unor 
copii fluturându-şi braţele disperaţi şi murind în chinuri. 
Lucille povesteşte, atunci, că şi pe Pământ există animale 
care pot muri, pur şi simplu, din lipsă de afecţiune. Există 
pui care, dacă nu sunt linşi ori, măcar, atinşi de mama lor 
ori de alte fiinţe care le poartă de grijă, mor în câteva zile, 
chiar dacă au hrană suficientă. Poate ceea ce lipseşte 
acestei societăţi superinteligente, supertehnologice, este 
afecțiunea. Chiar dacă i se pare ridicol, ajunsă acasă, în 
New York, după şedinţa de hipnoză în care i s-au revelat 
aceste amintiri, va plasa pe pervazul ferestrei, cu faţa în 
afară, o carte care trata despre rolul afecțiunii în creşterea 
puilor, ca pentru a atrage atenţia straniilor vizitatori asupra 
ei. 


Cazul Betty Andreasson Luca 


Poate, cazul cel mai amănunţit explorat dintre cele 
privind  răpirile cu scop  reproductiv în contextul 
fenomenului OZN este cazul Betty Andreasson Luca. 
Investigat, începând din 1977, de către Raymond E. Fowler, 
acesta îi consacră trei cărţi, devenite de referinţă, 
intitulate: The Andreasson Affair (1979), The Andreasson 
Affair - Phase Two (1982) şi The Watchers: The Secret 
Design Behind UFO Abduction (1990), aceasta din urmă cu 
o prefaţă scrisă de cunoştinţa noastră de mai sus, Whitley 
Strieber. 

Născută în 1937, din imigranţi finlandezi, Betty Aho, 
după numele de, fată, se va mărita de timpuriu cu James 
Andreasson, vecinul său de stradă dintr-un orăşel din 
Massachusetts. Prima ei experienţă OZN, pe care şi-o 
amintea conştient, s-a petrecut în seara zilei de 25 ianuarie 
1967. Betty era în bucătărie, iar părinţii, ca şi cei şapte 
copii ai ei, având între 3 şi 11 ani, se uitau, în camera de zi, 
la televizor. Soţul ei era atunci în spital, refăcându-se după 
un accident de automobil. În jurul orei 18.35, luminile din 
casă au început să pâlpâie puternic, sfârşind prin a se 
stinge. Pe geamul care dădea spre un câmp larg pătrunde o 
lumină roşie-portocalie care pulsează. Betty roagă pe 
mama ei, ca şi pe copii, să rămână în camera de zi, iar tatăl 
ei merge la fereastră să vadă ce se întâmplă. El va declara 
ulterior, în scris, că a văzut patru arătări înalte de 1,10 la 
1,30 metri, cu pielea cenuşie, capete mari având forma de 
pară întoarsă, care veneau spre ei, sărind ca nişte lăcuste. 
Când îl zăresc, arătările se opresc. Tatăl simte un soi de 
ameţeală, după care nu-şi va mai aminti nimic. Betty, în 
schimb, va vedea arătările intrând în casă, trecând prin uşa 
de lemn, ca şi când n-ar fi fost acolo. Erau identice, cu 


excepţia celui care părea şef şi care era ceva mai înalt. 
Ochii mari, ca de pisică, contrastau cu lipsa nasului, înlocuit 
cu două găuri în locul nărilor şi cu gura care semăna cu o 
cicatrice orizontală. Purtau un soi de uniforme lucioase, 
albastru închis, mulate pe corp, cu o emblemă pe braţul 
stâng, înfăţişând o pasăre cu aripile desfăcute. 

Cam atât îşi aminteau conştient. Betty, foarte 
religioasă, este convinsă tot mai mult, pe măsura trecerii 
timpului, că a asistat la vizita unor îngeri; ea îşi va instrui 
membrii familiei să nu povestească nimănui întâmplarea. 
Abia în 1975, citind în ziar o invitaţie făcută de Dr. J. Allen 
Hynek, adresată celor care au văzut OZN-uri, se hotărăşte 
să-şi descrie păţania. Peste un timp, o echipă de specialişti 
va începe investigaţiile, incluzând regresii hipnotice asupra 
ei şi a celei mai mari dintre fetele sale, pe nume Becky... 

Cu conştiinţa faptului că, în felul acesta, riscăm o 
anumită pierdere în credibilitatea şi  dramatismul 
întâmplărilor, nu vom relua, totuşi, încâlcitul labirint al 
regresiilor, desfăşurate între 1977 şi 1988, al dialogurilor 
înregistrate pe bandă, revenind repetat asupra aceleiași 
răpiri, scoțând la iveală, treptat, noi şi noi aspecte ale ei, 
regresii întrerupte uneori ani de zile, ca, după aceea, un 
eveniment fericit să permită deblocarea şi continuarea lor. 
Vom încerca să schiţăm, doar, imaginea finală, succesiunea 
cronologică a evenimentelor OZN, care au ieşit la iveală ca 
urmare a acestor investigaţii, aşa cum apar ele în cea dea 
treia carte dintre cele citate mai sus. 

Nu a fost vorba de o simplă întâlnire, ci de un lanţ de 
cel puţin şaptesprezece, posibil însă mai multe. Prima 
regăsită s-a petrecut în 1944, când avea, deci, şapte ani. 
Era singură, aştepta o prietenă să se joace împreună, când 
o bilă luminoasă, cam cât o alună, începe să bâzâie în jurul 
capului ei. La un moment dat, o loveşte la rădăcina nasului, 


între ochi. Atingerea este rece, dar atât de energică încât o 
face să cadă pe spate şi să simtă o puternică somnolentă. 
Aude nişte voci în jur, care-i vorbesc, între altele îi spun că 
a făcut progrese frumoase, că o să pregătească şi ei tot ce 
trebuie şi că o să mai revină când va sosi timpul; iar peste 
vreo cinci ani o vor lua să-l vadă pe Ce/ Unic... O 
încredinţează, apoi, că va uita această întâmplare pentru 
mult timp. 

Următoarea întâlnire are loc în 1949. Familia se 
mutase, între timp, într-un oraş vecin. Betty era în pădure 
să verifice o cursă pe care o pusese. Dintr-o dată vede un 
ins micuţ, ciudat îmbrăcat, având pe piept o mulţime de 
butoane şi orificii. Speriată, Betty se dă câţiva paşi îndărăt 
şi începe să arunce cu pietre către arătare. Pietrele se 
lovesc însă la jumătatea drumului de ceva invizibil şi cad la 
pământ, fără să-şi atingă ţinta. Piticul apasă pe unul dintre 
butoanele de pe piept şi dintr-un orificiu ţâşneşte o bilă 
luminoasă care vine la Betty şi i se aşează pe frunte. Din 
nou devine somnolentă şi cade încet pe spate; din nou 
aude voci; cineva o examinează, apoi spune „încă un an”. | 
se mai spune că o pregătesc pentru a fi de ajutor semenilor 
ei în viitor. 

În 1950 Betty are treisprezece ani. Într-o dimineaţă, 
foarte devreme, trezindu-se în timp ce toţi ceilalţi din casă 
mai dormeau, se hotărăşte să meargă până la iazul din 
apropiere. Zăreşte luna plină deasupra colinei apropiate; îşi 
dă seama, apoi, că nu poate fi luna plină, deoarece obiectul 
luminos se pune în mişcare, se măreşte şi vine spre ea. 
Vrea s-o ia la fugă, dar simte că nu se mai poate mişca. Se 
vede, apoi, într-o încăpere albă şi se simte foarte relaxată. 
Se apropie, parcă alunecând, trei omuleţi, în timp ce Betty 
retrăieşte, sub hipnoză, întâmplarea, stările ei se schimbă 
brusc, de mai multe ori, de la groază şi agitaţie la o 


perfectă relaxare, ca şi cum s-ar fi exercitat asupra ei un 
soi de control mintal pentru a o linişti şi stăpâni. Urmează 
un lung şir de întâmplări, care de care mai bizare şi mai 
incredibile, dintre care spicuim doar câteva. Cei trei o 
aşează într-un fotoliu special, după care, aparent, suferă o 
acceleraţie formidabilă. Apoi vehiculul în care era se 
scufundă într-o apă adâncă, iar pe fundul acesteia ajunge 
într-un complex subteran. Între altele, aici vizitează un 
muzeu al timpului, consacrat evoluţiei omului. Exponatele 
sunt făcute, parcă, din gheaţă, oamenii îmbrăcaţi conform 
epocii etc. Totul este păstrat în cutii mari, transparente, în 
care există şi alte obiecte sau elemente tipice de peisaj. 
Betty atinge la un moment dat un fluture care se colorează, 
învie pentru un moment, apoi reîncremeneşte şi se 
transformă într-un model inert. 

Aparate ciudate explorează sistemul reproductiv al 
Betty-ei. | se arată cum poate fi creată viaţa din materia 
moartă, ca să ştie să spună oamenilor la momentul potrivit. 
Apoi, i se spune că a sosit pentru ea vremea să meargă 
acasă, ca să-l vadă pe Ce/ Unic... Ajunge la un zid de sticlă, 
în care întâlneşte Marea Poartă, tot de sticlă, apoi altă şi 
altă poartă, ducând spre un tărâm al luminii. Înainte de 
ultima poartă se vede dedublându-se, ieşind din ea însăşi, 
părăsindu-şi corpul, care rămâne nemişcat precum statuile 
din muzeu, în timp ce ea continuă să plutească în chip de 
imagine eterică a propriei fiinţe. Întâlnirea cu Ce/ Unic o 
retrăieşte în timpul regresiei hipnotice, cu întreaga ei fiinţă, 
ca o stare de extremă beatitudine, pe care nu e însă 
capabilă s-o descrie în cuvinte. Spune doar: „Este... 
cuvintele nu sunt în stare să explice. Este minunat. Este 
pentru toţi... înţeleg acum că toate sunt una. Toate se 
potrivesc între ele atât de bine...e de nedescris. Pur şi 
simplu nu sunt în stare să vă spun”. Întrebată dacă i s-a 


impus cumva să păstreze tăcerea, ea răspunde doar atât 
„Este de parcă şi dacă aş putea să spun, tot n-aş putea să 
spun. Nu pot. Îmi pare rău”. 

În timpul aceleiaşi răpiri are loc şi o operaţie 
traumatizantă. În împrejurări similare din alte rapoarte, 
este înconjurată de făpturi în veşminte argintii, i se pune 
mâna pe frunte, după care Betty, isterizată, povesteşte cu 
multă greutate că, pur şi simplu, / s-a scos un ochi. Apoi, 
făpturile au luat un ac subţire şi foarte lung, de lumină, cu 
un obiect minuscul, ca de sticlă, la capătul lui, şi i-au 
introdus acul în gaura ochiului. Are impresia că acul i-a 
ajuns până în regiunea cefei. Vede peste tot culori 
strălucitoare. După ce i se extrage acul de lumină şi asistă 
la alte manevre, cu ace parcă de oţel, i se pune ochiul la loc 
(înlocuit?). Este supusă, în continuare, la numeroase alte 
teste şi, în cele din urmă, depusă în preajma iazului de 
lângă care fusese răpită. 

La 18 ani trăieşte un incident, pare-se minor şi 
neexplorat în detaliu, în care o voce stranie o cheamă pe 
nume, în timp ce era într-o rulotă. 

Următoarea întâlnire are loc în 1961, când avea 24 de 
ani. Fetiţa ei - Becky - era la şcoală, soţul, Jim Andreasson, 
la lucru, iar ea trebăluia prin casă. Aude, dintr-o dată, un 
sunet straniu şi simte nevoia imperioasă să meargă să vadă 
ce se întâmplă. Din acest moment pare-se că nu mai este 
stăpână pe propria voinţă. Se vede urcând stâncăria şi 
desişul de pini de lângă casă, afundându-se în pădure. La 
un moment, dat vede o fiinţă stranie, înfricoşătoare şi simte 
că nu se mai poate mişca. Este liniştită că nu se va 
întâmpla nimic rău. Ceea ce urmează nu este străin de 
profundele convingeri creştine ale Betty-ei. Sub hipnoză, ea 
îşi va reaminti: „Mi-a spus că eu am fost vegheată de la 
începutul vieţii mele. Voi creşte firesc, iar credinţa mea în 


Lumină va aduce pe mulţi către Lumină şi Mântuire, 
deoarece mulţi vor înţelege şi vor vedea”. Strania făptură o 
previne pe Betty că există şi străini veniţi pe Pământ, care 
nu au gânduri prietenoase faţă de pământeni, îngeri răi, 
geloşi pe iubirea care caracterizează omenirea. li mai 
spune o mulţime de lucruri care îi depăşesc înţelegerea, 
adăugând că le va înţelege când va sosi vremea. Acum, 
însă, va uita pentru un timp. După aceasta este trimisă 
acasă. 

Peste şase ani, la 25 ianuarie 1967, va avea loc 
întâlnirea pe care am descris-o la începutul capitolului 
consacrat Betty-ei Andreasson Luca. Sub hipnoză ea va 
relata că, atunci, avusese loc o clasică răpire „în stadiu 
adult”, cu scop de însămânțare artificială, pentru a folosi 
termenii tehnici care încep să se încetăţenească între 
investigatorii domeniului. În timp ce unul dintre vizitatori 
rămâne să supravegheze familia, transpusă într-o stare de 
animaţie suspendată, Betty este condusă la un vehicul oval 
care decolează şi ajunge într-un alt vehicul spaţial, mult 
mai mare. Traversează un coridor lung şi întunecat, după 
care este întinsă pe o masă. | se introduce în pântece, prin 
ombilic, un ac lung şi flexibil; parcă pentru a căuta ceva. | 
se spune că îi fac măsurători pentru procreaţie. Indivizii 
vorbesc între ei despre nişte părţi care lipsesc. Într-adevăr, 
Betty (care avea deja şapte copii) s-a supus unei 
histerectomii cu câtva timp în urmă, fiind suspectă de 
cancer de col uterin. Cu aceeaşi ocazie, i se introduce un ac 
lung şi în nas şi, aparent, i se extrage un obiect mic cât o 
alică, având nişte terminaţii fine, ca de sârmă. Era, poate, 
obiectul care-i fusese implantat atunci când i s-a scos 
ochiul, poate un altul... 

Este dusă, apoi, după diverse peripeții, într-un tărâm 
straniu unde zboară, între însoțitorii ei, peste un peisaj cu 


ape, vegetaţie şi siluete ale unor construcţii în formă de 
cupole, ca şi peste o piramidă care avea un cap ca de 
faraon egiptean în vârful ei. După aceasta asistă, într-o 
structură aparent din cristal, la o prezentare, parcă 
holografică, a morţii şi renaşterii păsării Phoenix. 

Urmează o altă scenă, în care un cor de voci, la 
unison, îi spun că trebuie să înţeleagă ce i s-a arătat 
deoarece a fost aleasă ca mesager... Înainte de despărţire, 
mai marele răpitorilor ei, căruia îi ştie şi numele - Quazgaa - 
îi spune că ei iubesc rasa umană şi vor să o ajute. 
Omenirea ar trebui să accepte acest ajutor, a/tminteri va fi 
pierdută. Nu vor să facă rău nimănui... dar este mai bine să 
piară unii decât toți...(!!?) Ei au nenumărate tehnologii pe 
care omul nu le va descoperi curând, deşi i-ar fi la 
îndemână, deoarece acestea nu pot fi descoperite decât pe 
calea spiritului, ori omul nu va explora această deschidere 
a cunoaşterii. Mai spun că i-au zăvorât în minte anumite 
taine şi că sunt mulţi pe Pământ cei cărora le-au plantat în 
minte alte şi alte taine. Dar nici ea, nici ceilalţi nu şi; le vor 
reaminti decât atunci când va fi sosit vremea. Oricum, 
semenii ei n-ar crede-o acum; iar ea va uita totul pentru un 
timp. După aceasta este dusă, cu o navă, îndărăt în lumea 
ei. 

În 1970, Betty, împreună cu soţul şi copii, se mută 
într-o altă casă, aflată la câteva mile de cea în care s-au 
petrecut întâmplările relatate mai înainte. În această casă, 
în 1973, Betty va trăi, probabil, cea mai fantastică dintre 
istoriile revelate de investigaţiile lui Raymond Fowler, 
istorie conturată treptat, în nu mai puţin de opt şedinţe de 
regresie hipnotică, prima în 1980, celelalte în 1987 şi 1988. 

În miez de noapte, Betty vede pe geamul dormitorului 
nişte lumini extrem de puternice. Îşi dă seama că nu poate 
fi vorba de faruri de maşină. Se sperie, încearcă din 


răsputeri să-şi trezească soţul, care doarme lângă ea, dar 
este imposibil. Îşi acoperă capul cu plapuma, dar în clipa 
următoare se simtă trasă de mâna stângă; i se trage şi 
plapuma de pe cap. Cei care asistă la regresia hipnotică 
rețin că groază martorei se transformă, ca la comandă, într- 
o profundă relaxare, în momentul în care ea constată că 
este înconjurată din nou de acele fiinţe stranii, mici, cu 
capete şi ochi mari. Sunt patru şi nu păşesc, ci plutesc 
deasupra duşumelei. O scot în afara casei, trecând, într-un 
mod inexplicabil, prin uşile încuiate. O rază o absoarbe, pe 
ea şi pe însoțitorii ei, într-o navă mare, argintie, care 
pluteşte deasupra pajiştii din spatele casei. O aşează în 
fotoliu, după care senzațiile descrise, dar chiar şi modul în 
care i se strâmbă trăsăturile feţei în timpul regresiei 
hipnotice, lasă să se creadă că retrăieşte o acceleraţie 
extrem de puternică. 

După acest episod, este condusă într-o altă încăpere, 
unde vede o femeie întinsă pe masa (de acum 
binecunoscută) de consultaţie. O femeie tânără, oarecum 
frumoasă, deşi cu trăsături aspre, cu părul lung, negru, care 
pare îngrozită şi căutând un ajutor. E cu picioarele ridicate, 
înconjurată de omuleţi care extrag din ea un făt de câteva 
luni, apoi încă unul geamăn. Una dintre făpturi încearcă s-o 
liniştească punându-i mâna pe frunte, dar ei nu-i place. 
Betty înţelege că a fost adusă aici special pentru a o ajuta, 
îi spune femeii vorbe de încurajare. Îşi lipeşte fruntea de 
fruntea ei şi o freacă uşor pe tâmple, gest prin care, îşi 
aduce acum aminte, fusese ea însăşi calmată cu ocazia 
răpirii sale pe când avea 13 ani. Femeia se linişteşte şi, în 
cele din urmă, adoarme. 

Feţii extraşi n-au nici treizeci de centimetri. Li se înfig 
ace lungi în vârful capului şi în urechi, li se face o operaţie 
în jurul nasului şi gurii, care apoi sunt astupate, li se taie 


complet pleoapele şi poate chiar organele genitale. După 
aceasta, fără să fi fost lăsaţi să respire, feţii sunt introduşi 
fiecare în câte un container, un soi de borcan mare, plin cu 
un lichid transparent, legat cu un mănunchi de fire de nişte 
aparate, înconjurat de alte dispozitive, poate generatoare 
ale unui câmp energetic. Într-o cameră vecină este un alt 
făt, puţin diferit ca aspect, dar tot într-un borcan 
asemănător. 

Betty întreabă de ce toate acestea. Răspunsul este 
deconcertant - în curând (poate datorită deteriorării 
mediului?), omenirea va deveni sterilă. Veghetorii vor să 
asigure o alternativă. | se mai dau o mulţime de explicaţii, 
din care, sub hipnoză reproduce fragmente, sau termeni ca 
„ŞOC transversal”, „Mistrie ciclonetică”, „circuite 
magnetice”, „inel depolarizat” etc., recunoscând că nici ea 
nu înţelege ce înseamnă... Ulterior se va mai afla că 
răpitorii recurg la bizara soluţie a însămânţării cu un ovul 
hibrid fecundat, urmată de un avort peste câteva luni şi 
creşterea feţilor în containere speciale, deoarece hibrizii 
astfel creaţi, nişte supraoameni artificiali, foarte inteligenţi, 
aveau capul mult prea mare pentru ca mamele lor să-i mai 
poată naşte în mod natural. Prezenţa ulterioară a mamei în 
preajma copilului (vezi cazul Kathie Davis) a fost găsită, 
totuşi, necesară deoarece, cu toată înalta lor tehnologie, 
vizitatorii nu erau în stare să înlocuiască, în creşterea 
viguroasă a copilului, acea componentă esenţială pe care o 
reprezenta afecțiunea maternă. 

Betty este o bună desenatoare. Sub hipnoză este 
sugestionată să reţină cât mai multe detalii, pe care să le 
reproducă, apoi, cât mai precis. Ea face numeroase schiţe, 
care devin, apoi, ilustraţii ale cărţii, ilustraţii des reproduse 
în diverse publicaţii, inclusiv din România. Între altele, 
impresionante sunt desenele reprezentând figura victimei, 


modul cum a văzut-o întinsă pe masa de operaţie, 
înconjurată de omuleţii cenușii, fătul introdus în borcanul 
manevrat de un răpitor etc. 

Este condusă afară din încăpere şi constată, cu 
surprindere, că se află sub cerul liber. E noapte, în jur este 
pădure, sunt într-un luminiş, în preajmă e un lac. În afară 
de OZN-ul din care tocmai au ieşit, se mai află aici încă 
unul. Ea este, în continuare, în cămaşa ei de noapte din 
nailon. Alături este şi femeia cu părul lung şi negru, 
îmbrăcată cu o cămaşă bărbătească. Fiinţele care-i 
înconjoară poartă sfere de lumină. Aşează două, deasupra 
marginii lacului; aceste sfere rămân plutind în aer. Apoi 
soseşte încă o navă, mai mare ca celelalte; cu această 
ocazie, Betty simte o seamă de senzaţii neplăcute, între 
care o durere violentă în ochiul drept, locul presupusului 
implant. 

Cele două femei sunt reîmbarcate, cu o oarecare 
grabă, în nava din care au coborât, călăuzite de aceleaşi 
fiinţe purtătoare de sfere luminoase. Trec prin camera unde 
era un făt în borcan; de data aceasta, Betty mai zăreşte, 
îndărătul unui perete transparent, şi o mulţime de plante. 
Femeia cu părul negru este reaşezată pe masa de 
consultaţie. O sferă de lumină este purtată asupra ei şi e 
pulverizată cu o substanţă. Se întorc apoi amândouă, prin 
aceleaşi încăperi, dar nu mai este nici fătul, nici peretele 
transparent cu plantele îndărătul lor. Sunt rugate să se 
dezbrace „pentru protecţia lor” contra electricităţii statice. 
Betty la început nu vrea, dar până la urmă e obligată să se 
conformeze. Sunt introduse într-o cabină cilindrică şi asupra 
lor cade un duş cu un lichid asemănător cu apa, dar având 
o consistenţă gelatinoasă. 

Betty şi tovarăşa sa ies, din nou, în luminişul de pe 
malul lacului şi se aşează una lângă cealaltă. Este foarte 


cald. Celelalte două nave sunt şi ele acolo, cea mare 
plutind deasupra celei mici. Din aceasta din urmă ies mai 
multe fiinţe purtând nişte aparate ca nişte ţăruşi mecanici, 
foarte complicaţi, cu tot soiul de segmente, picioare 
laterale, manşoane de ceramică, discuri de cupru, sfere 
argintii în vârf etc. (Betty le va desena cât se poate de 
fidel) şi înfig în pământ aceste instrumente în jurul navei. 
Din aceeaşi navă apare şi un bărbat, înalt, şaten, cam de 
treizeci şi ceva de ani, gol puşcă şi el, cu pielea lucind de 
acelaşi lichid gelatinos, plutind deasupra solului, deşi făcea 
mişcări ca şi cum ar încerca să meargă normal. Este foarte 
jenat când vede cele două femei, dar este îndrumat să se 
aşeze nu departe de ele. Cele două nave suprapuse încep 
să se rotească tot mai repede, înconjurându-se de un soi de 
ceaţă. Se desfăşoară curcubee colorate. Bilele din capul 
ţăruşilor luminează tot mai puternic. La un moment dat 
începe să fulgere din toate părţile. Când se termină, plouă 
cu găleata. O ploaie plăcută după zăpuşeala de dinainte. 
Apoi, rotirea navelor încetează. Betty simte în tot corpul 
înţepături mărunte, ca după o amorţeală (electricitatea 
statică?). Bărbatul, femeia de lângă el, ca şi mai multe 
făpturi mărunte intră în nava de jos. Nava de sus o 
luminează pe cea dedesubt, care, spre stupefacţia Betty-ei, 
începe să se micşoreze, până ajunge la dimensiunile unui 
automobil. 

Betty, precedată şi urmată de către un omuleţ, 
reintră în nava cu care au venit. Aici va fi condusă într-o 
sală rotundă, mare, în mijlocul căreia este un stâlp imens, 
ce pare o cascadă de apă luminoasă, căzând neîncetat. În 
jurul stâlpului se roteşte un inel de lumină, care se strânge, 
devenind iun tor în apropierea podelei. Asistă la mai multe 
operaţii făcute pentru a o feri de vreo vătămare, cauzată de 
câmpurile energetice. Pot intra, apoi, în stâlpul de lumină, 


ca într-un tub, în aceeaşi formaţie de trei, Betty având câte 
un omuleţ în faţă şi în spate. O forţă îi ridică încet tot mai 
sus. În acest timp, în jurul lor, perdeaua de apă continuă să 
cadă, dar o mulţime de luminiţe multicolore îi însoțesc 
urcând în pas cu ei. După distanţa parcursă, se poate 
presupune că au urcat astfel în nava mare, care se 
poziţionase deasupra, puţin înaintea intrării lor. 

După ce se opresc şi ies din acest original lift, 
străbătând din nou peretele de apă, trec prin câteva 
camere. Vede un număr de instalaţii, pe care le va desena 
ulterior, între care un soi de cilindri verticali de sticlă, cu o 
mulţime de accesorii şi nişte ecrane, pe care se zăreşte o 
scriere stranie; uitându-se la ele va simţi o senzaţie extrem 
de neplăcută, ca de nisip în ochi (radiaţii ultraviolete?). 

Trecând de proxima uşă, ca într-o poveste din „O mie 
şi una de nopţi”, se pomeneşte într-o pădure. Analizând, 
ulterior, înregistrările şi căutând o explicaţie coerentă 
pentru ele, s-a presupus că era vorba de un enorm 
vivarium, o incintă cu plante şi animale, în interiorul navei. 
Totul în jur este verde, aerul e mult mai plăcut de respirat, 
este şi un iaz cu apă cristalină, în care înoată peşti, lumina 
vine dintr-o sursă invizibilă. La un moment dat, apar, 
plutind, două sfere de lumină, apoi o mulţime de luminiţe 
multicolore, care vor începe să se rotească în jurul sferelor. 
Betty e cu aceiaşi doi însoțitori, care o invită să se aşeze pe 
iarbă şi să privească. Nu trece mult şi apa din iaz se 
goleşte; peştii se zbat pe uscat, fiind evacuaţi şi ei printr-un 
soi de sifon. Apoi, dintr-o sursă invizibilă apare apă curată, 
care aduce iazul la vechiul nivel. Betty vrea să se apropie 
de mal, dar îi este foarte greu să se ridice; simte o presiune 
care parcă o ţintuieşte locului. Apoi, când încearcă să facă 
un pas, în jurul ei încep să se învârtească, în spirale, nişte 
panglici de lumină (un sistem de alarmă pentru a o 


împiedica să se deplaseze?). Apare în cele din urmă un 
omuleţ cu ceva în mână, în care adună panglicile. 

| se spune să se aşeze la loc. Urmează ceva şi mai 
incredibil decât cele de mai sus. Este înconjurată de o ceată 
de copilaşi goi, de circa 30 centimetri înălţime, drăguţi, cu 
înfăţişare omenească, dar cu capetele disproporționat de 
mari. Alţii şi alţii apar de pretutindeni. O examinează curios, 
o pipăie, de parcă ar fi ceva nemaivăzut până atunci. Apoi, 
la o comandă, se retrag şi se aliniază. 

Unul dintre însoțitorii cenuşii întinde spre Betty o 
cutie de cristal, în care se află o mică baghetă care, 
îndreptată către luminile plutitoare, pare că le însufleţeşte. 
E invitată să ridice bagheta mai sus; drept rezultat toate 
luminiţele, împrăştiate până atunci prin copaci, îşi iau 
zborul şi vin să se aşeze exact între ochii copilaşilor. Aceştia 
se depărtează încolonaţi şi, aparent, fericiţi. Betty trebuie 
să pună mica baghetă înapoi în cutia de cristal. Când 
părăseşte (plutind) „pădurea” anumite semne o fac să 
înţeleagă că o bună parte din ceea ce o înconjura era doar 
un soi de proiecţie holografică. 

Revenită în încăperile navei, zăreşte, într-unul dintre 
cilindrii verticali de sticlă, un omuleţ prins în chingi. Să fie 
oare un dispozitiv de absorbire a şocurilor în cazul unor 
accelerări extreme? Coboară apoi, cu „ascensorul” cu care 
au venit, în nava de dedesubt. Aici, ajung într-o încăpere în 
care Betty este aşezată în acelaşi fotoliu pentru mari 
acceleraţii în care stătuse când a venit (cu scuzele 
omuleţilor că n-au la îndemână un dispozitiv mai modern). 
Interesant, omuleţii însoțitori nu păreau afectaţi de forţele 
de acceleraţie. 

Este, în sfârşit, adusă acasă, înainte de despărţire i se 
impune, prin sugestie, să uite totul şi să nu-şi amintească 
decât mai târziu, când va fi sosit vremea. Soţul ei şi toţi 


ceilalţi în casă par să fi fost, în tot acest timp, într-o stare 
de animație suspendată. 

Şedinţele de regresie hipnotică aduc la suprafaţă şi 
detaliile unor întâlniri despre care Betty nu avusese 
cunoştinţă înainte. În 1975, într-o noapte a văzut, din 
dormitor, ca şi în 1973, o lumină extraordinar de puternică 
în curte. Soţul nu poate fi trezit. Apoi apar făpturile. Îi 
vorbesc (telepatic?), îi spun că ştiu că a trecut prin 
momente dificile în căsnicia ei, că va mai trece prin 
momente grele, dar că nu va mai dura mult. Veghetorii îi 
cunosc meritele şi loialitatea; va fi ajutată discret să îşi 
reorienteze viaţa. 

Îi mai spun că a sosit timpul. Că va începe foarte 
curând să-și amintească. Într-adevăr, nu peste mult timp va 
citi în ziar articolul Dr. J. Allen Hynek şi, cu amintirea încă 
ceţoasă a unor întâlniri trecute, îi va scrie o scrisoare, care 
va declanşa întregul şir de investigaţii. 

Următoarea întâlnire pare să fi avut loc în seara de 29 
august 1976. Era pregătită să plece la o aniversare a 
părinţilor ei, mai avea doar să-şi pună pantofii; cum, însă, 
mai avea timp, se aşeză pentru o clipă; copii se uitau în 
timpul acesta la televizor, în camera de alături... 

Se face, dintr-o dată, o linişte nefirească, ea simte că 
este paralizată din cap până în picioare şi vede apărând 
lângă ea un omuleţ, care îi spune că a trecut prin destule şi 
că lucrurile se vor schimba, iar acum să meargă în camera 
vecină, să pună televizorul pe canalul şapte... 

În regresia hipnotică, Betty, ca şi când ar fi uitat 
complet de interludiul cu mesajul omuleţului, reia din nou 
cele întâmplate, de la faptul că tocmai voia să se încalţe, 
televizorul merge, copiii fac gălăgie etc. Nu înţelege de ce, 
dar simte, brusc, nevoia să meargă în camera de alături, să 
mute televizorul pe canalul şapte. Jim, soţul ei, urmărea un 


western şi se înfurie îngrozitor. Ea simte că a fost rea şi nu 
prea înţelege de ce a făcut asta... 

Hipnotizatorul o întreabă dacă omuleţul mai e cumva 
prin preajmă. Care omuleţ? răspunde Betty mirată... 

Între Jim Andreasson şi Betty apăruseră mai de mult 
diverse probleme, între altele datorită pasiunii lui pentru 
băutură. În seara cu pricina, întorşi de la aniversarea 
părinţilor, va urma o ceartă, urmată de gesturi violente, iar 
Jim va sta o noapte la arestul poliţiei, după care va dispărea 
de acasă fără urmă. Va telefona abia peste câteva luni, din 
Florida. Betty îl va ruga să se întoarcă şi să se supună unei 
cure de dezalcoolizare; el refuză. Urmează alte tentative de 
conciliere, terminate în cele din urmă cu divorţ, vânzarea 
casei, mutarea Betty-ei într-o altă locuinţă. Investigatorii au 
parcurs, în paralel, o mulţime de posibile dovezi: registre 
ale poliţiei, articole de ziar, chiar şi lista programelor TV din 
zilele respective, constatând că toate sunt în concordanţă 
cu declaraţiile înregistrate sub hipnoză. 

În iunie 1967, Bob Luca, cel care peste zece ani va 
deveni soţul Betty-ei, trece printr-o întâmplare stranie. 
Conducea maşina pe un drum în pădure, în Connecticut, 
când privirea îi este atrasă de ceva strălucitor aflat 
deasupra sa. Se uită mai bine şi vede două obiecte mari, 
cilindrice plutind pe cer; din fiecare cade câte un obiect mai 
mic, oval. Unul dintre ovale se îndepărtează, celălalt îl 
urmăreşte, aterizând, cu mişcări de frunză căzătoare, în 
imediata sa apropiere. Următorul lucru pe care şi-l amintea 
era că, peste trei ore, intra într-o parcare. N-avea nici cea 
mai vagă idee ce s-a petrecut între timp... Investigaţii 
ulterioare vor scoate la iveală şi o primă răpire la vârsta de 
5 ani. 

În toamna lui 1977, într-un mod greu de explicat, atât 
Betty cât şi Bob simt nevoia să stea un timp în Florida. 


Preocupările amândurora de a-şi explica întâlnirile prin care 
trecuseră îi vor aduce alături. 

În noaptea de 19/20 octombrie 1977, Betty şi Bob 
conversează prin telefon. Voci stranii, aparent supărate, 
parcă ale omuleţilor, se interpun pe fir, obligându-i, în cele 
din urmă, să închidă aparatele. Mai târziu, în aceeaşi 
noapte, când toţi par căzuţi într-un somn adânc, aceeaşi 
senzaţie de bruscă linişte, însoţită parcă de oprirea 
timpului, o anunţă pe Betty de venirea unei ființe. Aceasta 
îi spune că un accident este iminent, n-au ce să facă, nu 
pot interveni, dar că, în cele din urmă, lucrurile se vor 
îndrepta... După aceea, aparent Betty adoarme pentru 
câteva momente, fiind trezită de fiica ei, Becky, care o 
strigă îngrozită. Se aude un zgomot de fiare sfărâmate, prin 
cameră încep să se rotească luminiţe, se unesc într-o 
minge de foc, care, după ce se zbate deasupra capetelor 
lor, iese pe fereastră. Betty încearcă să-şi liniştească fiica şi 
pe ceilalţi copii care încep să se trezească. 

A doua zi dimineaţa, Betty are o stare depresivă. Nu 
înţelege ce se întâmplă. În ziua de 22 octombrie, doi dintre 
băieţii ei vor muri într-un groaznic accident de circulaţie. 
Premoniţie? Coincidenţă? Scenariu dinainte pregătit? Nimic 
din toate acestea? Greu de spus... 

În octombrie 1978, Betty, de acum doamna Luca, 
locuia în Meridien, Connecticut. Aveau o căsuţă în care se 
întâmplau tot soiul de ciudăţenii: curentul electric se oprea 
şi pornea de la sine, soneria de la uşă suna fără să fie 
nimeni, jaluzelele de la baie se trăgeau singure în sus şi în 
jos fără să le atingă măcar un curent de aer etc. Într-o 
seară, în timp ce era în baie, Betty aude un vâjâit puternic 
deasupra acoperişului, în dreptul camerei de baie. 
Întorcându-se, îl vede prin uşa deschisă pe Bob 
dedublându-se, mai exact, vede cum din Bob iese o dublură 


a lui, care vine spre ea, oprindu-se în cadrul uşii. În acest 
punct amintirile conştiente ale Betty-ei se întrerupeau... 

Menţionăm aici că experienţele extracorporale, 
numite prescurtat OBE în literatura anglosaxonă (de la Out 
of Body Experience), reprezintă un alt vast capitol al 
fenomenelor paranormale, capitol conectat, în ultimul timp 
tot mai des, cu fenomenul OZN. 

Pentru a afla continuarea întâmplării din octombrie 
1978, s-a recurs la hipnoză; Betty devine, însă, extrem de 
agitată, drept pentru care hipnotizatorul îi porunceşte să nu 
retrăiască vechile amintiri, ci să-şi imagineze doar că se 
priveşte din afară, ca la un televizor. Cu acest mic truc 
explorarea poate continua. Betty îşi vede şi propria dublură 
părăsind corpul său, mergând până în uşă, îmbrăţişând 
dublura lui Bob, ridicându-se amândoi deasupra solului. 
Trec, astfel, prin tavan, urcând mai departe într-un soi de 
lumină lăptoasă. O forjă căreia nu i se pot opune îi 
desparte, amândoi continuând să zboare, dar în direcţii 
diferite. Betty îl vede pe Bob dispărând în păclă, iar pe sine 
devenind tot mai străvezie şi decolorată, până ce se vede 
transformată într-o /umină aurie lipsită de detalii. 

Se întâlneşte aici cu alte făpturi similare, arătând ca 
nişte contururi omeneşti umplute cu lumină, fără niciun alt 
detaliu. Se află cu toţii într-o mare încăpere rotundă, 
boltită, pe un soi de balcon circular. Balconul se roteşte, 
foarte încet, în sensul acelor de ceasornic, iar cupola şi 
pereţii laterali în sens contrar. Dedesubtul şi în interiorul 
inelului format de balconul circular o mulţime de omuleţi 
trebăluiesc în jurul a trei mese, pe fiecare dintre mese fiind 
întinsă o persoană acoperită cu un cearşaf. Asupra lor 
coboară o mulţime de  luminiţe extraordinar de 
strălucitoare. Betty recunoaşte în cele trei persoane 
membri ai familiei sale, ale căror nume nu vrea să le 


dezvăluie. Are impresia, de asemenea, că-l recunoaşte 
printre făpturile luminoase din jur şi pe Bob. 

Vin alte şi alte fiinţe luminoase, care se culcă cu 
picioarele spre interior şi capul spre exterior pe ceva ce 
seamănă cu o canapea circulară străvezie înconjurând 
încăperea de-a lungul balconului. Întregul aranjament al 
încăperii este foarte complex, greu de redat în cuvinte; 
ulterior, însă, Betty va face o mulţime de desene care 
limpezesc  istorisirile ei. Fiecare făptură luminoasă este 
culcată cu spatele pe câte un obiect pătrat, plat, metalic, 
multicolor, legat de o bandă lată care coboară undeva în 
jos. Stând astfel, făpturile se transformă în globuri 
luminoase, care se rostogolesc de-a lungul benzilor, 
consumându-le, încorporându-le. Apoi, globurile redevin 
siluete luminoase umane, ţinând în palme mici figuri 
geometrice, cum ar fi o sferă sau o piramidă. Făpturile 
încep să se joace fericite, aruncându-şi una alteia aceste 
obiecte. Este, oare, un ritual? Unul dintre ei colectează 
micile obiecte pe cele două capete ale unei mici bare, după 
care aruncă bara spre o uşă. Apoi, trec cu toţii, inclusiv 
Betty, prin uşă, şi cu această ocazie îşi recapătă înfăţişarea 
omenească; nu şi trupul. Sunt oameni de toate rasele, doar 
că arată ca nişte stafii. Nişte creaturi nepământene, cu 
părul: alb, îmbrăcate în lungi robe albe îi conduc până lao 
altă poartă, dincolo de care este, doar, un vârtej ameţitor... 

Bob a refuzat să se supună regresiei hipnotice pentru 
a confirma sau infirma detaliile acestei duble răpiri. 

Despre următoarele posibile întâlniri, Betty are 
amintiri vagi. În 1981 a zărit o siluetă în dormitor. În 1982 a 
văzut o făptură îmbrăcată în alb, tot în dormitor. În 1984, în 
timp ce se uita la televizor, fiind în bucătărie, vede câteva 
figuri, este apoi paralizată şi orbită temporar, simte de 
parcă i s-ar străpunge capul cu un obiect. Aceste amintiri 


nu au fost adâncite prin regresie hipnotică. 

În iulie 1986, Betty trăieşte o nouă răpire combinată 
cu o experienţă extracorporală. Încercările de a aduce în 
memorie detaliile au eşuat deoarece trăirile care însoțeau 
rememorarea erau însoţite de dureri extraordinare (paznici 
pentru a nu deconspira nişte secrete?). Se recurge, atunci, 
la un truc; i se sugerează că ea nu îşi rememorează 
propriile aventuri, ci priveşte la un „televizor” cele ce i s-au 
întâmplat. Metoda se dovedeşte bună, cu o excepţie: nu-şi 
va aminti nimic, sau foarte puţin, din eventualele mesaje 
primite pe cale telepatică. 

În ziua întâmplării, Bob era la lucru, iar Betty citea 
Biblia, întinsă pe canapeaua din rulota în care locuiau, 
temporar, în Higganum, Connecticut. Dintr-o dată, afară se 
aude un vâjâit puternic şi Betty simte că este paralizată din 
cap până în picioare. Lângă ea apare un omuleţ cenuşiu, cu 
capul mare şi lipsit de păr, ochi mari, negri, o tăietură în loc 
de gură, îmbrăcat cu un costum mulat pe corp şi purtând 
pe şale, ataşat cu o curea, un soi de mic rucsac. Omuleţul 
pune pe canapea o cutiuţă sau aşa ceva, după care Betty 
se vede ieşind din ea însăşi, ridicându-se în picioare şi în 
acelaşi timp corpul rămânându-i nu doar culcat, ci şi activ, 
citind mai departe. Întinde mâna să se atingă şi are strania 
surpriză că mâna trece prin corpul rămas întins. Omuleţul 
manevrează ceva la dispozitivele de pe costum şi, ca 
urmare, sunt învăluiţi într-un nor de lumină, în care par să 
se topească şi el şi dublura Betty-ei, ridicându-se în acelaşi 
timp de la pământ. Apoi totul în jur devine alb. 

Când începe din nou să vadă, zboară peste un peisaj 
care pare să se întindă la nesfârşit şi nu seamănă cu nimic 
cunoscut. Între altele, nişte sfere multicolore de cristal se 
rostogolesc dedesubt, o pasăre uriaşă se roteşte deasupra, 
aude plânsul unui copil în chiar pieptul ei, e siderată de o 


voce tunătoare care o cheamă pe nume şi îi spune 
„Cumpănă egală, ai împlinit şapte” (faptul că şi-a îndeplinit 
datoria de mamă prin cei şapte copii pe care i-a născut?)... 

Este întâmpinată, apoi, de doi omuleţi, plutind, unul 
în spatele celuilalt, deasupra sferelor de cristal. Pleacă cu 
ei, intră într-o navă uriaşă, aidoma sferelor de dedesubt. 
Ajunge într-o încăpere, unde cei doi omuleţi îi spun, pe 
rând, că va trebui să uite. 

După aceasta, se vede întorcându-se în rulotă, unde 
corpul ei este întins pe canapea, aparent dormind, cu Biblia 
pe piept. 

În 1987 îi apare peste noapte, pe gamba piciorului 
drept, o cicatrice ca o scobitură. În 1988 pe braţul drept îi 
vor apare trei astfel de cicatrice, formând un triunghi. Nu s- 
au explorat detaliile unei eventuale răpiri. 

Interesant este şi faptul că Raymond Fowler (n. 
1933), autorul cărţii Watchers, din care am extras 
informaţiile de mai sus, a ajuns să acuze el însuşi o seamă 
de ciudăţenii în viaţa sa, care l-au făcut să se supună şi el 
regresiei hipnotice. Din păcate, rezultatele au fost mult mai 
puţin spectaculoase decât în cazul Betty-ei. Totuşi, merită 
să menţionăm că a ajuns la concluzia că prima sa întâlnire 
a avut loc la 5 ani, după care au urmat încă opt întâmplări 
stranii, dintre care doar de una nu-şi amintise şi în stare 
trează. La vârsta de 54 de ani, în 1988, şi el a descoperit 
într-o dimineaţă, în timp ce făcea duş, o cicatrice în formă 
de gaură perfect rotundă, cu diametrul şi adâncimea de 
câţiva milimetri, pe fluierul piciorului, fără vreo durere sau 
urme de sângerare. Cicatricea nu exista cu o zi înainte. O 
va fotografia cu grijă. Surpriza cea mare a urmat, însă, 
peste câteva zile, când va primi un plic de la Betty, în care 
erau şi fotografii cu cicatrice identice apărute pe mâna şi 
piciorul ei. 


Raymond Fowler va mai descoperi că nu mai puţin de 
nouă membri ai familiei sale (părinţi, soţie, copil, fraţi, 
mătuşi etc.) au trecut prin întâmplări care puteau fi 
interpretate ca răpiri. 


4. PORTRETUL ROBOT AL RĂPIRII 


Răpirile seamănă între ele în zeci de detalii, deşi martorii 
nu cunoşteau înainte nimic despre acestea. Etapele răpirii: 
atragerea în cursă, capturarea, transportul, intrarea în navă, 
masa de operaţie, examinarea, experimente de reproducere, 
intervenţii chirurgicale, şcoli, transmiterea mesajului, impunerea 
uitării, întoarcerea. 


Un scenariu care se repetă 


Istoriile de mai sus au avut, înainte de toate, menirea 
de a oferi cititorului român o imagine asupra modului în 
care literatura destinată marelui public, mai ales cel 
american, reflectă un fenomen de o mare stranietate. Am 
mai putea continua îndelung cu exemplele. Numai cărţile 
de referinţă scrise în ultimul deceniu, pe această temă, 
formează împreună o mică bibliotecă. Multe dintre 
rapoarte, provenind de la oameni cât se poate de 
respectabili, seamănă atât de mult cu cele deja expuse, 
încât reproducerea lor nici nu se mai justifică aici. Altele vor 
fi amintite fragmentar, cu  particularităţile care le 
individualizează, în capitolele care urmează. 

O primă concluzie, valabilă indiferent dacă acceptăm 
sau nu realitatea celor istorisite, este existența unui 
veritabil scenariu care se repetă, cu mici variaţii, la o bună 
parte dintre rapoarte sau dintre înregistrările obţinute sub 
hipnoză. Una dintre persoanele care au încercat o 
sistematizare a acestui scenariu este Edith Fiore, 
posesoarea unui doctorat (Ph. D.) în psihologie clinică, 
autoarea câtorva cărţi foarte interesante, între care 


Encounters: A  Psichologist Reveals Case Studies of 
Abductions by Extraterrestrials (1989), în care îşi rezumă 
experienţa privind treisprezece cazuri în care a condus 
regresia hipnotică. Ea a folosit, pe lângă hipnoză, şi alte 
metode, unele de veche tradiţie, asupra cărora vom mai 
reveni. Să încercăm şi noi, folosind sugestiile existente, să 
parcurgem în cele ce urmează reperele principale din 
scenariul unei răpiri. 

Victima răpirii este, de regulă, aleasă încă din 
prima copilărie, prima întâlnire fiind la 3-7 ani. Pe lângă 
exemplele din capitolele precedente, pot fi amintiţi şi 
pacienţii pe care i-a avut Edith Fiore (şi pentru care ea 
foloseşte totdeauna doar un prenume). Astfel, Mark, un 
tânăr de 18 ani, s-a adresat ei, între altele, datorită 
repetatelor vise cu OZN-uri, sau omuleţi stranii cu ochi 
imenşi, venind să-l răpească. Regresia hipnotică a scos la 
iveală că prima întâlnire a avut loc la şapte ani. Omuleţii l- 
au făcut să se ridice în aer, să treacă pur şi simplu prin 
tavan până într-un compartiment aflat în partea de jos a 
unei nave. Pentru Linda, o artistă talentată şi atrăgătoare, 
de 44 ani, dăruită şi cu harul vindecării, această întâlnire a 
avut loc la patru ani, când se vede în poala unui omuleţ 
care îi arată oraşele de lumină ale unui alt tărâm, 
spunându-i că aceasta este adevărata ei casă, cea de unde 
ea a venit, adăugând că nu o va lăsa singură aici şi va veni 
s-o vadă de câte ori va dori ea. Ted, un brunet înalt, cu 
ochi albaştri, în jur de 45 de ani, are amintiri ceţoase 
despre prima întâlnire, amintiri care, sub hipnoză, devin 
mai precise. La vârsta de trei ani a fost transportat într-o 
navă unde a fost fascinat de nişte fiinţe prietenoase de 
diferite mărimi şi forme, multe semănând cu nişte lăcuste. 
James, un medic de circa 35 de ani, îşi va aduce aminte de 
repetate intervenţii chirurgicale în zona craniană (de pildă 


în nas sau în urechi), prima dintre ele la vârsta de şase ani, 
efectuate de nişte creaturi verzi. Diane Tai, o brunetă 
graţioasă, trecută cu puţin de 40, suferise la şapte ani o 
operaţie la ochi, din care cauză a fost obligată să stea mai 
mult timp bandajată la ochi. Atunci a descoperit că putea 
vedea chiar şi în felul acesta lucrurile şi fiinţele din jurul ei, 
ca şi când ar fi posedat un simţ suplimentar. Regresia 
hipnotică (efectuată pentru o serie de alte întâmplări stranii 
pe care şi le amintea) va scoate la lumină că, puţin înainte 
de acest eveniment, a fost vizitată în camera ei de o femeie 
cu părul lung şi negru, care zâmbea, scăldată în lumină, i-a 
cerut Dianei printr-un gest să întindă palmele spre ea, după 
care fetiţa s-a simţit cuprinsă de o senzaţie plăcută de 
căldură, iar arătarea a dispărut. 

De multe ori, eroul răpirii constată că în familia sa 
există şi alţii care au trecut prin întâmplări similare. 
Exemplele din capitolele precedente sunt destul de 
convingătoare în acest sens. Budd Hopkins găsise, până în 
1987, treisprezece familii de acest tip, Ray Fowler, pe lângă 
familia Luca, o aminteşte pe a sa proprie. Printre cazurile 
descrise de Dr. Fiore putem menţiona faptul că Linda are şi 
o soră, Sherry, ea însăşi contactată, răpită, operată, posibil 
pentru experimente genetice. Într-una dintre răpirile pe 
care şi le reaminteşte, Linda va ajunge într-o încăpere în 
care, între alte cincizeci-şaizeci de persoane îşi va 
recunoaşte nu doar sora, ci şi pe cei doi fraţi, alte două 
surori, ambii părinţi, un cumnat, o nepoată şi, posibil, o 
mătuşă. 

O altă constantă a scenariului este repetarea răpirii 
de mai multe ori în cursul vieţii; fenomenul a fost prezent, 
practic, la toţi cei examinati. Budd Hopkins a constatat că 
răpirile se răresc, ori chiar încetează în jurul vârstei de 
cincizeci de ani. 


Constantele răpirii 


Răpirea în sine are un număr de faze bine conturate: 
atragerea, capturarea, transportul, intrarea, examinarea 
sau operaţia, implanturi, vindecări, mesaje înscrise în 
subconştient, ordinul ca să uite, întoarcerea, semnele care 
rămân pe corp sau în suflet. 

Capturarea celui care urmează să fie răpit se face, 
adesea, dintr-un loc în care cel în cauză este singur, de 
pildă de pe un drum pustiu sau din automobilul cu care se 
deplasează undeva, în afara aglomerației. De foarte multe 
ori, însă, răpirea începe în dormitor sau chiar în bucătărie; 
dacă mai sunt şi alţii în casă, ei sunt plasati într-o stare de 
animație suspendată, astfel încât nu văd şi nu aud nimic. 
Adesea, persoana în cauză este, oarecum, atrasă în cursă 
- simte dintr-o dată nevoia să plece undeva unde, 
rămânând singură, poate fi mai uşor contactată. Venirea 
răpitorilor este anunţată de o steluţă, care se apropie şi se 
măreşte, devenind o navă luminoasă plutitoare; alteori, 
primul semn este o rază orbitoare care pătrunde pe geam 
etc. Există şi numeroase rapoarte în care, aparent, o mână 
străină conduce maşina, spre o destinaţie care intră în 
scenariu, fără ca şoferul său să mai intervină. 

Transportul este efectuat uneori, ca de pildă în 
cazul lui T. Walton, de o rază ieşită din navă. Alteori, cel în 
cauză este înconjurat de omuleţi (care pot trece prin zid 
fără probleme), este paralizat, ridicat din pat şi făcut să 
plutească ori dus pe sus, scos pe uşă, prin geamul deschis 
ori închis, prin tavan sau prin zid, vede împrejurimile de la 
înălţimea zborului păsărilor, după care se trezeşte brusc, de 
multe ori fără să-şi poată explica în ce mod anume, într-o 
incintă închisă specifică. 

În cazurile descrise de Edith Fiore, dispariţia imaginii 


la televizor o anunţă pe Sandi, o contabilă foarte 
atrăgătoare, de 27 de ani, că se întâmplă ceva; după 
aceasta îşi simte corpul, de fapt o dublură tip OBE, plutind 
tot mai sus, dovada experienţei extracorporale fiind faptul 
că apucă să se zărească pe sine însăşi jos, stând mai 
departe în fotoliu. Se înalţă tot mai mult, după care se vede 
într-o încăpere ovală. Barbara, o persoană-problemă, de 
cincizeci şi ceva de ani, venită, iniţial, să-şi trateze 
simptomele unei puternice nevroze, dar şi obezitatea (157 
kg.) cu ajutorul hipnozei, va descoperi că fusese răpită într- 
o noapte din automobilul ei, al cărui motor se oprise când 
un OZN a trecut deasupra lui. Lumina emisă de navă o 
trage afară din maşină, în ciuda împotrivirii ei. O frântură 
de timp nu vede nimic, după care este întinsă, paralizată, 
pe o masă, înconjurată de arătări care-i spun să nu-i fie 
frică. Tom, specialist în programarea calculatoarelor, a 
venit, iniţial, pentru a-şi vindeca depresia cronică şi 
atacurile severe de anxietate, care îl imobilizau periodic. El 
avea, între altele, impresia că, începând încă din copilărie, 
de trei-patru ori pe an, noaptea, când era singur, era răpit 
de făpturi venite dintr-o altă lume. Îşi aminteşte, de pildă, 
de o răpire din aer liber, fiind ridicat, de o rază de lumină, 
până la un OZN care plutea mai sus, după care se vede în 
navă, fără să-şi dea prea bine seama cum a intrat. Pe 
Linda o iau din dormitor doi omuleţi, care o conduc afară 
din casă pe uşă, se îmbarcă, apoi, într-o farfurie zburătoare 
nu mai mare decât un automobil, cu o capotă boltită, 
complet transparentă, cu care se înalţă spre stele, până la 
o imensă staţie cosmică. James vede în dormitor cinci 
făpturi cenuşii, cam de 1,50 metri, observând că, pentru a-i 
vedea, trebuia să fii într-o anumită stare; dacă ar fi perfect 
conştient, probabil, nu i-ar mai vedea. Apoi, pleacă plutind, 
parcă stând pe un soi de platformă, trecând prin zid, ceea 


ce-l face pe James să presupună că nu a plecat, de fapt, 
decât o parte din el. Totuşi, nu se mai zăreşte în pat... Nue 
în stare să facă nicio mişcare, de parcă ar fi paralizat. Este 
dus astfel până la navă, în care intră pe o uşă. Este aşezat 
într-un scaun şi urmează o conversaţie. Ş.a.m.d. 


Pas 
e 


In interiorul navei 


Intrarea în navă este, de multe ori, dificil de 
rememorat. Deşi există nu puţini martori care descriu 
urcarea pe o rampă sau scăriță către o uşă mai mult sau 
mai puţin banală, în majoritatea cazurilor cei care aplică 
regresia hipnotică depun eforturi eroice până reuşesc să 
evoce în memoria celui răpit vaga amintire a unei intrări. În 
plus, multora dintre cei răpiți interiorul li s-a părut mult mai 
mare decât s-ar fi putut crede privind din afară. Aceasta a 
dus şi la speculaţii privind caracterul special al acestei 
treceri, care, măcar uneori, ar putea să nu fie o simplă 
intrare într-un vehicul metalic ultramodern (cu sau fără 
şuruburi, piuliţe, nituri etc.), ci o poartă spre un alt tărâm, 
cu alte legi decât cele pe care le ştim. În acest caz, intrarea 
ar fi, în acelaşi timp, o transformare care este firesc să 
perturbe, o dată în plus, memoria martorului. 

Cel răpit străbate, de multe ori, culoare, încăperi, 
laboratoare stranii, vede instalaţii complicate cărora nu le 
înţelege rostul, dar, aproape invariabil, îşi va aminti că a 
stat într-o sală, unde a fost întins pe o masă de operaţie, 
dezbrăcat, incapabil de a se mişca, înconjurat de fiinţe 
nepământene, care fac diverse manevre asupra sa, 
spunându-i să nu se teamă deoarece nu i se va întâmpla 
nimic rău. Masa de operaţie are o formă sobră, solidă, 
uneori pare un monolit crescut din podea şi este 


înconjurată de aparate legate de pereţii navei. Uneori, sala 
este luminată orbitor, alteori obscur; lumina este de cele 
mai multe ori albă, dar poate fi şi portocalie Sau de altă 
culoare. Niciodată nu se observă o sursă anume, ca şi când 
razele ar veni de peste tot. Încăperea este de foarte multe 
ori rotundă, cu o cupolă deasupra, dar poate fi şi ovală, ori 
de forma unui trapez. Uşile, o dată închise, dispar fără 
urmă, contopindu-se cu peretele. 

În majoritatea cazurilor, sala de operaţie este perfect 
curată; în unele cazuri, însă, (de ex. W. Strieber) impresia 
este de murdărie. Totuşi aluziile la dezinfecţie nu lipsesc. 
Diane Tai îşi amintea că, răpită în toiul nopţii, a fost 
dezbrăcată de pijama, scăldată într-o lumină albastru- 
violetă pentru a distruge orice bacterie, după care i s-au 
dat alte veşminte. Fred, un foarte dinamic om de afaceri şi 
autor de cărţi, de 53 de ani, a ajuns la Edith Fiore printr-o 
cunoştinţă comună. Ceea ce îl particulariza era faptul că îşi 
reamintea detaliile răpirii sale, de acum cincisprezece ani, 
fără ajutorul hipnozei, şi că cele întâmplate nu păreau să-l 
afecteze în mod deosebit. El va istorisi că omuleţii i-au spus 
că ei poartă costumul mulat pe corp pentru a le servi, între 
altele, ca o pavăză, atât împotriva bacteriilor cu care 
oamenii ar putea să-i infecteze, cât şi împotriva celor 
proprii, cu care ar putea ei infecta pe oameni. 


Examinarea 


După ce persoana răpită este întinsă pe masă ori, mai 
rar, imobilizată într-un fotoliu, urmează un şir de operaţii şi 
manipulări asupra lui, de cele mai multe ori foarte penibile, 
privite cu ochii unui individ modern. În 20% dintre cazurile 
comunicate, examinarea s-a efectuat cu nişte aparate care, 


uneori, emiteau o lumină puternică sau, chiar, păreau 
făcute din lumină. Cititorul poate găsi exemple în acest 
sens în capitolele precedente. Adăugăm acestora câteva 
dintre cazurile descrise de Dr. Fiore. 

Sandi îşi amintea că la început a simţit atingerea unor 
instrumente reci. Apoi, i-au fost introduse în rect nişte 
aparate de forma unor andrele; poate nu posedau ascuţişul, 
dar sigur rigiditatea, subţirimea şi netezimea lor. Unele 
„andrele” erau tuburi subţiri, i-au fost înfipte şi sub pielea 
braţelor, între degete şi, în cele din urmă, în ombilic. 
Ulterior, ea va deveni conştientă că i s-au mai făcut şi 
examinări vaginale şi rectale cu un obiect rotund, negru, 
ataşat „maşinii”. 

Barbara îşi aduce, la început, aminte doar de o 
examinare sumară, cu probe de piele, din unghie, o 
picătură de sânge dintr-un deget (examinării aproape 
identice s-au făcut şi la Betty şi Barney Hill), ca şi de o 
maşină mare, neagră, pe care au plimbat-o deasupra ei, 
comentând accidentul pe care l-a avut (fractură la picior) 
sau absenţa organelor feminine (operate prin 
histerectomie). Între altele, i-a interesat fragilitatea, albeaţa 
şi transparenţa pielii ei, niciodată expusă bronzării. 

Gloria, o femeie drăguță, apropiindu-se de 40 de ani, 
a ajuns la Edith Fiore datorită unei nevroze, legată de un şir 
de tragedii de familie, şi datorită unor coşmaruri nocturne, 
care se vor dovedi legate de nişte întâlniri de gradul IV. Ea 
va descrie, sub hipnoză, o „răpire” clasică, incluzând o 
intubaţie în stomac, un alt tub care îi intra prin nas, o priză 
de sânge venos din braţ. Un aparat, format dintr-un 
mănunchi de fire cu nişte pătrate minuscule luminoase în 
ele, îşi îndreaptă partea activă, fierbinte, spre un punct din 
stomacul ei, apoi spre un altul aflat pe şold. Ea va simţi, 
doar, o furnicătură în locurile respective. 


Mark ţinea minte un tub fin, continuat printr-un fir 
subţire, asemănător firului folosit la undiţe, care i-au fost 
introduse în penis, coborând, poate, până în testicole. 
Operația aceasta s-a repetat şi cu ocazia unei alte răpiri. 
Apoi, i s-a pus pe piept un obiect, greu de parcă ar fi fost 
din plumb, cu ajutorul căruia este examinat în interior, ca 
prin radioscopie. Un alt aparat, ca o cască, i se pune, apoi, 
pe cap. E fierbinte şi transpiraţia începe să-i curgă pe 
frunte. Se pare că toate aparatele înregistrează şi 
înmagazinează date ca pentru a fi prelucrate în viitor. Tom 
îşi amintea că, după ce a simţit atingerea mai multor 
obiecte metalice, i s-a introdus în penis, pe canalul uretral, 
până în scrot, un tub subţire şi flexibil. Senzaţia era 
deosebit de dezagreabilă, deşi nu dureroasă. Omuleţii din 
jur îl linişteau, spunându-i să stea liniştit şi că manevra nu 
va avea niciun fel de urmări negative. A urmat un sondaj 
asemănător, de astă dată în rect, până adânc în abdomen. 
Apoi, un alt aparat i-a fost introdus pe gât, până undeva în 
coșul pieptului. La un moment dat intră în panică, deoarece 
simte că nu mai poate respira. Au urmat şi alte examinări, 
între care un cerc de metal pe care l-a simţit pe cap sau 
chiar, surprinzător, o andrea care i-a fost înfiptă în 
abdomen, examinare raportată de regulă de femei. James 
acuză, într-o răpire din copilărie, presiunea unei căşti care i- 
a fost pusă pe cap, un obiect care i-a fost introdus în nas, 
cu ajutorul unei „andrele” prin care trecea un soi de 
energie, în sus, spre lobul frontal al creierului. Tot el va 
istorisi că a fost examinat de un scanner care arăta nu doar 
toate țesuturile interne, ci şi cãile energetice, evidenţiindu- 
le pe cele prea slabe, care trebuiau stimulate prin frecvențe 
selective. Tot el relata că, la una dintre recentele răpiri, i s- 
a luat sânge şi i s-au făcut diverse analize, răpitorii tot 
minunându-se cum de mai supravieţuieşte... Întreabă ce 


vor să spună cu asta; din răspuns deduce că el însuşi ar 
putea fi un hibrid; şi că acum douăzeci de ani i s-a inoculat 
un virus de care Ei mor fără excepţie... 


Experimente de reproducere 


Se apreciază că în 50% din răpiri ar exista o 
componentă vizând reproducerea, iar în 5% contacte 
sexuale. În capitolele precedente am făcut, deja, cunoştinţă 
cu un număr de evenimente de acest tip, ca de pildă 
relatările lui Antonio Villas Boas, ale Kathie-i Davis cu copiii 
ei extratereştri, ori ale Betty-ei Luca, despre aparatele în 
formă de borcan în care se păstrează (pentru scurt timp? 
până la naştere?) făturile hibridate. Exemplele în acest sens 
sunt însă mult mai multe. 

Edith Fiore relatează că una dintre pacientele ei, 
Victoria, o artistă de cincizeci şi ceva de ani, veşnic în 
luptă cu kilogramele, va descoperi că explicaţia obezității ei 
consta în faptul că îşi ura corpul, în subconştient, simțind că 
acest corp nu-i aparţine ei ci Lor, celor ce o răpiseră, 
supunând-o unui şir de umilinţe fizice. De circa zece ori, în 
perioada ovulaţiei, a fost răpită, i s-a străpuns abdomenul 
cu o sondă care îi extrăgea ovulele, cu scopul unor 
experimente reproductive. Ea îşi va reaminti, sub hipnoză, 
că a văzut la locul supliciului şi un bărbat căruia i s-a 
recoltat spermă, cu ajutorul unui aparat pneumatic. La 
momentul când i s-a făcut regresia hipnotică ea nu auzise 
de niciun caz similar şi a fost o mare uşurare să afle că nu 
era singura care raportase un astfel de caz şi că nu era 
nebună. Sherry va acuza şi ea extragerea unor ovule, iar 
Diane Tai spunea că maşina care a examinat-o părea că 
zăboveşte mai mult asupra ovarelor ei. 


Pe lângă manevrele de sondare a testiculelor 
istorisite de Mark şi Tom, James îşi amintea şi el că, în 
adolescenţă, a fost supus unei operaţii de recoltare a 
spermei sau unei manipulări asemănătoare. Literatura 
abundă de alte cazuri similare. 

Wendelle C. Stevens, în cartea sa UFO Contact from 
Reticulum (1989), relatează despre un bărbat din 
Minnesota, transportat în 1976 la bordul unui OZN, pentru a 
asista la „ritualul” colectării de ovule, printr-un ac înfipt în 
ombilic, de la o femeie care deja se găsea acolo. Când 
întreabă de ce trebuie să vadă toate acestea i se răspunde 
- pentru ca atunci când vei auzi despre asta să ştii cum 
este. | s-a explicat, apoi, că, după fecundarea artificială, 
produsului de concepţie i se modifică informaţia genetică, 
iar viitorul copil se va naşte într-un uter artificial. În mai 
multe cazuri martorii îşi amintesc că li s-a spus despre 
faptul că totul face parte din împlinirea unui „plan genetic”. 
lar o parte dintre oamenii creaţi astfel vor fi aduși înapoi pe 
Pământ, amestecați printre oamenii veritabili, pentru a ne 
controla... 

În unele cazuri, atenţia extratereştrilor se îndrepta, 
aparent, către mai mulţi membri ai aceleiaşi familii. Budd 
Hopkins, sau consultantul MUFON Dr. Richard Neel (într-un 
articol din 1988), erau de părere că extratereştrii urmăresc 
anumite experimente genetice, eventual de tipul 
îmbunătăţirii rasei, de-a lungul mai multor generaţii, 
folosind în acest scop, succesiv, părinţi, copii, nepoți 
ş.a.m.d. 


Implanturi şi cicatrice 


Mulţi dintre martori au rămas cu amintirea 


introducerii sau extragerii unor implanturi. Uneori, acestea 
sunt nişte bile cât o alică pentru arma de vânătoare. În 
exemplele din capitolele precedente am relatat despre 
posibila introducere a unor astfel de implanturi, în special în 
nas (însoţite de hemoragii nazale), dar şi în ureche sau în 
spatele ochiului, în toate aceste cazuri undeva în 
apropierea creierului, sugerând rolul de a transmite sau de 
a controla. Budd Hopkins descrie în /ntruders, pe lângă 
păţaniile Kathie-i Davis, mai multe cazuri în care persoane 
care acuzau răpiri îşi aminteau că li s-a introdus în nară o 
astfel de alică, unele dintre întâmplări plasându-se înainte 
de 1947, anul „oficial” al apariţiei OZN-urilor. Budd i-a spus 
în 1986 lui W. Strieber că, din cele o sută de cazuri 
examinate de el, patru acuzau implanturi în ureche sau în 
spatele ei, trei în spatele ochiului, şi unsprezece în fundul 
nasului. George C. Andrews, autor al unor cărţi în domeniu, 
opinează că aceste implanturi ar permite răpitorilor să vadă 
prin ochii victimelor lor, să audă prin urechea acestora 
ş.a.m.d. Între cazurile examinate de Edith Fiore, Tom a 
constatat într-o dimineaţă la sfârşitul lui 1976 sau începutul 
lui 1977, că în nara sa dreaptă se găseşte o umflătură 
emisferică, de consistenţă osoasă, care cu o zi înainte nu 
exista. Era o perioadă în care, în urma unei operaţii la 
ureche, se ducea des la controale la medicul ORL-ist. 
Medicul a refuzat să comenteze natura umflăturii. 

Jaques Vallee îşi punea problema că purtătorii unor 
astfel de implanturi trebuie să fi şi murit în atâtea decenii 
de când se tot semnalează fenomenul. În acest caz, de ce 
nu s-a găsit niciun astfel de obiect la vreo autopsie - se 
întreba el? Un răspuns ar putea fi că aceste biluţe se 
recuperează. 

Căpitanul de aviaţie în retragere Kevin D. Randle, în 
cartea sa The UFO Casebook (1989), menţionează şi cazul 


Susan Ramstead, o femeie de afaceri, fără nicio 
preocupare în direcţia OZN-urilor. În 19 octombrie 1973, îşi 
conducea maşina spre o întâlnire comercială, discutând 
prin radiotelefon cu soţul ei. Vede, dintr-o dată, în lanul de 
porumb o navă în formă de disc, având o cupolă deasupra, 
învăluită într-o lumină albastră. Motorul automobilului se 
opreşte, luminile farurilor se sting, radioul nu mai 
funcţionează. Peste cel mult cinci minute nava decolează şi 
dispare în depărtare. Toate în maşină revin la normal. Soţul 
ei, cu care reia legătura, îi va spune că au trecut, însă, 
douăzeci, dacă nu chiar treizeci de minute. Dorind să 
exploreze /acuna în timp, apelează la regresia hipnotică. 
Rezultă o răpire clasică, incluzând o examinare efectuată 
cu o răceală inumană de către nişte omuleţi, într-o sală 
plină de aparate şi ecrane. Când au condus-o înapoi la 
maşină nu a existat nici cel mai mic semn de scuză sau 
regret. 

În 1983, reluându-se acest caz, se va constata că în 
ultimul deceniu Susan a fost examinată aproximativ o dată 
pe an, având uneori hemoragii nazale. Regresia hipnotică 
va scoate la iveală alte detalii; de pildă hemoragiile au fost 
cauzate de o mică bilă metalică implantată în fundul 
nasului, [destinată marcării şi urmăririi ei. După ce, la una 
dintre aceste examinări, creaturile i-au extras din nară 
micuța bilă, aceasta a fost pur şi simplu aruncată (ca o 
baterie uzată?). Aparent, aceasta a fost ultima răpire de 
care îşi amintea, ca şi cum operaţia ar fi coincis cu 
încetarea interesului faţă de persoana ei sau, aşa cum 
sugera autorul, biluţa ar fi constituit un instrument de 
reperare şi urmărire, fără de care victima nu mai putea fi 
localizată de răpitori. 

Mai mulţi martori au relatat că răpitorii par să acorde 
o atenţie deosebită cefei, părţii din spate a gâtului, care 


sunt examinate cu grijă, inclusiv cu ajutorul unor aparate. 
Victoria avea, de pildă, impresia că i s-a implantat în ceafă 
un dispozitiv pentru a o controla, un soi de întrerupător, 
care se punea în funcţie la apropierea răpitorilor ei, 
obligând-o să execute ordinele primite. Noduli suspecți, 
apăruţi sub pielea piciorului sau în alte locuri pe corp, la 
unele persoane care au suferit întâlniri de gradul IV, au 
sugerat că instrumentele de reperare ar putea fi plasate şi 
în alte zone decât în cap. 

O problemă înrudită este cea a cicatricelor. De cele 
mai multe ori, acestea au forma unei găuri adânci, rotunde, 
cu diametrul de circa 5-10 milimetri, apărute peste noapte, 
fără sânge, fără durere şi fără nicio explicaţie plauzibilă. 
Astfel de cicatrice avea Kathie Davis, mama ei, Betty Luca, 
dar şi autorul care a studiat cazul ei, Ray Fowler, ca şi mulţi 
alţii. Acesta din urmă, după vizite la mai mulţi medici, n-a 
primit alt răspuns decât că cicatricea seamănă cu cea care 
rămâne după o biopsie vizând măduva osoasă. 

Alteori, rămân urme ale unor tăieturi, subţiri ca un fir 
de păr, ori semne stranii, ca acele triunghiuri de 
pigmentaţie de care aminteam în cazul Doctorului X, ori 
altele asemănătoare, în formă de diamant, de tablă de şah 
etc. În multe cazuri urmele, cu aspect de arsuri, sunt 
cauzate, aparent, de o sursă radioactivă sau de tipul 
microundelor. 


Vindecări miraculoase 


„Masa de operaţie” pe care, aproape invariabil, se 
pomenesc cei răpiți, duce şi ea gândul la un tratament 
medical. În cazul Doctorului X întâlnirea cu OZN-ul a avut 
drept urmare vindecarea unui handicap invalidant. Martorii 


întâlnirilor de gradul IV au, de multe ori, probleme de 
sănătate. Uneori, în cursul copilăriei, cei în cauză trec 
printr-o boală care îi imobilizează mai mult timp la pat. 

Ca un prim grup de exemple, ne-am putea opri la cei 
examinaţi de Edith Fiore. Mark avea diabet, artrită etc. Îşi 
amintea că, la una dintre răpiri, i s-a fixat un aparat pe 
partea stângă a pântecelui, de unde porneau nişte pulsaţii, 
ca un şir de şocuri, spre pancreas. Oricum, chiar dacă a fost 
aşa, starea diabetului său nu s-a modificat nici în bine nici 
în rău. Gloria îşi aducea aminte că a fost introdusă într-o 
cutie ermetică, doar cu un gemuleţ în dreptul feţei, şi 
supusă la un tratament din care n-a înţeles mare lucru. 
Barbara suferea de nevroză, obezitate, atac de cord, 
hemoragii, histerectomie, alergii, migrene, şapte intervenţii 
chirurgicale succesive pentru a repara o fractură şi o 
entorsă a piciorului, diabet ş.a.m.d., dar nu îşi amintea să i 
se fi aplicat vreun tratament specific. 

Diane Tai suferea de atrofie musculară spinală, o 
boală genetică. Sora ei, care avusese aceeaşi suferinţă, a 
murit la vârsta de nouă ani şi nici ei nu i se dădeau şanse 
mai mari. Îşi amintea că fusese adusă pe o navă şi că se 
rugase de răpitorii ei s-o vindece. | se răspunde: „no; 
veghem asupra copiilor noştri”. Ulterior starea ei s-a 
stabilizat; medicii n-au încetat, în toţi anii care au trecut, să 
se minuneze cum de mai este în viaţa şi cum de mai poate 
umbla. 

Linda îşi amintea că i s-a deschis abdomenul şi un soi 
de aspirator a absorbit din zona stomacului o masă neagră 
de ţesuturi, despre care răpitorii i-au spus că era cancer. 
Apoi, i se va înlătura şi un nodul din sân. Ulterior, omuleţii o 
învaţă să-şi utilizeze forţele cu care a fost dăruită, pentru a 
vindeca pe alţii. În sfârşit, ea îşi va aminti că a fost pusă să 
asiste la tratarea altor persoane, pe faimoasa masă de 


operaţie. Unul va fi tratat, cu fluxuri energetice, de un 
cancer; altul de o tumoare pe creier. O fetiţă de cinci-şase 
ani primeşte o injecție în zona stomacală, pentru a fi 
scăpată de viermi intestinali. Urmează un bărbat corpolent, 
de vreo patruzeci de ani, căruia i se tratează umărul 
dislocat, apoi un băiat de vreo cincisprezece ani, cu şoldul 
bolnav, pe care omuleţii încearcă să-l regenereze prin 
fluxuri energetice care activează creşterea celulelor. Cu o 
altă ocazie, tratamentul cu o alifie care i se aplică în timpul 
răpirii o ajută să scape pe moment de o infecţie genitală, 
care însă va reveni mai târziu. Sora ei, Sherry, „visează” şi 
ea, cu toate detaliile de rigoare, că, fiind dusă pe o navă, a 
fost tratată cu o alifie contra unei vechi infecţii genitale, 
care fusese rebelă până atunci la orice tratament. A doua 
zi, într-adevăr, este vindecată; dar e vindecată şi mama lor, 
care suferise cronic de aceeași infecţie. La ambele, 
vindecarea a fost definitivă. De altfel, Sherry îşi va aduce, 
de asemenea, aminte că a văzut „în vis” mai multe 
persoane operate, poate chiar o sută, unele cu abdomenul 
sau cu coşul pieptului deschise, cu plămânii sau cu inima 
palpitând. Se vede şi pe sine operată, în timp ce ea, printr-o 
experienţă  extracorporală, se priveşte din înălţimea 
încăperii. Presupune că o controlau pentru depistarea 
cancerului. Instrumentarul era mult diferit faţă de cel folosit 
într-o sală de operaţii pământeană. 

Ted trăieşte şi el o experienţă extracorporală în 
timpul unei răpiri. Vede cum nişte aparate cu laser îi taie 
partea superioară a craniului, care este îndepărtată ca un 
capac, eliberând vederii creierul. Îi ating, apoi, diverse 
puncte ale creierului cu nişte electrozi, urmărind reacţia 
aparatelor. Un bisturiu cu laser, din care iese o rază de 
lumină cât un fir de păianjen, îi transformă în cenuşă o mică 
porţiune (tumoare?) din creier, după care cenuşa este 


aspirată de un alt aparat, li pun apoi la loc partea de craniu 
îndepărtată şi o cască sudează, pur şi simplu, totul la loc, 
fără urme, fără cicatrice. | se explică, apoi, că operaţia a 
fost necesară deoarece, altminteri, viaţa i-ar fi fost în 
pericol, ori cei care l-au răpit au nevoie de el în calitate de 
contactat. 

Şi James a trecut, pare-se, printr-o operaţie 
asemănătoare; în copilărie şi-a spart capul urât, după care 
îşi aducea aminte de o răpire în care i s-a dizolvat şi scos 
un cheag din zona creierului. El îşi amintea că a fost pus, cu 
o altă ocazie, să asiste la încercările disperate ale 
omuleţilor de a salva un bărbat muribund din cauza unei 
inflamații a ficatului. James încearcă să-şi expună şi el 
punctul de vedere, conform căruia s-ar putea ca problema 
să nu stea doar în virusul hepatitei; i se atrage atenţia să se 
abţină să se manifeste întrucât, fiind doar o ființă umană, n- 
are cum să se priceapă. Omuleţii, plus nişte persoane care 
seamănă perfect cu oamenii, chemate în grabă, fac un soi 
de consult încercând să găsească o soluţie. Sunt foarte 
afectaţi şi nu înţeleg de ce metodele lor uzuale de 
regenerare, de data asta, nu funcţionează. Nu doresc să fie 
implicaţi în decesul cuiva ori în transportul unui cadavru. 
Muribundul este, în cele din urmă, expediat, totuşi, să-şi 
trăiască ultimele clipe la domiciliul său. 

Cazuri asemănătoare sunt menţionate şi de alţi 
autori. De pildă, Wendelle C. Stevens relatează despre 
cazul lui Antonio Carlos Francisco; acesta se afla în 1980 
internat într-un spital din Sao Paulo (Brazilia), în 
convalescenţă după o gravă operaţie de plămâni şi inimă, 
încă având mari dureri şi cu coşul pieptului străbătut de 
ţevişoare şi drenuri. Într-o noapte vede o lumină prin 
jaluzele, apoi apare un omuleţ în salonul în care era patul 
său. Are o lacună în timp de circa jumătate de oră şi mai 


apucă să vadă o navă, cam de mărimea unui autobuz, 
plutind la aproximativ şaizeci de metri de asupra solului şi 
depărtându-se cu repeziciune. Durerile i s-au oprit 
instantaneu, iar peste două zile părăsea spitalul. În plus, din 
acel moment a început să manifeste puteri vindecătoare şi 
psihokinetice. 


Scoala şi misiunea 


Multe mărturii vorbesc despre şcoli care ar exista în 
interiorul navelor sau în alte locuri controlate de „intruşi”. 
Care este scopul instruirii efectuată asupra celor răpiți? Cei 
ce au întrebat şi care îşi amintesc răspunsul primit, 
relatează lucruri foarte diferite. Dăm doar două exemple: 
Pentru unii, în felul acesta se urmăreşte conştientizarea 
opiniei publice asupra dezastrelor care ne pasc (ecologice, 
genetice, atomice etc.), pentru alţii instruirea se referă, 
exclusiv, la pregătirea celor a/eşi, cei care vor fi salvaţi 
atunci când un dezastru inevitabil va lovi Pământul. În 
acest din urmă caz, pe lângă dezastrele create de om, se 
iau în considerare şi cele naturale, cum ar fi coliziunea cu 
un asteroid sau, în viziunea unora, schimbarea bruscă a 
axei Pământului. 

Whitley Strieber, după repetate regresii hipnotice, va 
descoperi în memoria sa amintirea unui „cerc de copii” la 
care se ducea frecvent în copilărie. „Cercul” se reunea într- 
o sală rotundă, subpământeană, sub conducerea unor 
„vizitatori” nepământeni. Între altele, aceştia pronunţau 
cuvinte cum ar fi iubire sau foc, însoţite de imagini, 
urmărind reacţia emoţională a copiilor. Se întreba dacă 
abilităţile sale verbale, de scriitor, n-au fost cumva 
antrenate, dezvoltate, în mod intenţionat, cu ocazia acestor 


exerciţii. Ulterior, o femeie din Canada va descrie, în mod 
independent, participarea sa la un „cerc de copii” 
asemănător (poate acelaşi?). În altă parte, Strieber 
reproduce aparente declaraţii ale intruşilor, făcute unor 
persoane răpite, precum că Pământul, în ansamblu, nu este 
decât o şcoală. 

La pacienţii examinaţi de Dr. Fiore motivul şcolii 
apare frecvent. Linda îşi amintea că a fost dusă într-un loc 
unde mai erau cincizeci-şaizeci de persoane, cărora o 
creatură stranie, foarte înaltă, foarte slabă, îmbrăcată cu o 
robă lungă, le explica o mulţime de lucruri care trebuiau 
învăţate pentru a împiedica autodistrugerea omenirii, 
inevitabilă în cazul în care va continua pe calea pe care a 
apucat-o. Şi mai sunt învăţaţi să facă anumite gesturi prin 
care pot vindeca pe alţii şi se pot vindeca şi pe ei înşişi. 
Apoi, ce să mănânce, să mestece încet, să mediteze în 
fiecare zi. G/oria este admonestată, la un moment dat, de o 
„profesoară” că n-a acţionat bine, că n-a respectat ceea ce 
i s-a explicat. Sherry îşi amintea de nişte ceremonii 
emoţionante, într-un grup din care făcea şi ea parte, şi de 
un soi de legământ de tipul „toţi pentru unul” pentru binele 
suprem al vieţii. În orice caz, era pentru un scop înalt, care- 
ţi dădea un sentiment cu totul diferit de cel de cobai. ŞI 
Diane Tai se vede, într-o rememorare, în mijlocul unui grup 
de circa douăzeci de negri, uşor înfricoşaţi, îmbrăcaţi după 
moda de pe coasta de vest a Americii. La o întrebare a ei i 
se răspunde că sunt persoane anume pregătite pentru a 
merge în ghetourile cele mai sărace ale oamenilor de 
culoare, unde activitatea lor este foarte importantă. Tot ea 
va descrie un soi de centru de instruire, un „auditoriu”, cu 
un ecran pe care se succed cu o viteză ameţitoare imagini 
şi cuvinte, iar ei erau chemaţi să privească şi să încerce să 
înmagazineze în memoria lor cât mai mult. James descrie o 


maşină care ar înlesni şi ar accelera enorm transmiterea de 
cunoştinţe în creierul celor răpiți. Interesant că şi Wendelle 
C. Stevens reproduce o mărturie asemănătoare despre 
aparate de înscris informații, cu mare viteză, în creier. 


Întoarcerea şi uitarea 


Uneori, cei răpiți se văd transportaţi din navă acasă, 
în modul cel mai natural; de pildă, se deschide uşa, coboară 
pe o scăriţă, se îndepărtează, în timp ce vehiculul îşi ia 
zborul. Alţii vor călători pe o platformă ca un covoraş 
zburător, vor cobori pe un tub invizibil sau vor vedea, pur şi 
simplu, dormitorul din care au fost răpiți, reapărând treptat 
în jurul lor. Unul dintre cazurile explorate de Edith Fiore 
descrie întoarcerea prin cuvintele „Nu-i niciun transport. 
Pur şi simplu treci dincolo şi închizi, apoi, uşa în spatele tău. 
Când închizi uşa constaţi că eşti acasă”. în sfârşit, unii sunt 
abandonaţi în stare de inconştienţă. De regulă, se pare că 
este răpit corpul fizic, dar, uneori, se pare că întâlnirea cu 
vizitatorii are loc într-un corp eteric, într-o experienţă 
extracorporală. 

Există mai multe istorii cu făpturi care trec, pur şi 
simplu, prin pereţi. Interesant este că ei îşi aduc şi victima 
răpirii înapoi în casă pe aceeași cale, chiar şi atunci când 
aceasta este răpită în corpul său fizic. Betty Andreasson 
relata că răpitorii ei i-au cerut să mute de pe pervazul 
ferestrei, o vază de porțelan, deoarece ea ar sta, altminteri, 
în drum atunci când se vor întoarce... prin perete... 

În circa 80% din cazuri apare preocuparea (in general 
firească) a răpitorilor ca victimele lor să nu-şi aducă aminte 
agresiunile la care au fost supuşi. Acestora li se aplică 
sugestii, li se instituie blocaje mentale, astfel încât orice 


tentativă de  readucere în sfera conştiinţei a celor 
întâmplate să ricoşeze ori să provoace senzaţii atât de 
neplăcute sau dureroase, încât cel în cauză să fie 
descurajat să mai continue. Una dintre consecinţe va fi 
sindromul lacunei în timp. 

Operația este efectuată în mai multe moduri. Pe 
lângă exemplele deja reproduse în capitolele precedente, 
adăugăm că Barbara îşi va aminti (totuşi) că însoţitorul ei i- 
a pus palma peste frunte, acoperindu-i ochii şi spunându-i 
imperativ că va uita toată întâmplarea. Lui James arătarea 
care s-a întors cu el în dormitor i-a explicat, ca unui copil, 
că este foarte important ca nimeni să nu mai afle de 
întâlnirea lor, între altele pentru a nu se expune ridicolului. 
Victoriei i s-a repetat obsesiv - „vei crede că a fost doar un 
vis”. 

Paradoxal, uitarea este extinsă şi asupra mesajelor 
încredințate. Uneori, aşa cum sugerează mai multe 
rapoarte, este posibil ca uitarea să fie doar temporară, deci 
mesajele să fie reţinute până „când va fi sosit vremea”. S- 
ar mai putea ca ele să acţioneze din subconştient. Dar, n-ar 
fi exclus ca la rădăcina acestui paradox să se afle o cauză 
mai subtilă, un scenariu care scapă, deocamdată, logicii 
noastre... 

Amintirile terifiante, refulate în subconștient, nu vor 
întârzia, bineînţeles, să-şi arate colții. Cei care au suportat o 
răpire se vor plânge, înainte de toate, de simptome de 
nevroză: oboseală, depresie, insomnii, coşmaruri, angoasă, 
fobii (de pildă groază de întuneric), agresivitate etc. 
Conştientizarea cauzei refulate va ajuta la vindecare. 
Regresia hipnotică, aplicată de psihiatri, nu este, deci, 
numai un mijloc de investigaţie ştiinţifică, ci şi un tratament 
al suferinţei. Din păcate, mai ales în America, există 
pericolul ca hipnotizatori improvizaţi, avizi de senzaţional 


cu orice preţ, să „îmbogăţească” cele relatate, de pildă prin 
întrebări-sugestie, de tipul: „nu cumva ai văzut şi cutare?”, 
la care cel hipnotizat va răspunde, aproape sigur, afirmativ. 

Se naşte, oare, o nouă mitologie specifică viziunii 
para-religioase a omului crescut în spiritul ştiinţei şi tehnicii 
sfârşitului celui de al doilea mileniu? Specialiştii în mitologii 
cunosc o regulă - la naşterea unui nou mit istoria-nucleu 
iniţială este extrem de săracă, ea îmbogăţindu-se treptat, 
ulterior, sub influenţa altor istorii cu care se corelează, cu 
noi şi noi detalii, până atinge forma definitivă. O anchetă 
făcută în 1985 de Eddie Bullard, a demonstrat că, în acest 
caz, schema nu funcţionează. Primele istorii aveau, deja, 
practic toate elementele esenţiale, născându-se 
independent, fără influenţe reciproce. Din 64 motive de 
bază ale unei răpiri (conform clasificării lui Bullard), cazurile 
„preistorice” ale lui Antonio Villas Boas şi ale familiei Hill, 
conţin deja 49, şi anume pe cele mai pregnante: modul de 
apropiere şi captura, nava, figura enigmatică a vizitatorilor, 
maniera lor „sadico”-experimentală, sala de operaţie în 
formă de dom în care se efectuează examinările medicale, 
constantele preocupări genetice, acea „lacună în timp” 
care apare ulterior, sechelele fiziologice şi psihice de care 
cei răpiți vor suferi după consumarea experienţei ş.a.m.d. 
Anumite elemente nou apărute: faptul că examinările sunt 
repetate şi prima este în fragedă copilărie, când mulţi 
dintre cei răpiți primesc şi anumite daruri (devin 
vindecători, clarvăzători etc.), faptul că sunt urmărite 
anumite familii, generaţii de-a rândul (precum în cazul 
şamanilor din preistorie), faptul că fac călătorii 
extracorporale într-o lume a spiritelor (a morţilor?) par să fi 
existat dintotdeauna, doar integrarea lor în schema de 
ansamblu s-a făcut mai târziu. 


5. CONTACTAŢII 


Persoane care afirmă că au fost alese de extratereştri 
pentru a le purta mesajul printre pământeni. Cazurile de maximă 
notorietate. Blonzi, blonde sau omuleţi cenuşii - mesageri ai unor 
puteri din Cosmos. Acreditări. Conexiunea religioasă. Noile 
credinţe şi „fraţii spaţiali”. 


Perioada clasică 


George Adamski (1891-1965), imigrant polonez, 
fără prea multă şcoală, şi-a câştigat, un timp, existenţa 
lucrând cu ziua într-un restaurant din California, în zona 
muntelui Palomar, pe care se afla cel mai mare observator 
astronomic al epocii. El a devenit foarte cunoscut, în 
rândurile cititorilor americani şi englezi, prin cărţile sale 
Inside the Space Ships (1955) şi Flying Saucers Farewell 
(1961), în care a descris, cu multă putere de convingere, 
faptul că a fost unul dintre primii americani care s-a întâlnit 
cu extratereştri. 

Astronom amator, el văzuse prin telescop un OZN în 
formă de trabuc încă în 9 octombrie 1946. În următorii ani, 
face mai multe fotografii deosebit de spectaculoase, între 
care, poate, cele mai interesante sunt cele din dimineaţa 
zilei de 5 martie 1951, în care se pot vedea mai multe 
„nave de cercetare” discoidale, luminoase, care părăsesc 
pe rând o „navă mamă” lunguiaţă, mult mai mare. În 
această perioadă, diverse persoane afirmă că au văzut, 
într-o zonă deşertică din California, OZN-uri coborând la sol 
şi ieşind din ele nişte fiinţe stranii. Adamski se hotărăşte să 
verifice informaţia. După mai multe încercări infructuoase, 


în 20 noiembrie 1952, vede, împreună cu patru însoțitori, 
aterizând o navă gigantică, ovală. Singur Adamski are 
curajul să se apropie, prilej cu care afirmă că s-a întâlnit cu 
unul dintre ocupanţii navei, un ins cu înfăţişare omenească, 
înalt de vreo 1,70 metri, cu păr blond care-i cădea pe 
umeri, îmbrăcat într-o salopetă. Acesta îi transmite 
telepatic lui Adamski informaţia că se numeşte Orthon şi că 
nava vine de pe Venus; adaugă că extratereștrii sunt foarte 
îngrijoraţi de experiențele nucleare pământene, care strică 
echilibrul ecologic al Universului şi că se feresc de oameni, 
deoarece unii semeni de-ai lor au fost ucişi de pământeni. 
Nu i-a permis lui Adamski să-l fotografieze; acesta, totuşi, 
va face navei câteva clişee, care se vor dovedi parţial 
voalate. Prietenii săi, care au urmărit întâlnirea de la 
distanţă, au făcut mulaje după urmele de paşi, rămase în 
nisip, ale vizitatorului. 

Urmează alte observaţii, fotografii, filme, ca şi alte 
contacte (de exemplu în 13 decembrie 1952). Eroul nostru 
va fi luat, în cele din urmă, într-o astfel de navă şi va 
efectua o călătorie pe... Venus, unde va vedea minunile 
unei civilizaţii mult mai avansată decât a noastră. Adamski 
este, de acum, convins că a fost ales de această civilizaţie 
extraterestră să propage în rândurile oamenilor venirea 
Fraţilor Spaţiali. El va întemeia o sectă în acest scop. 

Reacţia oficială nu este greu de intuit. Despre OZN- 
urile pe care le-a fotografiat, obţinând în final imagini 
neobişnuit de clare, s-a spus că sunt falsuri şi reprezintă, de 
fapt, capacele unor felinare cu gaz din California anilor 
1890 sau, eventual, nişte adăpătoare pentru găini. În plus, 
s-a descoperit că Adamski mai încercase să întemeieze şi 
înainte de război o sectă, numită „ordinul regal al 
Tibetului”, fiind totodată în relaţii strânse cu William Dudley 
Pelley, şeful mişcării fasciste din S.U.A., şi în contact cu alte 


secte şi mişcări similare care au înflorit în această perioadă 
în zonă. 

Numai că cercetările ulterioare asupra negativelor, 
efectuate de specialişti renumiţi, cu aparatura cea mai 
sofisticată, n-au reuşit să descopere nicio fraudă. Pew 
Marley, din Hollywood, declara la terminarea unei expertize 
că, dacă aceste fotografii ar fi totuşi falsuri, ele sunt cele 
mai reuşite pe care le-a întâlnit în viaţa lui. În plus, din 
numeroase ţări au fost semnalate fotografii şi filme 
reprezentând exact acelaşi tip de vehicul, cu aceleaşi 
detalii, de pildă trei emisfere plasate în partea de jos într-un 
triunghi  echilateral. În 26 februarie 1965 de pildă, 
Madeleine  Roedeffer, din Silver Springs (Maryland), 
filmează decolarea unui OZN identic, surprinzând pe 
peliculă o stranie metamorfoză, în care sferele se retrag pe 
rând, iar partea din spate pare să se lungească înainte ca 
vehiculul să accelereze şi să dispară. Un capac de felinar 
este foarte greu capabil de o atare performanţă. Dar mai 
sunt şi alte semne de întrebare. În călătoria sa cosmică, 
Adamski descrie o centură de radiaţii în jurul Pământului; 
abia peste câţiva ani se vor descoperi centurile de radiaţii 
Van Allen. Adamski vorbeşte de extratereştri care trăiesc, 
deghizați, pe Pământ, despre faptul că Pământul este un 
soi de creşă pentru o civilizaţie care face primii paşi ai 
evoluţiei sale, despre oameni răpiți de OZN-uri şi duşi să 
trăiască pe alte planete, ca şi despre multe alte elemente 
care vor reveni mai târziu, eventual sub hipnoză, în 
rapoartele unor martori. 

Călătoria lui Adamski în Venus a fost ridiculizată, mai 
ales după ce sondele spaţiale au descoperit că, la suprafaţa 
acestei planete, condiţiile sunt cu totul improprii vieţii - o 
temperatură de 460 grade Celsius, vânturi de 350 kilometri 
pe oră, fugărind nori de acid sulfuric groşi de 50 kilometri. 


Dar, admițând că legătura prin telepatie cu misteriosul 
vizitator ar fi avut cu adevărat loc, ne întrebăm - transmisia 
telepatică a numelor proprii se face oare fără greş? Nu 
putea fi cumva şi o confuzie între „Venus” şi o altă planetă 
din Univers, sau poate chiar de o călătorie reală, dar într-o 
bază spaţială de pe Venus, sau într-o lume virtuală (de tipul 
realității virtuale  experimentată şi pe calculatoarele 
noastre)? Sau interlocutorul misterios nu putea, oare, să 
dea o informaţie voit greşită pentru a-şi disimula vizita 
îndărătul unei perdele de confuzie? Ipoteza aceasta este cu 
atât mai demnă de atenţie cu cât situaţii similare se 
întâlnesc în rapoarte mult mai des decât ar crede unii, 
drept pentru care credem că este necesar să mai revenim 
asupra ei mai încolo pe parcursul acestei lucrări. 

Cazul Adamski este interesant şi deoarece el 
declanşează fenomenul contactaţilor, persoane care au 
convingerea că sunt adevăraţi ambasadori, acreditaţi de 
civilizațiile extraterestre pentru a transmite omenirii 
anumite mesaje, de cele mai multe ori avertismente privind 
pericolele înarmării nucleare, sau pentru a-i învăţa pe 
pământeni anumite deprinderi etice. Asociaţi sau prieteni ai 
lui Adamski, se vor declara şi ei contactaţi, între care autori 
de cărţi ca John McCoy, George Hunt Williamson, Ray şi Rex 
Stanford sau întemeietori de secte, ca faimosul părinte al 
bisericii scientologice L. Ron Hubbard. 

Astfel, Truman Bethurum, lucrător la asfaltarea 
şoselelor, avea 56 de ani în 1954 când, la îndemnul lui 
Adamski, a publicat o carte intitulată Aboard a Flying 
Saucer, detaliind experienţele sale cu extratereştri. Totul a 
început, scria, în zona deşertului Mojave; Bethurum, 
trezindu-se brusc într-o noapte se vede înconjurat de opt 
sau zece omuleţi care-l invită, într-o englezească fluentă, să 
urce într-o farfurie zburătoare, unde face cunoştinţă cu şefa 


expediției, o femeie splendidă, numită Aura Rhanes, pe 
care o va mai reîntâlni apoi, de repetate ori, şi în condiţii 
foarte pământeşti. Ea îi spune că sunt veniţi din planeta 
Clarion, o lume ideală unde nu există boli, medici, 
politicieni sau impozite, pentru a nu mai vorbi de arme 
nucleare. Această lume este ascunsă vederii pământenilor, 
fiind pe aceeaşi orbită cu Terra, dar în partea dindărătul 
Soarelui. Pe lângă problemele legate de pericolul atomic, 
Aura Rhanes se arată îngrijorată de deteriorarea valorilor 
familiei pe planeta noastră. 

Un alt faimos contactat, Daniel Fry, era specialist de 
vârf în dezvoltarea noilor tipuri de rachete americane şi 
prieten cu Ronaid Reagan, viitorul preşedinte al S.U.A. Un 
vizitator, numit A/an, i-a transmis lui Fry că Pământul se 
îndreaptă către un holocaust nuclear, îndemnându-l să scrie 
într-o carte tot ce va vedea şi va auzi cu ocazia călătoriei cu 
o farfurie zburătoare, la care îl invită. Extratereştrii îi spun, 
între altele, că nu vor să ia legătura oficial cu pământenii, 
deoarece un astfel de contact ar avea efecte dezastruoase 
asupra echilibrului sufletesc al oamenilor. 

La contactaţii amintiţi se mai poate adăuga Orfeo 
Angelucci din Los Angeles, cu cartea sa Secret of the 
Saucers (1955), căruia „fraţii spaţiali” (space brothers) îi 
spun că viziunea materialistă a pământenilor împiedică 
dezvoltarea spirituală a omenirii. La el se întâlneşte mai 
pregnant ideea conform căreia „fraţii spaţiali” (între care a 
fost, odinioară, şi /sus Hristos?) trăiesc printre noi, neştiuţi, 
pregătind noua eră care va urma să vină. 

Lista poate continua cu pictorul de firme american 
Howard Menger, cu cartea sa From outer space to You 
(1959), în care dă numeroase scheme de maşinării 
construite conform unor indicaţii primite de la extratereştri, 
sau cu taximetristul londonez George King, primul 


contactat european, care, într-o noapte de mai 1954, a 
primit, mental, indicaţia că va deveni reprezentantul 
pământenilor într-un Consiliu Interplanetar. King înfiinţează, 
conform aceloraşi indicaţii, Societatea Aetherius, mutându- 
se în California, unde îşi continuă activitatea misionară. Una 
dintre invențiile sale insolite este o baterie care se încarcă 
cu energie spirituală, degajată de rugăciunile credincioşilor. 
Bateria funcţionează mult mai bine pe culmile munţilor... 

Claude Vorilhon, pilot de curse şi ziarist din Franţa, 
este invitat într-o navă spaţială de un omuleţ întâlnit în 
noaptea de 13 decembrie 1973. Claude face, astfel, mai 
multe călătorii spaţiale. | se explică faptul că extratereştrii 
au creat specia umană acum 25.000 de ani, trimițând, apoi, 
pentru îndrumarea lor contactaţi precum: Moise, Budaha, 
Isus, Mahomed sau Joseph Smith (întemeietorul sectei 
mormonilor), care continuă să trăiască, la ora actuală, pe 
planete pe care şi eroul nostru a apucat să le viziteze. 
Vorillhon, chemat să se alăture acestei serii, îşi va schimba 
numele în Rael şi va întemeia secta  raeliştilor, 
propovăduind pacea, iubirea şi viaţa cumpătată. 

Un caz deosebit de discutat a fost cel al fermierului 
elveţian ciung Eduard Meier, cel care s-a întâlnit cu 
extratereştrii prima oară în 28 ianuarie 1975, după care 
relaţiile lor au devenit sistematice. Controversatul contactat 
afirmă că a intrat în legătură cu creaturi din roiul stelar al 
Pleiadelor (Cloşca cu Pui), aflat la circa 400 ani lumină de 
noi (stele, în general, tinere, deosebit de active, deci 
improprii vieţii), între care cu blonda Semjase, de o 
frumuseţe tulburătoare în ciuda vârstei sale de 400 de ani, 
care îi spunea că pământenii trebuie să statornicească 
pacea şi iubirea universală singuri, neajutaţi de nimeni din 
afară. În ciuda cărţilor şi numeroaselor articole pe care le-a 
scris, Meier a continuat să trăiască, ca şi înainte, în ferma 


sa. Descrierile sale, deosebit de verosimile, ca şi cărţile 
altor autori, precum Gary Kinder sau Wendele Stevens, au 
fost însoţite de câteva sute de fotografii şi filme cu OZN-uri, 
de o calitate excelentă, (făcute cu o singură mână, zicea el, 
graţie concursului primit din partea extratereştrilor). Din 
păcate, supuse analizei cu calculatorul, imaginile s-au 
dovedit trucate, iar în casa lui au fost găsite şi machetele 
care puteau fi utilizate în acest scop. 

Tot în 1975, la 15 mai, casnica Helena Gustavsson 
din Suedia, pe lângă întâlnirile cu vizitatori veniţi de pe o 
planetă din constelația Taurului, primeşte mesaje prin 
telepatie sau pe calea dicteului automat. Cu puterile care 
i-au fost conferite, ea a reuşit să vindece o bătrână 
paralizată. Menţionăm că dicteul automat, asupra căruia 
vom mai reveni, este cunoscut de multă vreme, fiind numit 
şi scriere automată ori psihografie. Persoana care are acest 
dar simte, din când în când, nevoia de a lua hărtie, 
instrumente de scris şi de a-şi lăsa mâna să aştearnă o 
frază după alta, condusă parcă de o voinţă externă. 
Adesea, textele se referă la subiecte la care receptorul nu 
se pricepe, uneori chiar într-o limbă necunoscută de acesta. 

S-a subliniat, nu o dată, că diferenţa esenţială dintre 
răpiți şi contactaţi este că primii par să fie realmente 
traumatizaţi de experienţa pentru care depun mărturie, 
nefiind interesaţi de publicitate, de interese materiale sau 
de altă natură, în timp ce contactaţii niciodată nu păreau 
dezinteresaţi. În plus, răpiţii se simt, de regulă, ghinionişti, 
traumatizaţi de nişte făpturi, mai mult sau mai puţin 
respingătoare, ajung să aibă un comportament confuz şi 
anxios şi să-şi pună la îndoială sănătatea mintală, în timp 
ce contactaţii se simt nişte „aleşi” pentru misiuni 
suprapământene; ei descriu invariabil fiinţe ideale într-o 
ambianţă ideală. 


Dar aduce, oare, această diferenţă vreun argument 
contra existenţei răpirilor? Credem că este vorba, mai 
degrabă, de diversitatea unor reacţii omeneşti în faţa unui 
fenomen, încă, necunoscut sau, poate, de ce nu, de 
categorii diferite de acţiuni ale vizitatorilor în cadrul 
aceluiaşi mare experiment. Din acest motiv nici nu vom 
face, în cele ce urmează, acea distincţie categorică între 
răpiți şi contactaţi, pe care o practică, de pildă, literatura 
franceză consacrată subiectului. 

Totuşi, fenomenul contactaților deschide câteva noi 
direcţii interesante. Mulţi contactaţi afirmă că, deşi nu au 
fost răpiți vreodată de un OZN sau ceva asemănător, ei 
sunt în permanentă legătură cu făpturi din lumi superioare 
nouă; de pildă, prin ceea ce literatura anglofonă numeşte 
channeling - receptarea de mesaje şi imagini prin 
intermediul  subconştientului de către o persoană cu 
înzestrări speciale. Aceasta va simţi o nevoie imperioasă să 
scrie, să deseneze etc. mesajul revelat, chiar dacă uneori 
nici nu-l înţelege, ba se mai întâmplă să fie şi într-o limbă 
necunoscută (care va fi recunoscută, eventual, de cineva, 
dar nu şi de subiect), ori într-un alfabet nepământesc. 


Cazul William Herrmann 


Un caz, de acum clasic, de contactat este cel al lui 
William Herrmann, caz analizat în cartea colonelului de 
aviaţie în retragere Wendelle Stevens, UFO Contact from 
Reticulum (1989). Propunem cititorului o examinare ceva 
mai detaliată a elementelor acestui caz, pe de o parte 
pentru a înţelege unele nuanţe ale fenomenului 
contactaţilor, iar pe de altă parte deoarece cazul face 
trecerea de la descrierile naiv-entuziaste ale anilor 50 către 


o viziune mai matură, obligatorie în contextul mediatizării 
altor întâlniri de gradul IV. 

Aşa cum se întâmplă adesea, Bill Herrmann, cetăţean 
onorabil de 26 de ani din North Charleston (Carolina de 
Sud), oraş aflat pe malul râului Ashley, nu credea în OZN-uri 
şi nu îl interesa această problemă. În 12 noiembrie 1977, a 
văzut, pentru prima dată, un disc zburător, pe care l-a mai 
revăzut în săptămânile următoare de vreo zece ori, dar a 
fost convins că trebuie să fie vorba de nişte vehicule 
experimentale ale armatei. Interesându-se, află, însă, că 
nimeni din armată nu ştia de astfel de experimente. 
Herrmann a reuşit să facă, în această perioadă, o serie de 
fotografii de bună calitate ale obiectului, observând, între 
altele, modul ciudat al acestuia de a zbura, în triunghi. 

În 18 martie 1978, la ora 21.20, stând în casă, 
împreună cu soţia lui şi un prieten care era la el în vizită, 
zăresc toţi trei OZN-ul. Se îmbracă repede, îşi ia binoclul şi 
pleacă, singur, de-a lungul unei căi ferate, să urmărească 
mai bine obiectul. Dintr-o dată acesta, un disc cu diametrul 
de circa 10 metri, care plutise nemişcat la o altitudine de 
vreo 500 de metri, îşi stinge luminile, se prăbuşeşte cu 
viteza unui bolovan şi, în clipa următoare, apare în faţa lui 
Bill, oprit la vreo 10 metri deasupra solului. Un fascicul de 
lumină albastră cade pe martor, îl paralizează şi îl ridică în 
aer. Îşi revine într-o încăpere cu pereţii curbați, scăldat într- 
o lumină roşie. Era întins pe o masă lungă, iar deasupra sa 
era un dreptunghi, de care nu-şi putea dezlipi privirea; în 
cadrul acestuia se succedau, într-un ritm ameţitor, culori, 
lumini, care păreau să-l liniştească; se dovedeşte, ulterior, 
că ecranul era un instrument pentru înscrierea de informaţii 
în creierul său. Pe piept avea un obiect metalic, greu şi 
rece. Observă, în dreapta şi stânga sa, doi omuleţi identici, 
de vreo 1,35-1,50 metri, cu o tăietură orientală a feţei, 


complet lipsiţi de păr, cu pielea neobişnuit de albă, ochi de 
pisică, aproape de două ori mai mari decât cei ai oamenilor, 
urechile fiind inexistente. Când vorbeau, gura nu li se mişca 
de loc (vezi fig. 6). 

Este examinat, întrebat despre o fractură mai veche, 
pus să-şi reamintească nişte evenimente din trecut, după 
care este dus să viziteze nava. | se arată instrumentele de 
dirijare, ca şi cele prin care ţin legătura (printr-un sistem 
asemănător până la un punct cu undele electromagnetice) 
cu reţeaua, organismul de control al tuturor OZN-urilor care 
acţionează pe Pământ şi nu numai. 

Îi spun că vin de pe Zeta 1 şi Zeta 2, din constelația 
Reticuli (aceeaşi pe care se pare că o recunoscuse şi Betty 
Hill); efectuează doar o activitate de observare şi nu doresc 
să interfere cu nimic în existenţa noastră. Fac aceasta de 
vreo 50 de ani şi şi-au intensificat investigaţiile în ultimii 18 
ani (ulterior se va considera că e o aluzie la cazul Betty şi; 
Barney Hi]]). Din păcate, se tem că oamenii vor abuza de 
ştiinţa lor, acesta este un motiv pentru care nu va avea loc 
prea curând un contact oficial. Recunosc faptul că, în 
câteva cazuri izolate (Roswell, Laredo etc.), sistemele 
primitive ale radarurilor pământene au cauzat prăbuşirea 
unor nave ale reţelei. Când Bill întreabă de ce l-au ales 
tocmai pe el, i se spune că toate au o cauză pe care o va 
înţelege o dată. 


Fig. 6 William Herrmann arătând schiţa care intăţişează 
pe unul dintre omuleții intâlniţi pe navă 


Apoi, i se spune că trebuie să plece şi că extratereştrii 
vor avea grijă de el în continuare. Va fi depus pe pământ cu 
ajutorul razei albastre... 

Se pomeneşte pe un câmp; deasupra sa se înalţă un 
imens disc argintiu, cu o pată luminoasă portocalie în 
mijloc. Bill nu-şi mai aminteşte nimic, decât că a ieşit să 
urmărească obiectul de-a lungul căii ferate. Peisajul din jur 
este, însă, complet altul. Îl cuprinde groaza. Obiectul era de 
acum la circa 100 de metri altitudine şi se îndepărta 
înscriind triunghiuri imaginare pe cer. | se pare că din 
momentul în care urmărise nava de pe calea ferată n-au 
trecut decât câteva minute, iar acum nu are nici cea mai 
vagă idee unde se află; pentru a-şi face curaj, începe să 
recite psalmi din Biblie, îndemnuri din Noul Testament. 

Îşi dă seama, apoi, că în apropiere este o autostradă; 
iese în drum, încearcă, fără succes, să oprească câteva 
maşini, până este luat în primire de o patrulă de poliţie. Află 
că este la Summerville, la circa 15 kilometri de casă, şi că a 
trecut de miezul nopţii. Le spune că observând un OZN s-a 
trezit aici, fără să înţeleagă cum. Le arată locul; poliţiştii 


examinează atent urmele de paşi; vor fi miraţi că urmele 
sunt într-un singur sens şi nicăieri nu se vede cum a ajuns 
martorul acolo. Îl duc, apoi, la postul de poliţie, de unde 
telefonează soţiei sale, care confirmă că Bill nu bea, nu se 
droghează şi nu are dereglări psihice. A doua zi dimineaţa, 
ea şi tatăl ei vor sosi cu maşina, pentru a-l recupera şi a-l 
duce acasă. Se simte murdar, are migrene şi insomnii 
săptămâni de-a rândul. Îi revin în memorie doar mici 
fragmente ale răpirii, pe care însă nu ştie cum să le îmbine. 
După acest incident a luat legătura cu investigatorii 
fenomenului OZN: Wendelle C. Stevens din Tucson 
(Arizona) şi John Fielding din New York, cu care va reuşi, 
treptat, reconstituirea evenimentelor. 

La începutul lui decembrie 1978, Bill Herrmann se 
străduia, într-o seară, să-şi reamintească nişte hieroglife 
misterioase pe care le văzuse în navă; brusc mâna lui 
începe să scrie, cu mare viteză, de la dreapta spre stânga, 
şiruri neîntrerupte de semne, umplând o pagină întreagă. 
Aparent, după răpire i-au mai apărut şi alte calităţi, de tipul 
clarviziunii şi precogniţiei. 

În 21 aprilie 1979, Bill zăreşte ciudata navă de câteva 
ori. Pe la 17.30 se afla singur acasă, întins în pat, când 
simte nevoia să ia o foaie de hârtie pe care scrie aceleaşi 
şiruri de semne de neînțeles. Scrie două pagini; când 
termină, camera se umple de o lumină albastră 
strălucitoare, iradiind de la o sferă, cam cât o minge de 
baschet, plasată la câţiva metri de el, care pulsa şi se 
mărea. Apoi, în mijlocul ei s-a ivit un sâmbure care s-a 
îndreptat spre colţul unui dulăpaş, după care lumina a 
slăbit treptat şi s-a stins în cele din urmă. Pe colţul 
dulăpaşului se afla un obiect metalic strălucitor. 

Studiat ulterior, deseori reprodus fotografic în 
lucrările consacrate fenomenului OZN, obiectul, semănând 


cu un lingou, avea 7 x 3 x 2,5 centimetri şi era, în principal, 
din plumb; pe suprafaţa lui scria, cu litere mari de tipar, 
„MAN” (în englezeşte om, bărbat), şi mai erau opt 
adâncituri de forme şi dimensiuni diferite, închipuind o 
constelație, ca şi alte câteva semne secundare (vezi fig. 7). 


Fig. 7 Mic lingou metalic cu inscripția MAN, 
primit de William Herrmann în aprilie 1979 


Herrmann ia legătura imediat, prin telefon, cu 
Wendelle Stevens, care înregistrează pe magnetofon 
proaspăta relatare, după care, la rândul său, îl sună pe John 
Fielding, rugându-l să ia şi el legătura cu Herrmann. Acesta 
se conformează şi înregistrează şi el convorbirea pe 
magnetofon. După primul schimb de replici are surpriza să-l 
audă pe Bill spunând că lumina albastră a reapărut, că i s-a 
oprit televizorul, apoi curentul electric în toată casa, urmat 
de iluminatul stradal, ca, în sfârşit, să urmeze o pană de 
curent în tot cartierul. În momentul în care Fielding îl 


îndemna pe Bill Herrmann să meargă să vadă dacă, nu 
cumva, i-a fost lăsat vreun alt obiect, acesta din urmă 
anunţă că tocmai vede ieşind din dormitor un omuleţ, 
însoţit de lumina albastră, acelaşi care l-a condus pe nava 
care l-a răpit, urmat de un al doilea. John încearcă să între 
în legătură, prin telefon, cu vizitatorii; aceştia comunică, 
însă, doar telepatic cu Bill, deci nu ar putea vorbi prin 
telefon. Îi spun lui Bill că ştiu de John Fielding şi că eo 
persoană de încredere; la întrebările acestuia, tălmăcite de 
Bill, răspund că obiectul pe care l-au lăsat este un cadou. 

În 6 mai 1979, Wendelle Stevens primeşte o chemare 
telefonică urgentă de la Bill. Spune că nava s-a întors în 
zonă, a şi văzut-o în seara respectivă de două ori. Din nou 
era singur în casă, soţia lui fiind plecată să-şi viziteze mama 
bolnavă. Bill are presimţirea că va fi răpit din nou şi e 
preocupat de ce se va întâmpla dacă nu va mai fi lăsat să 
se întoarcă. Stevens îl linişteşte, promiţându-i că va avea 
grijă, în acest caz, de soţia şi fetiţa lui, până când el se va 
întoarce. Îi mai dă nişte sfaturi, iar Bill termină convorbirea 
spunând că vede din nou nava şi se duce să se întâlnească 
cu ea. Stevens revine cu câteva telefoane, dar nu mai 
răspunde nimeni. La ora 4.00 dimineaţa Bill sună, spunând 
că s-a întors de 20 de minute. 

Povesteşte că a plecat cu maşina în urmărirea 
obiectului; pe drum a primit sugestii telepatice care l-au 
condus într-o carieră părăsită de nisip. Aici a parcat maşina 
şi a coborât. Nava discoidală, cu diametrul de circa 10 
metri, s-a oprit plutind în aer, la vreo 15-20 de metri de el. 
Se rotea lent, în sens invers acelor de ceasornic. Când 
haloul luminos, portocaliu, de la baza navei s-a îndepărtat 
puţin de suprafaţa metalică, Bill, având un moment de 
panică, şi ar vrea s-o rupă la fugă; o sugestie venită nu ştie 
de unde îl îndeamnă să se relaxeze. Spre el se întinde încet 


o rază albastră şi se simte ridicat de la pământ. 

În ciuda faptului că şi-a propus să fie foarte atent la 
ce se întâmplă, are un moment de semiconştienţă, iar când 
îşi revine se vede întins pe aceeaşi masă ca şi data trecută. 
Deasupra, jocuri de lumini, în dreapta lui trei omuleţi pe 
care îi cunoştea. Încearcă să se ridice, dar nu este în stare. 
Cel care era conducătorul poartă pe piept o emblemă 
curioasă - un şarpe cu pene sprijinit în coadă. Se gândeşte 
că este aceeaşi navă care l-a răpit data trecută; omuleţii îi 
citesc gândurile şi confirmă că aşa este, vehiculul având 
misiunea expresă de a urmări Pământul. 

Vizitează apoi, din nou, diverse încăperi şi vede, între 
altele, o serie de hărţi cereşti în trei dimensiuni, ca şi hărţi 
ale continentelor terestre. | se arată constelația Reticulum, 
din care vin vizitatorii. Vede şi o altă navă, asemănătoare, 
care tocmai venea dintr-o misiune din Argentina. La 
solicitarea lui Bill de a lua pe navă şi alţi doritori (aluzie la 
investigatorii OZN), i se răspunde că aşa ceva este cu 
desăvârşire imposibil, deoarece ei pot contacta doar pe cei 
indicaţi de un „lexicon” special (de fapt un calculator 
deosebit de complex). Referitor la investigatorii OZN, i se 
atrage atenția că unii dintre aceştia sunt agenţi 
guvernamentali, având ca misiune dezinformarea. Discută 
despre numeroase alte subiecte; între altele vizitatorii sunt 
consternaţi de risipa de energie practicată pe Pământ. 

Survolează centrul spaţial din Florida, apoi Bill asistă 
la o „demonstraţie” deasupra unei şosele, pe care 
automobiliştii se opresc, îngroziţi, să-i privească. Aparatele 
de la bord le arată chipurile, ca şi când ar fi la o distanţă de 
1,5-2 metri. 

Apoi, i se spune din nou că timpul a expirat, îl culcă 
înapoi pe masă, iar lumina albastră îl depune în apropierea 
maşinii sale. Vede plecând ambele nave, după care ajunge 


acasă cu maşina fără incidente şi îi telefonează lui Stevens. 

Legătura dintre Bill Herrmann şi investigatori se 
întrerupe un timp; în ziua de 14 mai 1981, Bill îl sună la 
telefon pe Stevens anunţându-l că a intrat în legătură cu un 
oarecare John, cadru al armatei din aceeaşi zonă cu el, care 
a fost răpit, se pare, de acelaşi echipaj de UFO-nauţi. 
Ulterior, persoana, care a spus că doreşte să-şi păstreze 
anonimatul, nu a mai fost de găsit. 

Între timp, în seara de 11 octombrie 1980, Bill făcuse 
un film de aproape cinci minute cu evoluţia unui alt tip de 
OZN. Primeşte, prin dicteu automat, noi mesaje. În anul 
1981 apare şi cartea UFO Contact from Reticulum, în care 
sunt narate toate întâmplările de mai sus, într-o versiune în 
care Stevens şi Herrmann sunt coautori. 

Pe data de 10 noiembrie 1981, Bill Herrmann este 
destituit din funcţia de învăţător angajat al parohiei 
baptiste, pe care o îndeplinea de 19 luni, fiind membru al 
comunităţii de şapte ani şi jumătate. Motivația este legată 
de ştirile care începuseră să circule privind relaţiile sale cu 
extratereştrii. Oficial, s-a spus că „Bill Herrmann s-a abătut 
de la căile Domnului... împotmolindu-se în treburi 
diavoleşti”. Bill, împreună cu soţia lui şi cu pastorul 
parohiei, se rugau, în această perioadă împreună, în 
speranţa că îl vor putea salva de Satana pe bietul rătăcit. 
Între altele, lingoul primit, cel cu inscripţia „MAN”, a fost 
aruncat în mare de pe un dig, în prezenţa mai multor 
martori, ca semn că între religie, soţie, fiică şi Ei, el le-a 
ales pe primele. 

Wendelle Stevens, comentând acest incident, critică 
bigotismul exagerat al comunităţii, menţionând că, în alte 
părţi, situaţii similare au fost tratate cu mai multă 
îngăduinţă, evocând cazul unui paroh baptist din Puerto 
Rico, care a fost transportat de repetate ori pe nave cu 


aparenţă extraterestră, cazul episcopului Whiting al 
diocezei Louis Valley / Sangre de Cristo din Colorado, care a 
discutat probleme de sociologie comparată cu extratereștrii 
pe care i-a întâlnit, ori cel al preotului budist Kihon din 
Japonia, care a fost dus să viziteze, timp de două 
săptămâni, o altă planetă. Stevens găseşte, chiar în Vechiul 
Testament, exemple de toleranţă, în acest sens. 

Pe 14 noiembrie 1981, Bill primeşte, prin dicteu 
automat, schema de funcţionare a generatorului de energie 
al OZN-ului. Inutil de spus că explicaţiile însoţitoare, deşi în 
limba engleză, sunt de neînțeles şi, în consecinţă, schema e 
inutilizabilă. În aceeaşi zi, Bill se decide să-şi dedice 
existenţa luptei pentru interzicerea armelor nucleare. EIl 
afirmă că scrierile sale din această categorie preiau texte 
inspirate prin dicteu automat. Expediază manifestele sale 
preşedintelui Reagan, CIA-ului, reprezentanţilor locali în 
Senat şi Congres. 

La 24 noiembrie 1981, la ora 2.45 în zori, Bill îl 
trezeşte din somn pe Stevens spunându-i că, având 
insomnie şi ieşind din casă, a văzut un obiect zburător 
foarte strălucitor, după care s-a întors în casă simțind 
nevoia să scrie. După ce umple două pagini cu semne de 
neînțeles, primeşte, tot prin dicteu automat, un text în 
englezeşte, aparent cu indicaţii de navigaţie aeriană pentru 
OZN-uri, date, însă, în coordonate uzuale pământeşti. 
Dictează textul prin telefon lui Stevens, care stabileşte că 
cifrele se referă la nişte puncte din Antarctica. Ulterior, află 
că acolo şi la momentele menţionate au fost semnalate, 
într-adevăr, OZN-uri. 

Altă dată, Bill mai primeşte mesaje în care 
extratereştrii îşi exprimă dezolarea în privinţa arsenalelor 
noastre nucleare în creştere şi a capacităţii noastre de 
autodistrugere. E; pot să introducă în subconştientul unor 


indivizi sugestii pacifiste. Între timp, extratereştrii încep să 
se intereseze, tot mai mult, de un prieten al lui Bill, pe 
nume Toni Martin, din Summerville. Acesta, spre deosebire 
de Bill, beneficia de toată înţelegerea din partea soţiei şi nu 
avea probleme nici cu comunitatea religioasă. Şi el vede, 
de repetate ori, OZN-uri, primeşte de la vizitatori mesaje 
prin dicteu, ca şi o prismă de cristal pe care o descoperă, 
într-o dimineaţă, lângă maşina sa. 

În 21 aprilie 1982, Bill primeşte, prin dicteu automat, 
un mesaj oficial al rețelei. Între altele, se spune că 
extratereştrii l-au avansat la rangul de andbahti, un fel de 
reprezentant cu misiuni speciale pe Pământ, statut care 
urmează să-i mai fie precizat cu ocazia unor viitoare 
instructaje. | se mai transmite că lingoul aruncat în apă a 
fost recuperat de extratereştri şi că, pentru o vreme, 
aceştia vor reduce activitatea în zonă, între altele pentru a 
menaja relaţiile cu soţia sa... 

Într-o zi din mijlocul lunii iulie 1982, Bill este îndemnat 
de un imbold lăuntric, subconştient, să meargă cu 
automobilul într-un loc pustiu, unde se opreşte ascultând 
buletinul de ştiri de la prânz. Următorul moment de care îşi 
aduce aminte este că se întoarce la maşină şi este ora 16. 
Ce s-a petrecut oare între timp? O a treia răpire? Spre 
deosebire de răpirile precedente, de data aceasta nu-şi 
amintea absolut nimic. Incidentul nu a mai fost explorat 
ulterior. 

În 29 iunie 1983 nava este văzută, din nou, deasupra 
zonei, stârnind curiozitatea localnicilor. După miezul nopţii, 
la ora 0.30, Bill Herrmann merge, cu presimţirea unei 
întâlniri, la aceeaşi carieră de nisip unde s-a petrecut a 
doua răpire. Este, din nou, transportat în navă, de astă dată 
însoţit de extraterestrul care îi era, de acum, cunoscut, şi 
care se prezintă cu numele de Probus. Ajung într-un soi de 


sală de conferinţe, unde apare şi un reticulian bătrân şi de 
rang înalt, prezentat cu numele de Shauge/. Bill primeşte 
răspunsuri la numeroase întrebări pe care le pune; i se 
spune că a fost ales, deoarece este „unul dintre cei capabili 
să vadă lumina”, că statutul de andbahti îl obligă să înveţe 
ceea ce îi spun vizitatorii şi să transmită aceste informaţii 
pământenilor; este îndemnat, în consecinţă, să scrie despre 
tot ce a aflat în cursul acestei întâlniri. 

Pleacă de pe navă cu sentimentul unei misiuni înalte, 
care-i va schimba în întregime viaţa. În 3 iulie îi scrie, 
detaliat, despre întâlnire lui W. Stevens. Acesta lipsea de la 
domiciliu pentru mai multă vreme, dar rugase o cunoştinţă 
să îi ridice corespondenţa din cutia poştală şi să i-o dea la 
întoarcerea acasă. Prevedere salutară, deoarece, între 
timp, la locuinţa sa are loc o spargere, în care dispar 
exclusiv texte şi fotografii legate de investigaţiile asupra 
OZN-urilor. Nu a fost primul incident de acest fel; în mai 
multe rânduri scrisori pe această temă i-au dispărut la 
poştă, sau au ajuns cu mare întârziere, incomplete, cu texte 
sau imagini substituite. O dată, chiar, i s-a inversat o 
pagină - în loc să i se trimită scrisoarea originală, i s-a 
trimis copia xeroxată, cu adnotările unor personaje zeloase, 
pe margine. Victime ale acestui tratament au căzut şi 
negative cu imagini de OZN-uri, ca şi fotografii. Mai mult, la 
un moment dat, Stevens descoperă în casă, ascunse discret 
după nişte scânduri, microfoane cu efect de câmp, puse de 
cineva care voia să-l spioneze. 

Scrisoarea aceasta a fost ultima cuprinzătoare pe 
care Stevens a primit-o de la Herrmann. În ea, este anunţat 
un nou capitol al relaţiilor dintre reticu/ieni şi al lor anadbahti 
pământean; să fi continuat aceste relaţii în mod discret? să 
le fi încetat definitiv, la presiunea bisericii şi a familiei, fiind 
considerate activităţi diavoleşti? sau, poate, la intervenţia 


celor care-i cenzurau corespondenţa? La sfârşitul lui 1983, 
Herrmann îi mai scrie lui Stevens, foarte scurt, că îl roagă 
să nu mai ia în niciun fel legătura cu el, iar dacă o va face, 
el nu-i va mai răspunde. Stevens se conformează. Alte 
persoane care au încercat să ia legătura cu Bill au primit 
răspunsul că familia Herrmann s-a mutat într-un loc 
necunoscut, după ce casa le-a ars. Dr. Carl Harper, un alt 
cetăţean din North Charleston, care făcuse fotografii ale 
aceluiaşi OZN, în aceeaşi perioadă şi în aceeaşi zonă, 
îndrumat fiind să facă schimb de informaţii cu Bill, îi 
descoperă în 1988 numărul de telefon; Bill refuză, însă, 
orice discuţie pe această temă, spunând că vrea să uite, 
pentru totdeauna, istoria aceasta care i-a distrus viaţa şi i-a 
destrămat familia. 

Tony Martin, cu care Bill conlucrase un timp, s-a 
mutat, şi el, cu o destinaţie necunoscută şi nu a mai putut fi 
găsit. 

Unii au insinuat că toate contactele lui Herrmann ar fi 
fost doar înşelătorii. Totuşi, el n-a câştigat din mărturisirea 
lor absolut nimic; dimpotrivă - dintr-un cetăţean respectabil 
a ajuns să fie respins şi de comunitate şi de familie. Cui i-ar 
fi folosit aceste înşelătorii? De ce s-ar fi încăpățânat să le 
menţină până în pânzele albe? 

Autorul rândurilor de faţă a adus, în cartea Sfidarea 
extraterestră (1995), şi alte exemple ilustrând faptul că 
problema contactaţilor e mult prea complexă să poată fi 
redusă doar la simple poveşti scornite de farsori, escroci 
sau fanatici sectanţi. 


Cazul UMMO 


Deşi nu este propriu-zis o istorie cu contactaţi, cazul 


UMMO se înrudeşte îndeaproape cu acestea şi, oricum, nu 
poate fi omis din peisajul noii mitologii a sfârşitului de 
mileniu. Având în vedere că subiectul a fost generos tratat 
în literatura publicată la noi (de exemplu de Călin Turcu în 
Strict secret - Raportul UMMO, 1993), vom puncta aici doar 
reperele esenţiale. 

La 6 februarie 1966, între orele 20 şi 21, în Aluche, o 
suburbie a Madridului (Spania), un grup de soldaţi, ca şi 
câţiva martori independenţi, identificaţi, au văzut aterizând 
şi, apoi, decolând un disc luminos, cu diametrul de zece 
metri, care îşi schimba culoarea din portocaliu spre galben. 
Pe partea de jos a discului se zărea clar un semn care 
semăna cu litera chirilică „j” (o paranteză închisă, urmată 
imediat de o bară verticală şi de o paranteză deschisă, 
toate trei unite la mijloc printr-o scurtă linie orizontală), în 
locul aterizării au fost descoperite urmele a trei picioare de 
aterizare. 

În după amiaza de 1 iunie 1967, în San Jose de 
Valderas, o altă suburbie a Madridului, mai multe duzini de 
martori au văzut un obiect în formă de disc, cu diametrul de 
vreo 40 de metri, descriind o traiectorie curbă deasupra 
coroanei copacilor. După ce a plutit un timp nemişcat, 
obiectul a accelerat brusc, şi-a schimbat culoarea în galben, 
portocaliu şi roşu, apoi a dispărut într-o fracțiune de 
secundă. Doi fotografi au furnizat şapte fotografii asupra 
observaţiei. Câteva ore mai târziu, într-o altă suburbie 
madrilenă, Santa Monica, cel puţin nouă martori au văzut 
aterizând şi, apoi, decolând un obiect care părea 
incandescent. A doua zi, la locul respectiv s-au găsit trei 
adâncituri rectangulare de 15 x 30 centimetri, dispuse pe 
un triunghi echilateral cu latura de 5,5 metri. În centrul 
triunghiului solul era ars şi acoperit cu o pulbere metalică. 

În zilele următoare, locuitorii din zonă au descoperit 


mai multe obiecte metalice strălucitoare, având forma unui 
cilindru lung de circa 13 centimetri şi gros de 8 milimetri 
trecut prin centrul unui disc, cu diametrul de 2,4 centimetri; 
în interiorul acestuia se afla o bandă din material plastic, 
între altele cu aceleaşi simboluri semănând cu „j” chirilic. 
Analizate ulterior, s-a constatat că discurile erau 99% din 
nichel, iar plasticul s-a dovedit a fi un produs rar, numit 
Tedlar, utilizat la acoperirea rachetelor, fabricat în acel timp 
doar în S.U.A. şi doar la comanda armatei. Zilele următoare, 
locuitorii zonei primesc nişte scrisori, promițând circa 300 
dolari recompensă pentru transmiterea, la o adresă 
indicată, a fiecăruia dintre aceste obiecte. Ulterior, s-a 
constatat că nici expeditorul ofertei de recompensă, nici 
persoana căreia trebuia să i se adreseze obiectele 
recuperate, dar nici măcar fotografii OZN-urilor nu au mai 
putut fi găsiţi; ei, pur şi simplu, nu existau, cel puţin nu cu 
numele declarate. 

Analiza pe calculator a fotografiilor a fost făcută în 
1986 de grupul de studiu GEPAN al fenomenelor 
aerospaţiale al guvernului francez, avându-l în frunte pe 
Claude Poher. Constatările au evidenţiat că toate cele 
şapte clişee au fost făcute de acelaşi autor, obiectul era 
probabil o machetă de plastic, uşor translucidă, cu 
diametrul de vreo 20 de centimetri, aflată la o distanţă nu 
mai mare de zece metri; la una dintre fotografii analiza a 
pus în evidenţă şi firul de care obiectul a fost atârnat. Cel 
mai proeminent cercetător spaniol al fenomenului OZN, 
Antonio Ribera, de profesie jurist, a contestat aceste 
concluzii, argumentând, între altele, că obiectul a fost văzut 
de numeroşi martori. Francezii, cărora li s-a alăturat şi 
Jaques Vallee, au răspuns că obiectele văzute puteau fi 
nişte machete, în mărime naturală, construite ad-hoc, în 
apropiere existând un aeroport şi o şcoală de aviaţie, în 


care existau condiţii în acest scop. Ne putem întreba dacă 
această explicaţie nu are şi ea nişte slăbiciuni. Pe de altă 
parte, în afară de un grup mic de persoane devotate cauzei, 
niciunul dintre ceilalţi martori ai celor trei întâlniri n-a mai 
putut fi găsit. Să fi fost totul doar o înscenare? 

Dar cel mai straniu era că au existat trei martori care 
au declarat că se aflau acolo în momentul aterizării din 
Santa Monica, întrucât primiseră, în prealabil, înştiințări 
asupra faptului că evenimentul va avea loc în ziua şi la ora 
respectivă. Primul, Fernando Sesma, născut în 1908, era 
preşedintele Societăţii Vizitatorilor Spaţiali, înfiinţată în 
1954 şi avea reputaţia de a fi cel dintâi contactat spaniol. 
Ceilalţi erau inginerul Enrique Villagrasa şi Alicia Araujo, 
aceasta din urmă angajată la ambasada S.U.A. în Spania. 

Înştiinţările au fost expediate prin poştă; ulterior, 
mesajele nu vor înceta să se înmulțească. În general erau 
scrisori, adresate unor investigatori OZN, personalităţi 
ştiinţifice sau instituţii oficiale, expediate din cele mai 
diverse locuri de pe Pământ, conţinând de regulă 6-10 
pagini  dactilografiate la un rând, incluzând, uneori, 
diagrame sau formule matematice. La început, destinatari 
erau din Spania şi limba utilizată era spaniola, apoi, treptat, 
scrisorile au cuprins tot globul. Textele dădeau impresia că 
provin de la nişte extratereştri veniţi la noi din planeta 
UMMO, satelit al unei stele aflată la 14,3 ani-lumină de noi, 
dar invizibilă de pe Pământ din cauza unui nor de materie 
opacă (după alte variante, steaua Wolf 424; aceasta este, 
însă, o stea dublă de pitice roşii, în jurul cărora n-ar putea 
exista planete cu orbită stabilă). Fiecare pagină expediată 
avea, pe colţ, semnul văzut pe partea de jos a OZN-ului de 
la Aluche. Conţinutul scrisorilor se referă, în special, la 
cunoştinţe ştiinţifice şi tehnice pe care, aparent, mesagerii 
civilizaţiei respective doreau să ni le transmită. Uneori, 


aceste cunoştinţe, la prima vedere consistente din punct de 
vedere logic şi ştiinţific, erau deja ştiute de specialiştii 
pământeni (chiar dacă nu totdeauna şi de marele public) 
sau se aflau la nivelul unor descoperiri care erau pe cale să 
fie anunţate de marile laboratoare. Alteori însă, informaţiile 
erau inconsistente dacă nu chiar contradictorii, sau bizare 
şi neverificabile, ori cuprindeau de acum clasicele mesaje 
de tipul: „o lege cosmică spune că orice lume trebuie să-şi 
construiască singură drumul spre supravieţuire sau pieire; 
voi aţi ales calea a doua, distrugându-vă planeta...” 
Limbajul era, uneori, ciudat, sugerând, parcă, o insuficientă 
stăpânire a modalităţilor pământene de exprimare (dar, 
cum au observat unii maliţios, conţinând şi greşelile tipice 
pe care le fac spaniolii când vorbesc limbi străine), textul 
era împestriţat cu denumiri exotice, de tip „space opera”, 
pentru corpuri cosmice sau personalităţi (UMMO, IUMMA, 
OYAAGAA, WOA, OEMII, YAAXAAIIU, AAXOO, OAWOOLEA 
UEWA, IDUUWII AYII, ADAA-66 etc.) sau cu hieroglife 
imature ca elaborare. Sunt diferite şi notaţiile din formulele 
matematice faţă de cele uzuale la noi, ca şi sistemul de 
numerație (în baza 12) şi alte detalii care, însă, nu pot 
încurca un cititor instruit. La ora actuală, există numeroase 
variante ale acestor scrisori, copiate,  adnotate, 
multiplicate. Ele au fost adunate în culegeri speciale, de mii 
de pagini, cum ar fi cea publicată de colonelul Wendelle C. 
Stevens şi de Antonio Ribera. Se oferă, de asemenea, 
doritorilor dicţionare ale limbii UMMO, elaborate în ediţii 
mereu îmbogăţite. 

O parte dintre documente conţin scheme ale OZN- 
urilor, cu detalii privind principiul de propulsie. Cunoscătorii 
n-au întârziat să observe că ele erau, parcă, pastişate după 
schiţe similare publicate, în 1955, de Adamski. Oricum, se 
pare că nimic din informaţiile transmise n-a făcut să 


progreseze în vreun fel ştiinţa sau tehnologia pământeană. 

Într-unele dintre aceste documente, autorii afirmă că 
au aterizat pentru prima oară pe Pământ în 24 aprilie 1950, 
în zona Alpilor Francezi, fiind la început extrem de precauţi, 
întrucât nu ştiau nimic despre civilizaţia pământeană, nici 
măcar dacă trăim la suprafaţa solului sau în colonii 
subterane. Apoi, au făcut investigaţii, inclusiv asupra unor 
oameni adormiţi, cărora le-au recoltat probe biologice şi au 
şterpelit din case câteva obiecte care se păreau demne de 
studiu, având probleme cu înţelegerea rostului lor. 
Cercetători ai lor se află, şi azi, printre noi, deghizați în 
oameni ca oricare alţii. Interesant că autorităţile franceze, 
dorind să limpezească lucrurile, au făcut investigaţii în zona 
respectivă, descoperind că, într-adevăr, s-a semnalat furtul 
unui contor electric, în perioada incriminată, dintr-o casă 
care corespundea descrierii din documentele UMMO. Jaques 
Vallee, sceptic, se întreba dacă nu cumva autorii 
(pământeni!) ai documentelor cu pricina au folosit, pentru a 
le concepe, informaţii de mult îngropate în arhivele poliţiei, 
dar accesibile pentru cineva interesat. Există şi alte astfel 
de coincidenţe stranii, referiri la persoane, locuri sau 
evenimente care pot fi verificate prin documente de arhivă, 
inclusiv de tipul mutilărilor de animale şi chiar de oameni (e 
drept, după deces). 

În cartea sa, Revelations (1991), Jaques Vallee arată 
că există şi ramificații stranii ale mişcării UMMO. Ea are 
legături destul de transparente cu extrema dreaptă vest- 
europeană. De altfel, tot el observă că societatea „ideală” 
descrisă de documentele UMMO (ca şi în alte documente, 
provenind de la diverşi contactaţi), pare mai degrabă o 
dictatură fascistă, în care cele mai mici abateri de la o 
morală unică, impusă, sunt aspru pedepsite. Fără a mai 
intra în detalii, amintim aici şi neliniştitorul interes al altor 


contactaţi, cum ar fi Adamski, pentru ideile fasciste şi, 
invers, interesul binecunoscut al unor dictatori, precum 
Hitler, pentru eventualul contact cu civilizațiile 
extraterestre. 

Vallee mai aduce, în cartea sa, detalii inedite şi 
despre un spital şi o fundaţie paramedicală din Argentina, 
destinată pacienţilor muribunzi, care, după declaraţiile 
conducerii sale, s-ar fi aflat în proprietatea unor 
extratereştri veniţi de pe UMMO. Fundaţia a fost închisă de 
autorităţi la sfârşitul anilor şaptezeci, motivându-se că 
„specialiştii” săi erau şarlatani. Directorul a dispărut fără 
urmă. 

O altă conexiune neaşteptată a fost semnalată la 
Voronej (Rusia). După ce, mai multe zile în şir mii de 
persoane au putut vedea OZN-uri deasupra oraşului, la 27 
septembrie 1989 pe la ora 18.30, un OZN a aterizat într-un 
parc în faţa a circa treizeci de martori, în majoritate copii de 
9-11 ani, care ieşeau de la o şcoală şi, ceva mai departe, 
câţiva adulţi aflaţi într-o staţie de autobuz. OZN-ul era sferic 
(sau, după alţii, ovoidal), portocaliu (sau roşu), cu diametrul 
de vreo 10 (sau 15) metri şi se sprijinea pe patru picioare. 
Din navă a ieşit un individ de circa trei sau patru metri 
înălţime, îmbrăcat într-un costum argintiu, având capul mic, 
emisferic, aşezat, fără gât, direct pe umeri. După un timp, 
apare şi un soi de robot însoțitor, mai scund, ca şi un obiect 
care semăna cu o cărămidă mare incandescentă şi care 
ardea iarba. În acest moment, unul dintre băieţi (probabil 
de 16 ani, dar care n-a putut fi găsit ulterior) începe să urle 
de groază, vrând să o rupă la goană; robotul ridică o ţeavă 
de vreo 50 de centimetri lungime care-i atârna într-o parte, 
o îndreaptă spre copil, iar acesta... dispare. În acest 
moment încep să tipe cu toţii. Vizitatorii se întorc în navă, 
aceasta se ridică încet, iar când ajunge la circa 30 de metri 


înălţime, se aude o bubuitură, iar sfera ţâşneşte spre 
înălţimi şi dispare în câteva fracțiuni de secundă. În acest 
moment, băiatul devenit invizibil reapare. Este ameţit, de 
parcă şi-ar fi revenit din leşin şi nu ştie să răspundă ce s-a 
întâmplat cu el. 

Pe locul aterizării s-a identificat, ulterior, o adâncitură 
cu diametrul de vreo 20 de metri, cu patru amprente ale 
picioarelor navei. Pe baza acestor adâncituri s-au făcut 
calcule, care au condus la greutatea de 11 tone pentru 
întreaga navă. Câmpul magnetic al terenului a fost găsit, 
ulterior, mult mai mare decât cel normal. Şi radioactivitatea 
era crescută, dar, după unii specialişti, aceasta se putea 
explica şi printr-un efect al exploziei de la Cernobil. Locul 
aterizării a fost confirmat, independent, şi prin metoda 
biolocaţiei, care se foloseşte, între altele, pentru 
descoperirea surselor subterane de apă etc. Înainte şi după 
incident, din Voronej şi împrejurimi, s-au primit multe 
rapoarte despre zboruri sau aterizări de OZN-uri, inclusiv 
despre arătări asemănătoare cu cea descrisă de copiii din 
parc. Toate acestea scad probabilitatea ca istoria să fi fost 
o simplă farsă, halucinație sau isterie colectivă, dar nu au 
fost în măsură să convingă pe toată lumea. Scepticii au 
afirmat, de pildă, că urmele puteau fi fabricate în prealabil, 
că ancheta nu a fost suficient de riguroasă etc. 

Datorită emoţiei produse în rândurile populaţiei locale 
(circa 900.000 de locuitori), primarul Voronejului, Victor 
Atlassov, a numit o comisie oficială de anchetă, din care 
făceau parte criminalişti, medici, meteorologi şi chiar un 
cercetător local al fenomenului OZN. Într-un interviu 
acordat săptămânalului Les Nouvelles de Moscou, primarul 
declara că argumentele care i-au fost aduse îl fac să creadă 
în adevărul celor relatate. Declaraţii pozitive au dat, de 
asemenea, reprezentanţi locali ai universităţii, ai biroului 


sanitar, ai poliţiei şi ai KGB-ului. După unele declaraţii, 
episcopia a trimis un preot ortodox să sfinţească locul, 
pentru a-i curăța de ceea ce s-a numit „lucrarea diavolului”. 

Au fost identificaţi douăzeci de martori ai aterizării din 
27 septembrie; nu se ştie de ce, dar toţi erau copii. Ei au 
fost duşi, fiecare separat, în puncte diferite ale parcului şi 
au fost rugaţi să expună, să arate pe teren; şi să deseneze 
ce au văzut. Punctele de aterizare şi alte detalii au coincis 
absolut la toţi. După unii martori între cei doi ochi ai arătării 
„mai era ceva” pe mijlocul frunţii; alţii vorbeau de un al 
treilea ochi. Dar cel mai bizar a fost faptul că zece martori 
au afirmat, independent, că au văzut pe navă un semn 
care, desenat, se dovedi chiar faimosul semn UMMO. 
Probabilitatea ca nişte copii să fie „contaminaţi” de 
informaţii privind acest semn erau minime; deşi nu total 
imposibile. 

O altă istorie bizară legată de cazul UMMO este 
relatată de Călin Turcu în Enciclopedia observațiilor OZN 
din România (1994). Conform unei scrisori, care n-a fost 
însă urmată, în timp util, de o investigaţie pe teren, în 
1974, în zona Munţilor Gutin (Maramureş), trei prieteni 
(dintre care mai trăieşte doar unul) ar fi arat cu tractorul, 
pe o suprafaţă de 700-800 metri pătraţi, semnul UMMO. 
După câteva zile, în 11 iunie 1974, pe semn aterizează un 
disc şi din el coboară trei umanoizi în costume argintii, cu 
cască pe cap. Aceştia aşează pe pământ un cilindru de tipul 
celor găsite şi la Santa Monica, în Spania. În disc erau nişte 
plăcuţe din aur, având gravate pe ele semne indescifrabile. 
Conform scrisorii, cei trei au fost interceptaţi de securitate, 
care a confiscat toate mărturiile şi i-a persecutat pe cei trei, 
acuzându-i de relaţii cu o putere străină... 

Revenind la afacerea UMMO, analiştii nu încetează să 
se întrebe, totuşi, cine ar putea fi îndărătul afacerii UMMO? 


O sectă? Un organ de dezinformare aparţinând unui 
serviciu secret (CIA, KGB, alţii)? Nişte excentrici dispunând 
de resurse băneşti importante? Care ar fi scopul acestei 
imense înscenări? 

Jean Pierre Petit, director de cercetări la Centrul 
Naţional de Cercetări Spațiale (CNRS) din Franţa, crede, în 
continuare, că autorii documentelor sunt, totuşi, 
extratereştri; el adaugă că informaţiile primite pe filiera 
UMMO l-au ajutat în cercetările sale privind efectul 
magnetohidrodinamic. Cercetătorii spanioli, în frunte cu 
Antonio Ribera, sunt şi ei de partea ipotezei extraterestre. 

Jaques Vallee, ca şi majoritatea cercetătorilor 
francezi, este de părere că mişcarea UMMO este o acţiune 
sau o sectă pământeană, cu un „profet invizibil” şi cu 
adepţi foarte discreţi în a se disimula şi a nu putea fi 
identificaţi cu uşurinţă. S-a presupus că autorii 
documentelor ar fi: Fernando Sesma, care publicase înainte 
broşuri de popularizare pe teme înrudite, sau Jose Louis 
Jordan Pena, unul dintre martorii de la Aluche, membru 
proeminent al grupului Sesma, sau inginerul Enrique 
Villagrasa, martor la Santa Monica, de asemenea vechi 
colaborator al lui Sesma, sau, poate, Rafael Farriols, 
cercetător, cel care a analizat chimic primul obiect cilindric 
găsit în urma navei, ulterior cel mai prolific compilator de 
documente UMMO. Nu s-au putut găsi, însă, dovezi care să 
incrimineze, fără dubii, pe niciunul dintre aceştia, deşi 
suspiciuni au existat; de pildă, maşina de scris a lui Jordan 
Pena avea caracterele identice (inclusiv micile 
particularităţi vizibile doar pentru specialişti) cu cea pe care 
fuseseră dactilografiate scrisorile ummite... 

Adepții ipotezei extraterestre au adus drept argument 
faptul că un om sau un grup de oameni n-ar fi fost capabili 
să inventeze atâtea informaţii, creând practic, din nimic, o 


întreagă lume. Jaques Vallee le răspunde acestora, în 
Revelations, printr-o istorioară reală, plină de tâlc, pe care 
merită s-o reproducem. Dr. Robert Lindner, un renumit 
psihiatru din Baltimore, a primit, într-o bună zi, un telefon 
din partea unei instituţii guvernamentale; i s-a cerut să 
examineze de urgenţă un cercetător, de treizeci şi ceva de 
ani, numit Kirk Allen, care lucra la o bază secretă din New 
Mexico (probabil la proiectul bombei cu hidrogen). 
Cercetătorul era absolut excepţional, contribuţia sa la 
proiect nu putea fi suplinită de nimeni. El părea sănătos din 
toate punctele de vedere, cu o singură excepţie: în ultimul 
timp a început să-şi neglijeze activităţile de servici pentru 
„a putea petrece mai mult timp pe o planetă îndepărtată”. 
în acest moment, şefii săi au decis să ceară avizul unui 
medic... 

Dr. Lindner acceptă să vadă pacientul. Acesta apare 
la ora fixată, arătând proaspăt, ca scos din cutie, în ciuda 
călătoriei de mai multe ore cu avionul. De la prima şedinţă, 
pacientul recunoaşte că, încă din copilărie, a fost un mare 
amator de povestiri ştiinţifico-fantastice; a descoperit 
astfel, într-o bună zi, un serial de benzi desenate despre 
aventurile de pe nişte planete îndepărtate ale unui erou 
care, printr-o stranie coincidentă, avea acelaşi nume ca al 
lui. Kirk ajunge, treptat, să se identifice cu eroul, fiind luat 
în stăpânire, încet-încet, de obsesia de a completa cu 
detalii golurile dintre diversele episoade, rezolvând şi 
anumite contradicții ale istoriei desenate. Curând va 
descoperi că această preocupare i-a conferit abilitatea de a 
călători psihic în acea lume, a celuilalt Kirk Allen. În aceste 
călătorii el şi-a făcut numeroase note, pe care, cu ocazia 
următoarelor şedinţe, le aduce doctorului Lindner. 

Notele cuprindeau, înainte de toate, circa 
douăsprezece mii de pagini dactilografiate, conţinând 


biografia rea/ă a lui Kirk Allen, împărţită în vreo 200 de 
capitole. La acestea se adăugau alte circa 200 de note, 
scrise de mână, aducând îndreptări şi precizări ca urmare a 
unor cercetări mai recente, ca şi un teanc imens de bileţele 
cu tot soiul de alte texte, desene, ecuaţii etc. schiţate pe 
ele. În plus, mai erau peste 100 de pagini cu un dicţionar de 
termeni şi nume proprii, 82 hărţi detaliate, colorate, la 
scară, dintre care 23 corpuri planetare în patru proiecţii, 31 
regiuni ale acestor planete, 14 texte intitulate „expedițiile 
lui Kirk Allen în...” restul fiind planuri ale unor oraşe de pe 
diverse planete. Mai erau 61 de schiţe şi planuri de clădiri, 
unele colorate, cu specificarea dimensiunilor, 12 desene 
reprezentând arbori genealogici ai unor familii nobile, un 
text de 18 pagini descriind sistemul solar în care era 
planeta lui Kirk, cu 4 hărţi stelare, înfăţişând cerul văzut de 
pe această planetă în cele patru anotimpuri, ca şi alte 9 
hărţi stelare, văzute de pe alte planete. Urma o istorie de 
200 de pagini a imperiului condus de Kirk Allen, cu o anexă 
de trei pagini conţinând datele războaielor şi altor 
evenimente istorice remarcabile. Alte 44 dosare, conţinând 
între două şi douăzeci de pagini fiecare, aveau titluri 
precum: „Fauna din Srom Olma |”, „Sistemul de transport 
din Semareb”, „Ştiinţa în Srom”, „Parapsihologia din Srom 
Norbra X”, „Aplicaţii ale teoriei unitare a câmpului şi ale 
mecanicii cereşti la călătoriile spaţiale”, „Dezvoltarea 
creierului unic al crystopezilor din Srom Norbra X” etc. În 
sfârşit, mai erau 306 desene, în acuarelă, cretă colorată 
sau creion, reprezentând persoane, animale, plante, 
insecte, arme, unelte, maşini, îmbrăcăminte, vehicule, 
instrumente, mobilă. 

Dr. Lindner decide să adopte o politică de complianţă, 
intrând în  „jocul” pacientului său care, în vederea 
tratamentului, se va muta la Baltimore. Medicul se preface 


că acceptă toată istoria, interesându-se de anumite detalii 
insuficient  lămurite, trimițând pacientul să continue 
„călătoriile psihice” pentru a afla răspunsul „corect”. După 
câteva luni, însă, Kirk Allen se va sătura de aceste sâcâieli 
ale medicului şi va declara că totul a fost doar o pură 
invenţie. Doctorul Lindner va constata, în acest moment, că 
el însuși intrase atât de mult în joc încât acum avea reale 
probleme să-l părăsească... 

Şi totuşi, de unde avusese Kirk Allen această inumană 
cantitate de informaţii, care o depăşeşte în volum pe cea 
din cazul UMMO?... Dacă era dicteu automat, cine era cel ce 
dicta? 


6. STATISTICI ŞI ISTORIE 


Şefi de stat - martori ai fenomenului OZN. O istorie a 
răpirilor efectuate de OZN-uri, de la fantasmele anilor cincizeci şi 
scepticismul anilor şaizeci, prin curiozitatea crescândă a anilor 
şaptezeci şi uimirea în faţa revelaţiilor anilor optzeci, duce în anii 
nouăzeci la o schimbare a mentalităţii omului de pe stradă. 


Cine vede OZN-uri? 


O anchetă Gallup efectuată în 1966 evidenția, deja, 
că un american din douăzeci văzuse cel puţin o dată un 
OZN. Reluarea anchetei în 1973, pe un eşantion 
reprezentativ pentru S.U.A., găsea că această cifră se 
dublase, ajungând la 11% din populaţie, ceea ce însemna 
circa 16 milioane de adulţi americani. O lucrare din 1991 de 
Steven M. Greer estima această cifră la 20 de milioane. 

Jaques Vallee, unul dintre cei mai reputați 
investigatori OZN, de altfel relativ sceptic în privinţa originii 
extraterestre a fenomenului, considera la sfârşitul anilor 
optzeci că existau cel puţin 100.000 rapoarte privind 
observaţii care nu puteau fi explicate în niciun fel prin 
fenomene naturale sau activităţi umane. Tot el estima că 
aceste rapoarte nu reprezintă decât cel mult 10% din 
totalul observaţiilor. Restul, marea majoritate rămân 
neraportate, fie deoarece observatorii nu îşi dau osteneala 
să le aştearnă pe hârtie, fie din lipsă de timp, fie de teama 
ridicolului, fie deoarece cel în cauză nu cunoaşte cui ar 
trebui să se adreseze ş.a.m.d. 

Cei care au depus astfel de rapoarte aveau un 
coeficient de inteligenţă, în general, peste medie. Printre ei 


se aflau persoane absolut remarcabile, inclusiv numeroşi 
poliţişti, piloţi, astronomi, meteorologi, obişnuiţi să 
identifice corect un fenomen atmosferic, astronomic sau un 
vehicul zburător. E adevărat, unii dintre aceştia nu doresc 
să scrie nimic pe hârtie, pentru a nu fi acuzaţi că „au 
vedenii”, ceea ce ar putea avea repercusiuni neplăcute 
asupra carierei. Pentru a fi convingători este suficient să 
cităm mai jos doar trei dintre personalităţile de prim rang 
care au scris un astfel de raport. 

Jimmy Carter afirma „sunt convins că OZN-urile există 
deoarece am văzut şi eu unul”. Observaţia s-a petrecut în 
1973, în timp ce era guvernator al statului Georgia, şi la ea 
au mai asistat 20 de alţi membri marcanţi ai partidului 
democrat. Obiectul urmărit timp de circa 10 minute, avea 
mărimea Lunii pline şi îşi schimba permanent poziţia şi 
culoarea. Întâmplarea a fost făcută publică, pentru prima 
dată, în 1976, puţin înainte ca el să devină preşedintele 
S.U.A. 

Ronald Reagan, pe când era guvernator al Californiei, 
deplasându-se în 1974, în timpul campaniei electorale, cu 
un mic avion în care mai erau pilotul şi doi colaboratori, s-a 
văzut urmărit de o lumină mare. După câteva minute 
lumina îi depăşeşte. Reagan cere pilotului s-o urmărească. 
Obiectul neidentificat o ia, însă, brusc în sus, într-un unghi 
de 45*, şi dispare, întâmplarea a fost cunoscută unui cerc 
de confidenţi, intre care secretarul său şi Nancy Reagan, 
dar a fost făcută publică abia în 1988. 

Prințul Charles al Angliei s-a întâlnit şi el cu un OZN în 
ziua de 23 februarie 1986, în timp ce zbura cu avionul 
deasupra Mării Irlandei. A declarat, ulterior, că a avut 
sentimentul că se află în prezenţa a ceva care se găseşte 
dincolo de limitele ştiinţei sau controlului nostru. La 9 
martie acelaşi an, un obiect oval strălucitor, de mărimea 


unui automobil, a survolat ziua în amiaza mare, în văzul 
mulţimii, vecinătatea castelului Windsor. Ştirea a fost 
publicată, e drept, doar în săptămânale de senzaţie, dar ea 
nu a fost niciodată dezminţită din partea familiei regale 
britanice. 

La acestea mai putem adăuga notiţa lui Jaques Vallee 
din cartea Dimensions (tradusă şi în româneşte), conform 
căreia în anii 60, un OZN aproape a aterizat pe proprietatea 
particulară a unui şef de stat european (neprecizat), 
terorizând şoferul care se afla în maşina acestuia. 

În somptuosul volum: OVNI: vers une Anthropologie 
d'un Mythe Contemporain (sub direcţia lui Thierry Pinvidic, 
1993, Editura Heimdahl), o serie de autori îşi propun ca, 
fără să creadă neapărat şi fără să aibă pretenţia explicării 
naturii fenomenului OZN, să examineze acest fenomen aşa 
cum se reflectă el în reacţiile umane, subiect cât se poate 
de solid al sociologiei. Unul dintre autori, Bertrand Meheust, 
specialist în etnologie, încearcă o sistematizare a etapelor 
parcurse de imaginea publică a fenomenului OZN, etapizare 
pe care o putem prezenta în continuare. 

Între 1947 şi 1953, fenomenul OZN (cu răpiri care 
sunt raportate la scurt timp după observaţia făcută de 
Kenneth Arnold) este un fenomen exclusiv american. Din 
1954 el invadează Europa şi mai cu seamă Franţa. Sunt, 
însă, apariţii timide, cu durata de câteva minute. Abia din 
1966 încep să fie semnalate şi aici răpiri. În continuare, 
numărul acestora nu va înceta să crească, rămânând, însă, 
în cadrul unui „exotism tehnicist” până la sfârşitul anilor 
şaptezeci, când se reface legătura întreruptă cu motivele 
folclorice dintotdeauna. 

Din 1952 un număr de contactaţi americani încep să 
se declare mandataţi de „fraţii din spaţiu” să creeze secte 
în vederea ducerii la bun sfârşit a unor misiuni. Ei afirmă cu 


tărie că au fost invitaţi să urce la bordul navelor. Există, 
însă, diferenţe semnificative între „extratereştrii” angelici 
descrişi de contactaţi şi figurile, adesea sinistre, ale 
răpitorilor, care par să-şi considere victimele umane doar 
nişte animale de experienţă. 


1947-1966: incubaţia ideii de răpire 


Prima schiţă cunoscută a unei istorii de răpire a 
apărut la 8 august 1947, într-un ziar brazilian - Diario da 
Tarde din Curitiba. Ea reproducea scrisoarea primită de la 
un oarecare Higgins, topometru, care se găsea pe câmp 
când, din cer, a coborât o navă lenticulară, din care au ieşit 
nişte indivizi identici, purtând costume spaţiale 
transparente, care l-au invitat pe cel în cauză să urce în 
navă. Acesta reuşeşte să se ascundă, veneticii nu-i mai 
acordă atenţie şi, după puţin timp, decolează. Nu s-a făcut 
nicio anchetă serioasă în urma incidentului, deci nu se 
poate şti, nici măcar cu aproximaţie, dacă nu a fost, cumva, 
totul o simplă invenţie jurnalistică sau confabulaţiile unui 
mitoman. Totuşi, unele elemente se potrivesc prea bine, 
înaintea existenţei oricărui model în mass-media. 

Au urmat trei istorii care au fundamentat cadrul 
viitoarelor întâlniri de gradul IV. 

Prima a apărut în numărul din 11 decembrie 1957 al 
unui ziar local din Columbia Britanică (Canada), ziar numit 
Prince George Citizen. Martorul (rămas anonim) relata o 
experienţă prin care a trecut cu şase ani înainte în Austria, 
când, paralizat de către un umanoid, a fost condus cu forţa 
într-un OZN, cu care a mers pe o planetă depărtată, după 
care a fost readus pe Pământ. Nici aici nu s-a întreprins 
nicio anchetă, iar povestea, evident, n-a avut niciun ecou. 


A doua istorie, de data aceasta o răpire „cu tot 
tacâmul” şi cu un martor „in carne şi oase”, este 
binecunoscuta întâmplare a lui Antonio Villas Boas, cel 
care, în noaptea de 15 octombrie 1957, tot pe o câmpie 
braziliană, a fost sechestrat într-o navă şi adus în situaţia 
de a avea o experienţă sexuală cu o creatură feminoidă. 

A treia întâmplare este răpirea, şi mai cunoscută, a 
soţilor Betty şi Barney Hill. Sociologul Eddie Bullard a 
întreprins o anchetă prin care a dovedit că între cele trei 
istorii n-a existat nicio posibilă contaminare. 

Oricum, ultimele două dintre istoriile de mai sus sunt 
considerate temeliile întregului şir care a urmat. 


1966-1973: existenţa marginală a ideii 


După apariţia cărţii The /nterrupted Journey, dedicată 
istoriei prin care au trecut soţii Hill, problema răpirilor a fost 
considerată, totuşi, prea bizară şi exotică pentru a fi luată 
în serios. Această situaţie a durat până în toamna anului 
1973. La ora actuală, se ştie că între anii 1966 şi 1972 au 
fost depuse 27 rapoarte de răpiri, dar în perioada 
menţionată ele au fost ignorate; numai două au beneficiat 
de o anumită notorietate. 

Primul a fost cazul lui Herbert Schirmer, un poliţist 
din Ashland, Nebraska. Acesta, patrulând în noaptea de 3 
decembrie 1967, la ora 2.00, a văzut un obiect luminos, 
ovoidal, aşezat pe şosea. Când s-a apropiat, obiectul a 
decolat şi a dispărut. Întors la post, a constatat că era cu 
jumătate de oră mai târziu decât ar fi trebuit să fie. Supus 
regresiei hipnotice de către Loring G. Williams (al doilea caz 
de utilizare a metodei după familia Hill), va rezulta un 
scenariu clasic de răpire. 


Al doilea caz mai cunoscut este cel al lui Jose 
Antonio da Silva, un tânăr brazilian care îşi îndeplinea 
serviciul militar. Fiind într-o permisie, în timp ce pescuia pe 
malul unei lagune, îl înconjoară deodată nişte pitici, îl 
paralizează cu ajutorul unor raze, ducându-l, apoi, într-o 
maşinărie, care avea forma asemănătoare cu două conuri 
lipite la bază şi care şi-a luat îndată zborul. Ajunge într-o 
stranie lume subterană, trece printr-o serie de peripeții, 
înainte de a fi eliberat, în plină brusă, la mai mult de 200 de 
kilometri de locul în care fusese capturat. 


1973-1981: conştientizarea 
fenomenului 


În 11 octombrie 1973 are loc faimoasa răpire de la 
Pascagoula (Mississipi), a lui Charlie Hickson şi Calvin 
Parker, care pescuiau pe malul râului omonim. Cazul a 
beneficiat de o minuțioasă examinare şi de o intensă 
mediatizare, determinând o schimbare completă de optică 
asupra fenomenului răpirilor. 

Fie că numărul de cazuri a crescut în următorii ani, fie 
că martorii erau mai dispuşi să le raporteze, fapt e că 
numărul rapoartelor de răpire înregistrate ajunge să fie în 
jur de zece în anii 1973-1974, 25 în 1976, ceva mai puţine, 
dar de o stranietate crescândă în 1977-1978, după care 
creşterea este reluată cu 27 rapoarte în 1979, 49 în 1980, 
41 în 1981. Acestor mărturii li se adaugă „răpirile 
retroactive”, parte ţinute secrete până atunci, parte 
readuse în conştiinţă prin metoda regresiei hipnotice. S-au 
descoperit, astfel, numeroase cazuri petrecute chiar înainte 
de 1947 sau între 1947 şi 1957. 

„Etalonul” acestei perioade este cazul Betty 


Andreasson Luca, investigat de Raymond Fowler. În 
epocă s-au semnalat numeroase alte cazuri similare, de 
recoltare de ovule, spermă sau de însămânţare artificială. 

La început, analiştii erau convinşi că aceste istorii 
erau produsul imaginaţiei bolnave a câtorva persoane, 
despre care, mai devreme sau mai târziu, se va afla că nu 
trebuiau luate în serios. Numai că persoane găsite perfect 
sănătoase, continuau să raporteze, independent, mereu şi 
mereu aceleaşi detalii, ceea ce a făcut ca tot mai mulţi 
investigatori de bună credinţă să fie nevoiţi să recunoască 
faptul că se întâmplă ceva; mai mult chiar, mulţi cercetători 
au început să afirme că răpirile constituie cheia 
întregului fenomen OZN. Drept rezultat, pentru o 
categorie importantă de investigatori OZN principalul 
instrument a devenit regresia hipnotică, iar principalii 
colaboratori medicii psihiatri. 


1987: un an de cotitură 


Între 1981 şi 1987 numărul de rapoarte pare să se 
diminueze un pic; dar de la mijlocul anului 1987 fenomenul 
renaşte mai înfloritor ca oricând şi capătă noi dimensiuni. 
Începând din acest moment numărul răpirilor trebuie 
socotit în mii, dacă ne referim la Statele Unite, deşi în 
Europa ele continuă să rămână rare. Conform lui Bertrand 
Meheust, cauzele acestei schimbări ar putea fi mai multe: 1 
- Un număr de oameni-cheie, autori de lucrări de referinţă, 
au cristalizat în mintea marelui public anumite motive, 
arhetipuri ale fenomenului; 2 - Mijloace de comunicare nou 
apărute au multiplicat numărul canalelor prin care aceste 
informaţii ajung la public; 3 - S-a înmulţit numărul de 
regresii hipnotice efectuate de nespecialişti, ceea ce a dus 


la creşterea numărului de cazuri raportate; 4 - Anumite 
tendinţe profunde ale societăţii occidentale şi-au găsit o 
modalitate adecvată de expresie în aceste fenomene 
colective. 

În privinţa oamenilor cheie, Meheust se gândeşte, 
înainte de toate, la Leo Sprinkle, Budd Hopkins şi Whitley 
Strieber, deşi am putea numi şi numeroşi alţii. 

Leo Sprinkle, până în 1989 profesor de psihologie la 
universitatea statului Wyoming din Laramie (S.U.A.), a fost 
printre primii universitari care s-au aplecat, încă de la 
început, asupra fenomenului răpirilor cu instrumente cu 
adevărat ştiinţifice. În 1984 avea, deja, la activ peste 200 
de cazuri studiate. Aşa cum scria în 1981, convingerea sa 
este că aceste fenomene fac parte dintr-un plan a 
cărui finalitate este transformarea pământenilor în 
cetăţeni ai Cosmosului, plan pus în practică de fiinţe în 
esenţă binevoitoare, începând din 1982, Leo Sprinkle a 
organizat la Laramie întâlniri anuale ale persoanelor răpite 
şi cile cercetătorilor OZN (aşa-numitele Rocky Mountain 
Conferences, cea mai recentă a avut loc în zilele de 22-24 
iunie 1995). 

Budd Hopkins este un artist din New York, ale cărui 
sculpturi abstracte pot fi admirate la faimosul Muzeu 
Whitney şi la şi mai faimoasele Galerii Guggenheim. La un 
moment dat, când OZN-urile nu-l preocupau câtuşi de 
puţin, a fost rugat să ajute un tânăr care avusese o 
experienţă de „lacună în timp”, amintire care se asocia cu 
un sentiment de rău şi cu imaginea obsedantă a unei 
porţiuni de şosea. El s-a adresat, în acest sens, unei 
psihoterapeute newyorkeze, specializată în tratamente prin 
hipnoză, Dr. Aphrodite Clamar. Au urmat circa o duzină de 
alte persoane, fiecare debitând sub hipnoză istorii care 
păreau construite pe un acelaşi calapod. Pentru 


psihoterapeută toate cele dezgropate astfel formau un 
fenomen psihic straniu, inedit şi, deocamdată, inexplicabil, 
în timp ce pentru Budd Hopkins era clar că îndărătul lor se 
afla un imens experiment genetic, practicat asupra 
omenirii, de multe milenii încoace, de o civilizaţie venită de 
pe un alt tărâm. El şi-a publicat aceste idei în cartea 
Missing Time (1981). Reacţia publicului a fost promptă şi 
concretizată în scrisori de la 400 de persoane care aveau 
impresia că au trăit un incident asemănător. Dintre aceste 
scrisori îşi va selecţiona autorul, care a început el însuşi să 
aplice regresia hipnotică, viitoarele sale anchete. Spre 
deosebire de fiinţele binevoitoare ale lui Sprinkle, omuleţii 
cenuşii, cu ochi imenşi şi înfăţişare de insectă, descrişi de 
Budd Hopkins, taie cu sânge rece în carnea victimelor 
umane paralizate, le montează implanturi şi nu le înţeleg 
angajarea afectivă când este vorba, de pildă, de pierderea 
unui copil. 

Dar cartea lui Hopkins a adus şi alte revelații - faptul 
că majoritatea celor în cauză au avut prima răpire în jurul 
vârstei de 5-6 ani, urmată, în cursul vieţii, de numeroase 
altele, faptul că familii întregi au fost şi continuă să fie 
urmărite astfel, generaţie după generaţie. În /ntruders, cea 
de a doua carte a sa, Hopkins descrie, în premieră, cazul 
Kathie Davis, în care, aparent, ea a fost însămânţată 
artificial cu ocazia unei răpiri, ca apoi, peste câteva luni, să 
i se extragă fătul. După câţiva ani, din nou cu ocazia unei 
răpiri, i se prezintă un copilaş hibrid, cu aspect fragil şi 
bolnăvicios, spunându-i-se că este copilul ei. „Sarcina 
întreruptă” a Kathie-i devenea simbolul noii orientări a 
OZN-isticii sfârşitului de secol. Aceeaşi carte a dat şi un nou 
gir experienţelor extracorporale, relaţiilor dintre psihicul 
omenesc şi globurile luminoase etc. 

Whitley Strieber este considerat de către Meheust 


al treilea mare formator al opiniei publice faţă de 
fenomenul răpirilor. Prin cele două volume autobiografice 
„nonfiction”: Communion şi Transformation, s-a acreditat, 
în ochii marelui public, imaginea investigatorului şi 
scriitorului de OZN care este, în acelaşi timp, şi victimă a 
unor răpiri. Succesul cărţilor sale a fost imens; numărul 
scrisorilor primite, numai în primul an, a depăşit 3000 (după 
alte surse 5000). Cam în acelaşi timp, alţi autori se vor 
declara şi ei victime ale unor răpiri, între care Leo Sprinkle, 
Raymond Fowler şi Ed Walters, supunându-se cu toții, cu 
rezultate mai mult sau mai puțin spectaculoase, unor 
regresii hipnotice. 

Între extratereştrii binevoitori ai lui Sprinkle şi cei 
sadici ai lui Hopkins, Whitley Strieber realizează o sinteză - 
nişte fiinţe trimise de o forţă care ne este atât de mult 
superioară, încât se situează dincolo de bine şi de rău, 
solicitând nici ură, nici iubire, ci, doar respect. 

Mass-media americană a făcut enorm pentru a 
schimba atitudinea omului obişnuit faţă de fenomenul 
răpirii. La ora actuală o simplă amnezie, o cicatrice 
inexplicabilă sau câteva coşmaruri sunt suficiente pentru ca 
mulţi dintre ei să se adreseze unui specialist în regresii 
hipnotice, în speranţa că explicaţia stă în amintirea unei 
răpiri, „blocată” în memorie de răpitori. După unele 
estimări 1/3 din cei răpiți îşi reamintesc spontan aventura 
lor, în timp ce puţin mai mulţi de jumătate nu-şi aduc 
aminte nimic, decât sub hipnoză. Alţi analişti americani ai 
fenomenului se întreabă, însă, dacă nu cumva cei ce-şi 
amintesc ceva, fie şi în coşmaruri, ori sunt purtătorii unor 
cicatrice vizibile, sunt doar excepţiile, mica parte vizibilă a 
unui imens aisberg? Budd Hopkins estimează că, probabil, 
un american din 25 a fost subiectul unei astfel de răpiri şi 
că, probabil, un american din 40 este purtătorul unui 


implant. Extrapolând aceste afirmaţii şi la alte ţări, s-a 
calculat că 80 milioane de oameni de pe glob ar putea fi 
„pacienţii” unor operaţii efectuate de extratereştri. 

Rămân, totuşi, şi multe semne de întrebare. Drept 
rezultat, a apărut o sciziune a cercetătorilor în două mari 
şcoli de OZN-ologie. Şcoala vest-europeană se orientează, 
tot mai mult, spre psihofolclor, considerând de pildă, aşa 
cum fac şi J. Vallee sau B. Meheust, că răpirea se poate 
subsuma unui extaz mistico-religios, cât se poate de 
general-uman, deghizat într-un limbaj tehnic specific 
secolului nostru. Americanii se întorc, pe de altă parte, tot 
mai mult spre motivele, pe care le credeam uitate, din 
perioada 1947-1952: OZN-uri distruse şi capturate de 
armata americană, contactaţi de tipul lui George Adamski, 
răpiri extraterestre etc. În plus, în timp ce fenomenul OZN 
face parte, la ora actuală, din orizontul mental al oricărui 
american mediu, în Europa această problematică n-a reuşit, 
încă, să iasă dintr-o anumită stare de semi-clandestinitate. 

Existenţa unei scheme consfinţită prin mass-media, 
impregnată în minţile oamenilor, va influenţa, fără îndoială, 
istoriile ulterioare, care vor tinde să se încadreze în şablon, 
punând în umbră anumite abateri sau tendinţe care nu sunt 
cuprinse în el. Departe de a fi îngrijorătoare deci, 
pluralitatea de viziuni şi abordări (americană, europeană) 
este reconfortantă, pentru că supune, în permanenţă, unei 
examinări critice şabloanele care ar încerca să se 
cristalizeze. 

Pe de altă parte, noi elemente, între care unele 
bizarerii mai recente, par să indice că fenomenul răpirilor 
(sau măcar partea care ne este relevată), se află, el însuşi, 
într-o anumită evolutie. Este oare această evoluţie 
programată, controlată, cu un scop anume, de Cineva 
acolo sus? 


7. DE UNDE SPUN El CĂ VIN 


Planete, stele şi constelații din Cosmos pe care vizitatorii 
le indică drept leagănul lor. Federaţia supercivilizaţiilor din 
Galaxie. Independenţi şi renegaţi. Nave care aşteaptă să ne 
salveze în cazul unui cataclism. Comandouri militare de 
pedepsire. 


Constelaţiile extratereştrilor 


William Herrmann fusese contactat, aparent, de fiinţe 
care spuneau că sunt venite de pe o planetă orbitând în 
jurul stelei Zeta Reticuli, aflată la 37 ani lumină de noi. 
Steaua Zeta Reticuli părea s-o fi recunoscut şi Marjorie Fish 
pe o hartă pe care Betty Hill a reconstituit-o sub regresie 
hipnotică. În literatura, de acum destul de bogată, 
consacrată subiectului, se vorbeşte, chiar, de o rasă de 
reticulieni. scunzi, cenușii, complet lipsiţi de păr, cu braţe 
lungi, capul mare, ochii la fel, dar altminteri cu înfăţişare 
omenească (vezi fig 8). Lor li se atribuie o bună parte dintre 
examinările de tip medical la care sunt supuşi cei răpiți. 
Dacă este să dăm crezare declaraţiilor unor contactaţi, 
OZN-urile prăbuşite la Roswell (4 iulie 1947), Aztec (25 
martie 1948) şi Laredo (7 iulie 1948) veneau tot de pe Zeta 
Reticuli (vezi fig. 9). 

Un amănunt pitoresc relatat de Bill Herrmann era 
faptul că şeful de echipaj purta pe costum emblema 
şarpelui roşu cu pene sau aripi, ceva asemănător fusese şi 
simbolul zeului civilizator al aztecilor - Quetzalcoatl. 
Interesant că acelaşi simbol fusese descris, sub hipnoză, şi 
de Herbert Schirmer din Ashland (Nebraska) cu mult înainte 


de aceasta, în cadrul investigaţiei conduse de Leo Sprinkle, 
menită să elucideze cazul răpirii acestuia la 3 decembrie 
1967. Simbolul a mai fost semnalat şi de inginerul Enrique 
Castillo, cu ocazia unei răpiri din 18 noiembrie 1973. 

Indivizi asemănători celor din Zeta Reticuli sunt 
semnalaţi şi venind din constelația Orion. Charles Moody 
părea să fi fost răpit de fiinţe venite din preajma stelei 
Betelgeuse, steaua alfa din această constelație. Din 
constelația Hercules au fost, de asemenea, semnalate 
fiinţe cu înfăţişare omenească şi cu barbă sură. 


Fig. 8 Unul dintre cei cinci omuleți găsiți la Roswell. Reconstituire de 
Donald Schmitt după declaraţiile martorilor oculari. 


- 


ay Oo 


Fig 9. OZN prăbuşit la Roswell, schițat de Donald Schmitt după mărturii 
| de primă mină. Alături, hieroglife văzute de martori pe fuselaj 

| (După cartea lui Kevin Randle şi Donald Schmitt: The Truth About the 
| UFO Crash at Roswell, 1994) 


Barbara, despre care aminteam că a fost examinată 
de Dr. Edith Fiore, afirma că răpitorii ei i-au spus că vin din 
zona stelei Sirius. Dacă este s-o credem pe Ruth 
Montgomery, o foarte cunoscută autoare de cărţi în 
domeniul paranormalului, o seamă de mesaje transmise, în 
primul rând, prin dicteu automat provin de la ghizii din 
Arcturus (gigantă roşie, după ştiinţa noastră improprie 
găzdulirii îndelungate a vieţii, aflată la 36 ani lumină de noi), 
iar Sirius (aflată la 9 ani lumină, şi ea improprie vieţii după 
ştiinţa noastră) ar fi un loc de „reciclare” a spiritelor care 
pleacă de pe Pământ şi se reîncarnează tot aici pentru 
îndeplinirea unor misiuni. Un rol asemănător ar avea, după 
Brad Steiger, şi anumite stele din constelația Cassiopeia. 


Menţionez cu această ocazie că literatura care se 
bazează pe amestecul dintre astronomie, OZN-uri şi 
subiecte tradiţional religioase, cum ar fi viaţa de după 
moarte sau reîncarnarea, ar putea umple, şi la noi şi în altă 
parte, câte o mică bibliotecă; îndreptăţirea acestui mod de 
abordare stă, înainte de toate, în nevoia de a cuprinde sub 
o singură umbrelă un mare număr de fenomene 
inexplicabile. Domeniul este prea întins, el singur meritând 
un volum aparte, pe care sper să-l pot scrie odată, aşa că 
nu voi stărui aici asupra lui. 

La cele de mai sus putem adăuga steaua Wolf 424, 
evocată în contextul documentelor UMMO, sau planeta 
Baavi care s-ar afla, în conformitate cu Maurice 
Deschamps citat în cartea lui Robert Charroux, Le /ivre des 
secrets trahis (1964), în jurul Proximei Centauri, unde alţi 
contactaţi plasează planeta Metharia. 

Epsilon Bootes (vecină de constelație cu Arcturus) 
ar fi originea unei sonde spaţiale care produce ecouri radio 
anormale, studiate de astronomul scoţian Duncan Lunan. 

În sfârşit, nu trebuie să uităm planetele aflate dincolo 
de puterea de observaţie a instrumentelor noastre 
astronomice. Contactatul Truman Bethurum afirma, în 
1952, că s-a întâlnit cu fiinţe din planeta Clarion, aflată, 
zice-se, în chiar sistemul nostru solar, dar ascunsă privirilor 
astronomilor noştri. Există, apoi, planeta Lanulos cu 
emisarii căreia s-a întâlnit comerciantul Darenberger din 
Parkesburg (Virginia de Vest), în 2 noiembrie 1966. Uri 
Geller, un contactat sui-generis, pretinde că şi-a dobândit 
capacitatea de a îndoi furculiţe doar cu privirea, ca şi alte 
puteri telekinezice, de la o conştiinţă având sediul într-o 
planetă necunoscută numită Hoova, despre care vorbeşte, 
de altfel, şi Ilon Ţugui, în /ad contra rai (1994) în contextul 
confesiunilor Contelui Incapucciato, care, zice-se, ar fi 


călătorit în diverse colţuri ale Universului între care şi pe 
această planetă, ca şi în Pleiade ori pe alte tărâmuri. lar 
lista nu e nici pe departe încheiată. 

Evident, la toate cele de mai sus se adaugă şi 
„panalele” de acum planete ale sistemului nostru solar: 
Venus, Marte, Jupiter sau, chiar, Luna ori satelitul Titan, atât 
de frecvent evocate de contactaţi şi atât de improprii 
locuirii. Să fie vorba, oare, de baze cosmice artificiale, 
subterane sau pe orbită? De o „dimensiune paralelă” în 
apropierea acestor astre? Sau de o simplă confuzie? 

După Timothy Good, Alien Liaison (1991), tradusă în 
româneşte sub titlul £; sunt aici (1993), guvernul american 
ar deţine dovezi că suntem vizitaţi de nouă rase diferite de 
extratereştri, veniţi din colţuri diferite ale Universului. După 
alte surse de informaţii, menţionate de Jaques Vallee în 
Revelations (1991), care, însă, îşi exprimă scepticismul în 
legătură cu ele, americanii ar avea, încă din 1964, tratate 
ultrasecrete cu patru rase de extratereştri, două din tipul 
cenuşiu (deosebiți prin dimensiunile nasului), una de blonzi 
înalţi de tip nordic şi o rasă de „portocalii”, venite din Orion, 
Pleiade, Steaua lui Barnard şi Zeta Reticuli. 


Organizarea „reţelei” 


Wendelle Stevens afirmă că a primit, la un moment 
dat, din două surse, în mod independent, o aceeaşi 
informaţie: pe de o parte de la W. Herrmann, care se referă 
la vizitatorii din Reticulum, iar pe de altă parte de la E. 
Meier, contactatul elveţian, care se referă la cei din P/eiade, 
şi anume că aceste civilizaţii, împreună cu cele din 
constelaţiile Dorado şi Horologium, îşi vor reduce un timp 
activităţile pe Pământ, pentru că Senatu/ Reţelei a stabilit 


să se trimită o misiune importantă în Galaxia Andromeda 
(care, aflată la distanţa de 2,2 milioane de ani-lumină de 
noi, este cea mai apropiată galaxie spirală de Calea Lactee, 
din care fac parte Soarele şi toate celelalte stele pomenite 
aici) pentru multiple probleme privind relaţiile Că;; Lactee 
cu galaxia noastră. 

Despre întâlniri cu entităţi venite din P/eiade vorbesc 
şi alţi autori, între care Wendelle Stevens sau Brad Steiger. 
Dar legende privind învăţători ancestrali veniţi din Pleiade 
se regăsesc la triburile de indieni Navajo, Hopi, Cherokee, 
Kiowa, Cheyenne etc. din America de Nord, în credinţele 
unor vechi populaţii din insulele Caraibe, ori în istorisirile 
despre împăratul chinez Huang-ti, care a trăit cam pe 
timpul înălţării marilor piramide egiptene. 

Informaţiile (care s-au dovedit inaplicabile în practică 
pe Pământ) privind principiile de propulsie ale OZN-urilor, 
primite de la reticulieni de Bill Herrmann, erau extrase, 
potrivit acestuia, dintr-o „Enciclopedie Galactică”. De o 
astfel de enciclopedie vorbise, într-un alt context desigur, 
chiar şi Carl Sagan. Această enciclopedie părea, în cazul 
reticulienilor, un fel de super-calculator cu funcţii multiple; 
de pildă, cu ajutorul ei se făcea şi alegerea oamenilor care 
urmau să fie examinaţi sau contactaţi. 

După rapoartele unor persoane răpite de OZN-uri, 
Galaxia noastră ar fi împărţită în ceva asemănător cu 
zonele de influentă ale marilor puteri, noi fiind în zona celor 
din Zeta Reticuli, care au grijă, bineînţeles, de respectarea 
strictă a  neamestecului în treburile noastre. După 
informaţiile pe care le deţine, Raymond Fowler afirmă că s- 
ar putea ca noi să fim un soi de fermă pe teritoriul unei 
civilizaţii care s-a înstăpânit în această parte a Universului 
din negura milioanelor de ani, cu/tivându-ne de atunci şi pe 
noi, pământenii, cu grija unui proprietar, alungând 


eventualii intruşi, care ar dori să dea un alt curs evoluţiei 
noastre. 

George C. Andrews, în Extraterrestrials Among Us 
(1986), afirma că din mulţimea rapoartelor se poate trage 
concluzia că există nenumărate forme de viaţă inteligente, 
care bântuie, încoace şi încolo, Universul. Civilizaţiile care 
ajung pe Pământ pot fi clasificate, în mare, în trei grupe: 
prima este a celor care aparţin Federaţiei (formată, după 
unele surse, din 53 de civilizaţii), la care aderarea este 
voluntară, dar numai în urma unei invitaţii; principiile lor de 
bază sunt: respectul pentru libertatea de alegere şi grija 
pentru bunăstarea oricărei forme de viaţă. A doua grupă o 
formează independenţii, care deşi nu fac parte din 
Federație, urmează aceleaşi reguli şi trăiesc în pace cu ea. 
În sfârşit, există o categorie de „renegaţi”, la prima vedere 
greu de distins de ceilalţi, un soi de pirați sau vagabonzi ai 
spaţiului, foarte individualişti, având baze în diverse locuri, 
dar în special în constelația Orion. Cu aceştia din urmă este 
cel mai uşor de creat alianţe, pe care, însă, respectivii le 
vor trăda fără ezitare, îndată ce alte condiţii li se vor părea 
mai avantajoase (se zice că Hitler ar fi fost un aliat al lor). 
Federaţia îi ţine pe cei din grupul Orion într-un soi de 
carantină. 


Comandoul Ashtar 


Una dintre componentele pitoreşti şi bine conturate 
ale noii mitologii privind implicarea structurilor oficiale 
galactice în treburile pământenilor este Comandoul 
Ashtar. Cititorul român interesat a putut citi recent despre 
el în cărţile lui Florin Gheorghiţă, Temponauții galactici 
(1993) sau lon Ţugui, /ad contra Rai (1994), astfel că mă voi 


mărgini aici, doar, la a reaminti câteva repere esenţiale. 

Ashtar Sheran, „învăţător spiritual şi comandant al 
celui de al optulea sector galactic”, este înalt de 2,10 metri, 
are ochi albaştri, fruntea înaltă, bărbia proeminentă şi părul 
blond deschis căzându-i pe umeri. Conform cu cele 
declarate de câteva zeci de persoane care au intrat în 
legătură cu el sau colaboratorii săi, de regulă telepatic sau 
prin dicteu automat, el este comandantul unei armate de 
10 sau 20 de milioane (!) de fiinţe, dispunând de o uriaşă 
flotă de nave extraterestre „a Păcii Universale”, provenind 
din Federația Liberă a Planetelor, care staţionează nevăzută 
(după unii într-o dimensiune paralelă) în preajma 
Pământului. Rolul lor ar fi ca, în cazul unui cataclism 
geologic care va distruge planeta noastră (pornind de la o 
inversare a Polilor?), să evacueze rapid partea considerată 
mai valoroasă a omenirii (cei având „o frecvenţă vibratorie 
mai înaltă”), urmând ca, după ce lucrurile se vor linişti, 
Pământul să fie repopulat. Conform celor declarate de 
contactaţi, Ei pot întrerupe oricând emisiunea tuturor 
staţiilor de radio şi televiziune, transmițând pe canalele 
acestora propriile mesaje în oricare dintre limbile 
pământeşti (fenomen care se spune că ar fi fost, deja, 
atestat, în câteva rânduri, în S.U.A. şi Marea Britanie); pot 
opri declanşarea armelor nucleare ori zborul rachetelor 
purtând astfel de arme etc. În rapoartele contactaţilor apar, 
adesea, şi adjuncţii lui Ashtar: Kuthumi, Andromeda Rex, 
căpitanul Avalon sau personaje precum: Gilon, Xyletron, 
Lytton, Kouthourri, Matton, Arcturus (?!), Jyconaria, Voltra 
etc. 

Comandoul Ashtar nu este singurul care ne veghează; 
printre alte grupuri, care apar în mărturisirile contactaţilor, 
mai putem aminti în acest sens, de exemplu, Uniunea Ra, 
care a patronat şi pe vechii egipteni, aceştia venerând-o 


sub acest nume ca pe o zeitate solară, sau pe Kantarieni 
care spun că vin fie de undeva din preajma stelei Sirus, fie 
dintr-o altă dimensiune; ei au o flotă mai mică decât 
comandoul Ashtar, cu care colaborează şi sunt, în aceeaşi 
măsură, dedicați ajutorării pământenilor. 


Cavalerii Apocalipsei 


lon ugui ne asigură că, deşi armadele de tipul 
comandoului Ashtar au obiective eminamente paşnice, în 
cazuri extreme ele pot să şi pedepsească. Distrugerea 
cetăților biblice Sodoma şi Gomora ar fi un exemplu în 
acest sens. Desigur, dacă există astfel de expediţii de 
pedepsire, ele nu sunt exclusivitatea amintitei armade. 

Între cazurile examinate de Dr. Edith Fiore în cartea 
ei, Encounters, există şi unul care, dacă îl acceptăm ca 
adevărat, ar putea arunca o lumină aparte asupra acestui 
aspect al relaţiilor cu vizitatorii extratereştri. Eroul său este 
numit, pur şi simplu, Dan şi descris ca un blond atrăgător 
de circa 45 de ani. A fost de acord să fie supus regresiei 
hipnotice, pentru prima dată în viaţa lui, în urma discuţiilor 
cu pacienta Gloria, căreia îi era confident (cazul ei a fost 
descris în capitolul 4). 

Dan declarase, înainte de a fi hipnotizat, că încă de 
mic a fost pasionat de povestirile ştiinţifico-fantastice de 
bună calitate, de ilustrațiile înfăţişând peisaje din Cosmos, 
ca şi de zbor ori de astronomie. Copil fiind, petrecea ore în 
şir plimbându-se în preajma avioanelor dintr-o fabrică din 
apropierea casei părinteşti sau construind aeromodele. În 
plus, a trăit mereu cu sentimentul straniu că e/ nu este de 
aici, adesea noaptea, privind cerul înstelat, era cuprins de o 
răscolitoare nostalgie după un acasă pe care nu şi-l putea 


localiza. Totuşi, nu-şi amintea să fi văzut vreodată un OZN, 
nu avea vise care să sugereze o astfel de întâlnire şi nici nu 
credea să aibă vreo amintire în acest sens. E adevărat, a 
fost totdeauna interesat de subiect, a dorit totdeauna o 
astfel de întâlnire şi se simţea profund frustrat că ea nu s-a 
produs; deşi mai spera... 

Sub hipnoză Dan nu numai că va revela faptul că a 
avut întâlniri de gradul IV, dar răbdarea Dr. Edith Fiore va 
permite ca să evidenţieze 627 (1!?) astfel de întâlniri. 
Descrierea multora dintre ele a fost înregistrată pe bandă. 
Dăm în continuare un rezumat al dialogurilor realizate cu 
această ocazie, incluzând şi câteva fragmente revelatoare. 

Dan nu povesteşte că ar fi fost răpit, precum ceilalţi 
pacienţi ai Dr. Fiore, ci se vede, dintr-o dată, oarecum într-o 
viaţă anterioară, căpitan al echipajului unei nave militare 
extraterestre. Retrăieşte ordinul primit de a ateriza, 
împreună cu alte nave similare, „în preajma unei mici 
localităţi aflată pe malul mării, pe a treia planetă din 
sistemul Deneb, pentru a curăța totul... utilizând arme cu 
raze ucigătoare... Nu rămâne nimic; totul este distrus, 
terminat... O treabă uşoară; nimeni nu opune rezistenţă... 
Din datorie; control planetar... să-i înveţe minte... fără 
remuşcări”, ba chiar cu un oarecare amuzament. 

Părea că dintotdeauna a trăit doar în spaţiu; nu-şi 
amintea de vreo planetă de origine. Erau 14 nave de război 
ţinând de o bază spaţială din clasa M (n.n. - în ce alfabet?!), 
cu un echipaj total de 3500 de persoane; înarmaţi până în 
dinţi. Atmosferă cazonă; pe navă erau şi bărbaţi şi femei, 
cele din urmă participând atât la expedițiile de pedepsire, 
cât, mai ales, la relaxarea din primele zile după acestea; 
între două misiuni se scurg câteva săptămâni; în acest timp 
se distrează cu toţii la bordul navei spaţiale sau îşi 
desăvârşesc instrucţia. Nu se ştie niciodată care va fi 


următoarea sarcină, dar acestea nu sunt niciodată paşnice. 
Vine un ordin de sus şi se execută. Uneori au şi pierderi - 
câte un rănit, foarte rar chiar şi câte un mort; numai din 
greşeli proprii, care sunt atent analizate, pe baza 
înregistrărilor, în şedinţele tactice; întrucât armele de care 
dispun sunt incomparabil mai puternice decât cele ale 
victimelor... 

Rugat să-şi retrăiască cele mai vechi amintiri legate 
de Pământ, Dan se vede într-o zonă muntoasă din statul 
nord-american Washington. În preajmă sunt cascade şi 
păduri de pini cu vârfurile în nori. Se plimba, pur şi simplu, 
şi admira peisajul. Întrebat unde era nava, Dan răspunde că 
nu era nicio navă; el era un copilaş care nu avea nimic 
altceva de făcut decât să exploreze... Dr. Fiore întreabă ce 
legătură există între acest puşti şi militarul dinainte. La 
început Dan nu ştie să răspundă; sugestionat, hipnotizat 
mai adânc, eroul nostru îşi aduce aminte... 

A fost trimis pe Pământ ca militar în retragere - să se 
odihnească; planeta noastră serveşte, uneori, ca loc de 
relaxare. Pământul n-a fost atacat niciodată; este un loc 
prea puţin important... A fost o despărţire de pomină; o 
beţie cruntă cu camarazii. Apoi, trupul său a rămas pe 
navă; de coborât n-a coborât decât sufletul, care s-a 
încarnat în corpul unui băieţaş care fusese ales dinainte în 
acest scop. El trăise înainte într-un corp perfect uman, deci 
adaptarea s-a făcut uşor. Nu înţelege procesul, dar ştie că 
este ireversibil. Vechile amintiri slăbesc treptat, până ce nu 
mai pot fi evocate conştient. În paralel, are şi amintirile 
copilaşului pe corpul căruia s-a înstăpânit. Nu primise niciun 
fel de instrucţiune sau misiune specială; doar să trăiască în 
voia evenimentelor. 

Primul contact, ca pământean, cu fosta sa lume l-a 
avut la 18 ani; a fost vizitat de o fiinţă familiară, deşi nu 


umană, care voia să-l interogheze, să-l supună probabil 
unor teste. O fiinţă care nu respiră aer; atât de urâtă încât 
orice om care l-ar zări ar avea coşmaruri luni de zile după 
aceea; o fiinţă în acelaşi timp antipatică, intransigentă, 
care-l lua peste picior şi îi râdea în nas atunci când îi cerea, 
la rândul său, informaţii, i-a transmis, doar, că din raţiuni 
care nu-l privesc va fi abandonat de către foştii săi 
camarazi... Pe Dan ştirea îl îngrozeşte - şi-a dat seama că 
nu-şi mai amintea nici măcar lucruri atât de simple cum ar 
fi modul de construire a unor arme cu raze... 

Apare, apoi, un fost şef al lui, vechi prieten; zice că a 
venit în secret, încălcând regulamentul. Se interesează, 
între altele, de vizita straniului personaj de mai sus. Dan 
nu-şi aduce aminte ce au mai discutat; atât „celălalt”, cât şi 
acesta au posibilitatea să şteargă complet memoria unui 
om şi „s-oiacuei”. 

Urmează alte şi alte întâlniri, pe care nu le mai 
detaliem aici; mai plăcute sau mai puţin plăcute. Din când 
în când este întrebat cum se mai simte pe Pământ. La un 
moment dat este dus înapoi pe bordul navei, în vizită la 
foştii săi tovarăşi cu care va depăna amintiri ale vechilor 
fapte de arme. Au rămas puţini din vechile echipaje; au 
venit mulţi noi. Dan ar dori să se întoarcă, aparent este 
interzis de regulament, dar, la un moment dat, i se dă de 
înţeles că ar putea fi, totuşi, reactivat. Nu putea face, însă, 
altceva decât să aştepte. Dacă se va întâmpla cândva, va fi 
luat cu tot cu corpul său de acum; va fi răpit pentru 
totdeauna. Oamenii vor constata că, pur şi simplu, a 
dispărut fără urmă. Şi, poate, va mai reveni pe Pământ 
după aceea; totul depinde de ordinele comandanților... E 
adevărat, îşi iubeşte nevasta, copiii, dar, dacă va fi chemat, 
va fi o datorie superioară. Cu luni înainte de a se supune 
regresiei hipnotice, atunci când toate aceste amintiri 


zăceau adânc îngropate în subconştient, admirând într-o 
noapte, împreună cu soţia, cerul înstelat îi spusese: „Într-o 
zi mă voi întoarce înapoi acolo”; soţia i-a spus că şi ei i-ar 
face plăcere să călătorească în stele, la care o pornire 
inexplicabilă l-a făcut pe Dan să-i dea următoarea replică: 
„Nu, tu nu înţelegi ce am vrut să spun; într-o zi eu mă voi 
întoarce acolo acasă”. 


8. SUPERCIVILIZAŢII 
EXTRATERESTRE? 


Este, oare, posibil, prin prisma cunoştinţelor noastre 
ştiinţifice, să se întâmple toate acestea? Distanţele în timp - 
probabil de sute de milioane de ani - sunt mai importante decât 
imensele distanţe în spaţiu. Ştiinţa supercivilizaţiilor ca magie. 
Obiecţiile care se pot aduce sunt imbatabile? 


Spaţiul şi timpul Universului 


Cititorul raţional şi cu o oarecare şcoală, îşi va pune, 
în mod firesc, întrebarea dacă toate cele de mai sus ar fi 
posibile, prin prisma a ceea ce ştie ştiinţa noastră la ora 
actuală. 

Nu e cazul să divaghez prea mult, nici să plictisesc 
prezentând prea multe cifre. Cel care doreşte argumente 
mai detaliate are la dispoziţie o bogată bibliografie, în care 
se pot include şi cărţile precedente ale autorului 
prezentelor rânduri: £Extratereştrii printre noi (1991) şi 
Sfidarea extraterestră (1995). Voi relua, aşadar, numai 
principalele concluzii, în rezumat. 

Câte civilizaţii ar putea exista în Univers? Diverși 
autori au reluat acest calcul în diverse variante. Concluzia 
la care am ajuns în lucrările citate mai sus a fost că există 
câteva sute de civilizaţii în galaxia noastră (în care 
sunt multe miliarde de stele asemănătoare Soarelui 
nostru). Această valoare este o medie a ceea ce au găsit 
ceilalţi. Să nu uităm, însă, că în Universul accesibil 
instrumentelor noastre sunt aproximativ 100 de miliarde de 


galaxii. În plus, nu este exclus să mai existe şi tărâmuri 
inaccesibile ştiinţei noastre. 

Universul nostru are vârsta de circa 18 miliarde de 
ani. La început, nu existau condiţiile necesare apariţiei unor 
fiinţe evoluate; dar, un calcul rezonabil ne permite să 
înţelegem că unele dintre civilizațiile de pe alte planete se 
puteau naşte în urmă cu un miliard, poate chiar două 
miliarde de ani. Oricum, cu o mare probabilitate, există, 
nu foarte departe, civilizaţii cu sute de milioane de 
ani mai bătrâne decât noi. 

Ce înseamnă „nu foarte departe”? De la cea mai 
apropiată stea, o rază de lumină are nevoie de patru ani să 
ajungă la noi. Dar, probabil că cea mai apropiată planetă 
locuibilă este mult mai departe. Pe de altă parte, se ştie, 
nimic nu se poate deplasa mai repede decât lumina. Chiar 
o viteză de zece ori mai mică este aproape imposibil de 
imaginat pentru un vehicul pământean. De aici rezultă, 
spun învățații, că o călătorie între civilizațiile din Univers 
este practic imposibilă. 

Numai că ecuaţiile din care rezultă că lumina este o 
viteză limită au fost descoperite acum mai puţin de o sută 
de ani. Acum o sută de ani se afirma, în faimoase Academii, 
că zborul unui vehicul mai greu decât aerul este o utopie. 
Dacă ai fi spus că un element poate fi transmutat în altul, 
ori că substanţa poate fi transformată în energie, aveai 
toate şansele să fii considerat nebun irecuperabil. Rețelele 
mondiale de transmitere şi prelucrare a datelor, imaginilor, 
sunetelor, cu ajutorul calculatoarelor electronice, marile 
bănci de date, uzinele robotizate începând cu proiectarea şi 
terminând cu livrarea, realitatea virtuală în care 
calculatorul te ajută să faci orice până şi sex, ingineria 
genetică în stare să creeze noi vietăţi cu proprietăţi la 
comandă, spionajul prin satelit şi alte multe cuceriri ale 


zilelor noastre nu existau nici măcar în romanele ştiinţifico- 
fantastice... 

Cine îşi închipuie, oare, că va putea prezice 
progresele ştiinţei peste o altă sută de ani? Numărul 
cercetătorilor este de mii de ori mai mare decât era acum 
un secol. Cine, oare, este atât de naiv încât să-şi închipuie 
că progresul ştiinţei, de mii de ani mereu ascendent, s-a 
oprit tocmai în secolul nostru şi de acum nu se va mai 
descoperi nimic esenţial? lar dacă peste o sută de ani încă 
nu va putea fi depăşită bariera vitezei luminii, oare tot aşa 
va fi şi peste o mie de ani? Oare chiar nu se va descoperi, 
între timp, niciun alt principiu fizic prin care să se ocolească 
această stavilă? 

Dar civilizațiile cosmice sunt mai bătrâne decât noi nu 
cu o sută sau o mie de ani, nici măcar cu zece sau o sută 
de mii... între ele trebuie să fie unele care ne-au 
depăşit cu sute de milioane de ani! Ce înseamnă o 
ştiinţă cu sute de milioane de ani mai avansată decât a 
noastră este imposibil de imaginat; însă, este greu de 
crezut că se cramponează de aceleaşi principii ale fizicii pe 
care le învăţăm noi în şcoală. 

Pe de altă parte, chiar şi cu hărăbaiele pe care le-am 
putea construi cu ştiinţa noastră de astăzi, s-ar putea 
explora în întregime galaxia noastră, în circa două milioane 
de ani, chiar dacă, între timp, n-ar mai apărea nicio 
descoperire nouă. Un alt calcul, făcut în lucrările 
menţionate, ne-a arătat că în galaxia noastră o civilizaţie 
viabilă se naşte, în medie, o dată la câteva milioane de ani. 
Rezultă că, practic, fiecare astfel de civilizaţie ar fi avut 
timp, chiar şi cu mijloacele primitive pe cere le întrevedem 
astăzi, să împânzească şi să colonizeze toată galaxia, 
înainte de apariţia civilizaţiei următoare. Aceste civilizaţii, 
foarte avansate, trebuie să fie, însă, capabile să 


construiască vehicule de tipul OZN-urilor şi să ne viziteze 
cu frecvenţa cu care sunt raportate OZN-urile, având o 
ştiinţă şi o tehnologie pe care noi nu le putem distinge de 
magie. Deci, Ej ar trebui să aibă de mult cunoştinţă despre 
noi, iar dacă vin aici în niciun caz nu fac aceasta cu surpriza 
unei recente descoperiri, ci cu alte scopuri. 

Oricum, deoarece o civilizaţie viabilă apare în galaxie, 
conform calculelor, abia o dată la câteva milioane de ani, 
naşterea civilizaţiei noastre este, probabil, este unul dintre 
marile evenimente ale galaxiei noastre în ultimul milion de 
ani. Nu trebuie să ne mire, deci, că suntem în centrul 
atenţiei... 

Civilizaţiile, apărute pe rând, la intervale foarte mari, 
se puteau integra, în mod firesc, în comunitatea celor 
dinaintea lor, fiind probabil ajutate în acest sens. Într-o 
astfel de întreprindere  neamestecul, dezvoltarea 
independentă, sunt condiții obligatorii pentru ca noua 
civilizație să nu „rateze”. Deci, este foarte probabil că 
suntem înconjurați, cu o oarecare discreție, de baze situate 
pe corpurile cereşti învecinate sau în spaţiu; iar navele care 
par să ne viziteze, fac naveta între aceste baze şi Pământ. 
Desigur, este foarte posibil ca astfel de baze să se afle şi pe 
planeta noastră, sub pământ sau pe fundul unor ape. 

Nu mai reluăm aici şirul de observaţii stranii de pe 
Lună şi Marte. De asemenea, au fost intens mediatizate 
întâlnirile cu obiecte inexplicabile ale navelor pilotate 
Mercury, Vostok, Voshod, Gemini, Apollo (7, 8, 10, 11, 12, 
13, 14, 15, 16, 17), Skylab etc., ca şi straniile întâmplări 
care au însoţit evoluţia unor sonde spaţiale Voyager, 
Phobos etc. în drum spre Marte şi care au făcut ca să se 
vorbească despre o „grotă a marelui vampir galactic”. 
Cititorul poate urmări detalii asupra acestor întâmplări, de 
pildă, într-una dintre lucrările menţionate mai sus. 


În concluzie, chiar dacă nu există certitudini, se poate 
afirma că fenomenele semnalate în capitolele precedente s- 
ar putea datora, cu o foarte mare probabilitate, acţiunii 
unor civilizaţii foarte vechi, care ne urmăresc, destul de 
discret dar statornic, evoluţia. 


Obiecţii vizând ipoteza extraterestră 


Jaques Vallee, astrofizician prin formaţie, este unul 
dintre cei mai serioşi investigatori ai fenomenului OZN. 
Cărţile sale, o parte traduse şi în româneşte, stau mărturie 
acestui fapt. Este unul dintre aceia care nu se mulţumeşte 
să citească mărturiile unei întâlniri sau răpiri, ci merge 
personal să stea de vorbă cu martorii, să examineze 
locurile, orice altă urmă. Această cunoaştere de primă 
mână l-a făcut extrem de prudent în privinţa ipotezei 
„Clasice” şi de acum bine încetăţenite conform căreia OZN- 
urile ar fi nişte nave tip „nuts and bolts” (construite 
utilizând şuruburi şi piuliţe) străbătând în zbor distanţa care 
ne desparte de o planetă din cutare constelație a Galaxiei 
noastre sau de vreo altă galaxie. El crede mai degrabă că 
OZN-urile vin dintr-o altă dimensiune, o lume paralelă, 
eventual invizibilă, care coexistă alături de noi pe Pământ 
(ipoteză îmbrăţişată la noi de Florin Gheorghiţă) etc. Vallee 
mai spune că, dacă varianta extraterestră s-ar dovedi, în 
cele din urmă, cea adevărată, ar fi extrem de dezamăgit; 
crede, însă, că lucrurile sunt mult mai complicate şi, 
probabil, depăşesc puterea noastră de înţelegere. 

În sprijinul scepticismului său, el aduce mai multe 
argumente pe care merită să le examinăm, critic, împreună 
cu cititorul. 

1. Întâi de toate, sunt prea multe aterizări 


comparativ cu obiectivele pe care, în mod rezonabil, o 
civilizaţie extraterestră şi le-ar putea propune în legătură 
cu noi. Vallee recunoaşte că numai în dosarele proprii are 
descrieri privind peste 2000 de aterizări ale unor OZN-uri, 
în toate colţurile lumii, în perioada 1968-1988; multe dintre 
aceste nave având ocupanţi de diferite forme şi dimensiuni. 
În Revelations (1991) el afirmă că alţi cercetători 
avansează pentru aceeaşi perioadă un număr de minimum 
5000 de evenimente de acest fel. Este vorba, însă, doar 
cazuri raportate - o picătură în mare. O extrapolare 
aritmetică a acestor cazuri conduce autorul la concluzia că, 
dacă OZN-urile vin la întâmplare, la orice oră, în orice loc, 
ar fi trebuit să fie circa 14 milioane de aterizări în ultimii 40 
de ani, ceea ce este absurd, deoarece urmărirea 
civilizaţiilor umane se putea face şi cu mijloace mult mai 
simple şi mai discrete: sonde care să ne urmărească vizual 
din spaţiu, recepţionarea emisiunilor TV etc. Deci sau 
fenomenul reprezintă altceva decât vizite ale unor nave 
extraterestre, sau acestea vin special la cei care fac 
rapoartele, ca urmare a unui scenariu... 

2. Strania fizica a OZN-urilor ar fi al doilea 
argument. Istoriile în care OZN-ul se apropie, aterizează, 
lasă urme, iar, în cele din urmă, decolează şi se 
îndepărtează cu mare viteză, nu sunt de loc singurele, 
poate nu sunt nici măcar tipice. Există şi OZN-uri care, 
aparent, se materializează şi se  dematerializează 
instantaneu, uneori cu o explozie sau lăsând în urmă un 
norişor alb, alteori „ca şi cum ai stinge un televizor”. Altele 
(ca şi ocupanţii lor) trec prin obstacole solide ca printr-o 
perdea de fum (au fost văzute OZN-uri intrând, pur şi 
simplu, în pământ), se măresc şi se micşorează, îşi schimbă 
forma sau chiar se contopesc ori se divid. Vallee a fost chiar 
criticat deoarece, într-un loc, vorbeşte despre OZN-uri ca 


despre obiecte reale, solide, palpabile, iar pe pagina 
următoare aceleaşi OZN-uri apar drept fenomene psihice 
paranormale, induse în conştiinţa martorilor. Vallee s-a 
apărat spunând că această ambiguitate este reală, ea 
rezultând nu din inconsecvenţa autorului, ci din sutele de 
rapoarte şi investigaţii care îl obligă să accepte această 
duplicitate. 

Mişcările în zig-zag cu viteze fantastice ale OZN-urilor 
seamănă mai mult cu jocul unei raze de lumină reflectată 
de oglinda mânuită de un copil neastâmpărat, sau poate cu 
o proiecţie holografică; un obiect fizic nu ar fi în stare de 
astfel de manevre. Vallee adaugă că n-ar fi exclus ca, 
undeva, să existe şi o maşină, analoagă unui aparat de 
proiecţie, doar că această maşină rămâne invizibilă; de 
altfel, mulţi martori nici nu afirmă că au văzut altceva decât 
jocuri de lumini, nu şi un obiect concret. Fenomenele ar 
putea fi explicate admițând că OZN-urile sunt proiecţii (sau 
secţiuni) ale unor obiecte dintr-un spaţiu cu N dimensiuni, N 
fiind mai mare decât 4. Cât despre răpiri - ele puteau fi 
făcute printr-o fereastră conducând spre un alt tărâm, 
poate din acelaşi spaţiu N-dimensional. 

3. În descrierile martorilor apar extratereştri 
neverosimil de asemănători cu oamenii pământeni, 
ceea ce este absurd, scrie Vallee. El aduce drept argument 
rapoarte cu OZN-uri în care ocupanţii arătau, inclusiv prin 
detaliile de îmbrăcăminte, exact ca nişte pământeni. Pe o 
altă planetă gravitația, compoziţia chimică a rocilor, a 
atmosferei, spectrul de radiaţii sunt diferite. Dar a fost 
diferită şi succesiunea şanselor şi catastrofelor care au 
împins evoluţia vieţii într-o direcţie sau alta. Deci, în mod 
normal, cu greu am putea admite că o specie inteligentă, 
rezultată dintr-o evoluţie naturală, neinfluenţată din afară, 
cu durata de circa patru miliarde de ani, pe o altă planetă, 


ne-ar semăna atât de mult. Ajunge să ne gândim că de 
strămoşii cimpanzeilor ne desparte o evoluţie, doar, de 
numai câteva milioane de ani, ori diferenţele sunt deja mult 
mai mari ca cele faţă de presupuşii extratereştri. Cu atât 
mai mult, nu ar fi posibile încrucişările dintre pământeni şi 
speciile extraterestre, aşa cum par să sugereze incidentele 
de tipul Villas Boas. Sau cumva, totuşi, printr-o 
neverosimilă loterie, evoluţia a născut două specii aproape 
identice pe două sau mai multe planete diferite? Şansa este 
mai mică decât aceea ca dumneata, cititorule, să câştigi 
lozul cel mare, începând cu această săptămână, de zece ori 
la rând. 

4. lIpoteticii extratereştri manifestă un nivel 
ştiinţific mult prea apropiat de al nostru. Există, de 
acum, mii de rapoarte de răpiri; ceea ce intrigă la ele este 
faptul că tehnologia afişată este, de fiecare dată, doar cu 
câţiva ani sau cel mult cu câteva decenii în avans faţă de 
cea pământească. Fenomenul nu datează de azi de ieri. 
Este greu de găsit o cultură pe glob care să nu aibă în 
tradiţiile sale ancestrale pitici sau zâne care zboară prin cer 
şi răpesc oameni, de pildă pentru călătorii printre stele sau 
pe alte tărâmuri. Aparent însă, pe măsura progresului 
tehnologiilor pământeşti, înzestrarea tehnică a vehiculelor 
utilizate se modernizează şi ea; în Evul Mediu cronicile 
vorbeau de corăbii zburătoare, ancorele cărora se încurcau 
în clopotniţele bisericilor; în 1896, America de Nord a fost 
bântuită de o navă care semăna cu dirijabilele contelui 
Zeppelin, dar acestea urmau să fie fabricate abia peste 
câţiva ani. Astăzi la bordul navelor se fac experimente 
genetice un pic mai sofisticate decât cele efectuate în 
spitalele noastre din anii şaptezeci, ducând la naşterea 
primilor copii-eprubetă. Tehnicile de propulsie despre care 
vorbesc ocupanţii OZN-urilor sunt, toate, din arsenalul fizicii 


contemporane (de pildă fuziunea controlată) ş.a.m.d. 

Contrar, însă, celor susținute de Vallee, 
argumentele de mai sus nu contrazic ipoteza 
extraterestră, înțelegând noţiunea de „extraterestru” la 
modul cel mai larg, ca orice inteligentă care nu aparţine 
civilizaţiilor terestre cunoscute. Dacă admitem existenţa 
unor supercivilizaţii cu milioane de ani mai bătrâne decât 
noi, undeva în adâncul Universului, toate cele de mai sus, 
ca şi întreaga problematică legată de răpirile cu OZN-uri 
pot fi lesne explicate ca manifestări ale activităţii lor. 

Fizica ciudată a OZN-urilor nu reprezintă altceva 
decât ilustrarea distanţei imense dintre ştiinţa noastră şi o 
ştiinţă care ne-a depăşit cu milioane de ani. Un învăţat 
european de acum câteva sute de ani ar fi considerat drept 
miracole tomograful computerizat, experimentele genetice, 
proiecţiile  holografice, realitatea virtuală creată de 
calculatoarele electronice, uzinele robotizate, sau, chiar, 
radioul, televiziunea, telefonul, avionul. De cei mai primitivi 
dintre  băştinaşii din Noua Guinee sau din jungla 
Amazoanelor ne despart, cel mult, zece mii de ani. Ce ar 
înţelege ei din principiile de funcţionare ale acestor 
aparate? De ce nu suntem, atunci, pregătiţi să 
recunoaştem că manifestările ştiinţei şi tehnologiei unor 
civilizaţii din Univers care ne-au depăşit cu milioane de ani, 
este cu mult dincolo de puterea de explicare a teoriilor 
noastre, deci că nu avem nicio şansă ca să le 
înţelegem. Mai mult, de ce n-am admite că intenţiile lor în 
aceste manifestări nu au nicio legătură cu cele pe care noi 
le-am socoti, la prima vedere, fireşti între civilizațiile 
extraterestre şi cele pământene. 

Calculele lui Vallee, privind numărul prea mare de 
nave care ne vizitează, sunt aproape sigur eronate, 
deoarece aceste nave nu se răspândesc ziua şi noaptea în 


mod egal pe toate paralelele şi meridianele globului, ci, aşa 
cum sugerează şi rapoartele citate mai înainte, ţintesc 
anumite ţări, anumite comunităţi umane, anumiţi indivizi şi 
apar la anumite zile şi ore. În plus, ele nu par să vină de 
fiecare dată din hăurile cosmosului, ci, iarăşi din sugestiile 
martorilor, de pe baze cosmice disimulate în apropierea 
Terrei. În acest caz, revenirea de zeci de ori a aceleiaşi 
nave, eventual seară de seară, devine plauzibilă, chiar şi în 
condiţiile unei fizici ortodoxe. 


9. PRINCIPIUL „BRUIAJULUII 


Câtă încredere putem avea în mărturiile celor răpiți? Este, 
oare, regresia hipnotică o metodă infailibilă? Dar dicteul automat 
sau revelaţia? Amestecul de certitudini şi absurdităţi. Agenţii de 
dezinformare bruiază mesajul. Cât este aur şi cât este zgură în 
mesajele recepționate? 


Siguranţa celor care cred 


Există autori care scriu într-o manieră deconcertant 
de fermă şi sigură despre OZN-uri şi ocupanţii acestora. De 
pildă, pentru inginerul energetician ungur /Wan Szalay, 
autorul volumului H/umanoidok (1993), interiorul OZN-urilor 
ori principiile sale de deplasare, invizibilitate radar ori 
vizuală etc. nu au nicio taină. El ştie, fără niciun dubiu, de 
pildă, că omuleţii cenuşii sunt de fapt alcătuiri biologice 
artificiale, create special, din material genetic pământean, 
în vederea explorării Pământului, de către o specie care ne- 
a depăşit cu zeci de milioane de ani, având indivizi 
asemănători oamenilor, dar foarte înalţi şi care nu doresc 
să ni se arate. Omuleţii cenuşii sunt perfect adaptaţi 
obiectivului propus: au doar 1,20-1,30 metri, 25-27 kg., 
temperatura de 26 grade Celsius, iar în somn (care ţine trei 
săptămâni) temperatura scade la 20 de grade. Organismul 
lor este foarte simplu; sunt asexuaţi, pot trăi până la 1000 
de ani, dar, la nevoie, pot fi regeneraţi. 

Sunt adaptaţi, în primul rând, traiului în interiorul 
OZN-ului; ieşirea din navă cere din partea organismului lor 
o mare cheltuială de energie; din această cauză, nu pot sta 
mai mult de câteva ore în afara navei. Totodată, corpul lor 


se reîncarcă permanent cu energie din câmpul OZN-ului; 
deci, nu se pot îndepărta prea mult de acesta. 

Posedă numeroase organe de simţ, diferite de ale 
noastre sau mai dezvoltate; au ochi negri, bombaţi, 
migdalaţi, lungi de 6-7 cm. şi laţi de 3-3,5 cm., lipsiţi de 
pupile, permiţând acoperirea unui câmp vizual de 270 de 
grade; acest unghi se îngustează în timpul eforturilor. Dacă 
sunt confruntaţi cu persoane care pot prezenta un pericol, 
ochii lor sunt capabili să le paralizeze printr-o emisie 
telepatică; în acest timp, pe porţiunea centrală a ochilor 
apar dungi verticale înguste. Pe aceeaşi cale pot citi 
gândurile şi pot „vorbi” direct în mintea oamenilor, chiar 
dacă nu le ştiu limba. Ochii, ca şi suprafaţa pielii, servesc şi 
la perceperea altor vibrații, între care pe cea a sunetelor. 
Creierul lor are 2500 cm?, comparativ cu creierul de 1300- 
1400 cm: ai omului obişnuit; omuleţii cenușii folosesc 90% 
din capacitatea acestui creier, spre deosebire de om care 
foloseşte doar circa 10%. Pielea capului, ca şi cea de pe 
vârful degetelor are proprietăţi cu totul speciale... Şi 
descrierile de acest tip continuă pe pagini întregi, cu detalii 
dintre cele mai pitoreşti şi neaşteptate. 

Camera de comandă este înfăţişată, şi ea, cu aceeaşi 
minuţie, pupitrul semicircular de comandă, ecranele 
inteligente care se luminează când li se cere să prezinte 
anumite imagini şi se întunecă singure când au terminat, cu 
benzi metalice de care omuleţii îşi lipesc fruntea şi cu nişte 
măciulii voluminoase, prevăzute cu şiruri de câte trei 
adâncituri, în care omuleţii îşi vâră buricele degetelor, 
conversând astfel cu calculatorul biologic care asigură 
pilotarea, dând comenzi mintale şi primind răspunsuri pe 
aceeaşi cale. 

Să-l credem? Afirmațiile sunt înşirate cu siguranţă, 
fără urmă de ezitare, dar şi fără argumente care să ne 


înlăture eventualele semne de întrebare. Să-l considerăm 
un mitoman? În fond, nu avem niciun temei să-i respingem 
afirmaţiile, pe care autorul lor le deţine, după propria 
afirmaţie, în urma a douăzeci de ani de studii. 

Sursa primară a acestor informaţii intră în câteva 
mari categorii: Unii susţin că au fost la bordul unei nave 
spaţiale extraterestre, unde au întrebat şi şi-au notat, în 
memorie, tot ce au văzut, ca şi explicaţiile însoţitoare. Alţii 
vor răspunde că toate acestea le-au fost transmise printr-o 
formă de revelaţie - de pildă prin dicteu automat; alţii şi-au 
amintit aceste detalii sub regresie hipnotică etc. 

E adevărat, practic singurul lucru concret pe care s-a 
clădit studierea fenomenului OZN îl reprezintă miile de 
rapoarte. Faţă de aceste rapoarte nu putem aplica politica 
struţului; prea revin cu regularitate, prea sunt concordante 
în anumite bizarerii. Dar, înseamnă aceasta, automat, că 
sunt şi adevărate? Câtă încredere putem avea în spiritul de 
observaţie uman? dar în memoria sa? sau în elementele 
evocate sub hipnoză? 


Regresia hipnotică 


Mulţi martori ai unor răpiri îşi amintesc întâmplările 
prin care au trecut în mod spontan. În circa 70% din răpirile 
explorate, informaţia nu s-au revelat decât în urma 
regresiei hipnotice; mai mult, există numeroase detalii 
pitoreşti ale răpirilor care nu au devenit cunoscute decât 
prin repetarea lor în înregistrările efectuate sub hipnoză. 
Exemplele rezumate în capitolele precedente sunt 
argumente suficiente în acest sens. 

Psihicul omenesc, actele sale, sunt manifestarea 
interacțiunii unui număr imens de instanţe, în bună măsură 


inconştiente. Între aceste instanţe se stabilesc relaţii care 
pot fi şi antagoniste. Există, de pildă, instanţe care apără 
integritatea noastră psihică; ele vor interzice 
conştientizarea reamintirii unor situaţii prin care individul a 
trecut o dată, situaţii atât de traumatizante sau penibile 
încât ar ameninţa această integritate. Omul, pur şi simplu, 
nu şi le va mai aduce aminte şi, aparent, lucrurile vor fi în 
ordine. Se întâmplă însă că, uneori, aceste amintiri au o 
puternică încărcătură afectivă, care le împinge, permanent, 
să iasă la lumină. În acest caz, conflictul mocnit între ele şi 
„paznicul” lor poate duce la o epuizare nervoasă, ca şi la 
manifestări colaterale, cum ar fi: vise ciudate, un 
comportament bizar, la prima vedere inexplicabil, iar, în 
cazurile mai complexe, la nevroză, la incapacitatea de a 
mai da piept cu problemele vieţii de zi cu zi. Conflictul fiind 
inconştient, omul nici măcar nu ştie de la ce i se trage 
situaţia în care se află. O metodă, cea recomandată de 
psihanalişti, vizează descoperirea acestor conflicte ascunse, 
conştientizarea, lămurirea, relaxarea sau stingerea lor. O 
cale este hipnoza; prin ea pot fi „adormite” instanţele care 
stau de pază şi pot fi descoperite conflictele pe care le 
ascund. Tot prin hipnoză se pot „implanta” în subconştient 
sugestii benefice pentru pacient. În Statele Unite, de pildă, 
oamenii consideră la fel de firesc să se adreseze psihiatrilor 
pentru tratamente de acest tip, ca şi când ar merge la 
stomatolog să-şi repare dantura. 

Prin regresie hipnotică, cel hipnotizat este pus să se 
întoarcă, în amintire, într-un moment trecut al vieţii sale. 
Metoda are o eficacitate bine verificată; dacă, de pildă, ni 
se sugerează că ne-am întors în clasa întâia şcolară, ne 
vom vedea în jur toţi colegii, îi vom şti pe nume, vom putea 
descrie planşele de pe pereţi etc., într-un mod imposibil de 
reprodus în mod obişnuit. Metoda se mai foloseşte, uneori, 


în criminalistică, pentru ca martorii să-şi amintească detalii 
pe care, altminteri, nu le mai ţin minte, dar şi de psihologul 
care pune pacientul să retrăiască evenimentele în care el 
bănuieşte că s-a întâmplat evenimentul traumatizant. 

În urmă cu două-trei decenii, după o întâlnire de 
gradul III sau IV, dacă se întâmpla ca martorii să prezinte în 
săptămânile următoare simptome de nevroză, ei mergeau 
la medic pentru a se trata; medicul putea utiliza, în acest 
scop, regresia hipnotică. Pe această cale s-au descoperit 
detalii, până atunci neştiute, ale incidentului prin care au 
trecut. Procedeul a avut, de regulă, un efect foarte bun, cel 
puţin asupra unora dintre pacienţi, care au scăpat, astfel, 
de coşmaruri şi de celelalte fenomene neplăcute. Paralel, la 
o parte dintre aceştia, parcă s-ar fi deschis nişte zăgazuri 
ale memoriei; ei începeau să-şi amintească şi în stare 
trează o mulţime de detalii care, înainte, păreau definitiv 
uitate. Mai recent însă, în anii din urmă, lucrurile s-au 
schimbat - cel puţin în Statele Unite, oameni care nu 
prezentau simptome de nevroză dar aveau impresia că s-au 
întâlnit cu un OZN sau acuzau fenomenul de „lacună în 
timp” (în fond, poate, o simplă amnezie), ori avuseseră 
nişte vise neliniştitoare, mergeau să se supună, din proprie 
iniţiativă,  regresiei hipnotice direct la cercetători ai 
fenomenului OZN, dintre care majoritatea aveau cu totul 
alte meserii decât cele de medic sau psiholog, dar care au 
învăţat tehnici elementare de hipnoză. Insistenţa cu care 
aceştia cereau tot mai multe şi mai multe detalii acolo unde 
memoria subiectului nu mai înregistrase nimic, putea avea 
ca efect producerea unor amintiri false, de pildă a unor 
amintiri de complezenţă, în care cel hipnotizat să înceapă 
să confabuleze; să-şi imagineze şi să descrie nişte imagini 
în sensul celor dorite de hipnotizator. Era ca şi cum, dorind 
să scoţi apă cât mai proaspătă, aflată cât mai adânc într-o 


fântână, ajungi să răscoleşti noroiul de pe fund, rezultatul 
fiind exact invers celui scontat. Aşa cum subliniau de pildă 
Dr. Donald Klein şi celebrul său pacient Whitley Strieber, 
odată răscolit acest „subsol” al memoriei, informaţiile 
revelate de regresiile ulterioare devin din ce în ce mai puţin 
demne de încredere. 

Visele sunt combinaţii, mai mult sau mai puţin 
întâmplătoare, ale unor elemente şi situaţii întâlnite în 
realitate. Detaliile obiectelor cu care avem de-a face în vis 
sunt uneori halucinant de precise. Majoritatea oamenilor 
uită aceste detalii la scurt timp după ce se trezesc, dar le 
recunosc dacă le întâlnesc într-un nou vis. Ne întoarcem, 
adesea, în oraşe sau în încăperi pe care le-am mai visat şi 
în alte dăţi; aceasta deoarece ele rămân, totuşi, îngropate, 
undeva, în tainiţele memoriei. Cine garantează că o 
regresie hipnotică mult prea insistentă, forțând trecerea 
dincolo de amintirile faptului real, înregistrate de memorie, 
nu poate derapa în amintirea unui vis, sau nu poate 
produce imagini fabricate ad-hoc, prin mecanisme 
asemănătoare celor cu care lucrează visul? Un hipnotizat n- 
ar putea, oare, intra, sub hipnoză, în această lume de vis, 
povestind, de fapt, ceea ce visează în momentul respectiv? 
Dar, cel mai probabil, în astfel de situaţii, amintirile reale se 
amestecă cu elementele de vis. Cine ar putea, oare, să le 
distingă? Ori, situaţia este încă mult mai complicată, în 
amintirile evocate amalgamându-se şi mici halucinaţii, 
confuzii produse frecvent în starea dintre somn şi trezie 
etc., dar şi sugestii involuntare făcute de investigator. O 
dată, însă, intrat în acest joc, cel hipnotizat va ajunge să 
creadă el însuşi că cele confabulate astfel sunt realitatea 
pură şi să continue, eventual în regresii viitoare, să le 
completeze, să le „rotunjească” cu precădere în direcţia 
acelor informaţii pe care cel în cauză simte că 


investigatorul ar dori să le audă. Aşa cum remarcă Vallee, 
regresia hipnotică a devenit o obsesie fanatică a 
investigatorilor OZN contemporani din S.U.A., creând, în 
mod evident, „false memorii* atunci când dorinţa de 
senzaţional depăşeşte metoda ştiinţifică obiectivă. Pe 
această cale, anumiţi critici au mers atât de departe încât 
au afirmat că sub hipnoză orice persoană poate fi 
sugestionată că a fost victima unei răpiri OZN şi pusă în 
situaţia să-şi  „reamintească” detaliile acestei răpiri 
imaginare. 

Din fericire, multe regresii sunt făcute, totuşi, de 
profesionişti; aceştia interzic, de regulă, înainte de 
terminarea investigaţiilor, ca pacientul să-şi amintească în 
stare trează lucrurile pe care le-a spus sub hipnoză. 
Psihologii au mai observat ceva: dacă poveştile s-ar naşte 
una din cealaltă, prin contaminare, de pildă din istorii citite 
sau auzite de la cei cărora li s-a întâmplat ceva 
asemănător, atunci scenariul lor ar trebui să fie convergent 
către o variantă foarte bine conturată, ori situaţia este 
diferită. Aceasta înseamnă că ceea ce se povesteşte sub 
hipnoză reprezintă amintiri, măcar în parte, reale. Rămâne 
de văzut, însă, care parte este cea reală şi cât este ea de 
mare. 

Consiliul pentru afacerile ştiinţifice al Asociaţiei 
Medicale Americane a declarat, în decembrie 1984, că 
regresia hipnotică nu reprezintă, automat, calea spre un 
anumit adevăr, aşa cum au sugerat anumiţi jurişti; ea nu 
garantează acuratețea amintirilor şi nu îmbunătăţeşte 
calitatea unor observații care, de la bun început, au fost 
lacunare. În plus, este bine să subliniem că, oricât de 
adâncă este hipnoza, pot exista unele condiţionări 
culturale, de pildă o anumită pudoare, care să împiedice pe 
cel hipnotizat să spună totul din cele ce îi revin în minte. La 


rândul ei, Dr. Edith Fiore recunoaşte că în regresiile 
hipnotice pe care le-a condus, pacienţii ei manifestau, 
uneori, confuzii, contradicții cu afirmaţii precedente, sau 
negau că s-ar fi întâmplat lucruri pe care le afirmaseră ferm 
la şedinţa precedentă. Ea adaugă, ca un comentariu: 
„Hipnoza nu este un instrument perfect; nu este «un ser al 
adevărului». Dar este de mare ajutor”. 

Inconştientul poate fi sondat, într-adevăr, probabil 
chiar mai bine, cu ajutorul unor compuşi chimici înrudiţi cu 
LSD-ul, numiţi „serul adevărului”. Utilizarea acestor droguri 
este, însă, supusă unor reglementări severe, deci nu este la 
îndemâna investigatorilor. Există şi alte metode, mai mult 
sau mai puţin sigure, prin care ne întâlnim cu o serie de 
vechi tehnici de divinaţie sau de comunicare cu lumea 
transcendentă, cum ar fi, de pildă, metoda penaulului, care 
dă răspunsuri de tip da/nu la diferite întrebări. Această 
metodă o recomandă însăşi Dr. Edith Fiore, într-o formă 
amuzantă, în investigaţiile privind experienţele OZN. Pentru 
a nu rupe firul expunerii, am expus metoda într-o anexă a 
acestei cărţi. 


Dicteul automat 


Unii contactaţi ţin legătura cu entităţile extraterestre 
nu prin răpiri sau întâlniri nocturne, ci prin receptarea de 
informaţii pe calea revelaţiei. Cea mai răspândită tehnică 
din această categorie este cea a „dicteului automat” 
(numită şi scriere automată ori psihografie). Studierea, cât 
de cât ştiinţifică, a fenomenului datează de mai bine de un 
secol. Foarte mulţi contactaţi declară că simt, pur şi simplu, 
din când în când, nevoia de a lua hârtie, instrumente de 
scris şi de a-şi lăsa mâna să aştearnă o frază după alta, 


condusă de o voinţă externă, fără să înţeleagă ce anume se 
întâmplă. Bizareria constă în faptul că, adesea, persoanele 
care au acest dar scriu texte coerente despre lucruri la care 
nu se pricep câtuşi de puţin, ba, uneori, într-o limbă pe care 
n-o cunosc ori chiar cu un alfabet inexistent pe Pământ 
(vezi fig. 10). 

De exemplu, celebrul mediu american Arthur Ford a 
descoperit, prin 1960, că Ruth Montgomery are darul 
„dicteului automat”. După ce a ajutat-o să-şi dezvolte 
aceste aptitudini, ea a scris prin această metodă, direct la 
maşină, un material voluminos primit de la nişte spirite pe 
care ea le numeşte „ghizi”. Ulterior, plecând de la 
informaţiile respective, ea a publicat cel puţin opt cărţi, 
între care şi Aliens Among Us (1985) despre care am mai 
amintit. În cartea sa The Excalibur Briefing (1980), Thomas 
Bearden a inclus pasaje primite pe aceeaşi cale. Dr. Anarija 
Puharich şi Uri Geller, de care am amintit mai sus, primesc 
în mod regulat mesaje privind pacea mondială, înregistrate 
direct pe magnetofon, de la o misterioasă sursă cosmică. 
lar benzile, după ce sunt citite, se şterg sistematic. 
Exemplele mai pot continua, de pildă cu faimoasele cazuri 
ale unor medium-uri de tipul Edgar Cayce. Acesta, după 
întâlnirea avută în copilărie cu o femeie care a apărut dintr- 
o sferă luminoasă, a căpătat darul ca, prin dicteu automat, 
să pună mii de diagnostice de mare exactitate şi să 
prescrie tratamente infailibile; el nu numai că nu a avut o 
pregătire medicală, dar nu reuşise să absolve decât primele 
clase de şcoală. De asemenea, cititorul care a urmărit 
cărţile publicate în ultimii ani, a putut întâlni volume scrise 
chiar de autori români, utilizând tehnica dicteului automat, 
de inspiraţie concomitent creştină şi extraterestră. 

Vorbirea într-o limbă necunoscută, sub hipnoză, este 
un fenomen atât de răspândit încât a primit şi un nume 


tehnic - xenogl/osie. Ea a fost explicată, de regulă, prin 
faptul că cel în cauză a cunoscut limba respectivă în prima 
copilărie, după care a uitat-o. Dar nu este totdeauna aşa. 
Betty Andreasson Luca repeta, sub hipnoză, o mulţime de 
fraze şi cuvinte de neînțeles, auzite de la cei care o 
răpiseră. 

prin dicteu automat. Semnele seamănă cu cele reproduse de martorii 
unor răpiri sau de cei care au văzut OZN-uri prăbuşite. 


Cuvinte asemănătoare, au fost înregistrate şi de la 
alţi martori ai unor răpiri, toate fiind reunite sub numele de 
„limbaj stelar”. Aşa cum ne informează Whitley Strieber în 
Transformation, cercetătorul Leonard Keane descoperă că 
acest limbaj este foarte apropiat de gael/ică, celtica vechilor 
irlandezi, o limbă pe care nici Betty, nici celelalte persoane 
n-aveau de unde s-o cunoască. Keane a dat, pe această 
bază, chiar traducerea unora dintre mesaje, ca şi a numelor 
unora dintre fiinţele cu care contactaţii au fost în legătură 
repetat. Să existe, oare, o legătură mai mare decât s-ar 
putea imagina între vechii celți şi strămoşii sau creatorii 
omuleţilor cenuşii? 

Fenomenul revelaţiei este foarte vechi, el existând 
încă din preistorie, în extazul şamanilor, sau în antichitate 
la marii mistici care au primit, pe o cale asemănătoare, 
revelaţia unor adevăruri divine. Doctrinele majorităţii 
marilor religii se consideră că au fost inspirate pe această 
cale profeților lor. Faimoasele oracole, cum ar fi cel din 
Delphi, sunt un alt exemplu în acelaşi sens. 

O întrebare tulburătoare, pe care deocamdată doar o 
enunţăm, este dacă revelaţia numită extraterestră are 
vreo înrudire cu revelaţia religioasă? În căutarea unui 
răspuns, cititorul interesat poate consulta cu folos de pildă 
cartea, deja menţionată, a lui Jaques Vallee Dimensions, 
tradusă şi în româneşte sub titlul A/te dimensiuni (1993). 
Punctăm din această carte doar un singur exemplu. În 
noaptea de 21 septembrie 1823, în Sharon (Vermont), 
Joseph Smith a primit de trei ori vizita unui înger luminos 
care i-a transmis un text pe care Smith îl va traduce şi îl va 
publica în 1830 sub numele de „Cartea lui Mormon”, aflată 
la originea vigurosului curent religios al mormonilor. Vallee 
remarcă, între altele, faptul că în această carte suntem 
confruntati, o dată în plus, cu „un amestec de certitudini şi 


absurdităţi, de fapte şi fantezii”, subliniind şi o seamă de 
asemănări dintre istoria cărţii şi rapoartele OZN din zilele 
noastre. 


Amestecul de certitudini şi absurdităţi 


Recapitulând cazurile expuse până aici, la care 
cititorul avizat, fără îndoială, mai poate adăuga numeroase 
altele, una dintre cele mai constante şi mai remarcabile 
trăsături pe care le putem observa este amestecul de 
absurdităţi printre elementele verosimile, amestecul 
de fapte aparent solide cu cele care ţin de logica visului. 

Dintre nenumăratele argumente în acest sens cităm 
aici doar unul singur. Herbert Schirmer şi-a reamintit sub 
hipnoză că răpitorii săi i-ar fi spus, între altele, că vin dintr- 
o galaxie apropiată, că au baze pe teritoriul Statelor Unite, 
că nava lor funcţionează pe principiul 
„electromagnetismului invers”, dar a fost doborâtă de 
radarele pământene prin ionizare, că îşi iau energia din 
marile rezervoare de apă ş.a.m.d., afirmaţii cu atât mai 
absurde, cu cât, la prima vedere, par verosimile. În aceeaşi 
carte, Vallee istoriseşte şi cazul unei femei tinere, numită 
Hellen, care a suferit o răpire, împreună cu alţi trei martori; 
pe parcursul acesteia, un vizitator îmbrăcat în alb i-a 
explicat principiul de funcţionare al OZN-ului. După 
incident, ea începe să fie obsedată de dorinţa de a construi 
o astfel de maşină; din păcate, aceasta, aşa cum o reţinuse, 
nu putea - fizic - funcţiona. Altui răpit i s-a oferit, într-un 
mod similar, leacul cancerului; evenimentul i-a schimbat 
întreaga existenţă; omul nostru s-a înscris la facultatea de 
medicină, a absolvit-o, a sacrificat tot ce avea pentru a 
putea testa metoda, constatând, la capătul unor eforturi 


susţinute, că soluţiile nu valorează nici doi bani. 

Dar confuzia este mult mai întinsă. Ufonauţii prezic 
faptul că se vor întoarce şi vor ateriza în ziua şi la ora 
cutare într-un anumit loc; lumea se adună, aşteaptă, dar nu 
se întâmplă nimic. La fel se petrec lucrurile cu prezicerea 
unor cataclisme înspăimântătoare sau (din ce în ce mai 
frecvent) a locului şi momentului în care va izbucni al 
treilea război mondial. Alţii spun că vin din oraşele 
luxuriante de pe Venus, deşi se ştie că pe această planetă 
domneşte o atmosferă de iad, total improprie oricărei forme 
de viaţă. Un alt aspect, revelat de mai mulţi analişti (de 
pildă Edith Fiore) este că, în regresii succesive asupra 
aceleiaşi răpiri, dar şi în texte diferite, obţinute prin dicteu 
automat, referitoare la acelaşi subiect, se întâmplă că cele 
transcrise azi să fie contrazise de cele transcrise data 
viitoare. Care variantă să fie acceptată ca adevărată? 

Creaturile mai spun şi că vin de pe Zeta Reticuli, sau 
din Orion, sau din P/eiade ş.a.m.d. Putem să le credem? Ori 
ne comunică detalii despre principiile de deplasare în 
spaţiul n-dimensional sau despre organizarea Federaţiei 
Galactice. Putem şti dacă ne trag pe sfoară întotdeauna sau 
uneori ne mai spun şi adevărul (şi când?). 

Învăţaţii serioşi au răspunsul pregătit de mult - faptul 
că întregul fenomen OZN e înţesat de absurdităţi este cea 
mai bună dovadă că avem de-a face cu o simplă iluzie. Să 
fie oare aşa de simplu? Prea sunt multe fapte concordante 
ca să putem expedia atât de uşor această realitate 
neliniştitoare. Dar dacă acceptăm că, măcar în parte, 
fenomenul e real, care să fie cauza absurdităţilor 
întreţesute în el? 

S-ar putea, aşa cum spuneam mai sus, ca, în astfel de 
situaţii, amintirile reale să se amestece cu elementele de 
vis, cu mici halucinaţii, sau cu sugestii involuntare făcute 


de investigator. 

O altă variantă este că, fiind atât de evoluaţi faţă de 
noi, Ei ne tratează ca pe nişte copii, faţă de care nu trebuie 
să iei cele spuse foarte în serios. Poate ne spun absurdităţi 
aşa cum un părinte spune minciuni numai să scape de 
întrebările sâcâitoare ale copilului său, fără să acorde prea 
mare importanţă celor spuse. Aici ar intra şi diversele nume 
sub care se prezintă  contactaţilor, planetele sau 
constelaţiile de pe care vin, sau motivele declarate, evident 
aberante, ale vizitelor (elixir pentru a se putea înmulţi, 
salvarea pământenilor dacă se vor inversa polii etc.). N-ar fi 
exclus să se amuze, pur şi simplu, pe seama noastră. FI. 
Gheorghiţă ne asigură în acelaşi sens, în cartea sa 
Comunicări cu „Cealaltă lume” (1993), că la marea 
majoritate a experienţelor „spiritiste”, „contactele s-au 
stabilit cu entităţi inferioare, care nu pregetau să mintă în 
diferite feluri, distrându-se”. 


Dezinformarea 


O ipoteză ar putea fi şi aceea că totul face parte dintr- 
un scenariu pus la punct de inamicii acceptării existenţei 
extratereştrilor, pentru ca să  deruteze lumea, să 
ridiculizeze întregul fenomen OZN, deci să abată atenţia de 
la el. 

O altă ipoteză este că autorii derutei sunt 
extratereştrii înşişi, în dorinţa lor de a nu se dea în vileag în 
faţa noastră mai mult decât ar fi necesar. Jaques Vallee, 
comentând cazul lui Herbert Schirmer, remarcă faptul că 
explicaţiile pe care acesta le-a primit de la ocupanţii OZN- 
ului şi le-a reprodus sub hipnoză erau, evident, absurde. 
Însuşi cel răpit recunoştea că a avut impresia că afirmaţiile 


aveau mai degrabă rostul de a zăpăci oamenii. Cei ce l-au 
răpit l-au avertizat că nu va fi în stare să vorbească, în mod 
coerent, despre cele ce i s-au întâmplat în noaptea aceasta. 
Câtă încredere putem avea, atunci, în întregul şir de istorii 
scoase la iveală prin regresie hipnotică din diversele cazuri 
de răpire? Vallee se întreba, în legătură cu acest exemplu, 
ca şi cu altele similare, dacă nu cumva cineva sau ceva ne 
joacă o farsă colosală. 

Încă de la începuturile istoriei moderne a fenomenului 
OZN, s-a remarcat că el este înconjurat de o vastă 
activitate de derutare, dezinformare şi descurajare a celor 
ce doreau să spună mai mult decât era cazul. O parte 
dintre aceste acţiuni puteau fi puse pe seama autorităţilor, 
altele însă greu puteau fi încadrate în această categorie. 

Există nenumărate mărturii, pe care nu e cazul să le 
mai reluăm aici privind acei oameni în negru (în engleză 
men in black, prescurtat M/B), care apar, de regulă, după o 
experienţă OZN, cunosc foarte bine detaliile întâlnirii şi 
sfătuiesc martorul să uite totul. Uneori, ei sunt îmbrăcaţi 
inadecvat faţă de vremea de afară, se comportă sau se 
mişcă bizar, se prezintă sub identități inexistente etc. 
Ameninţările lor sunt şi ele pe măsură. Dr. Berthold 
Schwarz în UFO-Dynamics (1983) istoriseşte că un medic 
generalist dintr-un orăşel din Maine, amestecat într-un 
incident local OZN, a primit, la scurt timp după consumarea 
acestuia, vizita unui ins în negru care a invitat martorul să 
ia o monedă şi s-o ţină în palmă; când acesta s-a 
conformat, a constatat cu groază că moneda îşi schimbă 
culoarea, devine ceţoasă, după care se topeşte pur şi 
simplu. După această demonstraţie, vizitatorul spune că 
este în stare să facă acelaşi lucru şi cu inima lui, dacă nu va 
înceta investigaţiile începute, după care dispare pur şi 
simplu. Demonstrația a fost suficient de convingătoare 


pentru ca medicul să pună pe foc toate materialele strânse 
în legătură cu incidentul. Uneori, dacă este să dăm crezare 
analiştilor, au loc şi sinucideri sau accidente foarte suspecte 
printre cercetătorii prea curioşi şi prea insistenţi ai 
fenomenului OZN. 

În acelaşi spirit, urmele vizitelor sunt şterse cu grijă, 
vizitele stranii sunt efectuate de persoane cu înfățișare 
umană (poate, câteodată, complet lipsite de păr), care se 
strecoară neobservate printre noi, iar în locul 
înfricoşătoarelor OZN-uri zboară deasupra capetelor 
noastre, din S.U.A. până în Rusia, avioane sau elicoptere 
negre, fără niciun însemn etc. 

Sau, poate, toate fac parte dintr-un test (sau un joc) - 
menit să determine cum reacţionăm la diverse absurdităţi 
ori să ne stimuleze evoluția, fără să ne sugereze soluții? Nu 
mai insistăm asupra acestei idei, pe care am tratat-o mai 
pe larg în cartea Sfidarea extraterestră (1995). De ce n-am 
admite că absurdităţile raportate sunt manifestări ale 
aceleiaşi porniri spre o joacă în care una dintre reguli este 
să „ni se vândă gogoşi”, pentru a vedea ce facem cu ele. 
De la harta lui Piri Reis la cea stelară a Betty-ei Hill, de la 
promisiunile neonorate de aterizare la secretele propulsiei 
farfuriilor zburătoare (inaplicabile în practică), nu cumva 
este vorba, doar, de nişte „teste” arătate unor cobai? Sau, 
poate, cineva se joacă pur şi simplu cu noi, aşa cum se 
joacă un copil cu mormolocii de broască dintr-o băltoacă. În 
sfârşit, poate nu este nimic din toate acestea, ci altele pe 
care nici nu le-am putea imagina... 


Limitele omeneşti 


Una dintre ipotezele cele mai verosimile, deşi bizară 


la prima vedere, ipoteză care merită s-o examinăm ceva 
mai îndeaproape, este incapacitatea noastră, a receptorilor 
umani, de a descifra mesajul primit. 

De câte ori n-am auzit de la iubitori de animale că un 
anumit câine este atât de inteligent, încât „înţelege tot ce îi 
spui”. Într-adevăr, dacă ar putea vorbi, câinele însuşi ne-ar 
confirma, şi el, că înţelege totul. Aceasta nu pentru că ar 
înţelege cu adevărat, ci, pur şi simplu, deoarece nu-şi dă 
seama că nu înţelege. Se ştie că sesizezi cu atât mai greu 
propriile tale limite, cu cât eşti mai puţin evoluat. 

Omul nu percepe (deci nu pricepe), nici pe departe, 
totul din lumea care îl înconjoară. El nu este în stare să 
perceapă decât ceea ce a fost pregătit să perceapă prin 
întreaga sa instrucţie şi educaţie, prin ansamblul de „grile” 
pe care i le-a imprimat mediul cultural în care a crescut. 
Dacă am aduce un analfabet primitiv, care n-a părăsit 
niciodată satul său din junglă, loc lipsit de cuceririle 
civilizaţiei, să viziteze un studio de televiziune, o navetă 
cosmică, un mare centru de calcul sau, pur şi simplu, o 
stradă din Manhattan, ce va putea, oare, povesti întors 
între ai săi? Cuvintele pe care le va folosi sunt cele utilizate 
în viaţa de toate zilele a tribului; ce va putea exprima cu 
ele? Mai mult, ce va pricepe şi ce va reţine din cele văzute? 
Dacă cineva (să zicem un translator, care foloseşte aceeaşi 
limbă primitivă) îi va traduce articolul de fond dintr-un mare 
cotidian, articol plin de mesaje generoase, ce va reţine oare 
din acestea? Şi diferenţa este de cel mult câteva milenii. 

Dacă un vizitator pământean ar fi dus pe un tărâm al 
unei civilizaţii care ne-a devansat cu milioane de ani, 
dificultăţile de înţelegere şi de receptare ar fi incomparabil 
mai mari. Cum de credem, atunci, că am putea să 
înţelegem, să reținem şi să reproducem întocmai nişte 
mesaje care ni se traduc dintr-o limbă nepământeană. 


Pentru un credincios aceeaşi întrebare ar putea suna în 
felul următor - cum de ne imaginăm că Dumnezeu vorbeşte 
una dintre bicisnicele limbi pământene? lar dacă nu 
vorbeşte - cum de ne imaginăm că mesajele sale pot fi 
traduse în aceste limbi întocmai, fără a pierde sau deforma 
nicio idee, niciun sens, nicio nuanţă... Şi atunci cum de ne 
imaginăm că textele revelate trebuie luate, în fiecare 
religie, ad litteram? 

Analiza textelor religioase cade, oricum, în afara 
obiectivelor prezentei lucrări şi a competenţelor autorului; 
putem să ne exprimăm, însă, o părere despre revelaţiile 
contactaţilor, indiferent că este vorba de mesaje reamintite 
spontan sau sub hipnoză, de texte primite prin dicteu 
automat, de răspunsuri primite prin metoda pendulului ori 
prin procedee echivalente. 

În toate aceste manifestări, ca de altfel în toate 
cazurile în care gândim, creăm sau, pur şi simplu, aşternem 
câteva rânduri pe hârtie, acte/e intelectului nostru sunt 
rezultatul unei imense concertări a nenumărate tendințe 
concordante şi opuse, conducătoare şi subordonate, pe 
care le avem în minte. O parte dintre aceste tendinţe sunt 
conştiente; altă parte îşi au izvorul în subconştient, în 
amintiri uitate, poate în scene din vise întipărite în 
memorie, poate în imagini văzute cu ochii minţii la citirea 
unei cărţi, poate în secvenţe dintr-un vechi film pe care l- 
am uitat etc. În sfârşit, cine ştie, poate, unele dintre aceste 
tendinţe sunt sugerate, într-adevăr, „din afară”. Dar ce 
procent? Şi, oare, esenţialul sau, doar, mici detalii 
periferice? 

Deci, ca o regulă practică, indiferent că este vorba de 
un raport de la bordul unui OZN sau de un mesaj sosit prin 
dicteu automat, de un text debitat sub efectul regresie; 
hipnotice sau un şir de răspunsuri primite cu o tehnică de 


tipul penadulului, este înţelept să acceptăm că NU ESTE 
IMPOSIBIL ca, UNEORI, o PARTE din text să fie un 
mesaj autentic venit de pe un alt tărâm, dar, 
aproape sigur, majoritatea este o zgură adăugată de 
„procesele tehnologice” specifice minţii noastre. ŞI 
se pare că, cu cât mintea noastră este mai încărcată cu 
prejudecăţi osificate, fie ele ştiinţifice sau religioase, cu atât 
cantitatea de „zgură” va fi mai mare. În acelaşi sens, 
creştinul se va întâlni în excursiile cereşti (imaginare sau 
nu) cu Isus, hindusul cu Shiva ş.a.m.d. Detaliile vor fi, şi ele, 
deformate în amintire de experienţa culturală anterioară a 
fiecărui martor, mai ales când crâmpeiele ceţoase din 
amintire trebuie transformate într-o istorisire coerentă. 

Cum putem distinge mesajul autentic de „bruiaj'? 
Teoretic, într-un singur mod - ascultând sute de martori 
care au trecut prin experienţe similare şi reţinând doar 
elementele comune. CI. Shannon, unul dintre creatorii 
teoriei informaţiei, a demonstrat o teoremă care-i poartă 
numele, pentru transmiterea oricât de sigură a unui mesaj 
printr-un canal bruiat. În esenţă, el sugera atunci aceeaşi 
idee. Nenorocirea este că, nu fiecărui contactat i se 
transmite acelaşi mesaj; aplicând, deci, „teorema lui 
Shannon” riscăm să aruncăm la gunoi şi informaţii 
autentice. Un alt neajuns al acestei propuneri este că prin 
mass-media cei în cauză se pot contamina reciproc, deci 
există pericolul ca sub hipnoză cineva să-şi povestească, de 
fapt, imaginile pe care le-a avut în minte atunci când a citit 
despre păţania similară a altcuiva. Este adevărat, cei care 
au avut o experienţă reală trăiesc cu mult mai intens 
întâmplările revelate sub hipnoză, existând şi alte tehnici 
care ne pot ajuta să facem distincţia. 

Şi e bine să nu uităm că bruiajul poate fi şi intenționat 
teoretic cel puţin, o sursă ar putea-o constitui înşişi 


extratereştrii, preocupaţi să nu ne perturbe prea mult, prin 
prezenţa lor, o altă sursă ar putea fi autorităţile pământeşti, 
dirijând o campanie de dezinformare. În aceste cazuri de 
pildă, aceeaşi minciună, transmisă cu obstinaţie, va fi 
acceptată ca adevărată pentru că, aparent, se întâlneşte în 
mod sistematic. 


10. ÎNGERI SAU DEMONI? 


Ce vor ocupanţii OZN-urilor de la noi: să ne invadeze? să 
ne spolieze de bogăţiile subsolului sau de materiale biologice? 
suntem o rezervaţie zoologică a extratereştrilor? suntem cobai 
pentru experienţe medicale, genetice sau sociologice? Sau, 
dimpotrivă, ocupanţii OZN-urilor sunt îngerii păzitori ai omenirii? 


Ne vor binele sau râul? 


Care să fie, oare, explicata straniilor întâmplări 
reproduse mai sus, ca de altfel a întregului fenomen? 

Dacă eliminăm reducerea la cauze naturale încă 
necunoscute, ori la farsă şi delir colectiv, ipotezele 
analiştilor se concentrează asupra obiectivelor ipotetice ale 
unor lumi străine fată de Pământ şi de pământeni. Acestea 
au fost percepute în literatură, de regulă, fie ca obiective 
negative, fie ca pozitive. Dintre cele negative mai 
răspândite sunt, probabil, următoarele: 

- o invazie iminentă, la ale cărei preparative 

asistăm; 

- furtul unor minerale, al unor materiale biologice 

etc.; 

- suntem o grădină zoologică sau o rezervație a 

extratereştrilor; 

- oamenii reprezintă nişte cobai; pentru experimente 

genetice, medicale sau sociologice. 

Dintre obiectivele pozitive cele mai importante sunt: 

- suntem înconjurați de dragostea unor veghetori 

sau grădinari ai Pământului; 

- asistăm, de fapt, la o manifestare a bunăvoinței 


divine. 

Desigur, ipotezele de mai sus se pot suprapune 
parţial; de asemenea, mai există şi alte explicaţii posibile. 
Oricum, argumentele care le stau la bază, merită o 
examinare pe câteva pagini. 


O invazie iminenta? 


Problema invaziei a fost la modă pe la începutul anilor 
50, când amplificarea fenomenului OZN a fost interpretată 
drept o pregătire a iminentei debarcări, cu testarea 
capacităţii de apărare pe care ar putea-o opune armatele 
pământene. Mai târziu, pe măsură ce fenomenul continua 
netulburat, un deceniu după altul, ipoteza invaziei şi-a 
pierdut, treptat, din credibilitate. 

E drept, unii mai cred şi astăzi în ea, de pildă Hellen 
Crystall, în Silent Invasion (1991), este convinsă că 
ocupanţii OZN-urilor sunt pe cale de a înfăptui o invazie 
tăcută a Pământului (vezi fig. 11); deghizarea navelor lor în 
avioane, elicoptere etc. este doar unul dintre semnele 
intenţiilor lor. După Howard Blum, în Out There (1990), 
primul incident de acest tip a fost semnalat în toamna 
anului 1975 când, două seri la rând, un elicopter fără 
însemne şi care n-a putut fi în niciun fel identificat, a 
staționat deasupra bazei Loring din Limestone (Maine) a 
aviaţiei militare americane. În aceeaşi săptămână, istoria s- 
a repetat cu un obiect neidentificat la baza aviatică 
Malmstrom din Great Falls (Montana). La tentativele de 
intercepţie acesta s-a ridicat vertical şi a dispărut din raza 
vizuală. În ambele cazuri, ca şi în altele care au urmat, 
incidentele s-au petrecut în apropierea unor depozite de 
arme nucleare. Faptul că, aparent, vizitatorii înşişi se pot 


deghiza în oameni care nu pot fi deosebiți de cei obişnuiţi, 
este un alt exemplu dovedind cât sunt de periculoşi. 


Fig. 11 Tipul de navă întâlnit de mai multe ori de Hellen Crystal 
şi descris in Silent Invasion 


De ce ar râvni presupuşii extratereştri Pământul? 
După Hellen Crystall principalul lor obiectiv ar fi mineritul 
(vezi fig. 12), în special pentru beri/iu, zirconiu şi titan; în 
acest scop au construit deja numeroase instalaţii 
subterane. Oamenii îi încurcă; de aceia îi şi ocolesc. O altă 
ipoteză a aceleiaşi autoare este că vizitatorii folosesc 
materiale biologice pământene pentru a-şi revitaliza rasa, 
de pildă în stadiul creşterii embrionilor. Aceasta ar fi, de 
pildă, explicaţia mutilărilor de animale. George Andrews 
merge mai departe, spunând că s-ar putea ca £j să ne 
caute deoarece se hrănesc cu energia noastră psihică; iată- 
ne cu această ipoteză în plin ştiinţifico-fantastic. 

Totuşi, ipoteza invaziei este greu de acceptat. Azi 
înţelegem că, după toate probabilitățile, există 
supercivilizaţii care ne-au devansat în călătoriile cosmice cu 
milioane de ani; aceste călătorii includeau, desigur, şi vizite 


pe Pământ. Deci, dacă reprezentanţii acestor civilizaţii ar fi 
vrut cu adevărat să ne invadeze planeta, puteau s-o facă 
mult mai uşor acum cincizeci de mii sau poate chiar acum 
un milion de ani. Dacă n-au făcut-o, înseamnă că nu au vrut 
şi, în consecinţă, foarte probabil nu au motive să vrea nici 
acum. Pe de altă parte, într-un fel, noi suntem de mult 
invadaţi, probabil de zeci de mii de ani, discret, chiar dacă 
nu vrem să recunoaştem. 


Pământul - o rezervaţie a 
extratereştrilor? 


Mult mai credibilă pare ipoteza grădinii zoologice 
sau, altfel spus, a rezervației extratereştrilor. Conform 
ei, Pământul este o uriaşă rezervaţie naturală, o insulă a 
Universului în care viaţa diverselor specii este lăsată, în 
mare, în voia hazardului, sub interdicţia oricărui amestec 
notabil, făcându-se cel mult unele mici corecţii în evoluţia 
fiinţei inteligente. 

Aşa cum remarcă mai mulţi răpiți sau contactaţi, 
pământenilor li se recunoaşte tot dreptul de a se omori 
între ei, li se recunoaşte chiar şi dreptul de a decide dacă 
vor să se dezvolte în pace ori îşi vor arunca planeta în aer; 
extratereştrii vor interveni cel mult pentru a salva unele 
exemplare umane; ca să nu se piardă, totuşi, glorioasa lor 
spiţă. 

Diane Tai, o pacientă a Dr. Fiore, îşi reamintea sub 
hipnoză că i s-ar fi spus că extratereştrii sunt faţă de noi în 
acelaşi raport în care ne aflăm noi înşine faţă de animalele 
noastre. În această lumină, obiectivul extratereştrilor nu 
este cel de a ne trata ca de la egal la egal, ci de a exercita 
asupra noastră un control ca de la proprietar la proprietate. 


Deci, stăpânii poate se distrează cu vizite turistice, poate se 
ocupă de hibridări, poate fac asupra noastră tot soiul de 
alte experimente, ca pe cobai. În acest scop, au nevoie de 
indivizi aleşi după criterii proprii, care nouă ne scapă. Eí nu- 
şi bat capul să lege conversații, altele decât cele strict 
necesare scopului urmărit, iar dacă ceea ce ne spun este 
înţesat de absurdităţi, nu vor avea mustrări de conştiinţă. Și 
mai ales nu se pune problema să ceară voie vreunei 
oficialități pământene pentru toate acestea. 


Fig. 12 Rasă de omuleți des menţionată în rapoartele martorilor. 
Morocănoşi, ostili, deseori înarmați, au fost văzuţi investigând mediul 
şi colectând mostre de minerale şi de sol. 


Grija ca să nu ni se perturbe obiceiurile, modul nostru 
de viaţă, nu exclude, prin urmare, micile intervenţii. De 
altfel, şi pe Pământ, cei ce au în grijă o grădină zoologică 
ori o rezervaţie, intervin uneori discret, atunci când 
accidentarea sau îmbolnăvirea unor exemplare riscă să 


dăuneze obiectivelor urmărite, fără ca, prin aceasta, să 
interfere prea mult în mersul firesc al vieţii animalelor. Ştim 
că în rezervaţiile africane se implantează în cornurile 
rinocerilor capsule minuscule, se agaţă coliere de gâtul 
unor zebre ş.a.m.d., bineînţeles după ce animalele au fost 
ameţite cu gloanţe somnifere sau prin alte mijloace 
similare. Acele obiecte au în interiorul lor emițătoare 
minuscule, prin care naturaliştii urmăresc traseul parcurs, 
locurile de cuibărire şi multe altele. Uneori, urmărirea se 
face din satelit, iar centralizarea datelor cu ajutorul 
reţelelor de calculatoare. Alteori, ca în cazul păsărilor, se 
pot utiliza simple inele inscripţionate sau alte marcaje. Oare 
să fie aceasta explicaţia micilor obiecte implantate, 
conform declaraţiei martorilor, în nas, sub pielea piciorului 
ori în alte locuri, a răpirilor repetate, a figurilor geometrice 
sau poate, chiar, a cicatricelor care apar pe piele, a unor 
însănătoşiri inexplicabile ş.a.m.d.? Servesc ele pentru a se 
studia deplasarea celor marcați? pentru a putea fi regăsiţi, 
din când în când, pentru câte un control? 


Mutilări de animale 


Misterioasele instanţe care ne vizitează, cele care 
stau în spatele răpirilor şi dispariţiilor, par să fie interesate 
şi de animalele noastre. Aceasta ne duce cu gândul la 
straniile cazuri de mutilări de animale, semnalate, în 
special, în S.U.A. şi în unele state latino-americane, pe care 
nu puţini analişti tind să le încadreze tot în cortegiul de 
bizarerii care însoțesc fenomenul OZN. George Andrews 
aprecia în Extraterrestrials among us (1986) că, la mijlocul 
anilor optzeci, numărul de mutilări trecuse de 10.000 numai 
în S.U.A. Alte numeroase cazuri au fost semnalate din 


Canada, Puerto Rico, Brazilia, Spania, Insulele Canare. Circa 
90% din acestea aveau drept victime vite, restul alte 
animale: cai, câini etc. 

De cele mai multe ori, un fermier îşi găseşte o vită 
ucisă, cu anumite organe îndepărtate: aparatul reproductiv, 
digestiv, alteori limba, buzele, ugerul, urechea, ochii. 
Tăieturile sunt perfecte, fără franjuri sau sfâşieri. Chirurgii 
au apreciat că o asemenea netezime nu se poate obţine 
decât cu ajutorul unor bisturie cu laser. De foarte multe ori, 
animalul este perfect exsanguinat, de regulă prin vena 
jugulară. S-a remarcat că nici cea mai modernă pompă de 
vid nu poate extrage atât de complet sângele din vine. 

O altă ciudăţenie frecventă este absenţa urmelor în 
jurul animalului, inclusiv a urmelor de sânge. Deşi, de multe 
ori animalul a fost găsit în zăpadă, noroi sau, chiar, în 
mlaştini, la multe mile distanţă de locul unde ar fi trebuit să 
fie în mod normal, nu se vedea împrejur nicio urmă de paşi, 
nici ale animalului, nici ale făptaşilor. Aceasta şi faptul că 
locul găsirii era, uneori, inaccesibil vitelor sau vehiculelor, 
de pildă mici platouri montane, au acreditat ideea că 
animalele moarte au fost aruncate acolo de la înălţime. 

lpotezele n-au lipsit, dar niciuna nu a reuşit să explice 
lucrurile într-un mod satisfăcător. S-a spus că armata ori 
guvernul ar face experiențe, de pildă cu gaze otrăvitoare, 
iar sacrificările ar viza colectarea de materiale biologice 
necesare măsurării efectelor. Această variantă era întărită 
de numărul mare de elicoptere ciudate care au fost văzute 
frecvent în zonele în care au avut loc mutilările. Numai că 
aceste elicoptere, de obicei negre, nu aveau niciun fel de 
însemne şi făceau adesea manevre de care niciun elicopter 
obişnuit nu ar fi în stare, drept pentru care oamenii s-au 
întrebat dacă nu erau cumva OZN-uri adoptând un 
mimetism adecvat situaţiei. O altă ipoteză viza secte/e 


satanice. Lipsa urmelor, dificultatea ca aceste secte să 
dispună de instrumentele necesare bizarelor operaţii şi, 
chiar, numărul foarte mare de cazuri, făceau, însă, ca 
ipoteza să nu fie consistentă. De altfel, s-au oferit 
recompense, mergând până la 45.000 dolari, pentru 
informaţii care ar duce la prinderea făptaşilor; sumele au 
rămas, însă, neatribuite. Alte ipoteze au vizat animale de 
pradă, inclusiv pe controversatul bigfoot, omul sălbatic al 
pădurilor nord-americane; lipsa urmelor, a rănilor sfâşiate 
ori a resturilor în jur, au făcut, însă, şi această ipoteză de 
nesusţinut. 

Deşi, nici ipoteza că OZN-urile ar fi de vină nu 
beneficiază de dovezi incontestabile, în afară unor 
semnalări sporadice privind lumini stranii asociate 
mutilărilor, există totuşi câteva mărturii care pun pe 
gânduri. Probabil, cea mai veche datează din 19 aprilie 
1897, când, în văzul fermierului Alexander Hamilton din La 
Roy (Kansas), a fiului său şi a unui arendaş, dintr-o 
maşinărie, plutind la o înălțime de circa 10 metri, a coborât 
un laţ roşu, agățând de gât o junincă şi trăgând-o în sus. 
Cei trei au încercat s-o salveze, dar fără succes. A doua zi i- 
au găsit, la circa 5 kilometri, pielea, capul şi un picior. 

În 1976, fermierul Pat Mc. Guire din Wyoming, i-a 
povestit lui Leo Sprinkle, între altele, faptul că a urmărit 
într-o seară cu luneta un OZN trecând peste o creastă 
aflată la circa trei kilometri de casa lui. Pe creastă era şi o 
vacă; aceasta a dispărut, pur şi simplu, când OZN-ul a 
trecut deasupra ei. A doua zi dimineaţa, Mc. Guire găseşte 
la locul respectiv doar viţelul care-şi căuta, disperat, mama. 

În 1980, un fermier din Texas, ocolind nişte tufişuri, s- 
a pomenit, brusc, faţă în faţă cu un umanoid cenuşiu, înalt 
de circa 1,20 metri, stând lângă un cadavru de vițel mutilat. 

Într-o noapte de mai 1991, un fermier din statul 


Washington vede un fascicul de lumină albastră ridicând în 
aer un taur de 800 de kilograme; acesta se roteşte de 
câteva ori în jurul axului, pe măsură ce se înalţă. După un 
interval foarte scurt, lumina se stinge brusc şi taurul cade 
înapoi, lovindu-se de pământ cu o bufnitură surdă. A doua 
zi, examinându-se cadavrul, se găsesc pe el urmele unor 
mutilări clasice. 

Jaques Vallee, în cartea sa Confrontations (1990) 
(tradusă în româneşte cu titlul Confruntări, 1994), în care 
aduce numeroase exemple de relaţii nu tocmai prietenoase 
între oameni şi ocupanţii OZN-urilor, inclusiv numeroase 
accidente mortale pe care el însuşi le-a investigat, 
aminteşte cazul unui băiat de 12 ani, pe nume Oscar, care, 
în zorii zilei de 6 septembrie 1978, într-un sat aflat la sud 
de Rosario (Argentina), s-a pomenit în faţa unui disc cu 
diametrul de vreo 10 metri, din care a coborât o făptură de 
peste 2 metri, care-l invită la bord. Când dă să urce, zăreşte 
înăuntru un roboţel tăind în bucăţi oase mari care puteau fi 
de vită sau de cal. Se sperie şi refuză să mai intre. După 
aceasta, noapte de noapte, va visa că este în interiorul 
navei şi i se fac diverse examene medicale, trezindu-se 
ţipând. Cu şase zile înainte, tatăl lui găsise o vacă moartă 
pe proprietatea sa, cu coastele şi crupa lipsă. Dacă ar fi fost 
hoţi, zicea el, făptaşii s-ar fi orientat spre cu totul alte părţi. 

Judy Doraty, din Huston (Texas), se întorcea într-o 
seară acasă, cu maşina în care se mai aflau fiica ei, Cindy, 
mama şi cumnata ei. Văd o lumină ciudată, opresc maşina 
să o vadă mai bine; apoi, îşi continuă drumul. După un 
timp, Judy începe să aibă coşmaruri şi dureri groaznice de 
cap. Se adresează unor medici şi ajunge, în cele din urmă, 
la Dr. Leo Sprinkle. Acesta o hipnotizează; reiese că în 
noaptea respectivă ea fusese victima unei întâlniri 
apropiate de gradul IV. Îşi va reaminti între altele că, fiind în 


interiorul navei, a fost martoră la răpirea şi aducerea la 
bord, cu ajutorul unei raze de lumină, a unui vițel alb-negru. 
A trebuit să asiste la un şir de operaţii care se petrec cu o 
viteză ameţitoare, viţelului scoţându-i-se, încă pe viu, 
inima, ficatul, rinichii, creierul. Tesutul îndepărtat din 
animal, încă palpitând, este întins pe podea şi înţesat cu 
ace (poate sonde) strălucitoare continuate cu ţevi. Ei i s-a 
făcut rău la vederea scenei. Îşi mai amintea că doi omuleţi 
i-au explicat că, în felul acesta, se măsoară substanţele 
nocive acumulate în fiecare organ, deci, implicit, poluarea 
mediului. Răspunsul are logica sa. Să fie însă numai atât? 

Pentru o clipă o zăreşte şi pe fiica ei întinsă pe o 
masă; este îngrozită de ideea unei paralele... 

Se pune întrebarea: sunt, oare, aceste răpiri legate de 
ploile cu sânge sau cu diverse animale - peşti, broaşte etc. - 
semnalate în decursul istoriei? Şi încă una - în vechime 
divinitatea cerea mereu jertfe în carne; dovadă stau 
nenumărate mărturii, de la Biblie la legendele indienilor 
algonquini. Să existe vreo legătură cu mutilările? Să fie, 
oare, mutilările gestul unei instanţe care îşi confirmă în 
felul acesta un drept din vremuri imemoriale, pe care am 
uitat să-l mai onorăm? 


Omenirea - o specie de cobai? 


Susan Ramstead, al cărei caz a fost descris de Kevin 
D. Rand le în cartea sa The UFO Casebook (1989), îşi va 
aduce aminte că vizitatorii i-au spus că au ales un număr 
de persoane drept cobai; vieţile lor sunt urmărite în 
detaliu. Desigur, ei nu pot fi examinati zilnic, dar, din când 
în când, sunt aduşi la bordul navelor şi, prin metode 
asemănătoare regresiei hipnotice, ori cu ajutorul unor 


droguri, se extrag din ei amintirile intervalului precedent, li 
se face o examinare fizică, li se iau probe biologice, după 
care sunt conduşi înapoi, acasă. 

O variantă sinistră a acestei ipoteze transpare şi din 
relatarea pacientului James hipnotizat de Dr. Fiore. El şi-a 
reamintit că, răpit fiind, i s-au luat probe de sânge şi i s-au 
făcut şi alte investigaţii, vizitatorii încercând să afle cum de 
mai este în viaţă, având în vedere că, în urmă cu douăzeci 
de ani, i-au inoculat un virus care pentru Ej este mortal fără 
excepţie... Acum se gândeau să-l hibrideze pe James cu 
specia lor, pentru a crea urmaşi rezistenți la virusul 
respectiv... 

În relaţiile om-animal, nimeni nu-şi face probleme 
când o broască este paralizată, distrugându-i-se măduva 
spinării, ca, apoi, să fie disecată pe viu, pentru a arăta 
studenţilor cum îi bate inima. Nimeni nu va protesta dacă 
unor şoareci le producem leziuni canceroase pentru a testa, 
apoi, eficacitatea unor remedii. Suntem trataţi cumva şi 
noi, uneori, ca nişte animale de laborator? lar dacă nu 
rezistăm tratamentului... asta el? 

Putem accepta, oare, această ipoteză? Să fie, oare, 
adevărat că pământenii, întreaga civilizaţie omenească, 
sunt subiectul unui imens experiment? Că suntem cobaii 
unei puteri care ne depăşeşte din toate punctele de vedere, 
putere care urmăreşte nişte obiective străine nouă şi pe 
care n-avem şanse să le înţelegem? 

Şi nu cumva e mai mult decât atât? Nu cumva 
suntem cu toţii cobai, de pildă în mari experimente 
„sociologice“, cum ar fi războaiele interetnice sau 
regimurile totalitare? 


Selecţia şi îmbunătăţirea raselor? 


În Biblie scrie că „fiii lui Dumnezeu au văzut că fetele 
oamenilor erau frumoase; şi din toate şi-au luat de 
neveste... după ce s-au împreunat fiii lui Dumnezeu cu 
fetele oamenilor şi le-au născut ele copii: aceştia erau vitejii 
care au fost în vechime oameni cu nume” (Geneza, VI.2,4). 
Ideea este dezvoltată în Cartea /ui Enoh cel care „a umblat 
cu Dumnezeu; apoi nu s-a mai văzut pentru că l-a luat 
Dumnezeu” (Geneza, V.24). Această carte, considerată 
apocrifă, întocmită, probabil, în jurul anului 50 î.e.n., 
păstrată de biserica creştină din Etiopia şi tradusă în 
engleză prima dată în 1912, istoriseşte că patriarhul a fost 
vizitat noaptea de doi bărbaţi înalţi, care l-au luat pe aripile 
lor şi l-au pus pe un nor care îl ridică în ceruri, într-o lume 
de întuneric, mai adânc decât acela al nopţilor de pe 
Pământ, în care Soarele şi Luna sunt văzute concomitent; 
după aceasta ajunge în cele şapte ceruri, unde va sta 60 de 
zile, însuşindu-şi învățături cu care va reveni pe Pământ. 
„Aterizarea”, aşa cum este descrisă, surprinde prin 
fidelitatea observaţiilor, redând cam ceea ce poate vedea 
un astronaut reintrând în atmosfera terestră. 

Enoh mai aduce şi mărturii suplimentare împotriva 
„veghetorilor care  păcătuiesc cu fiicele oamenilor”. 
Conform unor manuscrise de la Marea Moartă, Noe însuşi ar 
fi fost conceput astfel. Toate acestea dovedesc, pe de o 
parte, o dată în plus, legătura fenomenului OZN cu cel 
religios, iar pe de altă parte, marea vechime a motivului. 

Dar aceeaşi origine şi-o revendicau şi semizeii Greciei 
antice; să ne gândim de pildă la Danae, cea închisă într-un 
turn şi însămânţată printr-o ploaie de aur venită din ceruri 
de la Zeus. ca urmare născându-se eroul Perseu. Nepoata 
acestuia, Alcmena, se va împreuna şi ea cu Zeus, 


născându-se astfel Hercule, cel prețuit nu doar pentru 
muncile sale, ci şi ca întemeietor al agriculturii, viticulturii şi 
pomiculturii în Libia, ori ca cel ce îi învaţă prima oară pe 
Greci că Pământul este sferic. Şi exemplele pot continua. 

Ne-am putea gândi şi la incubi şi succubi, fiinţe de pe 
un alt tărâm, care vin noaptea, pe furiş, în paturile femeilor, 
respectiv ale bărbaţilor, pentru a se împreuna. Sub o formă 
sau alta aceste personaje sunt prezente în miturile şi 
poveştile mai tuturor popoarelor, între care şi în legendele 
româneşti cu zburătorul. Istoricul roman Suetoniu afirma că 
împăratul August a fost rezultatul unei relaţii între mama lui 
şi un incub; la fel s-a spus despre Platon, despre legendarul 
vrăjitor Merlin şi alţii. 

Nu cumva - se întreabă unii - întreaga evoluţie a 
speciei umane a fost controlată de o instanţă extraterestră? 
Strămoşii noştri de acum trei-patru milioane de ani aveau 
capacitatea creierului de 500-800 cms, faţă de cea a omului 
actual, de 1300-1500 cm?. Evoluţia nu a mers, însă, liniar. 
De pildă, acum circa 35-40 de mii de ani, într-o lume 
bântuită timp de sute de mii de ani de omul de Neanderthal 
şi rudele sale, apare brusc în scenă omul de azi, homo 
sapiens sapiens, cu toate atributele pe care le cunoaştem. 
Mai mult, reprezentantul său cel mai cunoscut, omul de 
Cro-Magnon, avea în medie 1,80 metri înălţime şi 
capacitatea creierului de 1500-1600 cms, mai mare decât a 
contemporanilor noştri. Mulţi biologi şi paleontologi şi-au 
exprimat îndoiala că un astfel de salt, ca şi altele care 
probabil l-au precedat, ar fi fost posibile fără o intervenţie 
externă. 

Această viziune caută, între altele, să împace şi 
contradicţia dintre creaţionism şi evoluţionism. Conform ei 
omul ar fi fost, într-adevăr, creat, de o instanţă cosmică 
aflată mult deasupra noastră, dar nu din nimic ci 


îmbunătăţind creaturi inferioare deja existente, asupra 
cărora a intervenit prin tehnici de inginerie genetică. 

După aceste opinii, „ţărâna” din care a fost făcut 
omul conform tradiţiei biblice, ar trebui interpretat ca 
„materie pământeană”, incluzând aici şi vieţuitoarele de pe 
Pământ. Şi nu ne gândim, doar, la scriptură. Astfel, într-un 
text sumerian, cu cel puţin o mie de ani mai vechi decât 
cele mai vechi scrieri biblice, text citat de Zecharia Sitchin 
în Genesis Revisited (1990), se vorbeşte de Anunnaki, ceea 
ce în sumeriană însemna „cei care au venit din Cer pe 
Pământ”. Aceştia ar fi venit, conform documentului, în urmă 
cu 445.000 de ani dintr-un loc numit Nibiru, pe care Sitchin 
îl consideră o planetă îndepărtată, creând omul prin 
amestecarea unor elemente divine cu altele pământene. 
Dacă ţinem cont că în perioada respectivă calculele se 
făceau adesea şi în ani lunari (adică în luni) valoarea citată 
ar putea însemna, de fapt, 35.000 de ani, adică exact 
perioada în care paleontologia plasează apariţia omului 
modern. Sitchin interpretează textele sumeriene într-un 
sens original - Anunnaki ar fi venit pe Pământ pentru a 
extrage aur; având nevoie de sclavi ar fi procedat la 
manipulări de inginerie genetică, cu fertilizare in-vitro, 
asupra unor oameni-maimuţă, care au dat naştere la primii 
oameni. Sitchin afirmă, în concluzie, că Adam n-ar fi fost, în 
acest caz, altceva decât primul „copil-eprubetă”. În cartea 
citată este reprodus un desen de pe un sigiliu sumerian, în 
care apar nişte zeități, un copil şi mai multe vase; autorul 
cărţii este convins că desenul face aluzie tocmai la această 
operaţie, aducând şi o mulţime de alte argumente în acest 
sens. 

Omul de Cro-Magnon şi urmaşii săi au creat primele 
capodopere de artă plastică, în primul rând faimoasele 
picturi rupestre. Între acestea sunt şi cele de la Pech Merle, 


pe care faimosul OZN-olog francez Aime Michel le-a 
interpretat drept siluete de OZN-uri, extratereştri cu capete 
enorme, unii, chiar, vânaţi cu lancea într-o tentativă de 
exorcizare. 

Conform celor spuse de martorii examinaţi de Budd 
Hopkins, Raymond Fowler, Edith Fiore etc. ar exista un 
„plan”, prin care nişte fiinţe venite de nu se ştie unde şi 
dotate cu puteri care ne depăşesc puterea de înţelegere, 
colectează material genetic uman: ovule, spermă, care vor 
fi supuse, apoi, unui proces de fecundare artificială; 
produsului de concepţie i se modifică informaţia genetică, 
după care urmează implantarea în uterul unei femei 
pământene care va constata peste trei sau patru luni că i-a 
dispărut sarcina într-un mod misterios, în timp ce viitorul 
copil va fi mutat într-un uter artificial, în care se va dezvolta 
până la „naştere**. Nu cumva foarte multe „sarcini false** 
au în spate acest fenomen? Şi de când continuă aceste 
experimente? De pildă, Jacques Vallee, în Dimensions 
(1988, tradusă şi în româneşte), menţionează că într-un 
calendar francez din secolul XV există imagini în care 
demonii sunt înfăţişaţi penetrând abdomenul victimelor lor 
cu ace lungi. Să fie oare ecoul rememorării unor întâmplări 
similare petrecute în Evul Mediu? 

Omul neolitic se purta la fel cu turmele sale de vite; 
selecta pentru prăsilă exemplarele mai viguroase, ori care 
dădeau mai multă carne ori mai mult lapte. Cu alte cuvinte, 
tintea să îmbunătăţească acele performanţe pe care el le 
aprecia la vitele sale. Şi noi creştem şi încrucişăm animale 
(cu grija obţinerii unor noi rase), pentru a le mânca, pentru 
a produce ouă, lapte, lână etc., ori pentru tracţiune, pază, 
luptă, curse, distracţie etc. Ne putem, deci, întreba - 
suntem oare de folos cu ceva ipoteticilor extratereştri? Care 
ar putea fi acele calităţi pe care să le îmbunătăţească prin 


sinistrele experienţe de hibridare relatate de martorii 
răpirilor? Cum fac selecţia în acest scop? Doresc, cumva, 
crearea unei rase perfecte, aşa cum visa Hitler? Sau 
doresc crearea unui supraom ca cel visat de Fr. Nietzsche? 
Oare ştiu Eí mai bine cum trebuie să arate acest supraom? 
Cu ce drept manipulează, oare, destinele noastre în folosul 
altora? Suntem cumva, într-adevăr, proprietatea lor? 


Rezervații pentru pământeni pe alte 
planete? 


Într-una dintre şedinţele de regresie hipnotică 
descrise de Edith Fiore în Encounters, pacienta Diane Tai îşi 
amintea că, fiind răpită, s-a văzut în mijlocul unui grup de 
persoane de toate rasele, cărora unul dintre stranii 
vizitatori nocturni le-a explicat că Ej urmăresc evoluţia 
oamenilor de mii şi mii de ani şi că acum circa 40.000 de 
ani, când Ei (o rasă înrudită mai dinainte cu strămoşii 
noştri?) au venit aici prima dată, au luat pe planeta lor 
mulţi pământeni. Unde adică? Există, oare, în diferite 
unghere ale Universului alte „rezervaţii” în care sunt 
„cultivate” alte rase de oameni, care vin acum şi ne 
vizitează cu farfuriile zburătoare? 

Sunt, oare, acestea locurile în care au fost duşi în 
decursul timpului şi alţi pământeni? Cum ar fi Enoh sau cei 
dispăruţi fără urmă în atâtea întâmplări stranii, numite, de 
alţii şi de mine, în mod independent, întâlniri de gradul 
V? 

De pildă, la vremea respectivă, presa şi televiziunea 
sovietică au făcut multă vâlvă în jurul întâmplării, temeinic 
investigată, prin care au trecut pensionara Vera 
Prokofievna, o prietenă a ei, Alexandra Stepanovna, 


ingineră, şi fiica de şase ani a acesteia, în seara zilei de 4 
iulie 1989 în Hidropark-ul din Kiev, aflat pe malul Niprului. 
Trei indivizi palizi, cu ochi mari, strălucitori şi plete lungi, 
bălaie, îmbrăcaţi într-un soi de cămăşi de noapte argintii, 
semănând unul cu altul de parcă ar fi fost gemeni, intră în 
vorbă cu ele într-o rusească uşor arhaică. Le spun că sunt 
extratereştri, că vin în fiecare zi să ia oameni de pe 
Pământ, să-i ducă pe planeta lor, aflată într-un loc care 
depăşeşte puterea de înţelegere a martorelor, şi că acum 
ar dori să le ia pe ele. Le arată în acest sens un soi de butoi 
metalic uriaş, cu o antenă circulară deasupra, aterizat în 
boschetul de alături. Femeile ar vrea să ţipe, să fugă, dar 
sunt paralizate şi simt înţepături în tot corpul. În cele din 
urmă apucă să spună că vor să rămână pe Pământ, că au 
familie, copii, obligaţii. Cei trei se lasă înduplecaţi uşor, 
spunând că vor lua, atunci, pe alţii. Urcă în „butoi”, acesta 
decolează, devine în câteva secunde o stea pe cer şi 
dispare. 

Interesant că, în aceeaşi seară, şi familia Iskuskov a 
raportat, în mod independent, că a văzut, în acelaşi 
Hidropark, nişte arătări cu aceeaşi înfăţişare. Istorii cu 
astfel de „tentative de răpire” nu sunt rare în zona fostei 
U.R.S.S. 

Aşa cum scriu V. Ajaja şi E. Kruşelniţki în cartea NLO 
Vokrug Nas (1992), în oraşul Scelkovo, din apropierea 
Moscovei, într-o dimineaţă însorită de primăvară din 1990, 
Nadejda Petrovna privea de la fereastra apartamentului 
său, aflat la etajul patru al unui bloc turn, plecarea soţului 
la lucru. O umbră întunecată care trece peste peisaj o face 
să întoarcă privirea spre cer. Zăreşte zburând către pădure 
un obiect discoidal cenuşiu, având în partea inferioară două 
picioare. Are, apoi, viziunea unui vapor cuirasat plutind 
deasupra norilor, cu tunurile aţintite spre cer. Cuprinsă de 


teroare, se îndreaptă spre dormitor, cu gândul să se culce 
şi să se liniştească. Dar când să închidă uşa, simte că un 
obiect elastic, invizibil, o împiedică. Se ascunde în pat, 
trăgând cuvertura deasupra capului. În aceeaşi clipă în 
cameră se aprinde o lumină roşietică şi albastră, atât de 
puternică încât se vedea prin cuvertură. Nu trec decât 
câteva secunde şi o mână nevăzută trage pătura de pe ea. 

Vede, îngrozită, lângă fereastră, o arătare cu formă 
omenească. Avea vreo 2,30 metri, o faţă rotundă şi neagră 
din care, ulterior, Nadejda îşi va aminti doar ochii mari, 
întunecaţi; mâinile sale aveau încheieturile negre şi doar 
câte patru degete foarte lungi. Cu o voce potolită îi spune, 
repetat - „liniştiţi-vă, totul va fi bine; trebuie să veniţi cu 
noi; nu vă temeţi, eu sunt doar un robot...”. 

Femeia apucă de mâini arătarea - nişte mâini flexibile 
ca ale unei păpuşi de cârpă - şi începe să se roage spunând 
„..„.am doi copii, soţ, servici. Nu pot merge cu voi nicăieri. 
Cum aţi ajuns aici? De unde aţi venit?” Răspunsul a fost şi 
mai ciudat - „De fapt nu avem nevoie de dumneata, ci de 
mintea şi gândurile dumitale”. 

„Dacă scap cu viaţă din această păţanie, o voi povesti 
la toată lumea”, s-a gândit Nadejda involuntar. Robotul îi 
răspunse imediat, fără a mişca din buze - „nu veţi povesti 
nimănui; oricum, nimeni nu v-ar crede”... 

În cele din urmă, femeia propune un compromis - „De 
acord; dacă aveţi chiar atâta nevoie de gândurile mele, 
veniţi peste un an, sau doi, sau peste cinci”. Această 
promisiune pare-se că a mulţumit vizitatorul, care în clipa 
următoare s-a topit în aer. 

În ziua de 21 iulie 1975, Anatolii Malişev, pictor 
amator de 18 ani, şi-a propus să transpună pe pânză un 
peisaj în pădurea de lângă satul Kostino, raionul 
Solnecinogorskii din preajma Moscovei. Pe la ora 8 seara se 


simte cuprins de o nelinişte neobişnuită; întorcându-se 
vede, la vreo 80 de metri, un disc cu diametrul de circa 13 
metri şi înălţimea de 4 metri. Din el coboară trei persoane 
îmbrăcate în salopete argintii - în frunte o femeie scundă, 
blondă, cu ochi albaştri, în spatele ei doi bărbaţi cam de 
1,65-1,70 metri înălţime. Îi spun că vin de pe o altă planetă 
şi îl invită la o plimbare cu nava lor. Anatolii acceptă. 
Pământul dispare vertiginos. După spusele gazdelor sale, în 
40 de minute străbat o distanță de circa 3 ani-lumină. 

Ajung pe o planetă care pare în întregime artificială, 
deşi seamănă cu Pământul. Aici vede o mulţime de lucruri 
stranii. A văzut oameni obişnuiţi, dar şi mici de un metru, 
cu capul mare, sau mari de trei metri şi cu înfăţişare 
înfricoşătoare. A mai văzut oameni întineriţi cu ajutorul unei 
maşinării; sau oameni transformați într-un glob de lumină 
din care, invers, poate fi recreat omul din care a provenit 
globul sau, eventual, mai multe persoane identice. A văzut 
şi oameni pe care-i cunoscuse pe Pământ, dar despre care 
ştia că sunt morţi. | se dă o mâncare asemănătoare cu 
salata, ca şi apă minerală carbogazoasă. | se atrage atenţia 
să nu povestească cele văzute decât persoanelor care sunt 
deschise să-l creadă. 

În 17 aprilie 1979, în acelaşi loc, Malişev se întâlneşte 
cu unul din omuleţii pe care i-a cunoscut şi are o discuţie cu 
el. În acelaşi an, de astă dată acasă, simte imboldul de a 
picta creatura blondă cu care se întâlnise cu patru ani în 
urmă. Face eforturi să şi-o reamintească, gândindu-se în 
acelaşi timp ce bine ar fi dacă ar putea-o revedea. Aproape 
instantaneu, blonda apare, îmbrăcată pământeşte, şezând 
liniştită la trei metri de el, în acelaşi unghi din care el 
începuse tabloul. Anatolii o pictează timp de vreo două ore; 
în tot acest răstimp ea stă nemişcată şi fără a scoate vreo 
vorbă. Când pictura e terminată arătarea dispare. 


Va vorbi despre acest incident abia peste trei ani, 
unui coleg cu care făcea armata. Când întâmplarea devine 
notorie, Anatolii va fi examinat de sociologi, medici, 
psihologi, psihiatri, parapsihologi. De două ori este supus 
unui control medical complet foarte riguros. S-a aplicat de 
mai multe ori metoda regresiei hipnotice. Pe locurile 
indicate de martor au fost găsite urme de aterizare tipice 
pentru OZN-uri. În cele din urmă, oamenii de ştiinţă au 
opinat că cele istorisite nu păreau să fie invenţii, farse ori 
manifestări ale vreunei dereglări psihice. 

Un caz foarte bine documentat este dispariţia lui 
Frederick Valentich care pilota singur, în ziua de 21 
octombrie 1978, un mic avion deasupra Mării Tasmaniei. La 
un moment, dat anunţă aeroportul de destinaţie că este 
urmărit de un obiect în formă de ţigară de foi, fără aripi, cu 
patru lumini verzi foarte puternice. Acesta avea o viteză 
mult superioară, angajându-se într-un soi de „joacă” cu 
micuțul avion, după care se postează deasupra lui. Motorul 
avionului începe să dea rateuri. Valentich îşi semnalează 
poziţia, confirmă prezenţa în continuare a obiectului, după 
care în microfon se aude, timp de 17 secunde, un sunet 
metalic ascuţit, urmat de tăcere. Nu s-a găsit niciodată nici 
cea mai mică rămăşiţă a catastrofei. La două luni după 
acest caz, un bărbat prezintă o fotografie făcută pe malul 
mării, în zona respectivă, cu 23 de minute înaintea 
întreruperii legăturii. Pe fotografie se vede o formaţiune 
curioasă plutind în aer deasupra mării. Negativul este trimis 
în Statele Unite pentru a fi examinat cu ajutorul 
calculatorului; experţii apreciază că nu este vorba de nicio 
contrafacere, iar pata se dovedeşte a fi un obiect metalic 
discoidal, ascuns parţial într-un nor de fum negru. În 
octombrie 1990, OZN-ologii australieni au anunţat că există 
patru martori care au văzut obiectul cu lumini verzi 


deasupra avionului lui Valentich. 

Dar pentru ca legenda să fie completă, mai adăugăm 
o conexiune. Contactatul William Herrmann, din North 
Charleston (Carolina de Sud), a avut, aparent, mai multe 
întâlniri cu ocupanţii unor OZN-uri. Răpitorii săi, care 
afirmau că sunt veniţi din zona stelei Zeta Reticuli, s-au 
arătat dispuşi, la un moment dat, să-i răspundă la mai 
multe întrebări. Aducând vorba de Valentich, cazul căruia 
era, încă, proaspăt în mass-media, interlocutorul lui 
Herrmann afirmă că acesta este bine sănătos, în grija 
„reţelei”, undeva pe o altă planetă îndepărtată, aşa cum, 
de altfel, e/ însuşi a dorit-o. Dacă va voi, se va putea 
întoarce oricând pe Pământ... 

Divaghez puţin pentru a comenta această ultimă 
afirmaţie. În noaptea de 30/31 august 1978 un tânăr 
moscovit, numit pentru convenienţă M. Markov, aflat în 
vacanţă la Planerskoe (Crimeea), simte brusc nevoia să 
facă baie în Marea Neagră. La scurt timp după ce a ieşit în 
larg este interceptat de un OZN robot şi urcat la bordul 
acestuia. Este întrebat dacă n-ar dori să plece într-o altă 
planetă, cu o civilizaţie mult superioară, unde trăiesc, deja, 
numeroşi pământeni. El ezită, apoi spune că ar fi de acord, 
cu condiţia ca, după un timp, să se poată întoarce acasă. | 
se răspunde că aşa ceva nu este posibil, deoarece dacă se 
va întoarce va muri. Istoria aminteşte, într-un mod 
neliniştitor, de vechiul basm „Tinerețe fără bătrâneţe şi 
viaţă fără de moarte”, semnalat atât la noi, cât şi la alte 
popoare. Reflectă el oare acelaşi fenomen, văzut dintr-o 
altă epocă? 

Revenind la cazul Va/entich, ne vine în minte şi 
întâmplarea, descrisă de Timothy Good în A/ien Liaison 
(1991) (tradusă în româneşte cu titlul £; sunt aici, 1993), a 
colonelului Peterson din Air Force, care a declarat, de mai 


multe ori, că a avut întâlniri cu extratereştri cu înfăţişare 
umană şi, în cele din urmă, a dispărut fără urmă în 1959 
deasupra Atlanticului, după ce îşi anunţase colegii că s-a 
decis să se alăture extratereştrilor. 

În contextul dispariţiilor definitive, cine n-a auzit, însă, 
de Triunghiul Bermudelor, cu nenumăratele nave sau 
avioane dispărute fără a se mai găsi în urma lor niciun 
supravieţuitor, niciun ciob de fuselaj, nicio pată de ulei pe 
luciul apei? Despre faimosul „zbor 19” din 5 decembrie 
1945 în care au dispărut ziua, pe o vreme senină, fără nicio 
urmă în ciuda tuturor căutărilor, cinci bombardiere TBM- 
Avenger şi un hidroavion bimotor trimis după ele, cu un 
efectiv total de 27 persoane bine instruite, s-a scris enorm, 
ca şi despre numeroase cazuri similare. S-a scris mult, 
inclusiv în România, şi despre bricul „Marie Celeste”, găsit 
în derivă, cu toate în perfectă ordine, dar fără niciun om la 
bord, ori despre alte întâmplări asemănătoare din largul 
mării care nu au putut fi explicate niciodată mulţumitor. S-a 
scris mult şi despre numeroase alte dispariţii, în „Marea 
Diavolului” din sud-estul Japoniei, pe „Ruta Morţii” dintre 
Quito şi Quenca, etc. Nu are rost să reamintim aici decât 
câteva cazuri tipice, în primul rând pentru cei care 
frecventează mai rar acest gen de literatură. 

În 23 noiembrie 1953, la baza de aviaţie militară din 
Kinross (Michigan) radarele reperează o ţintă aeriană care 
nu răspunde cererii de identificare. S-a trimis un avion de 
vânătoare pentru intercepţie. Avionul a fost pilotat de 
locotenentul Felix Moncla jr., având alături pe ofiţerul de 
radar R. R. Wilson. Cei de la sol menţin permanent legătura 
cu avionul, din care, în timp ce se afla deasupra Lacului 
Superior, se anunţă apropierea unui OZN. Cele două ţinte 
se văd limpede pe radarul bazei; la un moment dat, 
punctele luminoase de pe ecran se contopesc, legătura cu 


avionul se întrerupe; după câteva secunde punctul luminos 
pur şi simplu se stinge. În ciuda unor căutări asidui, nu s-a 
găsit niciodată nicio urmă de epavă, nicio pată de ulei, 
niciun cadavru. 

Un radioamator american, Gene Ruegg, care urmărea 
comunicațiile dintre avioanele unei baze militare din 
apropiere, a recepționat şi înregistrat pe bandă la 9 iulie 
1968 vocea isterizată a pilotului unui avion, cu nume de 
cod Delta-4, care spunea că este atacat de un OZN. 
Ultimele cuvinte au fost „este foarte aproape, nu mai pot 
controla direcţia. S-a întâmplat ceva cu avionul. Obiectul 
acesta mă duce cu el! Ajutor! Ajutori...”. Apoi un sunet 
metalic, un țipăt şi atât. Radioamatorul a dus banda la baza 
Air Force; aici s-a recunoscut pierderea unui avion în ziua 
respectivă, dar a fost refuzat orice alt comentariu. 

Un alt caz, în care printre investigatori s-a aflat şi 
Timothy Good, s-a petrecut la 28 decembrie 1988 în Puerto 
Rico, în zona de coastă Cabo Rojo. Un număr mare de 
martori au urmărit, inclusiv cu ajutorul binoclurilor, un OZN 
triunghiular uriaş, uşor curbat în partea din spate. Două 
avioane de vânătoare, F-16 după unele relatări, F-14 
Tomcat după altele, au încercat să-l intercepteze; după 
spusele martorilor erau minuscule în comparaţie cu obiectul 
neidentificat. Acesta la început s-a oprit nemişcat, apoi, 
prin două scurte manevre, părea că pur şi simplu a 
„înghiţit” cele două avioane. Totul n-a durat decât câteva 
secunde, după care şi OZN-ul a dispărut. Administraţia 
Federală a Aviației S.U.A. a negat incidentul, dar persoane 
din U. S. Navy au admis că totul a fost urmărit pe radare şi 
înregistrat, atâta doar că aceste înregistrări sunt secrete, 
deci nu pot fi puse la dispoziţie pentru consultare. Dacă e 
să dăm crezare surselor, un incident similar se petrecuse, 
tot în Puerto Rico, şi în 16 noiembrie 1988. 


Dispariţii de avioane au fost semnalate şi deasupra 
Rusiei. Aşa cum scriu V. Ajaja şi E. Kruşelniţki în NLO 
Vokrug Nas (1992), în aprilie 1970 un bombardier a 
dispărut fără urmă deasupra Siberiei, după ce legătura 
radio s-a întrerupt brusc. Un mare număr de avioane şi 
elicoptere trimise în zonă au efectuat cercetări îndelungate, 
fără a descoperi nicio urmă; în schimb, au văzut numeroase 
OZN-uri. La un moment dat, unul dintre piloţi raporta că 
este survolat de cel puţin 25 de obiecte neidentificate 
imense, care au fost urmărite pe o mare distanţă, până 
deasupra Krasnoiarsk-ului. 

Ziarele din epocă au relatat că, în 1872, vasul „Iron 
Mountain” cu 52 de pasageri, remorcând şlepuri cu bumbac 
şi melasă pe Mississippi, a dispărut absolut fără nicio urmă, 
şlepurile rămânând intacte. Dar nu numai aerul sau 
oceanele sunt nesigure. S-a scris şi despre dispariţii pe 
teren ferm. Cazul cel mai cunoscut este, probabil, cel de la 
Gallipoli, unde în dimineaţa de 28 august 1915, au dispărut 
2000 de oameni din regimentul britanic Norfolk, „răpiţi” în 
văzul lumii, de un nor aşezat în calea lor, care s-a ridicat 
apoi şi a plecat agale. În aceeaşi zi şi în acelaşi loc, 
documente complet independente vorbeau despre două 
avioane franceze care au fost văzute intrând într-un nor din 
care nimeni nu le-a mai văzut ieşind. Cititorul pasionat 
poate găsi numeroase alte exemple, inclusiv în cărţi tipărite 
în limba română; este vorba, între altele, de cazuri în care 
cineva dispare, pur şi simplu, topindu-se în aer, sub ochii 
consternaţi ai celor din jur. De mai multe ori, poliţia va 
constata că urmele de paşi ale celui dispărut, vizibile în 
zăpadă, praf sau noroi, se opresc brusc în locul dispariţiei, 
fără nicio explicaţie raţională. Un caz tipic, mai puţin 
cunoscut la noi, este cel din 1941 din Elveţia, când o echipă 
de salvare a plecat să caute trei alpinişti dispăruţi. Urmele 


acestora se vedeau clar pe zăpadă până la un mic platou 
unde se întrerupeau brusc, ca şi cum toţi trei ar fi fost 
ridicaţi în văzduh. Ceva mai încolo erau trei găuri circulare 
în zăpadă, formând un triunghi echilateral cu latura de 12,8 
metri. Să fi fost o farfurie zburătoare avant la lettre? 

Civilizaţiile mai vechi decât noi cu milioane de ani 
trebuie să fi împânzit, de mult, toate planetele locuibile din 
Galaxie, sau poate din întregul Univers; desigur, acele 
planete pe care nu ar fi împiedicat dezvoltarea altor forme 
de viaţă. Nu numai că Pământul trebuie să fie, în acest caz, 
o zonă ocrotită (şi asta de sute de milioane de ani), dar este 
foarte posibil ca toate planetele locuibile (deşi lipsite de 
viaţă) pe o rază de mai multe zeci de ani lumină în jurul 
Pământului să fi fost afectate respectivei „rezervaţii”. în a- 
ceastă ipoteză, de ce să nu admitem că de mii de ani, 
poate chiar de milioane, vizitatorii cosmici vin la noi, 
recoltează exemplare de animale, de plante, de oameni, 
care li se par reuşite, ducându-le pe planete învecinate sau 
mai îndepărtate, cultivându-le, hibridându-le, creând noi 
specii şi rase. Evident, în această activitate puteau fi 
angajate mii de nave, realizând în ultimele milenii (dar mai 
ales în ultimele decenii) un du-te-vino permanent. 
Asemănarea (inclusiv compatibilitatea genetică) dintre 
vizitatori şi pământeni capătă, în acest fel, o anumită 
explicaţie. 


Omuleţi născuţi în eprubetă 


După descrierile martorilor, s-a estimat că entităţile 
care duc la îndeplinire răpirile nocturne ar putea avea un 
creier de 3000 sau poate chiar 4000 cm: şi o inteligenţă 
corespunzător mai mare. Dar un cap atât de mare, pe un 


trup atât de firav ar pune probleme deosebite în momentul 
naşterii... 

Fowler citează în acest sens opinia lui Michael 
Swords, Ph. D., consultant MUFON. Acesta remarcă faptul 
că, spre deosebire de alte mamifere, naşterea la om e 
dureroasă. Explicaţia stă în faptul că, pe de o parte, craniul 
său a crescut tot mai mult în ultimele sute de mii de ani, iar 
pe de altă parte, mersul biped nu mai permite lărgirea 
oaselor bazinului care mărginesc canalul pelvian, pe care 
fătul îl străbate la naştere. Cu alte cuvinte, dimensiunile 
creierului omenesc au atins o limită; un om cu un creier mai 
mare nu s-ar mai putea naşte decât prin cezariană. 

Se pare că la naştere creierul omenesc nu-şi atinge, 
încă, întreaga mărime potenţială. Printr-o sincronizare, 
obţinută la capătul multor mii de generaţii, la termenul de 9 
luni, creierul ajunge să consume deja jumătate din 
cantitatea de oxigen furnizată viitorului copil de către 
organismul mamei. Faptul că, în acest moment, oxigenul 
începe să nu mai ajungă, duce la un început de asfixie, 
ceea ce declanşează, poate printr-un semnal chimic 
intermediar, travaliul naşterii. 

Să fie, oare, adevărat că, aşa cum i s-a transmis 
Betty-ei Luca, omuleţii din OZN-uri trebuie să se nască 
„în eprubetă” deoarece ei nu se mai pot naşte peo 
cale naturală? Nu cumva specia lor este derivată chiar din 
cea omenească prin experimente genetice vizând creşterea 
inteligenţei, dar, din cauza craniului mult prea voluminos, 
indivizii trebuie să vină pe lume pe cale artificială? 

Mulţi au remarcat asemănarea dintre descrierile de 
extratereştri şi embrionii umani (vezi fig. 13). Aceasta 
înseamnă că, prin fenomenul numit neotenie, maturizarea 
poate fi forţată înainte de a atinge înfăţişarea ultimă din 
formula genetică a speciei noastre. La embrion raportul 


cap/corp este mai mare decât la adult; dacă reuşim să 
maturizăm un individ oprind evoluţia înfăţişării lui, am 
putea obţine o specie cu capul mare şi corpul firav. Despre 
om s-a spus că este derivat din maimuţă tot prin neotenie; 
spre deosebire de maimuţă (practic de toate mamiferele 
terestre), nouă nu ne mai creşte părul decât în anumite 
locuri sau mult mai rar, ca şi când am fi nişte prunci 
maturizaţi forţat. Omuleţii cenuşii ar fi rodul unui proces 
asemănător, doar că au fost „forţaţi să se maturizeze” şi 
mai devreme decât noi. Drept urmare, Ej nu mai au păr de 
loc, caracterele sexuale sunt atenuate, dacă nu cumva 
dispărute complet etc. 


Fig. 13 Asemănare frapantă între capul unui extraterestru 
(manechin realizat de Fred Youngren după descrierea făcută 
de Betty Luca) şi capul unui embrion uman 


Conform rapoartelor asupra întâlnirilor apropiate de 
gradul IV, o parte dintre indivizii creaţi în „eprubetă” cu 
ocazia experimentelor genetice ar putea avea o înfăţişare 


perfect omenească; ei ar putea fi aduşi înapoi pe Pământ, 
amestecați printre oamenii veritabili, pentru a ne controla. 
Dar faptul că aceştia, sau alţii, sunt fiinţe genetic înrudite 
cu oamenii, face ca istorisirile privind împreunări ca cea 
raportată de Villas Boas ori ca cele din Biblie să fie 
acceptabile biologic, ştiind că  încrucişările între 
reprezentanţii unor specii diferite nu produc urmaşi viabili. 

Există desigur şi alte căi prin care oamenii din 
preajma noastră ar putea să fie altceva decât par la prima 
vedere; într-un capitol precedent am amintit că un pacient 
al Dr. Edith Fiore s-a declarat extraterestru încarnat pe 
Pământ, spunând că la terminarea misiunii se va întoarce, 
pur şi simplu, acolo de unde a venit. Pământenii vor 
interpreta plecarea ca pe o răpire definitivă ori o dispariţie 
inexplicabilă. Să fie, oare, aceasta explicaţia pentru o parte 
dintre cazuri sau avem de-a face doar cu un exemplu de 
fabulaţie delirantă? 

Se profilează, însă, şi o altă întrebare - dacă omuleţii 
cenuşii sau blonzi etc. Întâlniţi în postură de răpitori sunt 
rase create din specia umană sau roboți antropomorfi, 
înseamnă, între altele, că în spatele lor trebuie sa 
existe alte creaturi, cele care au făcut toate aceste 
manipulări genetice, poate încă de acum multe milioane de 
ani; nişte creaturi care preferă să trimită pe Pământ fiinţe 
genetic înrudite cu oamenii în loc să se arate ele însele. 
Cine sunt acestea? Unde şi de ce se ascund? Sunt, oare, 
prea înspăimântătoare pentru ochii noştri? Se tem de 
reacţiile noastre duşmănoase? Consideră sub demnitatea 
lor să se coboare până la noi? Au alte motive care ne 
depăşesc puterea de înţelegere? 


Veghetorii şi gradinarii cei buni 


Există şi o altă faţetă a mărturiilor OZN, cea care ne 
arată nişte fiinţe pline de iubire şi bunăvoință faţă de noi, 
fiinţe care merită şi ele respectul şi iubirea noastră. Ele nu 
s-ar amesteca în niciun chip în deciziile noastre, în liberul 
nostru arbitru, încercând doar să ne înveţe, să ne 
ocrotească şi să ne sugereze calea înţeleaptă în tot ce 
întreprindem. Unii cred că aceste fiinţe ne urmăresc pas cu 
pas, spre binele nostru, pe fiecare dintre noi, în tot ce 
facem. Există, chiar, şi părerea că o astfel de urmărire se 
face o săptămână sau două, după care ne părăsesc un 
timp, ca să revină apoi din nou. 

Vizitatorii din această categorie se autointitulează 
grădinari ai Pământului, sau gardieni, sau veghetori (în 
englezeşte Watchers - acesta este, de altfel, şi titlul celei de 
a treia cărţi a lui Raymond Fowler consacrată cazului Betty 
Andreasson Luca). Ei îndrumă discret dezvoltarea omenirii, 
în ultimul timp, îngroziţi de marşul nostru nesăbuit spre 
autodistrugerea nucleară, ecologică, genetică, încearcă să 
ne trezească la realitate prin mesaje tot mai îngrijorate; 
aceste mesaje sunt transmise prin diverse căi, între care şi 
prin dicteu automat sau prin alte canale, proces numit 
„channeling”. lar receptorii sunt numiţi câteodată „Copiii 
luminii”. 

În cartea lui Fowler veghetorii, ocupanţi ai OZN-urilor, 
au rolul de îngrijitori (caretakers), cu alte cuvinte sunt cei 
ce poartă de grijă naturii, oricărei forme de viaţă şi, în 
primul rând, omenirii. Dar ei poartă de grijă şi restului 
Universului în care activităţile umane, scăpate de sub 
control, ar putea cauza mari neajunsuri. De aceea ne 
urmăresc cu îngrijorare programele de înarmare; de aceea 
se şi interesează atât de mult de centralele nucleare, ca şi 


de depozitele de arme nucleare. Ne trimit, din când în când, 
mesaje de pace, încercând să ne readucă la drumul raţiunii. 
Chiar dacă răpesc oameni şi fac asupra lor diverse 
experimente, dacă ne pun în faţa unor situaţii încurcate, 
este doar spre binele nostru, ca să ne oblige să gândim, să 
ne perfecţionăm. 

Conform altor opinii, toate fenomenele citate ar veni 
din lumea spiritelor şi, poate, a îngerilor - buni sau răi - ca şi 
a divinității. Unii, ca George Andrews în Extra-Terrestrials 
Among Us (1986), se întreabă dacă veghetorii nu sunt 
cumva aceiaşi cu îngerii căzuți, menţionaţi în cartea 
apocrifă a biblicului Enoh. 


Dincolo de bine şi de rău 


Oamenii suferă adesea de o ciudată deformaţie a 
percepţiei numită maniheism. În mintea multora, toate 
fenomenele umane, sociale, supranaturale, care se petrec 
în jurul nostru, nu sunt decât manifestări ale luptei între 
două tendinţe opuse: binele universal şi răul universal. 
Pentru a înţelege cât este de păguboasă această viziune, 
ajunge să ne amintim câte baricade se ridică şi azi în 
diverse locuri ale lumii. Cei care stau de cele două părţi 
sunt gata să se ucidă între ei până la ultima suflare, în 
numele acestui mod de a vedea lucrurile; pentru că şi cei 
care stau de o parte a baricadei şi cei de pe partea cealaltă 
sunt convinşi că cei buni sunt ei, iar cei ră; ceilalţi... 

Am avut ocazia s-o spun şi cu alte ocazii - puţine 
pericole sunt mai mari pentru omenire decât convingerea 
deținerii unui adevăr absolut şi definitiv. Dacă am această 
convingere, nu mai are niciun sens - nu-i aşa? - să-l ascult 
pe cel care afirmă altceva; dacă eu deţin adevărul, cel ce 


mă contrazice nu poate fi decât un partizan al 
neadevărului, deci al răului universal (de câte ori n-a fost 
hulit „spiritul care neagă totul”). lar dacă cel ce vrea să mă 
convingă face prea multă gălăgie, a-l reduce definitiv la 
tăcere este un mare bine pe care-l pot face semenilor mei... 
lată o posibilă ilustrare a mecanismelor intoleranţei... 

Citind mulţimea de cărţi dedicate fenomenului, nu 
trebuie să ne mire că, în spiritul maniheismului de care 
pomeneam, aceeaşi împărţire alb/negru se aplică şi 
imaginilor pe care le avem despre vizitatorii descinşi din 
OZN-uri. Vom învăţa, astfel, că cei din Arcturus sunt cei 
buni, cei din Orion sunt cei răi, sau că vizitatorii blonzi ne 
vor binele, iar cei cenușii răul, că unii sunt îngeri, iar ceilalţi 
demoni. Unii contactaţi sunt convinşi că toţi extratereştrii 
sunt răi, alţii că toţi sunt binevoitori. Brad Steiger şi Sherry 
Hansen Steiger, în Starborn (1992), admit că extratereştrii 
sunt de două feluri: buni şi indiferenți ş.a.m.d. 

În realitate, lumea, mai ales lumea unor fiinţe 
gânditoare, nu poate fi niciodată descrisă, la modul 
maniheist, doar în alb şi negru. Şi această afirmaţie este cu 
atât mai valabilă cu cât lumea la care facem referire este 
mai complexă. Pacienţii examinaţi de Dr. Fiore au afirmat, 
nu o dată, că au constatat un amestec deconcertant de 
bine şi de rău în comportamentul răpitorilor lor. Whitley 
Strieber descrie, în Transformation, incapacitatea sa (tipic 
nord-americană) de a accepta că unele acţiuni ale 
vizitatorilor ar putea fi, în acelaşi timp, şi bune şi rele, 
privite fiind sub anumite unghiuri. Până la urmă, el scapă 
de dilemă într-un mod neaşteptat, amintindu-şi că, în fond, 
plusul şi minusul curentului electric sunt cele care, 
împreună, pun în mişcare motoarele. 

Multe dintre relatările martorilor - şi o bună parte le- 
am reprodus şi în prezenta carte - descriu creaturi lipsite de 


sentimente, de afecţiune, care taie cu sânge rece în carne 
vie şi se miră dacă victima nu le înţelege. lar „victima”, la 
rândul ei nu pricepe cum de nu este nici măcar întrebată 
pentru toate câte i se fac... Fără îndoială dacă ne oprim 
aici, îi vom găsi demni de blam. Dar să ne gândim - 
chirurgul nu taie, oare, şi el în carne vie, pentru binele 
pacientului său, uneori fără să mai aibă timp să-i ceară 
consimţământul? ori noi înşine nu suntem, uneori, de acord 
că anumiţi semeni ai noştri trebuie omorâţi? Şi nu mă refer, 
doar, la marii criminali. Să ne gândim, de pildă, la mândria 
şi emoția care ne umple sufletele când ne aducem aminte 
cum eroii noştri omorau inamicii în război; şi aceeaşi 
mândrie şi emoție umple desigur piepturile celor care îşi 
aduc aminte de eroii lor, cei omorâţi de eroii noştri, sau cei 
care au omorât pe eroii noştri... 

Sau, trecând pe un alt plan, ce or fi gândind £j despre 
noi, animale dintr-o rezervaţie, marcate cu emițătoare 
miniaturale? Ce am zice noi dacă am afla că tigrii dintr-o 
pădure discută despre dreptul omului de a intra în junglă 
sau că se întreabă dacă oamenii le vor binele sau răul? Ori, 
cum spune W. Strieber în Communion, ce-o fi gândind, 
oare, despre savanții din laborator maimuța de experienţă, 
cu nenumărați electrozi înfipţi în creier... 

Îşi face, oare, vânătorul probleme pentru căprioarele 
ucise în pădure? sau spectatorii torridei pentru taurii ucişi 
în arenă ca să satisfacă pofta de sânge şi de confruntare 
bărbătească, violentă? Dar mai ales, îşi face cineva 
probleme că viţelul sau porcul sau mielul, pe care până ieri 
i-am înconjurat cu o anumită afecţiune azi îi ucidem? Să nu 
uităm că aceste animale, oricât ar fi de inferioare în raport 
cu noi, nu sunt total lipsite de o anumită înţelegere a lumii; 
ele ne recunosc, poate unele ajung, chiar, să creadă în 
bunătatea noastră înainte de a ajunge la cuţit. 


Stăpânii  supercivilizaţiilor care se pare că ne 
supraveghează din genunile Universului sunt, poate, cu 
sute de milioane de ani, poate chiar cu miliarde de ani, mai 
avansați decât noi. Strămoşul nostru de acum un miliard de 
ani era un vierme. Stăpânii aceia au intervenit, poate, ca 
din acel vierme să devenim ceea ce am devenit. Oricum, 
distanţa dintre Eí şi noi, pe scara evoluţiei este mult mai 
mare decât distanţa dintre noi şi căprioară, sau porc, sau 
taur. Argumentele şi reproşurile pe care le-am putea ridica 
noi faţă de comportarea vizitatorilor (şi nimic nu ne 
îndreptăţeşte să credem că aceştia ar dori vreodată să ne 
ucidă) ar fi mult mai ridicole decât argumentele pe care le- 
ar putea ridica, la absurd, o oaie contra uciderii sale. 

Înţelegem, aşadar, nu numai faptul că binele şi răul - 
aşa cum le concepe cineva - pot sta laolaltă, în aceeaşi 
fiinţă, dar şi faptul că în relaţiile dintre specii diferite ca 
evoluţie noţiunile de bine şi rău aproape că îşi pierd sensul. 
Strieber a fost apreciat, de către analişti, în bună măsură 
tocmai pentru puterea sa de pătrundere, prin care a înţeles 
că marea distanţă dintre speciile pământene şi cele 
extraterestre, dintre lumile şi moralele noastre face ca, de 
fapt, problema binelui şi a răului să nu se poată pune. 
Măsuraţi cu măsuri pământene, despre reprezentanţii 
supercivilizaţiilor extraterestre nu se poate spune decât că 
sunt dincolo de bine şi de rău. 


11. DE CE SE FERESC DE NOI? 


De ce se feresc ocupanţii OZN-urilor de noi? Principalele 
ipoteze: diferenţele dintre noi sunt prea mari ca să-i intereseze o 
legătură oficială; se tem de agresivitatea şi proasta noastră 
condiţie morală; nu vor să ne strivească sub greutatea ştiinţei lor 
sau aşteaptă de la noi ceva ce nu s-ar mai putea realiza în cazul 
unui contact extins. 


Urmele se şterg 


Vizitele, cu precădere nocturne, ale straniilor apariţii 
neidentificate se petrec eluziv, adică fără a lăsa în urma lor 
dovezi pe care să nu le poată nimeni contesta. Fotografiile, 
filmele, benzile video, sunt fie voalate, fie neconcludente, 
fie apar mărturii că au fost trucate sau că puteau fi trucate 
cu uşurinţă. Puținele obiecte primite de la prezumptivii 
extratereştri sau dispar, sau se dovedesc a fi făcute din 
materiale banale, la îndemâna unor pământeni; la fel se 
întâmplă şi cu urmele rămase pe sol. Zvonurile şi 
mărturiile, tot mai persistente, conform cărora unele 
guverne, în speţă cel al Statelor Unite ar deţine resturi ale 
unor OZN-uri prăbuşite, cadavre ale ocupanților sau, chiar, 
extratereştri în carne şi oase, captivi sau în „schimb de 
experienţă”, sunt sistematic dezminţite şi ridiculizate de 
oficialități. 

Dacă fenomenul OZN reprezintă manifestarea unor 
civilizaţii incomparabil mai avansate, dacă £; vin la noi de 
mult şi ne cunosc foarte bine - de ce se ascund de noi? 
Faptul că fac aceasta în mod intenţionat este evident. Între 
documentele UMMO [indiferent cine ar fi autorii) găsim 


scris, de pildă, în acest sens: „marea masă a oamenilor de 
pe Pământ, lipsiţi de facultăţi intelectuale deosebite, 
întreţine ipoteza stupidă după care, atât noi cât şi alţi 
presupuşi vizitatori galactici, ar trebui să ne prezentăm cu 
una dintre «farfuriile zburătoare» în mijlocul unei pieţe din 
New York, îmbrăcaţi în combinezoane argintii şi purtând în 
mâini arme cu raze ucigătoare, aşa cum se întâmplă în 
romanele dvs. ştiinţifico-fantastice... nu avem deloc 
interesul ca organizarea socială terestră să posede dovezi 
sigure referitoare la prezenţa noastră... ne-am dat seama 
că dezvăluirea treptată a prezenţei noastre numai câtorva 
persoane nu va implica pericole, deoarece ceilalţi vor 
reacţiona cu neîncredere” (citat după Călin Turcu, Super- 
secret: Raportul UMMO, 1993). 

Care să fie motivul acestei atitudini? 

Raymond Fowler citează în acest sens un studiu din 
1968 al Academiei Forţelor Aeriene ale S.U.A., care 
avansează patru explicaţii posibile: 

- am putea fi obiectul unui îndelungat studiu 
sociologic şi psihologic; în astfel de cazuri, rezultatele pot fi 
alterate prin contacte cu subiecţii, în afara cadrului strict al 
activităţilor de culegere şi analiză a informaţiei; 

- am putea fi obiect de amuzament, în maniera 
animalelor expuse într-o grădină zoologică; vizităm şi noi, 
adesea, astfel de locuri, dar nu ne gândim nicio dată să 
intrăm în contact, de pildă, cu şopârlele; 

- s-ar putea ca unele guverne pământene să fie, 
deja, în contact cu extratereştrii; din motive evidente de 
securitate, aceste contacte vor fi păstrate ultrasecrete; 

- Ei se află la un alt nivel de conştiență, superior 
faţă de al nostru, cam la modul în care nivelul nostru de 
conştienţă este superior celui al animalelor; în consecinţă, 
nu suntem, deocamdată, capabili să percepem 


comunicațiile care se desfăşoară la nivelul lor. 

Fowler adaugă că nişte creaturi care ne-au devansat 
cu un miliard de ani posedă un bagaj de inteligenţă şi de 
cunoştinţe care-l depăşeşte pe al nostru cam cât îl depăşim 
noi pe cel al unui vierme; prin urmare, este greii să ne 
imaginăm că Ei ar dori să aterizeze, într-o bună zi, pe 
peluza din faţa Casei Albe, propunându-ne un schimb de 
ambasadori. 

Şi autorul prezentelor rânduri a detaliat unele 
răspunsuri posibile în mai multe lucrări precedente, de 
pildă în Sfigarea extraterestră (1995); în mare, cele mai 
importante dintre acestea sunt următoarele: 

- diferențele dintre noi exclud o conversaţie oficială, 

- lee frică de noi, 

- nu vor să ne strivească sub greutatea ştiinţei şi 

culturii lor, 

- aşteaptă de la noi ceva care nu s-ar mai putea 

realiza dacă contactele noastre s-ar extinde. 

să ne oprim puţin asupra acestor posibile motive. 


Nu-i interesăm 


Prima ipoteză susţine, în esenţă, că nu-i interesăm 
într-atâta încât să vrea să converseze cu noi; între 
partizanii acestui punct de vedere se numără, într-un fel, şi 
Carl Sagan, care afirmă că, oamenii, la rândul lor, deşi 
studiază viaţa multor vieţuitoare inferioare, nu îşi bat capul 
să intre în conversaţie cu ele. Reluând o idee enunțată mai 
sus, extratereştrii s-ar putea interesa de noi cam cât ne 
interesează pe noi animalele dintr-o grădină zoologică. 

Hellen Crystall, în Silent Invasion (1991), îşi exprima 
convingerea, relativ singulară, că extratereştrii au pe 


Pământ cu totul alte obiective decât să ne studieze pe noi 
(de pildă caută anumite minerale rare); deci, pe lângă 
faptul că nu-i interesăm, uneori prezenţa noastră îi mai şi 
încurcă. 

O altă variantă a aceleiaşi ipoteze afirmă că o 
conversaţie oficială nici n-ar fi posibilă datorită marilor 
diferenţe dintre nivelurile intelectuale. De pildă, G. Cocconi 
şi P. Morrison, într-un articol des citat, din 1959, 
argumentau că probabilitatea unui schimb de informaţii, 
între noi şi o civilizaţie care ne-a devansat cu milioane de 
ani, este nulă. 

Totuşi, aşa cum am mai spus-o, o civilizaţie viabilă 
apare în Galaxie, conform calculelor, abia o dată la câteva 
milioane de ani; cu alte cuvinte, naşterea civilizaţiei noastre 
trebuie să reprezinte unui dintre marile evenimente ale 
Galaxiei în ultimul milion de ani. Indiferenţa nu pare 
justificată, în această lumină. 


Le e frică de noi? 


A doua ipoteză, care o contrazice până la un punct pe 
cea de mai sus, ar fi că le este frică de noi. Despre 
această frică vorbesc numeroşi martori ai unor întâlniri, 
care fie au observat-o în atitudinea răpitorilor, fie aceştia au 
declarat-o deschis. Dintre cazurile expuse putem cita, în 
acest, sens pe Charles Moody, Herbert Schirmer, Travis 
Walton, Whitley Strieber sau Hellen Crystall. 

Cauza este predispoziția speţei umane spre violenţă, 
militarism, conflicte războinice. O civilizaţie avansată are, 
desigur, mijloace să ne ţină, în caz de nevoie, la respect. 
Dar nu cumva echilibrul s-ar putea rupe dacă, în urma unor 
schimburi oficiale de tehnologie, noi am pune mâna pe 


aceste mijloace? Să ne gândim la agresivitatea înnăscută a 
oamenilor, la dorinţa nesăţioasă de putere şi posesiune a 
multora dintre semenii noştri, la xenofobie - repulsia faţă 
de cei de alt neam, altă rasă ori altă limbă, la refuzul, 
lehamitea sau incapacitatea de a accepta punctul de 
vedere al cuiva care gândeşte altfel decât noi, la tendinţa 
multora, inclusiv dintre cei puternici, de a recurge la forţă 
atunci când li se termină argumentele logice (iar uneori, 
chiar, ca unică metodă). 

Din descrierile martorilor unor întâlniri de gradul III 
sau IV răzbate sentimentul vizitatorilor că pământenii sunt 
o rasă mult mai agresivă decât reprezentanţii altor civilizaţii 
cosmice, deci integrarea noastră într-o Federație Galactică 
ar pricinui multă durere de cap viitorilor noştri parteneri. 
Dr. Edith Fiore relatează că unuia dintre pacienţii ei i s-a 
spus că vizitatorii se simt obligaţi să se deghizeze, să nu 
apară în faţa ochilor noştri sub adevărata lor înfăţişare, 
deoarece filmele de groază, benzile desenate, romanele de 
duzină, inclusiv cele despre ipotetici extratereştri, imperii 
galactice etc., au imprimat în mintea majorităţii oamenilor 
sentimente de teamă şi repulsie faţă de creaturile născute 
pe alte planete. Istoria fenomenului OZN reţine, de pildă, că 
la 28 octombrie 1954, un grup de omuleţi de 1,20 metri 
înălţime, coborâţi dintr-un vehicul luminos, au fost alungaţi, 
bombardaţi fiind cu fructe stricate, de trecătorii aflaţi în 
zonă. Aceştia s-au arătat, apoi, foarte mândri de isprava lor. 
Se cunosc mai multe cazuri similare, demonstrând 
„simpatia” cu care pământenii obişnuiţi ar înconjura, la o 
adică, pe reprezentanţii unei civilizaţii extraterestre. 

Încă din 1967, filosoful John Bernal afirma că 
civilizațiile extraterestre nu vor intra în legătură cu noi 
decât după ce vom fi atins un anumit nivel de maturitate, în 
primul rând morală. Într-adevăr, dacă omenirea ar pune 


mâna pe tehnologiile pe care, aparent, le posedă civilizațiile 
extraterestre, fie ar ajunge să le folosească într-un război 
distrugător, mondial, ceea ce în mod sigur ar însemna 
sfârşitul civilizaţiei pământene, fie ar porni la cucerirea şi 
subjugarea planetelor,  constelaţiilor şi galaxiilor din 
Univers. 

Ştim pe propria piele că orice guvern pământean care 
deţine tehnologii care ar putea fi convertite în arme, 
trebuie să le păzească cu străşnicie, pentru a nu încăpea pe 
mâna unei ţări inamice (şi toate ţările puternice au inamici), 
dar mai ales trebuie să le păzească să nu cadă în mâinile 
unui grup terorist care, pentru a-şi dovedi dreptatea şi a-şi 
atinge obiectivele (de pildă de natură religioasă, vezi recent 
cazul unei secte din Japonia), nu s-ar sfii să le folosească la 
un plan de exterminare în masă. 

Dr. Steven M. Greer, directorul Centrului de Studii 
pentru Inteligența Extraterestră (CSETI) cu sediul în 
Asheville (Carolina de Nord), afirmă, în articolul £7/ 
Technology and World Security (1991), că, la ora actuală, o 
infuzie de tehnologie extraterestră ar destabiliza şi mai 
mult echilibrul precar al securităţii mondiale şi că una 
dintre condițiile necesare pentru o recunoaştere 
extraterestră va fi, în acest sens, crearea unui guvern 
mondial unic. Profesorul Jean-Pierre Petit, de la CNRS 
Franţa, sublinia şi el într-un interviu din octombrie 1984 
pentru revista Paris-Match, că tot ce inventează omul este 
aplicat, cu prioritate, în cursa înarmărilor. După cum 
spunea, „95% din activităţile omeneşti sunt canalizate spre 
această nebunie colectivă. Suntem nişte maniaci 
sinucigaşi”. Aceste avertismente, ca şi multe altele de 
acelaşi fel, sunt complementare cu mesajele primite de 
martorii întâlnirilor OZN, privind necesitatea de a preveni 
marile pericole: nucleare, ecologice, genetice etc. care pasc 


omenirea. 


Socul cultural 


O altă ipoteză vizează şocul cultural la care ar fi 
supusă omenirea în cazul unui contact cu o civilizaţie 
extraterestră. O astfel de reţinere o manifestăm şi noi 
atunci când milităm pentru dreptul fiecărei etnii, al fiecărui 
grup uman, de a-şi păstra identitatea culturală. Multor 
martori li s-a spus că legile Federației Galactice (după alţii 
ale unui „Consiliu interplanetar”) interzic orice amestec în 
evoluţia civilizaţiei pământene. Mai mult, contactatului 
William Herrmann i s-a transmis că încălcarea acestei legi, 
a bunăvoinţei universale, atrage după sine nimicirea formei 
de viaţă responsabile, pedeapsă care nu poate fi comutată 
şi pentru care nu există drept de apel ori de discuţii... 

Efectele nefaste ale şocului cultural, de care noi am 
devenit conştienţi doar în ultimele decenii, trebuie să fie 
binecunoscute unor civilizaţii cu o vechime mai mare. 
Herbert Schirmer şi-a adus aminte că răpitorii i-au spus, 
între altele, că ei ne transmit informaţiile doar treptat, în 
cantităţi mici, mai mult să ne incite, să ne deruteze, să ne 
provoace curiozitatea. Se plângeau că, în ultimul timp, şi 
aşa ne-au arătat prea multe... 

Conform unei variante mai aparte a acestei ipoteze, 
menţionată uneori, federația Galactică veghează ca 
Pământul să nu fie acaparat în sfera culturală a niciuneia 
dintre civilizațiile capabile să facă aceasta, apărându-se 
dreptul pământenilor la liberă opţiune. 


Vor ceva de la noi 


Altă ipoteză implică o grijă de un nivel mai înalt. 
Poate reținerea vizitatorilor se explică prin faptul că 
întreaga comunitate a civilizaţiilor cosmice aşteaptă ceva 
de la noi, ceva ce nu s-ar mai putea naşte în cazul unui 
contact prematur. 

Noi selectăm şi îngrijim animalele noastre domestice 
(in sensul cel mai larg) pentru ca să producă lapte, ouă, 
lână, miere etc. Nu cumva suntem şi noi cultivati pentru a 
produce ceva specific uman - poate știință, poate muzică, 
poate arhitectură, poate altceva, oricum, o lucrare care să 
ne fie de folos atât nouă, cât şi Lor. 

Autorul prezentelor rânduri ţine foarte mult la această 
explicaţie, expusă pe larg într-un serial de articole din 
revista Ştiinţă şi Tehnică (1978), precum şi în volumele: De 
ce tac civilizațiile extraterestre? (1983), Extratereştrii 
printre noi? (1991) şi Sfidarea extraterestră (1995). Nu e 
locul să mai reiau argumentaţia din aceste texte. Menţionez 
doar că, în esenţă, ipoteza susţine că valoarea supremă pe 
care Pământul o poate oferi civilizaţiilor galactice este 
punctul de vedere original, capacitatea de a deschide 
cunoaşterii căi pe care vechile civilizaţii, osificate în 
viziunile proprii, nu le mai pot întrezări. 

Această ipoteză este, de fapt, o variantă a celei de 
mai sus, cea privind şocul cultural. Ea pleacă de la faptul că 
o civilizaţie dădăcită prea mult în primele sale faze de 
evoluţie nu va mai fi capabilă, ulterior, să dezvolte un punct 
de vedere creator, original. Avem câteva exemple 
nefericite în acest sens şi în istoria pământeană. Contactul 
cu civilizaţia superioară, europeană, a frânt coloana 
vertebrală a unor culturi, precum cea a indienilor din 
America, ori a băştinaşilor din Africa. Aceştia, înainte de 


întâlnirea cu europenii, creaseră imperii cu realizări 
remarcabile (ajunge să ne gândim la mayaşi, incaşi, azteci, 
dar şi la ashanti, zimbabwe etc.), dar şi-au pierdut la ora 
actuală capacitatea de a mai crea ceva original de aceeaşi 
uluitoare importanță, rămânând să  maimuţărească 
elemente ale culturii europene, pe care adesea le înţeleg 
doar periferic. Dacă pământenii ar fi conectaţi brusc la 
toată ştiinţa şi tehnologia unor civilizaţii care ne-au 
precedat cu milioane de ani, ne-am afla în situaţia unui 
papuaş din Noua Guinee aruncat în forfota Bursei de pe 
Wall Street. Chiar dacă, treptat, ne-am adapta, am deveni 
nişte indivizi fără identitate; n-am mai putea ocupa 
niciodată decât un rol minor, n-am mai putea crea nimic 
realmente semnificativ. Pierderea nu ar fi doar a noastră, ci 
şi a celor care aşteaptă să li se alăture un partener capabil 
de un punct de vedere inedit, de o colaborare ca de la egal 
la egal, şi nu simpli reprezentanţi ai unei lumi 
subdezvoltate, avizi doar să primească fără a fi în stare să 
dea mare lucru în schimb. 

Cred, deci, că Cineva acolo sus aşteaptă, răbdător, 
ceva de la noi. Nu se amestecă în deciziile noastre, sau 
dacă da, o face cu extremă discreţie, deoarece altminteri 
ceea ce aşteaptă nu ar mai fi în stare să-i ofere plăcuta 
surpriză pe care o speră. Aşteaptă de la noi o lucrare; 
poate morală, poate ştiinţifică, poate artistică; oricum 
intelectuală. Produsele umane cele mai de preţ sunt cele 
ale minţii noastre. Este puţin probabil să fim consideraţi 
doar nişte animale de reproducere, ori nişte cobai, ori 
subiect de amuzament. Deşi nu este exclus ca de /a diferiţi 
oameni să se aştepte aporturi diferite. 

Oare adevărata ştiinţă, adevărata artă se creează pe 
alte tărâmuri, iar ceea ce creează pământenii sunt doar 
palide ecouri ale acestora sau creaţia noastră autentică 


poate surprinde şi bucura până şi Divinitatea? Îmi place să 
cred că este mai adevărată a doua imagine; îmi place să 
cred că nu avem acces la ştiinţa şi la arta sferelor de 
deasupra noastră tocmai pentru a fi în stare să creăm 
ştiinţa şi arta noastră proprie, în toată originalitatea lor. 

Un om îşi poate concepe viaţa în multe feluri; între 
altele, o poate considera un cadou, prilej de distracție 
(conform devizei „trăieşte-ţi clipa”), îmbogăţire, acumulare 
de putere, dar o poate considera şi ca o misiune care 
trebuie dusă la bun sfârşit, chiar cu anumite sacrificii. 
Religiile care se sprijină pe ideea reîncarnării îndeamnă 
credincioşii să-și aducă aminte care este misiunea cu care 
au fost investiţi în acest ciclu de viață şi să facă totul s-o 
împlinească. Misiunile primite vizează un anumit progres: 
un progres individual, dar, probabil, şi un progres al 
colectivităţii. Conform acestor viziuni, Pământul este o 
şcoală sau poate un loc de penitenţă, prin care individul 
ajunge mai aproape de perfecţiune. Dar, fără îndoială, 
Pământul este şi teatrul unei grandioase lucrări colective, 
un creuzet în care se produc: o morală sau mai multe, o 
ştiinţă sau mai multe, o cultură sau mai multe. Toate 
acestea nu pot fi obiectul unor misiuni individuale; deci 
ansamblul misiunilor individuale poate tinti un obiectiv mai 
complex decât simpla alăturare a tuturor misiunilor 
individuale în parte; ceva imposibil de definit integral într- 
un scenariu prealabil. 

Putem şti mai mult despre natura acestor misiuni? 
Puțin probabil. Să nu uităm limitele minţii noastre în a 
pătrunde meandrele unei gândiri aflată mult deasupra celei 
pământene. Putem adăuga observaţia lui Jaques Vallee: 
„acţiunile organizate ale unei rase superioare trebuie să 
apară ca absurde pentru o rasă inferioară”. 

Aproape sigur suntem vizitaţi de rase nenumărate, 


venite din toate ungherele realităţii. Între ele, trebuie să fie 
una care vine mai de departe decât toate celelalte. Ce este, 
însă, dincolo de hotarele pe care aceştia, cei mai de 
departe, au apucat să le întrezărească? Ce este de un 
milion de ori mai departe? 

Încercăm un răspuns, prin cuvintele lui W. Strieber 
din Transformation: „Noi şi vizitatorii noştri căutăm laolaltă 
adevărul nostru şi destinul nostru. Din toate părţile ne 
apasă şi ne zoreşte noaptea”. 


ANEXĂ 


TEST PRIVIND CONTACTELE CU 
EXIRATEREŞIRII 


În România cazurile cunoscute de răpiri sunt mult mai 
puţine decât, de pildă, în Statele Unite; totuşi, astfel de 
cazuri există şi la noi; chiar autorul acestor rânduri 
cunoaşte câteva. Niciunul dintre acestea nu a fost, însă, 
explorat, după ştiinţa mea, în mod sistematic. Puţinătatea 
cazurilor s-ar putea datora faptului că fenomenul OZN nu 
este acceptat social, ca şi lipsei unui cadru adecvat de 
investigare - cel în cauză neştiind unde să le raporteze, 
preferă să le ignore. În sfârşit, probabil că o cauză majoră 
este absenţa unor tehnici moderne de investigaţie, între 
care, în primul rând, absenţa unor medici care să aplice în 
mod curent, în scop de investigaţie sau terapeutic, regresia 
hipnotică pe mai multe niveluri. 

Până la constituirea corpului de specialişti şi a 
cadrului în care aceştia să între în legătură cu presupusele 
victime ale unor întâlniri de gradul IV, există, totuşi, unele 
căi de investigare care ar putea fi utilizate. 

Nu uităm că unii dintre eroii descrişi în capitolele 
precedente n-au conştientizat decât sub hipnoză faptul că 
au fost implicaţi într-o întâlnire cu un OZN. Atunci când o 
persoană a suferit o răpire sau a avut o întâlnire de tipul 
celor descrise, chiar dacă evenimentele i s-au şters din 
memoria conştientă, ele au rămas îngropate în memoria 
subconştientă. Unele elemente de comportament ar putea, 
însă, trăda existenţa lor. 

Este util să începem cu o autoexaminare. Prima 


întrebare pe care cineva şi-o poate pune este dacă merită 
să se supună unei examinări mai detaliate. Răspunsul este 
DA, în cazul în care subiectul este perfect sănătos psihic şi 
dă răspunsuri pozitive la mai multe dintre întrebările de mai 
jos: 

- te obsedează amintirea unei întâmplări ciudate 
şi care nu poate fi pe deplin explicată, petrecută cândva în 
trecut; 

- ţi s-a întâmplat că ai trăit o „lacună în timp”, cu 
alte cuvinte că o oră sau două au trecut ca o clipă, fără să 
poţi da socoteală ce s-a întâmplat; 

- ai avut coşmaruri repetate în vis, ai somnul 
întrerupt sistematic într-o împrejurare similară (de pildă, 
mereu la o aceeaşi oră); 

- ai semne (cicatrice, escare, tatuaje etc.) pe 
corp, despre care nu ştii când au fost căpătate; 

- ai suferit de hemoragie nazală nocturnă; ai 
avut, uneori, senzaţii neobişnuite şi inexplicabile la trezire: 
furnicături, amețeli, greutate, paralizii; 

- ai fost însănătoşit brusc, în mod inexplicabil; 

- ai sentimentul că eşti în comunicare telepatică 
cu cineva; 

- ai sentimentul că ţi s-a transmis o misiune sau 
sarcină de îndeplinit, primită de la o instanţă 
nepământeană; 

- ai văzut OZN-uri de repetate ori; 

- porţi în minte amintirea, mai mult sau mai puţin 
vagă, a unor fenomene care ar putea sugera o răpire cu 
OZN, aşa cum apare ea în literatură; 

- frică, anxietate, fobii inexplicabile, legate de 
anumite locuri, obiecte sau situaţii, de întuneric, locuri 
pustii; 

- teama de a nu fi răpit, groază de ace lungi, de 


ochii mari ca de bufniţă; 

- te apucă o groază inexplicabilă la vederea unor 
imagini cu farfurii zburătoare sau cu extratereştri; 

- posezi abilităţi psihice paranormale: telepatie, 
precogniţie, clarviziune; 

- ai văzut, în casă sau în împrejurimi, lumini 
neobişnuite: mingi de foc, raze; 

- te-ai trezit noaptea cu toată casa scăldată în 
lumină, ori ai trecut prin întâmplări stranii similare. 

Dacă, deci, la mai multe întrebări dintre cele de mai 
sus răspunsul este pozitiv, merită să încercaţi să mergeţi 
mai departe. Varianta ideală ar putea fi o şedinţă cu o 
persoană capabilă de a aplica regresia hipnotică în mod 
corect, atât medical, cât şi pentru a obţine maximum de 
informaţie. Pentru aceasta trebuie luate în considerare 
câteva mici sfaturi: 

- este bine să existe o pătură la îndemână pentru 
a acoperi picioarele celui hipnotizat, întrucât sub hipnoză 
scade temperatura corpului; 

- hipnoza se face, de regulă, pe trei niveluri: uşor, 
mediu, adânc; pentru investigaţiile care ne interesează 
ajung, de cele mai multe ori, primele două; 

- hipnoza începe printr-o invitaţie ca subiectul să 
se întoarcă în timp la evenimentul cutare; 

- se poate sugera sub hipnoză ca, la început, 
subiectul să răspundă doar cu „da” ridicând un deget şi cu 
„nu” ridicând un alt deget; evident, ambele convenite 
dinainte; 

- dacă apar blocaje, hipnotizatorul poate spune: 
„Voi număra până la trei şi-ţi vei aminti foarte clar” sau „ai 
o perdea înaintea ta; când voi număra până la trei, te 
apropii şi priveşti rapid ce-i dincolo”. 

Întrebările tipice care se pun în timpul unei şedinţe de 


regresie hipnotică sunt: 

- descrie locul în care eşti (maşină, şosea, 
dormitor etc.), 

- cum e vremea, cât e ceasul etc., 

- ce faci? şi acum ce faci? şi acum unde mai eşti? 

- în ce poziţie te găseşti? 

- ce mai vezi? cine? dă cât mai multe detalii cum 
arată? (culoare, anatomie etc.); 

- mai erau şi alţii? cine? câţi? 

- ti-au atins faţa? (etc.); 

- acum un timp nu vei vedea nimic; 
concentrează-te şi spune ce simţi (diferite părţi ale 
corpului); 

- simţi o durere? descrie! 

- s-au folosit instrumente speciale? cum arătau? 

- ţi s-a transmis ceva? ce? pe ce cale? 

- mai poţi adăuga ceva? 

- de unde ştii asta? 

- ti-au spus că vor reveni? când? 

- cum te-ai reîntors? 

- s-a mai repetat şi altă dată? când? 

În cazul unor reacţii emoţionale foarte puternice, 
hipnotizatorul poate linişti persoana hipnotizată amintindu- 
i: 

- relaxează-te, sunt doar amintiri, aici eşti în 
siguranţă, 

- eşti sub hipnoză, putem opri hipnoza când vrei, 

- linişteşte-te! imediat te vei simţi mai bine, 

- e doar un vis! ce mai visezi? 

Dacă cel în cauză refuză să răspundă la anumite 
întrebări, este bine să nu se forţeze nota; se va putea 
reveni la o dată viitoare. 

La terminarea şedinţei este bine să se aplice sugestii 


posthipnotice pozitive, pentru a facilita continuarea 
investigaţiilor până la lămurirea tuturor problemelor. 
Conversaţia trebuie înregistrată pe bandă. Pentru 
acurateţea datelor, este util, mai ales în cazul unor şedinţe 
succesive, să i se sugereze celui în cauză ca în stare 
conştientă să nu-şi amintească cele spuse sub hipnoză, 
conţinutul conversaţiilor fiind făcut cunoscut abia după 
terminarea interviurilor. 

Din păcate, în primul rând, datorită dificultăţilor de a 
găsi personal calificat, nu toată lumea va putea recurge la 
metoda de mai sus. Urmând sfatul psihiatrei Dr. Edith Fiore, 
o metodă de „interogare a subconştientului” poate fi şi 
metoda pendulului, de care am amintit în capitolele 
anterioare, dar pe care n-am descris-o. Metoda este veche 
şi, probabil pentru mulţi cititori, binecunoscută. Există 
pendule foarte sofisticate comercializate chiar în acest 
scop, dar un pendul satisfăcător poate fi confecţionat de 
oricine dintr-o aţă lungă de 15-25 cm, de care se agaţă un 
obiect mic, greu, de preferinţă simetric (de pildă o piatră 
semipreţioasă dintr-o bijuterie desperecheată, o verighetă 
etc.). Aşezaţi-vă cu cotul sprijinit pe tăblia unei mese şi 
ţineţi între două degete un capăt al firului. Încercând, în 
mod conştient, să păstraţi pendulul cât mai nemişcat, 
puneţi-vă o întrebare la care ştiţi răspunsul (să zicem 
răspunsul  „nu”) şi  concentraţi-vă asupra ei. Dacă 
experimentul se desfăşoară corect, după circa 10-20 
secunde, pendulul va începe să oscileze (fără ca să-l 
mişcaţi în mod conştient!) într-un plan paralel cu pieptul 
Dvs., deci aproximativ spre dreapta şi spre stânga, ca şi 
când aţi da din cap a negaţie. Dacă vă veţi gândi la o 
întrebare cu răspuns afirmativ pendulul va începe să 
oscileze într-un plan perpendicular pe pieptul Dvs., adică 
apropiindu-se şi depărtându-se, ca şi când v-ar urmări 


mişcările când aţi da din cap în semn de afirmaţie. După ce 
v-aţi „antrenat” astfel pe întrebări cărora le ştiaţi răspunsul, 
puteţi trece la întrebările din lista de mai jos, sondându-vă 
subconştientul dacă ştie ceva despre vreo întâmplare de 
care conştientul nu-şi mai aduce aminte. 

Un ultim avertisment înainte de a începe. Nu vă 
imaginati cumva că metoda este  infailibilă; deci 
răspunsurile pe care le veţi primi nu trebuie considerate 
„literă de evanghelie” şi nu trebuie luate mai în serios 
decât este rezonabil. Aşa cum am menţionat şi într-un 
capitol anterior, informaţiile de acest tip, primite pe orice 
cale, dar mai ales pe cele de tipul pendulului, sunt puternic 
„bruiate”, în primul rând de instanţele conştientului, 
eventual chiar şi de cei din jur. O anumită creştere a 
acurateţei se poate obţine prin repetarea întrebărilor în 
diverse contexte şi evitarea tuturor stărilor emoţionale 
perturbatoare. În niciun caz răspunsurile obţinute nu 
trebuie să stea la baza unor decizii fundamentale în viaţa 
Dvs. 

Dăm în continuare o listă de întrebări, prelucrată 
după Dr. Edith Fiore, prin care să vă  interogaţi 
subconştientul. Unele dintre ele au variante. Fără îndoială, 
cu puţin exerciţiu, veţi putea compune şi întrebările Dvs., 
adaptate unor situaţii speciale, pe care să le adăugaţi listei. 

1. Am văzut vreodată vreun OZN? 

2. Păstrează memoria mea subconştientă amintirea 

întâlnirii cu un OZN? 

3. Am avut o experienţă OZN pe care nu mi-o 

amintesc conştient? (sau două, trei etc.?) 

4. Am vise care, în realitate, conţin fragmente de 

amintiri dintr-o răpire OZN? 

5. Eram singur când am avut experienţa OZN? 

6. Experienţa(ele) a(au) fost traumatică(e)? 


(emoţional, mental, fizic?) 

7. În cadrul întâlnirii au fost implicaţi şi extratereştri 
(ET)? 

8. Unde am fost contactat pentru prima dată de 
extratereştri? în casă? afară? (curte? dormitor? 
living? etc.) 

9. Am fost luat pe un OZN? 

10. Am fost examinat fizic? (genital?) 

11. Au fost folosite instrumente în cadrul 
examinării? 

12. A fost introdus vreun ac lung într-o parte a 
corpului? (ombilic, cap, nas, ureche etc.?) 

13. Mi s-a făcut vreun tratament „medical”? 

14. Am fost operat? 

15. S-au utilizat instrumente cu laser sau raze? 

16. Am fost ajutat într-un fel de tratamentul sau 
operaţia efectuată? 

17. Am fost vindecat de o problemă fizică avută? 

18. Mi s-au pus întrebări? 

19. ET mi-au vorbit? 

20. Au folosit cumva ET telepatia? (comunicare fără 
cuvinte) 

21. Mi s-a dat vreo explicaţie de ce am fost 
răpit/contactat? 

22. Mi s-au dat anumite informaţii? 

23. ET arătau ca oamenii? 

24. Erau mai înalţi de 1,50 metri? (1,20 m, 90 cm?) 

25. Erau prezenţi ET de diferite dimensiuni? 

26. Erau ET de diferite tipuri (specii)? 

27. Au fost mai mulţi ET? (Câţi? doi? trei? etc.) 

28. Întâlnirea cu OZN-ul (prima întâlnire) s-a 
petrecut înainte de vârsta de 12 ani? (respectiv 
cinci ani, patru etc.) 


29. De la ultima întâlnire a trecut mai mult de un 
an? (o lună, o săptămână) 

30. Mi s-a dat de înţeles că aş avea de îndeplinit o 
misiune pentru (sau cu) ET? (acum? În viitor?) 

31. Întâlnirea a durat mai mult de o oră? (două ore? 
trei? etc.) 

32. Am fost hipnotizat de ET? 

33. Mi s-a poruncit să uit (să nu-mi amintesc) 
experienţa? 

34. Mi s-a poruncit să uit că am fost examinat? 

35. Au plasat cumva ET în corpul meu un obiect 
prin care să mă poată urmări sau prin care să 
poată comunica cu mine? 

36. Am primit vreodată mesaje telepatice de la ET? 

37. Se datoresc cumva problemele mele (teamă, 
anxietate, fobii etc.?) unor experienţe cu ET? 

38. Ştie cumva subconştientul meu despre întâlniri 
cu ET sau OZN avute de alte persoane (rude, 
prieteni)? 

39. Mi-au apărut anumite daruri (para)psihice ca 
rezultat al unor întâlniri/contacte cu ET? 

40. (Pentru femei) Mi-au recoltat cumva ET ovule? 
(dacă da, după fertilizare? Înainte? Mai mult de o 
dată? de două ori? de trei ori? etc.) (Pentru 
bărbaţi) Mi s-a introdus vreun instrument în penis? 
mi s-a recoltat spermă? 

41. (Pentru femei) Am avut vreo experienţă sexuală 
cu un ET? O relaţie sexuală? Dacă da, a rezultat o 
sarcină? A fost cumva luat ovulul fertilizat? avortat 
natural? sarcina a fost dusă la termen, la naştere? 
(Pentru bărbaţi) Am fost forţat să am relaţii 
sexuale cu o ET? (o dată, de două ori, de trei ori 
etc.?) 


42. Am recepționat informaţii sau viziuni privind 
evenimente viitoare? 

43. Am recepționat informaţii sau viziuni despre 
schimbări ale planetei Pământ? 

44. Am recepționat informaţii sau viziuni privind 
schimbări politice şi/sau sociale viitoare? 
Schimbări personale? Schimbări ştiinţifice? 

45. Sunt cumva un hibrid om-extraterestru? un ET 
deghizat? 

46. În corpul meu s-a încuibat cumva un ET? În 
trecut? în prezent? 

47. Experiențele avute cu ET mi-i arată a fi ostili? 
nepăsători? urmărind doar obiectivitatea 
ştiinţifică? 

48. Experiențele avute cu ET mi-i arată plini de 
dragoste? compasiune? grijulii pentru bunăstarea 
Pământului? 

49. Am fost cumva vătămat de legătura cu ET? 

50. Am tras vreun folos din legătura cu ET? 

Vă urez succes în explorarea Universului 

Dumneavoastră Interior, oglindă complexă a Universului cel 
Mare, şi sunt convins că surprizele nu se vor lăsa aşteptate. 


CUPRINS 


1. SE NAŞTE O MITOLOGIE... eee ne anna 5 
2. OAMENI MARCAȚI... nenea 27 
3. EXPERIMENTE GENETICE... ceea nene anna 61 
4. PORTRETUL ROBOT AL RĂPIRII. eee 119 
S CONTACTAŢI sia sa otita da i a 141 
6. STATISTICI ȘI ISTORIE „eee aa te ue, 172 
7. DE UNDE SPUN El CĂ VIN... eee aaa 183 
8. SUPERCIVILIZAŢII EXTRATERESTRE? 195 
9. PRINCIPIUL „BRUIAJULUII.... eee 205 
10. ÎNGERI SAU DEMONI? nenea 224 
11. DE CE SE FERESC DE NOI? eee 257 
ANEXĂ Agata IET d tb Add ABBE a pati 268 


În seria Paranormal a editurii Teora 


15. 


AU APĂRUT: 


Viaţa după pragul morţii - Eugen Celan 
Războiul parapsihologic - Eugen Celan 
Provocările paranormalului - Eugen Celan 
Fenomene parapsihologice - |. Mămulaş şi C. 
Bian 

Telepatia - Eugen Celan 

Enciclopedia ştiinţelor oculte 
Psihokinezia - loan Mămulaş 

Biocâmp şi bioradiaţii - Eugen Celan 

Reiki - Dumitru Hristenco 

OZN şi arta războiului - G. Constantinescu 
Radiestezia - Dumitru Hristenco 
Astrologia practică - Adrian Cotrobescu 
Parapsihologia şi timpul - loan Mămulaş 
Întâlniri de gradul IV - Dan D. Farcaş 


VA APĂREA: 


Afacerea UMMO - Renaud Marhic 


seu Dima a Bd apte NI sea 


bai 

În seria SF a editurii Teora 
AU APĂRUT: 


Zeii înşişi - Isaac Asimov 

Soarele gol - Isaac Asimov 
Pulbere de stele - Isaac Asimov 
Curenţii spaţiului - Isaac Asimov 
Star Trek - Alan Dean Foster 

Eu, Robotul - Isaac Asimov 

O piatră pe cer - Isaac Asimov 
Sfârşitul eternității - Isaac Asimov 
Drumul iadului - Roger Zelazny 


. Căderea nopţii - |. Asimov şi R. Silverberg 


Băieţelul cel urât - |. Asimov şi R. Silverberg 


. Conexiunea PSI - Joe Haldeman 


Povestiri cu roboţi - Isaac Asimov 


. Omul pozitronic - |. Asimov şi R. Silverberg 


VOR APĂREA 


Lumea de dincolo de timp - Larry Niven 
Roboții de pe Aurora - Isaac Asimov 


Teora - Cartea prin poştă 


Peste 40.000 de cititori (iunie 1995) beneficiază deja 
de acest sistem. Lunar, alte câteva mii de noi cititori 
apelează la serviciile noastre. 

Puteţi primi la domiciliu cărţile dorite, cu plata 
ramburs la primirea coletului! 

Vă puteţi număra printre cititorii noştri fideli începând 
chiar de azi! 

Tot ce aveţi de făcut este să completaţi cartea 
poştală galbenă inclusă în această carte şi în orice altă 
carte Teora şi să o introduceţi, fără timbru, în prima cutie 
poştală. 


Nu ezitaţi! Scrieţi-ne acum! 


Teora vă pregăteşte 
pentru secolul 21 


Tot ce este esential și de ultimă oră în li- 
teratura privind răpirile unor oameni de către 
OZN-uri: cazurile de mare notorietate, oameni 
marcați şi urmăriți toată viața, implanturi, ope- 
rații la bordul navelor, experimente genetice, 
agresiuni sexuale, rezervații şi școli extrate- 
restre pentru oameni. Cum se nasc omuleții 
cenușii? Sunt înrudiți cu oamenii? Trăiesc prin- 
tre noi? Pe cine reprezintă? Ce urmăresc? La 
ce ne putem aștepta de la ei? Și multe altele. 

O primă sinteză, de o mare densitate și 
adusă la zi, asupra acestui fenomen pasionant 
şi deschis dezbaterilor, majoritatea informatii- 
lor fiind inedite în România. O lectură obligato- 
rie pentru cei pasionaţi de cele ce se află 
dincolo de cotidian. 


Dan D. Farcaș (n. 1940) este matematician 
și informatician, cu înalte titluri academice și 
membru al unor importante societăți ştiinţifice. 
Dintre cărţile sale de succes amintim: Calcula- 
torul electronic și gândirea umană (1979), Cui i-e 
frică de calculatorul electronic (1987), Siner- 
getica gândirii (1994), De ce tac civilizațiile extra- 
terestre (1983), Sfidarea extraterestră (1 '995). 

